
PROLOG 


Am ridicat PDA-ul tăticului meu şi am numărat secundele 
împreună cu ceilalţi două mii de oameni din încăpere. 

— Cinci! Patru! Trei! Doi! Unu! 

Şi apoi nu se auzi nici un zgomot, pentru că atenţia 
tuturor - şi vreau să spun a tuturor - era acaparată de 
monitoarele presărate prin spaţiul comun de pe Magellan. 
Ecranele, care arătaseră ceruri înstelate, erau goale şi 
negre, şi toată lumea îşi ţinea răsuflarea, aşteptînd ceea ce 
urma. 

Apăru o lume, verde şi albastră. 

Şi toţi ne-am ieşit din minți. 

Pentru că era lumea noastră. Era Roanoke, noua noastră 
casă. Aveam să fim primii oameni care să aterizeze acolo, 
primii care să se stabilească pe ea, primii care să ne ducem 
viaţa acolo. Şi am sărbătorit vederea ei pentru prima oară, 
noi, cei două mii de colonişti de pe Roanoke, cu toţii 
înghesuiți în acel spaţiu comun, îmbrăţişîndu-ne, sărutîndu- 
ne şi cîntînd „Auld Lang Syne” pentru că, ei bine, ce altceva 
să cînţi cînd ajungi pe o lume nouă? O lume nouă, noi 
începuturi, un an nou, o viaţă nouă. Totul nou. Am 
îmbrăţişat-o pe prietena mea cea mai bună, Gretchen, am 
strigat în microfonul pe care-l folosisem ca să număr 
secundele şi am ţopăit în sus şi-n jos ca nişte idioţi. 


Cînd ne-am oprit din ţopăit, am auzit o şoaptă în ureche. 

— E atit de frumos, vorbi Enzo. 

M-am întors să mă uit la el, la băiatul ăsta minunat, atit 
de frumos, pe care mă gindeam serios să-l fac prietenul 
meu. Era o combinaţie perfectă: destul de drăguţ ca să-ţi 
facă inima să bată mai tare şi, după cit se părea, neavînd 
nici cea mai mică idee despre acest fapt, pentru că îşi 
petrecuse ultima săptămînă încercînd să mă farmece cu 
ajutorul cuvintelor, nici mai mult, nici mai puţin. Cuvinte! 
Ca şi cum n-ar fi citit manualul adolescentului despre cum 
să fii complet incoerent în preajma fetelor. 

Apreciam efortul. Şi apreciam faptul că atunci cînd îşi 
şoptea cuvintele, se uita la mine şi nu la planetă. Am 
aruncat o privire către părinţii mei, aflaţi cam la şase metri 
distanţă, sărutîndu-se ca să sărbătorească sosirea. Părea o 
idee bună. Am întins mîna la ceafa lui Enzo ca să-l trag spre 
mine şi i-am lipit una de-a dreptul pe buze. Primul nostru 
sărut. Lume nouă, viaţă nouă, prieten nou. 

Ce să spun. Am fost prinsă în febra clipei. 

Enzo nu se plinse. 

— „O, lume nouă, frumoasă eşti, cu-asemenea făpturi!” 
spuse el, după ce l-am lăsat să răsufle din nou. 

l-am zîmbit, cu braţele încă în jurul giîtului lui. 

— Ai păstrat-o pentru ocazia asta, am constatat. 

— Poate, recunoscu el. Voiam să ai parte de un moment 
plăcut cînd ne sărutăm prima oară. 

Poftim. Cei mai mulţi băieţi de şaisprezece ani ar fi folosit 
un sărut ca scuză să treacă direct la sîni. El îl folosea ca 
scuză pentru Shakespeare. O fată putea să nimerească 
peste ceva mai rău de-atit. 

— Eşti adorabil, i-am zis, l-am sărutat din nou, apoi l-am 
împins în joacă şi m-am repezit peste părinţii mei, 
întrerupîndu-le giugiuleala şi solicitîndu-le atenţia. Ei doi 
erau conducătorii coloniei, şi foarte curînd abia dacă urmau 
să mai aibă timp să respire. Era mai bine să adun citeva 
clipe plăcute cît mai puteam. Ne-am îmbrăţişat, am ris, şi 
apoi Gretchen mă trase din nou spre ea. 

— Uite ce am eu, exclamă, şi-mi băgă PDA-ul în faţă. 


Arăta o videocaptură cu mine şi cu Enzo, sărutînd-ne. 

— Mică făptură malefică, am comentat. 

— E uluitor, spuse Gretchen. Arată de fapt de parcă ai 
încerca să-i înghiţi toată fața. 

— Încetează, am zis. 

— Vezi? Uită-te! 

Gretchen apăsă pe un buton, iar videocaptura rulă cu 
încetinitorul. 

— Chiar aici. Îl sfîrteci. Ca şi cum buzele lui ar fi din 
ciocolată. 

Încercam din răsputeri să nu rîd, pentru că avea 
dreptate, la drept vorbind. 

— Obrăznicătură, am exclamat. Dă-mi asta. 

l-am smuls PDA-ul cu o mînă, am şters fişierul şi i l-am 
dat înapoi. 

— la-l. Mulţumesc. 

— O, nu, vorbi Gretchen, încetişor, luînd PDA-ul. 

— Ai învăţat lecţia despre încălcarea intimităţii altora? 

— O, da, răspunse Gretchen. 

— Bine, am replicat. Desigur, ai trimis-o deja mai departe 
tuturor celor pe care-i cunoaştem înainte să mi-o arăţi mie, 
nu-i aşa? 

— Poate, zise Gretchen şi duse mîna la gură, cu ochii 
mari. 

— Împieliţato! am comentat cu admiraţie. 

— Mulţumesc, replică Gretchen şi făcu o reverență. 

— Adu-ţi aminte doar că ştiu unde locuieşti, am 
continuat. 

— Pentru tot restul vieţii, zise Gretchen şi apoi am scos 
ţipete stînjenitor de tipice pentru fete şi ne-am îmbrăţişat 
din nou. 

Să trăieşti tot restul vieţii cu aceiaşi două mii de oameni 
risca să fie al naibii de plictisitor, dar nu cu Gretchen prin 
preajmă. 

Ne-am desprins din braţe şi apoi m-am uitat în jur să văd 
cu cine altcineva mai voiam să sărbătoresc. Enzo zăbovea 
în fundal, dar era destul de deştept ca să ştie c-o să mă- 
ntorc la el. M-am uitat în partea cealaltă şi am văzut-o pe 


Savitri Guntupalli, asistenta părinţilor mei, sfătuindu-se 
foarte serios cu tăticul despre ceva. Savitri era deşteaptă şi 
capabilă şi putea fi afurisit de hazlie, dar muncea 
întotdeauna. M-am băgat între ea şi tăticul şi am cerut o 
îmbrăţişare. Da, era vorba numai despre îmbrăţişări. Dar 
ştii, uite: o singură dată ai ocazia să vezi pentru prima oară 
noua ta lume! 

— Zoë, întrebă tăticul, pot să-mi recapăt PDA-ul? 

Luasem PDA-ul lui tăticul pentru că el fixase momentul 
exact în care Magellan urma să facă saltul din sistemul 
Phoenix către Roanoke, şi-l folosisem ca să număr ultimele 
cîteva minute înainte de salt. Aveam propriul meu PDA, 
desigur; îl ţineam în buzunar. Fără îndoială, videocaptura 
cu mine giugiulindu-l pe Enzo mă aştepta în căsuţa poştală, 
aşa cum se afla în căsuţele poştale ale tuturor prietenilor 
noştri. Mi-am notat în minte să pun la cale răzbunarea 
împotriva lui Gretchen. Dulce, nemiloasă răzbunare. 
Implicîind şi martori. Şi animale de la fermă. Dar 
deocamdată i-am înapoiat PDA-ul lui tăticul, i-am dat un 
pupic pe obraz şi mi-am croit drum înapoi la Enzo. 

— Aşa, vorbi Enzo şi zimbi. 

Doamne, era fermecător chiar şi cînd era monosilabic. 
Partea raţională a creierului meu îmi ţinea predici despre 
felul în care zăpăceala de îndrăgostit face totul să pară mai 
bun decit este; partea iraţională (asta însemniînd cea mai 
mare parte din mine) îi spunea părţii raţionale să mă mai 
slăbească bine mersi. 

— Aşa, am răspuns, nici pe departe la fel de fermecător, 
dar Enzo nu păru să observe. 

— Vorbeam cu Magdy, continuă el. 

— Îhî... 

— Magdy nu-i atit de rău, protestă Enzo. 

— Sigur, pentru anumite valori ale lui „nu atît de rău”, 
care înseamnă „rău”. 

— lar el mi-a spus că a vorbit cu unii din echipajul lui 
Magellan, rosti Enzo mai departe, cu un efort (dar şi cu 
farmec). l-au zis despre o sală de observaţie de la nivelul 


echipajului care e goală de obicei. Zice că de-acolo am 
putea avea o privelişte grozavă a planetei. 

Am aruncat o privire peste umărul lui Enzo, către locul 
unde Magdy vorbea însufleţit cu Gretchen (sau în directia 
ei, în funcţie de punctul de vedere). 

— Nu cred că planeta e ceea ce speră el să vadă, am 
comentat. 

Enzo se uită în spate. 

— Poate că nu, fu el de acord. Deşi, ca să fiu drept cu 
Magdy, unii oameni nu încearcă prea mult să nu fie priviţi. 

Am ridicat o sprîinceană auzindu-i remarca; era destul de 
adevărat, deşi ştiam că lui Gretchen îi place să flirteze mai 
mult decit orice altceva. 

— Şi cum rămîne cu tine? am întrebat. Tu ce speri să 
vezi? 

Enzo zimbi şi ridică mîinile, dezarmant. 

— Zoe, răspunse el. Tocmai am reuşit să te sărut. Cred 
că vreau să mă mai ocup de asta puţin înainte să trec la 
orice altceva. 

— O, frumos spus. Replicile astea merg la toate fetele? 

— Tu eşti prima fată cu care le-am încercat. Aşa că o să 
trebuiască să-mi spui tu. 

Am roşit de-a dreptul şi l-am îmbrăţişat. 

— Pînă acum e bine, i-am răspuns. 

— Bine. Şi apoi, ştii tu. Am văzut gărzile tale de corp. Nu 
cred că vreau să mă folosească la exerciţiile de tras la 
ţintă. 

— Ce? am exclamat, prefăcîndu-mă şocată. Doar nu ţi-e 
frică de Hickory şi Dickory, nu-i aşa? Nici măcar nu sînt aici. 

De fapt, Enzo avea un motiv cît se poate de bun să fie 
total îngrozit de Hickory şi Dickory, care erau deja oarecum 
bănuitori la adresa lui şi l-ar fi rostogolit bucuroşi afară 
printr-o ecluză dacă ar fi făcut ceva prostesc cu mine. Dar 
n-aveam de ce să-l las să afle asta încă. O regulă empirică 
bună: cînd ai început o relaţie abia de cîteva minute, nu-ți 
speria de moarte noua captură. 


Şi oricum, Hickory şi Dickory se ţineau departe de 
această sărbătoare. Erau conştienţi de faptul că îi făceau să 
se simtă nervoşi pe cei mai mulţi dintre oameni. 

— Mă gindeam de fapt la părinţii tăi, replică Enzo. Deşi 
par să lipsească şi ei. 

Enzo făcu semn cu capul către locul unde John şi Jane 
stătuseră în urmă cu citeva minute; acum nici unul dintre ei 
nu se mai afla acolo. Am văzut-o şi pe Savitri ieşind din 
spaţiul comun, ca şi cum dintr-odată ar fi trebuit să plece 
undeva. 

— Mă întreb unde s-au dus, am spus, mai mult pentru 
mine. 

— Sînt conducătorii coloniei. Poate acum trebuie să se 
apuce de treabă. 

— Poate, am încuviinţat. 

Era neobişnuit atît pentru John cît şi pentru Jane să 
dispară fără să-mi spună unde se duc; era doar un gest 
obişnuit de politeţe. Am respins impulsul de a le da un 
mesaj pe PDA. 

— Aşadar, sala de observaţii, se întoarse Enzo la 
subiectul iniţial. Vrei să vedem cum e? 

—E pe puntea echipajului. Crezi am putea avea 
necazuri? 

— Poate, am răspuns. Dar ce pot să ne facă? Să ne 
arunce peste bord? In cel mai rău caz, or să ne spună doar 
s-o ştergem. Şi pînă atunci o să avem parte de o privelişte 
teribilă. 

— În regulă. Dar dacă Magdy îşi scoate toate tentaculele, 
plec. Sînt unele lucruri pe care nu vreau să le văd. 

Enzo izbucni în ris. 

— De acord cu tine, a spus, şi m-am ghemuit puţin lîngă 
el. 

Chestia asta cu noul prieten se dovedea chiar bună. 

Am mai petrecut un timp sărbătorind cu prietenii şi cu 
familiile lor. Apoi, după ce lucrurile se domoliră îndeajuns, 
ne-am luat după Magdy şi Gretchen de-a lungul navei 
Magellan către sala de observaţii a echipajului. Credeam că 
strecuratul în zona echipajului putea fi o problemă; nu 


numai că a fost uşor, dar un membru al echipajului care 
ieşea pe o uşă a ţinut-o deschisă pentru noi. 

— Securitatea nu e o problemă prea mare aici, pe 
Magellan, remarcă Gretchen către mine şi Enzo, apoi se 
uită în jos către mîinile noastre împreunate şi îmi zimbi. Era 
un drac împieliţat, sigur, dar se şi bucura pentru mine. 

Sala de observaţii era acolo unde fuseserăm anunţaţi că 
era, dar din nefericire pentru planurile ruşinoase ale lui 
Magdy, nu era goală, aşa cum i se promisese; patru 
membri ai echipajului de pe Magellan stăteau la o masă, 
cufundaţi în discuţie. l-am aruncat o privire lui Magdy, care 
arăta de parcă înghiţise o furculiţă. Mi s-a părut destul de 
amuzant, bietul, bietul Magdy. Frustrarea îi stătea bine. 

— Uite, vorbi Enzo şi, ţinîndu-mă încă de mînă, mă con- 
duse către o fereastră uriaşă de observaţie. 

Roanoke umplea imaginea, minunat de verde, complet 
luminată de soarele ei aflat în spatele nostru, tăindu-ne 
răsuflarea şi mai mult în realitate decît pe monitoare. 
Contează să vezi ceva cu proprii tăi ochi. 

Era lucrul cel mai frumos pe care-l contemplasem 
vreodată. Roanoke. Lumea noastră. 

— Locul greşit, abia am auzit din discuţia de la masa din 
stinga mea. 

M-am uitat pieziş într-acolo. Cei patru din echipajul de pe 
Magellan erau atit de prinşi de conversaţie şi atit de 
apropiaţi unul de altul încît părea că cea mai mare parte a 
trupurilor lor se afla mai curînd pe masă decit pe scaune. 
Unul dintre ei stătea cu spatele la mine, dar îi vedeam pe 
ceilalţi trei, doi bărbaţi şi o femeie. Aveau pe chip o 
expresie sumbră. 

Am obiceiul de a asculta discuţiile altora. Nu-i un obicei 
rău, dacă nu eşti prins. Metoda de a nu fi prins este dea te 
asigura că în aparenţă atenţia ta este îndreptată în altă 
parte. Mi-am desprins mîna de a lui Enzo şi am făcut un pas 
către fereastra sălii de observaţie. Asta mă duse mai 
aproape de masă şi, în acelaşi timp, îl împiedică pe Enzo 
să-mi şoptească nimicuri dulci la ureche. Mi-am păstrat 
privirea aţintită asupra lui Roanoke. 


— Nu greşeșşti pur şi simplu, spunea unul dintre membrii 
echipajului. lar căpitanul cu siguranţă nu greşeşte. Ar putea 
pune Magellan pe orbită şi în jurul unei pietricele, dacă ar 
vrea. 

Cel aşezat cu spatele la mine adăugă ceva cu voce joasă 
şi n-am putut auzi nimic. 

— Asta-i o porcărie, exclamă primul. Cite nave s-au 
pierdut cu adevărat în ultimii douăzeci de ani? In ultimii 
cincizeci? Nimeni nu se mai rătăceşte. 

— La ce te gîndeşti? 

Am tresărit, ceea ce-l făcu şi pe Enzo să tresară. 

— Scuză-mă, zise el cînd m-am întors să-i arunc o privire 
exasperată. 

Am dus un deget la buze ca să-l fac să tacă şi apoi am 
făcut semn din ochi către masa aflată acum în spatele meu. 
Enzo se uită în acea direcţie şi văzu şi el masa. Ce? mimă 
din gură. Am clătinat puţin din cap ca să-i comunic că n-ar 
trebui să-mi mai distragă atenţia. Se uită ciudat la mine. L- 
am luat din nou de mină ca să-i arăt că nu eram supărată 
pe el, apoi însă mi-am concentrat din nou atenţia asupra 
mesei. 

— „calmul. Încă nu ştim nimic, rosti o altă voce, de data 
asta aparţinînd (cred) femeii. Cine mai ştie despre asta? 

Încă un mormăit dinspre cel cu spatele la mine. 

— Bine. Trebuie să lăsăm lucrurile aşa, continuă ea. O să 
string şurubul în departamentul meu dacă aud ceva, dar 
merge numai dacă o facem cu toţii. 

— Asta n-o să împiedice echipajul să vorbească, zise alt- 
cineva. 

— Nu, dar o să încetinească zvonurile, şi asta-i de-ajuns 
pînă cînd o să ştim ce s-a întîmplat cu adevărat, replică 
femeia. 

Încă un mormăit. 

— Ei bine, dacă e adevărat, atunci avem probleme mai 
mari, nu-i aşa? întrebă femeia, şi toată încordarea pe care o 
simţea se auzi deodată limpede în vocea ei. 

M-am cutremurat un pic; Enzo simţi efectul în mînă şi se 
uită la mine, îngrijorat. L-am îmbrăţişat serios. Insemna să 


pierd restul firului discuţiei, dar în acel moment asta-mi 
doream. Priorităţile se schimbă. 

Se auzi zgomotul scaunelor împinse în spate. M-am 
întors şi membrii echipajului - se dovedi destul de clar că 
erau de fapt ofiţeri - se îndreptau deja spre uşă. M-am 
desprins de Enzo ca să atrag atenţia celui mai apropiat de 
mine, cel care stătuse mai devreme cu spatele la mine. L- 
am bătut pe umăr; el se întoarse şi păru foarte surprins să 
mă vadă. 

— Cine eşti? 

— S-a întîmplat ceva cu Magellan? am întrebat. 

Calea cea mai bună de a afla ceva este de a nu te lăsa 
distras, de exemplu, de întrebări legate de identitatea 
cuiva. 

Bărbatul se uită de-a dreptul furios, lucru despre care am 
citit, dar n-am văzut niciodată pe cineva făcîndu-l de- 
adevăratelea, pînă acum. 

— Ne ascultai discuţia... 

— S-a rătăcit nava? am întrebat. Ştim unde ne aflăm? A 
păţit nava ceva? 

Insul făcu un pas în spate, ca şi cum întrebările chiar l-ar 
fi lovit. Ar fi trebuit să fac eu un pas în faţă şi să insist. 

N-am făcut-o. El şi-a recăpătat stăpînirea de sine şi s-a 
uitat pe lîngă mine la Enzo, Gretchen şi Magdy, care se 
holbau cu toţii la noi. Apoi îşi dădu seama cine eram şi se 
îndreptă de spate. 

— Voi, copii, n-aveţi ce căuta aici. leşiţi, sau o să pun 
securitatea navei să vă dea afară. Duceţi-vă înapoi la 
familiile voastre. 

Se întoarse să plece. 

Am întins din nou mîna către el. 

— Domnule, staţi puţin, am încercat. 

Bărbatul nu mă băgă în seamă şi ieşi din sală. 

— Ce se petrece? mă întrebă Magdy, din partea cealaltă 
a încăperii. Nu vreau să am necazuri pentru că aţi scos din 
sărite nu ştiu care membru al echipajului... 

L-am săgetat pe Magdy cu privirea şi m-am întors să mă 
uit iarăşi pe fereastră. Roanoke atîrna încă acolo, albastru 


şi verde. Dintr-odată însă, nu la fel de frumos. Dintr-odată, 
nefamiliar. Dintr-odată, ameninţător... 

Enzo puse mîna pe umărul meu. 

— Ce-i, Zoë? întrebă. 

Mă uitam mai departe pe fereastră. 

— Cred că ne-am rătăcit, am răspuns. 

— De ce? întrebă Gretchen. 

Venise lîngă mine. 

— Despre ce vorbeau? 

— N-am reuşit să aud tot, am răspuns. Dar mi se părea 
că spuneau că nu sîntem unde-ar trebui să fim. 

Am arătat către planetă. 

— Asta nu-i Roanoke! 

— E o nebunie, exclamă Magdy. 

— Sigur că e o nebunie, am replicat. Asta nu înseamnă 
că n-ar putea să fie adevărat. 

Mi-am scos PDA-ul din buzunar şi am încercat să iau 
legătura cu tăticul. N-a răspuns. Am încercat să mă 
conectez cu mămica. 

Nici un răspuns. 

— Gretchen, am zis. Vrei să încerci să-l chemi pe tatăl 
tău? 

Tatăl lui Gretchen era în consiliul colonial în fruntea 
căruia se aflau părinţii mei. 

— Nu răspunde, spuse ea după un minut. 

— Asta nu înseamnă nimic rău, vorbi Enzo. Tocmai am 
făcut saltul către o planetă nouă. Poate că sînt ocupati cu 
asta. 

— Poate că încă sărbătoresc, adăugă Magdy. 

Gretchen îl plesni în creştetul capului. 

— Chiar eşti copilăros, Magdy, exclamă ea. 

Magdy se frecă pe cap şi tăcu din gură. Seara asta nu 
mergea cituşi de puţin aşa cum plănuise. Gretchen se 
întoarse spre mine. 

— Ce crezi c-ar trebui să facem? 

— Nu ştiu, am răspuns. Discutau despre cum să 
împiedice echipajul să vorbească. Asta înseamnă că unii 


dintre ei s-ar putea să ştie ce se petrece. N-o să treacă 
mult pînă cînd vestea o să ajungă la colonişti. 

— A ajuns deja la colonişti, remarcă Enzo. Noi sîntem 
colonişti. 

— Ar fi bine să spunem cuiva, spuse Gretchen. Cred că 
cel puţin părinţii tăi şi tatăl meu ar trebui să afle. 

M-am uitat la PDA-ul ei. 

— Cred că s-ar putea să ştie deja, am zis. 

— Ar trebui să ne convingem, insistă ea. 

Aşa că am plecat din sala de observaţii şi ne-am dus să 
ne căutăm părinţii. 

Nu i-am găsit; erau la şedinţa consiliului. l-am găsit pe 
Hickory şi Dickory, sau mai degrabă ei m-au găsit pe mine. 

— Cred c-ar trebui să plec, zise Enzo după ce ei îl fixară 
cu privirile, fără să clipească, vreme de un minut. 

Nu era un lucru menit să fie o intimidare; ei nu clipeau 
deloc. l-am dat un pupic pe obraz. El şi cu Magdy plecară. 

— O să trag cu urechea, se oferi Gretchen. Să văd ce 
spun oamenii. 

— În ordine, şi eu, am răspuns, ridicînd PDA-ul. Anunţă- 
mă ce-ai auzit. 

Ea plecă. M-am întors către Hickory şi Dickory. 

— Voi doi, am zis. Aţi fost în camera voastră mai 
devreme... 

— Am venit să te căutăm, răspunse Hickory. El era cel 
care vorbea, dintre ei doi. Dickory putea şi el să vorbească, 
dar cînd se întîmpla aşa ceva era întotdeauna o surpriză. 

— De ce? am întrebat. Am fost în perfectă siguranţă 
înainte. Am fost în perfectă siguranţă de cînd am plecat de 
la staţia Phoenix. Magellan e complet lipsit de ameninţări. 
Singurul lucru la care-aţi fost buni tot drumul ăsta e să-l 
speriaţi de moarte pe Enzo. De ce mă căutaţi acum? 

— Lucrurile s-au schimbat, răspunse Hickory. 

— Ce vrei să spui? am întrebat, apoi însă PDA-ul meu a 
vibrat. 

Era Gretchen. 

— A mers repede, am remarcat. 


— Tocmai am dat peste Mika, vorbi ea. N-o să-ţi vină să 
crezi ce-a povestit despre ce i-a spus chiar acum fratelui ei 
cineva din echipaj. 

Coloniştii adulţi puteau să nu ştie nimic sau să-şi ţină 
buzele lipite, dar fabrica de zvonuri a adolescenților de pe 
Roanoke lucra din plin. In următoarea oră, iată ce-am 
„aflat”: 

Că în timpul saltului spre Roanoke, Magellan s-a rătăcit 
prea aproape de o stea şi a fost aruncată afară din galaxie. 

Că exista o revoltă şi că secundul îl înlocuise la comandă 
pe căpitanul Zane din cauza incompetenţei. 

Că însuşi căpitanul Zane îşi împuşcase propriul secund 
trădător chiar acolo, pe punte, şi că spusese că avea să 
împuşte pe oricine încerca să-l ajute. 

Că sistemele computerizate căzuseră chiar înainte de 
salt şi că nu ştiam unde ne aflăm. 

Că extratereştrii atacaseră nava şi pluteau pe-afară, 
hotărînd dacă să ne lichideze. 

Că Roanoke era otrăvitoare pentru viaţa umană şi că 
dacă am ateriza acolo am muri. 

Că a existat o spărtură a nucleului în sala motoarelor, 
orice-ar însemna asta, şi că Magellan era la un pas de a 
exploda. 

Că ecoteroriştii spărseseră sistemul computerizat de pe 
Magellan şi ne trimiseseră în altă direcţie ca să nu ruinăm 
încă o planetă. 

Nu, stai, au fost colonişti sălbatici deveniți pirați care 
spărseseră computerul, şi plănuiau să fure proviziile 
coloniei noastre pentru că ale lor erau pe terminate. 

Nu, stai, erau membrii rebeli ai echipajului care urmau să 
ne fure proviziile şi să ne lase aruncaţi pe planetă. 

Nu, stai, nu era echipajul hoţ, piraţii sălbatici sau 
ecoteroriştii, era doar un programator idiot care încurcase 
codul şi acum nu ştiam unde sîntem. 

Nu, stai, nu-i nimic în neregulă, e doar procedura 
standard de acţiune. Nu s-a-ntîmplat nimic rău, acum nu 
mai sicîiţi echipajul şi lăsaţi-ne să /ucrăm, la naiba. 


Voiam să fiu limpede într-o privinţă: ştiam că cea mai 
mare parte a vorbelor ăstora erau numai porcării şi 
absurdităţi. Dar ceea ce se afla dedesubtul tuturor 
porcăriilor şi absurdităţilor era la fel de important: confuzia 
şi neliniştea se răspîndiseră în rîndul echipajului de pe 
Magellan, şi de la ei către noi. Se mişcau rapid. Dădeau 
naştere la oricîte minciuni - nu ca să mintă, ci ca să încerce 
să priceapă ceva. Ceva ce se petrecea. Ceva ce n-ar fi 
trebuit să se petreacă. 

In tot acest timp, nimic de la mămica sau de la tăticul, 
sau de la tatăl lui Gretchen, sau de la oricine din consiliul 
coloniei, ai cărui membri se treziseră convocați brusc la o 
şedinţă. 

Sala comună, mai înainte pustie după sărbătorirea lumii 
noi, începu să se umple din nou. De data asta oamenii nu 
sărbătoreau. Arătau nedumeriţi, preocupaţi şi încordaţi, iar 
unii dintre ei începeau să arate furioşi. 

— Asta n-o să se termine cu bine, îmi zise Gretchen cînd 
ne-am adunat din nou. 

— Ce mai faci? am întrebat. 

Ea ridică din umeri. 

— Se întîmplă ceva, asta-i sigur. Toată lumea e la limită. 
Asta mă împinge pe mine la limită. 

— N-o face pe nebuna cu mine, am protestat. Atunci n-o 
să mai fie nimeni să mă oprească în momentul cînd o s-o 
iau razna. 

— Oh, bine, de dragul tău atunci, zise Gretchen şi-şi 
rostogoli dramatic ochii. Bine. Măcar acum nu mai trebuie 
să-l ţin la distanţă pe Magdy. 

— Imi place cum găseşti partea bună în orice situaţie, 
am comentat. 

— Mulţumesc, replică ea. Tu ce mai faci? 

— Sincer? am întrebat. 

Ea dădu din cap. 

— Speriată ca naiba. 

— Slavă Domnului, exclamă ea. Nu sînt singura. 

Ridică degetul mare şi arătătorul şi indică un spaţiu 
minuscul între ele. 


— În ultima jumătate de oră am fost atît de-aproape de a 
face pipi pe mine... 

Am făcut un pas înapoi. Gretchen izbucni în ris. 

Sistemul de comunicaţii al navei porni brusc. 

— Aici căpitanul Zane, se auzi o voce de bărbat. Acesta 
este un mesaj general pentru pasageri şi echipaj. Tot 
echipajul se va aduna în sălile de şedinţe ale 
departamentului fiecăruia peste zece minute, 23:30 ora 
navei. Toţi pasagerii se vor aduna în spaţiul comun al 
pasagerilor peste zece minute, 23:30 ora navei. Pasageri, 
aceasta este o adunare obligatorie. Vi se vor adresa 
conducătorii coloniei. 

Sistemul de comunicaţii amuţi. 

— Haide, i-am zis lui Gretchen şi am arătat către 
platforma unde, mai devreme în cursul serii, ea şi cu mine 
număraserăm secundele pînă cînd am ajuns la noua 
noastră lume. Ar trebui să ne găsim un loc bun. 

— O să se aglomereze acolo, spuse ea. 

Am arătat către Hickory şi Dickory. 

— Ei or să fie cu noi. Ştii cum le lasă toată lumea cit loc 
vor. 

Gretchen ridică privirea la cei doi şi-şi dădu seama că 
nici ea nu ţinea prea tare la ei. 

După cîteva minute, membrii consiliului se revărsară înă- 
untru pe una dintre uşile laterale ale spaţiului comun şi îşi 
făcură loc spre platformă. Gretchen şi cu mine stăteam în 
faţă, cu Hickory şi Dickory în spatele nostru şi cu cel puţin 
un metru jumătate distanţă liberă în fiecare parte. Gărzile 
extraterestre îşi creează propria lor zonă-tampon. 

O şoaptă în ureche: 

— Hei, zise Enzo. 

M-am uitat pieziş la el şi i-am zimbit. 

— Mă întrebam dacă o să fii aici, am spus. 

— E o întîlnire a tuturor coloniştilor, remarcă el. 

— Nu aici în general. Aici. 

— O, exclamă Enzo. Am riscat să presupun că gărzile tale 
n-or să mă înjunghie. 

— Mă bucur că ai riscat. 


L-am luat de mînă. 

Pe platformă, John Perry, conducătorul coloniei, tăticul 
meu, înaintă şi luă microfonul rămas jos de mai devreme 
din acea seară. Ochii lui îi întîlniră pe ai mei cînd se aplecă 
să-l ridice. 

lată ce trebuie să ştiţi despre tăticul meu. E deştept, se 
pricepe la ceea ce face şi aproape tot timpul ochii lui arată 
ca şi cum ar fi pe cale să izbucnească în ris. Găseşte cele 
mai multe lucruri amuzante. Face cele mai multe lucruri 
amuzante. 

Cînd se uită la mine, în timp ce ridica microfonul, avea 
ochii întunecaţi şi apăsători, mai serioşi decît îi văzusem 
vreodată. Cînd i-am privit, mi-am adus aminte cît de bătrîn 
era, indiferent de cît de tînăr părea. Pentru că, deşi putea 
lua lucrurile uşor, era un om care avusese parte de 
necazuri nu doar o dată în viaţa lui. 

Şi avea parte din nou. Acum, cu noi. Pentru noi toţi. 

Toţi ceilalţi aveau s-o ştie de îndată ce avea să deschidă 
gura ca să le spună, dar clipa aceea a fost cea în care am 
ştiut eu - în care mi-am dat seama de adevărul situaţiei. 

Ne pierduserăm. 


PARTEA | 


UNU 


Farfuria zburătoare ateriză în curtea din faţa casei 
noastre şi din ea ieşi un omuleţ verde. 

Farfuria zburătoare a fost cea care mi-a atras atenţia. 
Oamenii verzi nu sînt prea rari acolo de unde vin eu. Toţi 
cei din Forţele Coloniale de Apărare sînt verzi; face parte 
din manipularea genetică pe care le-o aplică pentru a-i 
ajuta să lupte mai bine. Clorofila din piele le oferă energia 
suplimentară de care au nevoie pentru un dans de prima 
clasă cu extratereştrii. 

Nu aveam mulţi soldaţi din Forţele Coloniale de Apărare 
pe Huckleberry, colonia unde locuisem înainte de asta; era 
o aşezare statornicită şi nu fuseserăm atacați serios de 
vreo două decenii. Dar Uniunea Colonială se străduieşte din 
răsputeri ca fiecare colonist să cunoască totul despre FCA, 
iar eu ştiam mai multe despre ei decît majoritatea. 

Dar farfuria zburătoare, ei bine... Asta-i o noutate. New 
Goa e o comunitate de fermieri. Tractoare, combine, căruţe 
trase de animale şi autobuze publice cu roţi, atunci cînd 
voiam să trăim viaţa pe muchie de cuţit şi să vizităm 


capitala provincială, da... Un aparat de transport aerian 
adevărat era însă ceva extrem de rar. Aterizarea unuia 
destul de mic pentru un singur pasager, pe propria noastră 
pajişte, nu era cu siguranţă un fapt care se întîmpla în 
fiecare zi. 

— Ai dori ca Dickory şi cu mine să ieşim să-l întîmpinăm? 
întrebă Hickory. 

Ne uitam dinăuntrul casei cum bărbatul verde se dădea 
jos din aparat. 

L-am privit cercetător pe Hickory. 

— Crezi că e o ameninţare reală? Sînt convinsă că dac-ar 
fi vrut să ne atace, ar fi putut să arunce doar un bolovan pe 
casă, în timp ce zbura pe deasupra. 

— Sustin întotdeauna prudenta, replică Hickory. 

Partea nerostită a acelei fraze era atunci cînd eşti tu 
implicată. Hickory e foarte dulce şi foarte paranoic. 

— Hai să încercăm în schimb prima linie de apărare, am 
zis şi m-am îndreptat către uşa cu plasă. Babar, cîinele, 
stătea în faţa ei, cu labele din faţă urcate pe uşă, 
blestemînd soarta genetică care-l lăsase fără degete 
opozabile sau fără creierul care să-i spună să tragă de uşă 
în loc s-o împingă. l-am deschis uşa; a decolat ca o rachetă 
îmblănită, atrasă de căldură şi cu balele curgînd. Spre 
cinstea omului verde, acesta se aşeză într-un genunchi şi-l 
salută pe Babar ca pe un vechi prieten; imediat şi cu multă 
generozitate fu acoperit de bale de cîine pentru osteneala 
sa. 

— Bun lucru că nu e solubil, i-am zis lui Hickory. 

— Babar nu-i un cîine de pază foarte bun. 

— Nu, chiar nu e, am fost de acord. Dar dacă ai vreodată 
nevoie de ceva bine umezit, poţi să te bazezi pe el. 

— O să-mi aduc aminte de asta cînd voi avea nevoie pe 
viitor, replică Hickory, pe acel ton neangajant prevăzut 
pentru a reacţiona la sarcasmul meu. 

— Aşa să faci, am răspuns şi am deschis din nou uşa. ŞI 
rămii înăuntru deocamdată, te rog. 

— Cum spui tu, Zoë, încuviinţă Hickory. 

— Mulţumesc. 


Am ieşit pe verandă. 

Între timp, bărbatul verde ajunsese la treptele verandei, 
cu Babar ţopăind în urma lui. 

— Îmi place cîinele tău, mi se adresă el. 

— Îmi dau seama, am replicat. Cîinele însă are o părere 
aşa şi-aşa despre tine. 

— Cum îţi dai seama? 

— Nu eşti complet scăldat în salivă. 

Izbucni în rîs. 

— O să mă străduiesc mai mult data viitoare. 

— Aminteşte-ţi să-ţi iei un prosop. 

Bărbatul verde făcu semn către casă. 

— E casa maiorului Perry? 

— Aşa sper, am replicat. Toate lucrurile lui sînt aici. 

Asta atrase după sine o pauză de vreo două secunde. 

Da, din întîmplare sînt o micuță creatură sarcastică. 
Mulţumesc de întrebare. Vine de la faptul că am locuit cu 
tăticul meu toţi anii ăştia. Se consideră foarte spiritual; nu 
ştiu ce părere am eu personal despre asta, dar o să spun că 
m-a făcut să fiu destul de obraznică atunci cînd e vorba de 
riposte şi zeflemele. Daţi-mi mingea la fileu şi-o să fiu 
încîntată s-o stopez. Cred că de asta mă îndrăgesc ceilalţi şi 
mă socotesc fermecătoare; asta crede şi tăticul. S-ar putea 
ca părerea noastră să fie în minoritate. Dacă nu pentru 
altceva, e interesant să vezi cum reacţionează oamenii. 
Unii cred că e drăguţ. Alţii nu chiar aşa. 

Cred că prietenul meu cel verde intra în tabăra celor cu 
„nu chiar aşa”, pentru că reacţia lui fu să schimbe 
subiectul. 

— Scuză-mă, zise el, nu cred că ştiu cine eşti. 

— Sînt Zoë, am răspuns. Fiica maiorului Perry. Şi a 
locotenentului Sagan. 

— A, aşa... Îmi pare rău. Mi te-am închipuit mai mică. 

— Eram cîndva. 

— Ar fi trebuit să-mi dau seama că eşti fiica lui. Arăţi ca 
el la ochi. 

Împotriveşte-te impulsului, vorbea partea politicoasă a 
creierului meu. Împotriveşte-te. Las-o baltă. 


— Mulţumesc, am răspuns. Sînt adoptată. 

Prietenul meu cel verde rămase pe loc vreun minut, 
făcînd ceea ce fac oamenii cînd tocmai au intrat într-o 
încurcătură: 

Incremeni şi afişă un suris pe faţă în timp ce îşi storcea 
creierul încercînd să-şi dea seama cum să iasă din acest 
faux pas. Dacă m-aş fi aplecat, i-aş fi auzit probabil lobii 
frontali făcînd tic, tic, tic, tic, încercînd să se reseteze. 

Vezi, asta chiar a fost o răutate, spuse partea politicoasă 
a creierului. 

Dar haide... Dacă tipul ăsta îi spunea tatii „maiorul 
Perry”, atunci probabil că ştia cînd a fost eliberat din 
armată - ceea ce se întîmplase cu opt ani în urmă. Soldaţii 
FCA nu pot avea copii; face parte din modificările genetice 
care le asigură eficienţa în luptă, nu ştiaţi - fără copii 
întîimplători - aşa că prima lui ocazie de a se reproduce ar fi 
fost cînd l-au pus într-un corp nou, obişnuit, la sfîrşitul 
termenului de serviciu militar. Şi apoi urmează toată 
chestia cu „gestaţia de nouă luni”. Aş fi putut fi cam mică 
pentru vîrsta mea la cincisprezece ani, dar vă asigur, nu 
arătam de şapte ani. 

Sincer, cred că există o limită privind cît de prost ar 
trebui să mă simt într-o asemenea situaţie. Adulții ar trebui 
să se descurce cu puţină aritmetică elementară. 

Totuşi nu poţi ţine la infinit pe cineva la ananghie. 

— L-aţi numit pe tăticul „maiorul Perry”, am spus. ÎI 
cunoaşteţi din timpul armatei? 

— Da, răspunse, şi păru bucuros că discuţia pornea mai 
departe. A trecut totuşi ceva timp. Mă întreb dacă o să-l 
recunosc. 

— Îmi închipui că arată la fel. Poate o altă nuanţă a pielii. 

Chicoti. 

— Presupun că e adevărat. Dacă ar fi rămas verde, i-ar fi 
fost mai greu să se amestece cu mulţimea. 

— Nu cred că se va amesteca vreodată de-a binelea cu 
mulţimea aici, am comentat şi apoi mi-am dat seama 
imediat de multele moduri în care această afirmaţie putea 
fi interpretată greşit. 


Şi desigur, vizitatorul meu nu irosi timpul făcînd aşa 
ceva. 

— Nu se amestecă? întrebă şi apoi se aplecă să-l mîngiie 
pe Babar. 

— Nu asta am vrut să spun. Cei mai mulţi dintre oamenii 
de aici de pe Huckleberry sînt din India, de pe Pămînt, sau 
s-au născut aici din cei veniţi din India. E o cultură diferită 
de cea în care a crescut, asta-i tot. 

— Inţeleg. Şi sînt sigur că se înţelege foarte bine cu cei 
de-aici. Sînt convins că de aceea are slujba pe care o are. 

Slujba tăticului meu era aceea de mediator, cineva care 
ajută oamenii să răzbească prin birocraţia guvernamentală. 

— Cred că sînt doar curios dacă-i place aici. 

— Ce vrei să spui? am întrebat. 

— Mă întrebam doar cum îi place retragerea din tot uni- 
versul, asta-i tot, răspunse el şi se uită din nou la mine. 

Intr-un cotlon al creierului am auzit un declic. Mi-am dat 
dintr-odată seama că discuţia noastră plăcută şi 
întîimplătoare devenise cumva mai puţin întîmplătoare. 
Oaspetele nostru cel verde nu venise doar pentru o vizită 
de curtoazie. 

— Cred că-i place foarte mult, am replicat şi m-am 
stăpînit să mai adaug ceva. De ce? 

— Eram doar curios..., răspunse el, mîngiindu-l din nou 
pe Babar. 

M-am împotrivit impulsului de a chema cîinele. 

— Nu toată lumea face perfect saltul de la viaţa militară 
la cea civilă. 

Se uită în jur. 

— Pare o viaţă cam prea liniştită. E o schimbare destul 
de mare. 

— Cred că-i place foarte mult, am repetat, apăsînd 
cuvintele destul de evident pentru ca, în afară de cazul în 
care vizitatorul cel verde era o javră totală, să ştie că 
trebuie să treacă mai departe. 

— Bine, vorbi el. Dar tu? Jie cum îţi place aici? 

Am deschis gura să răspund, apoi am închis-o la fel de 
repede. Pentru că, ei bine... Aici era o problemă. 


Ideea de a trăi într-o colonie umană este mai captivantă 
decit realitatea. Unii, pentru care noţiunea este nouă, cred 
că oamenii din colonii merg tot timpul de la o planetă la 
alta, poate locuind pe o planetă, lucrînd pe alta şi apoi 
ducîndu-se în vacanţă pe o a treia: planeta plăcerii 
Vacationaria, poate. Realitatea este, din păcate, mult mai 
plicticoasă. Cei mai mulţi dintre colonişti îşi duc viaţa pe 
planeta care le serveşte drept casă şi nu pleacă niciodată 
să vadă restul universului. Nu este imposibi/ să mergi de la 
o planetă la alta, dar de obicei există un motiv pentru asta: 
eşti membru al echipajului pe o navă comercială, 
transportînd fructe şi coşuri de răchită între stele, sau 
capeţi o slujbă chiar pentru Uniunea Colonială, începînd o 
carieră glorioasă ca birocrat interstelar. Dacă eşti sportiv, 
există Olimpiada Colonială la fiecare patru ani. Şi, din cînd 
în cînd, un muzician sau un actor celebru o să facă un mare 
turneu al coloniilor. 

Dar în cea mai mare parte, te naşti pe o planetă, trăieşti 
pe o planetă şi mori pe o planetă, iar fantoma ta rătăceşte 
şi-ţi siciie descendenţii pe acea planetă. Bănuiesc că nu-i 
nimic cu adevărat rău în asta - adică, cei mai mulţi dintre 
oameni nu se îndepărtează de fapt de casele lor cu mai 
mult de cîteva zeci de kilometri în cea mai mare parte a 
timpului în viaţa lor de zi cu zi, nu-i aşa? lar oamenii abia 
dacă-şi văd cea mai mare parte a propriei lor planete cînd 
se hotărăsc să plece în hoinăreală. Dacă n-ai văzut 
niciodată priveliştile de pe propria ta planetă, nu ştiu cît de 
mult te poţi plinge cu adevărat că nu vezi o cu totul a/ta 
planetă. 

Dar te ajută dacă eşti pe o planetă interesantă. 

Pentru cazul în care asta ajunge vreodată înapoi pe 
Huckleberry: iubesc Huckleberry, sincer o iubesc. Şi iubesc 
New Goa, orăşelul în care locuiam. Cînd eşti copil, un tîrg 
rural colonial bazat pe agricultură este un loc extrem de 
distractiv în care să creşti. Înseamnă viaţa la o fermă, cu 
capre, găini şi cîmpuri cu grîu şi sorg, sărbători ale recoltei 
şi festivaluri de iarnă. Nu s-a inventat vreun copil de opt 
sau nouă ani care să nu găsească toate astea nespus de 


distractive. Apoi însă devii adolescent şi începi să te 
gindeşti la tot ce-ai putea să faci cu viaţa ta, şi examinezi 
opţiunile care-ţi stau la dispoziţie. Şi apoi toate fermele, 
caprele şi găinile - şi mereu aceiaşi oameni pe care i-ai 
cunoscut şi-i vei cunoaşte toată existenţa ta - încep să nu 
mai arate chiar optime pentru o experienţă de viaţă totală. 
Toate sînt încă la fel, desigur. Asta-i problema. Tu eşti cel 
care s-a schimbat. 

Ştiu că acest strop de nelinişte adolescentină nu m-ar 
deosebi cu nimic de orice alt adolescent dintr-un oraş mic 
care-a existat vreodată în istoria universului cunoscut. Dar 
atunci cînd pînă şi „marele oraş” al unei colonii - capitala 
districtuală Missouri City - deţine tot misterul şi tot 
romantismul supravegherii îngrăşămîntului natural, nu e 
lipsit de judecată să speri altceva. 

Nu spun că e ceva în neregulă cu Missouri City (nu-i 
nimic în neregulă nici cu îngrăşămiîntul; de fapt, ai nevoie 
de el). Poate că e mai bine să spun că e genul de loc la 
care să te întorci, odată ce ai plecat şi ai petrecut un timp 
în marele oraş sau în universul cel mare şi rău. Unul dintre 
lucrurile pe care le ştiu despre mămica este că i-a plăcut la 
nebunie pe Huckleberry. Dar înainte de a veni aici, a fost 
soldat al Forţelor Speciale. Nu vorbeşte prea mult despre 
toate lucrurile pe care le-a văzut şi le-a făcut, dar din 
experienţa mea personală ştiu cîte ceva despre asta. Nu-mi 
pot închipui o viaţă întreagă astfel. Cred că ea ar spune că 
a văzut destul din univers. 

Văzusem şi eu o parte din univers înainte de a veni pe 
Huckleberry. Dar spre deosebire de Jane - spre deosebire 
de mămica - nu cred că sînt gata să afirm că Huckleberry 
este tot ce-mi doresc de la viaţă. 

Dar nu eram sigură că voiam să-i spun ceva din toate 
astea tipului verde, în privinţa căruia devenisem brusc 
bănuitoare. Oamenii verzi care cad din cer, întrebînd 
despre starea psihologică a diverşilor membri ai familiei, 
inclusiv propria sa persoană, sînt de-ajuns ca provoace 
paranoia unei fete în legătură cu ceea ce se petrece. In 
special atunci cînd, aşa cum mi-am dat seama dintr-odată, 


nu aflasem de fapt numele tipului. Ajunsese atît de departe 
în viaţa familiei mele fără să spună cine era de fapt. 

Poate că asta era doar ceva ce reuşise, cu inocenţă, să 
treacă cu vederea - la urma urmei, nu era un interviu 
oficial - dar în capul meu sunau destule alarme încît să 
hotărăsc că prietenul meu cel verde avusese parte de 
destule informaţii gratuite pentru o singură zi. 

Bărbatul verde se uita ţintă la mine, aşteptind să 
răspund. l-am oferit cea mai neutră ridicare de umeri de 
care eram în stare. Aveam cincisprezece ani. E o virstă 
perfectă pentru a ridica din umeri. 

El dădu înapoi puţin. 

— Presupun că tatăl tău nu-i acasă, zise el. 

— Nu încă, am replicat; mi-am verificat PDA-ul şi i l-am 
arătat. Ziua lui de lucru s-a terminat acum cîteva minute. El 
şi cu mămica vin probabil pe jos acasă. 

— Bine. Şi mama ta e şeful poliţiei aici, aşa-i? 

— Aşa-i. 

Jane Sagan, femeia care aplică legea la frontieră. Mai 
puţin frontiera. | se potrivea. 

— Ai cunoscut-o şi pe mămica? l-am întrebat. 

Forţele speciale erau ceva complet diferit de infanteria 
obişnuită. 

— Doar după reputaţie, răspunse el, şi din nou urmă 
acea neglijenţă studiată. 

Oameni buni, un mic pont: nimic nu este mai transparent 
decit să încerci să pari că vorbeşti ca din întîmplare şi să 
ratezi. Prietenul meu cel verde rata cu un kilometru, iar eu 
m-am săturat să mă simt uşor descusută pentru informaţii. 

— Cred că o să mă duc să mă plimb, am spus. Mămica şi 
cu tăticul sînt probabil chiar pe drum. O să-i anunţ că ai 
venit. 

— O să vin cu tine, se oferi omul verde. 

— E-n ordine, am replicat şi i-am făcut semn către 
verandă şi către balansoarul de pe verandă. Vii de pe 
drum. la loc şi odihneşte-te! 

— Bine. Dacă nu te deranjează prezenţa mea aici cît timp 
eşti plecată. 


Cred că asta trebuia luată ca o glumă. 

l-am zimbit. 

— Cred că n-o să fie nici o problemă. O să ai companie. 

— Îmi laşi cîinele, conchise el. 

Se aşeză. 

— Chiar şi mai bine. Îţi las doi dintre prietenii mei. 

În acest moment i-am chemat din casă pe Hickory şi 
Dickory, apoi m-am dat la o parte din uşă şi l-am urmărit pe 
vizitator, ca să nu-mi scape expresia lui cînd cei doi ieşiră 
afară. 

Nu făcu pe el, nu tocmai. 

Ceea ce era o realizare, ţinind seama de toate. Obinii - 
ceea ce sînt Hickory şi Dickory - nu arată exact ca o 
încrucişare dintre un păianjen şi o girafă, dar seamănă 
destul de mult ca să facă o anumită parte a creierului uman 
să declanşeze alarma de aruncați balastul. Te obişnuieşti 
cu ei destul de repede. Dar problema e că îţi ia un timp. 

— Acesta e Hickory, am spus, arătînd către cel de la 
stinga mea, şi apoi am arătat către cel din dreapta: lar 
acesta e Dickory. Sînt obini. 

— Da, ştiu, zise vizitatorul, cu genul de ton la care te-ai 
aştepta de la un animal foarte mic încercînd să pretindă că 
faptul de a fi încolţit de o pereche de animale de pradă 
foarte mari nu era chiar mare lucru. 

— Ah... Aşa... Aceştia sînt prietenii tăi... 

— Cei mai buni prieteni, am replicat, cu ceea ce simţeam 
că este gradul corect de efuziune iraţională. Şi le place 
enorm să primească vizitatori. O să fie încîntaţi să-ţi ţină 
companie cît timp mă duc să-i caut pe părinţii mei. Nu-i 
aşa? i-am întrebat pe Hickory şi Dickory. 

— Da, răspunseră amindoi. 

Hickory şi Dickory sînt destul de monotoni în primul rînd; 
faptul de a fi monotoni în stereo oferă un efect suplimentar 
- şi încîntător! - de înfiorare. 

— Vă rog spuneţi salut oaspetelui nostru, le-am zis. 

— Salut, rostiră ei, din nou în stereo. 

— Aă..., răspunse omul verde. Bună. 


— Grozav, sîntem cu toţii prieteni, am zis şi am coborit 
de pe verandă. 

Babar îl lăsă pe prietenul nostru cel verde şi veni după 
mine. 

— Atunci am plecat. 

— Eşti sigură că nu vrei să vin cu tine? insistă omul 
verde. Nu mă deranjează. 

— Nu, te rog. Nu vreau să consideri că trebuie să te ridici 
pentru nimic. 

Ochii mei clipiră ca din întîmplare către Hickory şi 
Dickory, ca pentru a sugera că ar fi păcat dacă ar trebui ca 
aceştia să facă fripturi din el. 

— Grozav, comentă el şi se aşeză pe balansoar. 

Cred că prinsese sugestia. Vezi, așa se vorbeşte ca din 
întîmplare în mod studiat. 

— Grozav, am răspuns şi am pornit pe drum să-i găsesc 
pe ai mei. 


DOI 


Am ieşit pe acoperiş pe fereastra dormitorului şi m-am 
uitat în urmă, la Hickory. 

— Dă-mi binoclul ăla, i-am cerut. 

Mi l-a dat... 

(Obinii nu sînt „el” sau „ea”. Pentru că sînt hermafrodiţi. 
Asta înseamnă organe sexuale masculine şi feminine. Daţi-i 
drumul şi chicotiţi. O să aştept. In ordine, gata? Bine.) 

„„Şi apoi s-a cocoţat pe fereastră după mine. Din 
moment ce probabil n-aţi văzut aşa ceva niciodată, vă 
anunţ eu că e o privelişte destul de impresionantă să 
urmăreşti un obin desfăşurindu-se ca să treacă printr-o 
fereastră. Foarte grațios, fără nici un analog real cu nici o 
mişcare umană pe care ai dori s-o descrii. Universul are în 
el extratereștri. Şi asta sint ei. 


Hickory era pe acoperiş cu mine; Dickory era în afara 
casei, stînd cu ochii pe mine mai mult sau mai puţin, pentru 
cazul în care m-aş împiedica sau m-aş simţi brusc 
deprimată şi aş cădea sau m-aş arunca de pe acoperiş. 
Asta e metoda lor standard cînd ies pe fereastră: unul cu 
mine, celălalt pe sol. Şi sînt bătători la ochi în legătură cu 
asta; cînd eram micuță, mămica sau tăticul îl vedeau pe 
Dickory trîintind uşa de perete, aşezindu-se chiar sub 
acoperiş şi apoi ţipînd în timp ce urca scările după mine ca 
să mă aducă înapoi în cameră. Faptul de a avea amici 
extratereştri paranoici are şi o parte proastă. 

Ca să se consemneze: n-am căzut niciodată de pe 
acoperiş. 

Ei bine, o dată. Cînd aveam zece ani. Dar fuseseră nişte 
circumstanţe istovitoare. Nu se pune. 

Oricum, nu trebuia să-mi fac griji de data asta că John 
sau Jane mi-ar spune să intru înapoi în casă. Incetaseră să 
facă asta cînd am intrat în adolescenţă. In plus, ei erau 
motivul pentru care urcasem pe acoperiş de la bun început. 

— Acolo sînt, am zis şi am arătat cu degetul spre folosul 
lui Hickory. 

Mămica, tăticul şi prietenul meu cel verde stăteau în 
mijlocul cîmpului nostru de sorg, la cîteva sute de metri 
distanţă. Am ridicat binoclul, iar ei s-au transformat din 
nişte semne minuscule în oameni adevăraţi. Bărbatul verde 
stătea cu spatele la mine, dar spunea ceva, pentru că atit 
Jane cit şi John se uitau la el încordaţi. Se zărea o foială la 
picioarele lui Jane, apoi Babar ridică brusc capul. Mămica 
întinse mîna să-l scarpine. 

— Mă întreb despre ce le vorbeşte, am comentat. 

— Sînt prea departe, replică Hickory. 

M-am întors spre el să fac un comentariu de genul nu 
mai spune, geniule. Apoi i-am văzut gulerul conştiinţei în 
jurul gitului şi mi-am amintit că pe lîngă faptul că-i ofereau 
lui Hickory şi Dickory conştiinţă de sine - cu ideea a cine 
sînt - gulerele le acordau şi simţuri extinse, care erau 
dedicate în cea mai mare parte misiunii de a mă feri pe 
mine de necazuri. 


Mi-am mai amintit şi că gulerele conştiinţei constituiau 
motivul pentru care se aflau de la început aici. Tatăl meu - 
tatăl meu biologic - le crease pentru obini. Mi-am amintit 
de asemenea că de aceea eram şi eu aici. Încă aici, adică. 
În viaţă. 

Dar n-am mers mai departe de-a lungul acestui lanţ de 
gînduri. 

— Credeam că sînt de folos chestiile astea, am spus, 
arătînd către guler. 

Hickory atinse uşor gulerul. 

— Gulerele fac multe lucruri, vorbi el. Posibilitatea de a 
auzi o discuţie la sute de metri distanţă, în mijlocul unui 
cîmp de cereale, nu este unul dintre ele. 

— Atunci eşti nefolositor, am comentat. 

Hickory dădu din cap. 

— Cum spui tu, replică, în felul lui obişnuit, care nu-l 
obliga la nimic. 

— Nu-i deloc amuzant să fac haz pe seama ta. 

— Îmi pare rău. 

Şi partea interesantă era că lui Hickory chiar îi părea rău. 
Nu-i uşor să fii o creatură nostimă şi sarcastică, atunci cînd 
cea mai mare parte a ceea ce ești depinde de o maşină pe 
care-o porţi în jurul gitului. Generarea propriei identități 
artificiale cere mai multă concentrare decit te-ai putea 
aştepta. Controlul unui simţ echilibrat al sarcasmului pe 
deasupra şi dincolo de asta înseamnă să ceri un pic cam 
mult. 

M-am întins şi l-am îmbrăţişat pe Hickory. Era ceva 
nostim. Hickory şi Dickory erau aici pentru mine; ca să mă 
cunoască, să mă protejeze şi, dacă era nevoie, să moară 
pentru mine. Şi iată-mă, simţindu-mă protectoare faţă de 
ei, şi simţindu-mă şi puţin tristă pentru ei. Tatăl meu - tatăl 
meu biologic - le-a dăruit conştiinţa, ceva ce lipsise obinilor 
şi ceea ce ei căutaseră de-a lungul întregii istorii a speciei 
lor. 

Dar el n-a făcut conştiinţa uşoară pentru ei. 

Hickory îmi aşteptă îmbrăţişarea şi-mi atinse nesigur 
capul; poate să fie timid cînd devin brusc exuberantă. Am 


avut grijă să nu exagerez cu obinii. Dacă arăt prea multă 
emoție, pot să le dau peste cap conştiinţa. Sînt sensibili la 
momentele cînd sînt surescitată. Aşa că am dat înapoi şi 
apoi m-am uitat iar cu binoclul către părinţii mei. Acum 
John spunea ceva, cu unul dintre surisurile lui din colţul 
gurii. Zîmbetul i se şterse cînd vizitatorul începu să 
vorbească din nou. 

— Mă întreb cine e, am zis. 

— E generalul Samuel Rybicki, răspunse Hickory. 

Asta-i atrase încă o privire scurtă din partea mea. 

— De unde ştii? 

— E treaba noastră să ştim despre cine te vizitează pe 
tine şi familia ta, replică Hickory şi-şi atinse din nou gulerul. 
L-am luat la întrebări din clipa în care a aterizat. 
Informaţiile despre el se află în baza noastră de date. Este 
omul de legătură dintre Forţele Coloniale de Apărare şi 
Departamentul Colonizării. Coordonează protecţia noilor 
voastre colonii. 

— Huckleberry nu e o colonie nouă, am precizat. 

Nu era; era colonizată de cincizeci sau şaizeci de ani la 
vremea sosirii noastre. Timp mai mult decit suficient pentru 
a netezi toate hiîrtoapele înfiorătoare pe care le înfruntă 
noile colonii şi pentru ca populaţia umană să devină prea 
mare ca invadatorii să radă planeta... Să sperăm. 

— Ce credeţi că vrea de la părinţii mei? am întrebat. 

— Nu ştim, răspunse Hickory. 

— Nu ţi-a spus nimic cît aştepta să apară John şi Jane? 

— Nu. N-a fost prea comunicativ. 

— Păi, sigur că da. Probabil pentru c-aţi speriat şi rahatul 
din el. 

— N-a lăsat în urmă fecale. 

Am pufnit. 

— Uneori mă îndoiesc de pretinsa ta lipsă de umor. Am 
vrut să spun că era prea intimidat de voi ca să spună ceva. 
— Am presupus că de aceea ne-ai lăsat să stăm cu el. 

— Păi, mda. Dar dacă aş fi ştiut că e general, poate că nu 
i-aş fi făcut atitea greutăţi. 

Am arătat către părinţii mei. 


— Nu vreau ca ei să aibă necazuri pentru că eu am 
crezut că ar fi distractiv să-l zăpăcesc. 

— Cred că cineva de rangul lui n-ar face atîta drum ca să 
se lase împiedicat de tine. 

În cap îmi apăru o listă de riposte tăioase, implorînd să 
fie folosite. Le-am ignorat pe toate. 

— Crezi c-a venit cu vreo misiune serioasă? am întrebat. 

— E general, răspunse Hickory. Şi e aici. 

M-am uitat din nou prin binoclu. Generalul Rybicki - cum 
îl cunoşteam acum - se întorsese doar puţin, şi-i vedeam 
faţa ceva mai limpede. Vorbea cu Jane, apoi se răsuci însă 
un pic ca să-i spună ceva lui tăticul. Am zăbovit cu ochii pe 
mămica pentru un minut. Avea chipul complet încremenit; 
orice s-ar fi petrecut, nu era prea încîntată de asta. 

Mămica întoarse puţin capul şi, pe neaşteptate, am 
observat că se uita direct la mine, ca şi cum ar fi ştiut că o 
urmăream. 

— Cum face asta? m-am mirat. 

Cînd Jane făcea parte din Forţele Speciale, avea un corp 
modificat genetic chiar mai mult decit cele pe care le 
capătă soldaţii obişnuiţi. Dar la fel ca tăticul, cînd a ieşit din 
armată a fost pusă într-un corp uman normal. Nu mai are 
calităţi supraumane. Are doar un spirit de observaţie 
înspăimîntător. Ceea ce e aproape acelaşi lucru. N-am 
scăpat uşor cu aproape nimic crescînd mare. 

Atenţia ei se îndreptă din nou către generalul Rybicki, 
care i se adresa din nou. Am ridicat ochii către Hickory. 

— Ce-aş vrea să ştiu este de ce vorbesc în cîmpul de 
sorg. 

— Generalul Rybicki i-a întrebat pe părinţii tăi dacă 
exista vreun loc unde să vorbească în secret. A indicat în 
mod special că vrea să vorbească departe de Dickory şi de 
mine. 

— Aţi înregistrat cînd aţi fost cu el? 

Hickory şi Dickory aveau în gulere dispozitive de înregis- 
trare care memorau sunete, imagini şi date emoţionale. 
Aceste înregistrări erau trimise celorlalţi obini, pentru ca ei 
să simtă cum este să petreci momente plăcute alături de 


mine. Ciudat? Da. Sicîitor? Uneori, dar nu de obicei. În afară 
de cazul în care încep să mă gindesc la asta, şi apoi mă 
concentrez asupra faptului că, sigur că da, o întreagă rasă 
extraterestră a trecut prin pubertatea mea prin ochii lui 
Hickory şi Dickory. Nimic nu se compară cu a împărtăşi 
menstruaţia cu un miliard de hermafrodiţi. Cred că a fost 
prima oară pentru toți. 

— N-am făcut înregistrări cu el, răspunse Hickory. 

— În regulă, bine. 

— Înregistrez acum, adăugă Hickory. 

— Aha. Ei bine, nu sînt sigură că ar trebui, am replicat, 
făcînd semn către părinţii mei. Nu vreau ca ej să aibă 
necazuri. 

— Este permis, potrivit prevederilor tratatului cu 
guvernul vostru. Ne este îngăduit să înregistrăm tot ceea 
ce ne permiţi tu să înregistrăm şi să raportăm tot ceea ce 
simţim. Guvernul meu ştia că generalul Rybicki a venit în 
vizită din clipa în care Dickory şi cu mine ne-am trimis 
solicitarea de date. Dacă generalul Rybicki voia ca vizita lui 
să rămînă secretă, ar fi trebuit să se întilnească altundeva 
cu părinţii tăi. 

Am preferat să nu stărui asupra faptului că porţiuni 
semnificative ale vieţii mele fuseseră supuse negocierii 
tratatului. 

— Nu cred că ştia că sînteţi aici, am spus eu. A părut sur- 
prins cînd v-am asmuţit asupra lui. 

— Neştiinţa lui în privinţa noastră sau a tratatului obinilor 
cu Uniunea Colonială nu este problema noastră. 

— Bănuiesc că nu, am încuviinţat, cam prost dispusă. 

— Ai dori să mă opresc din înregistrat? întrebă Hickory. 

Îi auzeam tremurul din adîncul vocii. Dacă nu eram 
atentă la felul în care îmi arătam iritarea, i-aş putea 
provoca lui Hickory o cascadă emoţională. Atunci ar avea 
ceea ce echivala cu o cădere nervoasă temporară chiar 
acolo, pe acoperiş. Asta n-ar duce la nimic bun. Ar putea să 
cadă şi să-şi fringă micul lui git ca de şarpe. 

— Nu-i nimic, am încercat să vorbesc pe un ton mai con- 
ciliator decît simţeam. Acum e oricum prea tirziu. 


Hickory se destinse vizibil; eu mi-am stăpînit un oftat şi 
m-am uitat în jos, la pantofi. 

— Se întorc către casă, observă Hickory şi făcu semn 
către părinţii mei. l-am urmărit mîna; părinţii mei şi 
generalul Rybicki se îndreptau într-adevăr spre noi. M-am 
gîndit să mă duc înapoi în casă, apoi însă am văzut-o pe 
mămica uitîndu-se iarăşi direct la mine. Mda, mă văzuse 
mai devreme. Erau şanse destul de mari să ştie că 
fuseserăm aici sus, în tot acest timp. 

Tăticul nu ridică ochii pe tot drumul înapoi. Era deja 
pierdut în gînduri. Cînd se întîmpla asta, era ca şi cum 
lumea s-ar prăbuşi în jurul lui; nu vedea nimic altceva pînă 
cînd nu termina să se ocupe de ceea ce se ocupa. Bănuiam 
că n-aveam să-l văd prea mult în seara asta. 

In timp ce ieşeau de pe cîmpul de sorg, generalul Rybicki 
se opri şi-i strînse mîna lui tăticul; mămica rămase dincolo 
de distanţa potrivită pentru stringeri de mînă. Apoi se 
îndreptă înapoi către aparatul său zburător. Babar, care-i 
urmase pe toţi trei pe cîmp, porni către general ca să 
capete o ultimă miîngiiere. Naveta îşi deschise uşa ca să-l 
lase pe general să intre. 

El se opri, se uită drept spre mine şi flutură mîna. Înainte 
de a mă gîndi la ce fac, am fluturat-o şi eu. 

— Asta a fost inteligent, mi-am spus. 

Naveta, cu generalul Rybicki înăuntru, îşi luă zborul, 
ducîndu-l înapoi de unde venise. Ce vrei de la noi, 
generale? m-am gîndit, şi am fost surprinsă să gîndesc 
„Noi”. Dar avea o noimă. Orice-ar fi vrut de la părinţii mei, 
făceam şi eu parte din asta. 


TREI 


— Cum îţi place aici? mă întrebă Jane în timp ce spălam 
vasele după masă. Adică, pe Huckleberry. 


— Nu-i prima cară cînd mi s-a pus întrebarea asta pe ziua 
de azi, am răspuns, luînd farfuria pe care mi-o întindea şi 
ştergînd-o. 

Asta o făcu pe mămica să ridice puţin din sprînceană. 

— Generalul Rybicki ţi-a pus întrebarea, zise ea. 

— Mda. 

— Şi ce i-ai răspuns? 

— l-am răspuns că-mi place cît se poate de mult. 

Am pus farfuria uscată în dulap şi am aşteptat-o pe 
următoarea. 

Jane insistă. 

— Dar îţi place? 

Am oftat, doar cu un pic de dramatism. 

— Bine, cedez. Ce se petrece? Atit tu cît şi tăticul eraţi ca 
nişte zombi în seara asta la masă. Ştiu că nu v-aţi dat 
seama, pentru că eraţi prea cufundaţi în propriile voastre 
gînduri, dar eu am petrecut cea mai mare parte din timpul 
cinei încercînd să fac pe oricare dintre voi să scoată mai 
mult decît un mormăit. Babar a fost un interlocutor mult 
mai bun. 

— Îmi pare rău, Zoë, spuse Jane. 

— V-am iertat. Dar tot vreau să ştiu ce se petrece. 

Am făcut semn către mîna lui Jane, ca să-i aduc aminte 
că aşteptam încă farfuria aceea. 

Mi-o dădu. 

— Generalul Rybicki ne-a cerut, tatălui tău şi mie, să fim 
conducătorii unei colonii noi. 

Era rîndul meu să rămîn cu farfuria în mînă. 

— O colonie nouă! 

— Da. 

— Adică, „pe altă planetă”, la felul ăsta de colonie nouă 
te referi? 

— Da. 

— Oho! 

— Da, repetă Jane. 

Ştia cum să obţină maximum de efect dintr-un singur 
cuvînt. 


— De ce v-a cerut vouă? am întrebat, şi m-am apucat din 
nou de şters. Nu vreau să vă jignesc, mămico, dar tu eşti 
şefa poliţiei într-un sătuc mititel, iar tăticul e mediator. E un 
salt cam mare. 

— Nu ne simţim jigniţi. Am pus şi noi aceeaşi întrebare. 
Generalul Rybicki a zis că experienţa militară pe care o 
avem ne-ar ajuta. John a fost maior, iar eu locotenent. ŞI 
orice altă experienţă am avea nevoie, Rybicki crede că o 
putem căpăta repede, înainte de a pune piciorul în noua 
colonie. Cît despre motivul pentru care ne-a ales pe noi, 
este acela că nu-i o colonie obişnuită. Coloniştii nu sînt de 
pe Pămînt, sînt de pe zece dintre cele mai vechi planete din 
Uniunea Colonială. O colonie de colonii. Prima de felul ei. 

— Şi nici una dintre planetele care contribuie cu colonişti 
nu vrea ca altă planetă să aibă rolul conducător, am 
îndrăznit să presupun. 

Jane zimbi. 

— Aşa e. Noi sîntem candidaţii de compromis. Soluţia cea 
mai puţin controversată. 

— Am priceput. E plăcut să fii dorit... oarecum. 

Am continuat să spălăm vase în tăcere vreme de citeva 
minute. i 

— Nu mi-ai răspuns la întrebare, vorbi Jane în sfîrşit. Iți 
place aici? Vrei să rămii pe Huckleberry? 

— Am şi eu un vot? am întrebat. 

— Sigur că ai, răspunse Jane. Dacă acceptăm, ar 
însemna să plecăm de pe Huckleberry măcar pentru cîțiva 
ani standard, cît timp punem colonia pe picioare. Dar, 
realist vorbind, ar însemna să plecăm de-aici pentru 
totdeauna. 

— Dacă, am remarcat, puţin surprinsă. N-aţi spus da. 

— Nu-i genul de hotărîre pe care s-o iei în mijlocul unui 
cîmp de sorg, zise Jane şi se uită drept în ochii mei. Nu-i 
ceva la care să spunem pur şi simplu da. E o hotărire 
complicată. Ne-am uitat peste informaţii toată după- 
amiaza, ca să ne dăm seama care sînt planurile Uniunii 
Coloniale pentru colonia asta. Şi apoi trebuie să ne gîndim 
la vieţile noastre de aici. A mea, a lui John şi ata. 


Am zimbit ironic. 

— Am o viaţă aici? am întrebat. 

Asta trebuia să fie o glumă. 

Jane o respinse cu severitate. 

— Fii serioasă, Zoë. 

Zimbetul îmi pieri de pe faţă. 

— Am stat aici jumătate din întreaga ta viaţă. Ai prieteni. 
Cunoşti locul ăsta. Ai un viitor aici, dacă vrei. Poţi să ai o 
viaţă aici. Nu-i ceva care să fie aruncat deoparte cu 
uşurinţă. 

Cufundă mîinile în chiuvetă, căutînd pe sub clăbuci încă o 
farfurie. 

M-am uitat la Jane; exista ceva în vocea ei... Nu era 
vorba numai despre mine. 

— Tu ai o viaţă aici, am spus. 

— Am. Îmi place aici. Îmi plac vecinii şi prietenii noştri. 
Îmi place să fiu şeful poliţiei. Viaţa noastră de aici mi se 
potriveşte. 

Îmi întinse tava pe care tocmai o spălase. 

— Înainte de a veni aici, mi-am petrecut întreaga viaţă în 
Forţele Speciale. Pe nave. Asta este prima lume pe care 
chiar am locuit. E important pentru mine. 

— Atunci de ce se mai pune întrebarea? Dacă nu vrei să 
pleci, atunci nu trebuie să plecăm nici noi. 

— N-am spus că n-aş vrea să plec. Am spus că amo 
viaţă aici. Nu-i acelaşi lucru. Există motive serioase pentru 
care s-o facem. Şi nu trebuie să iau doar eu hotărîrea. 

Am şters şi am pus la loc tava. 

— Tăticul ce vrea? am întrebat. 

— Nu mi-a spus încă. 

— Ştii ce înseamnă asta. Tăticul nu-i deloc subtil cînd 
apare ceva ce nu vrea să facă. Dacă nu se grăbeşte cînd e 
vorba să se gindească la asta, probabil că vrea s-o facă. 

— Ştiu, răspunse mămica. 

Curăţa tacîmurile. 

— Încearcă să găsească o cale de a-mi spune ce vrea. L- 
ar ajuta dacă ar şti mai întîi ce vrem noi. 

— Bine. 


— De aceea te-am întrebat dacă-ţi place aici, repetă 
Jane. 

M-am gîndit la asta în timp ce ştergeam masa din 
bucătărie. 

— Îmi place aici, am răspuns în cele din urmă. Dar nu 
ştiu dacă vreau să am o viață aici. 

— De ce nu? 

— Nu-i cine ştie ce aici în locul ăsta, nu-i aşa? 

Am fluturat mîna în direcţia generală a orăşelului New 
Goa. 

— Căile pe care le poţi alege în viaţă aici sînt limitate. 
Poţi să fii fermier, fermier prăvăliaş şi fermier. Poate o 
funcţie în administraţie, ca tine şi tăticul. 

— Dacă plecăm în colonia asta nouă, opţiunile or să fie 
aceleaşi. Viaţa de colonist din primul val nu-i prea 
romantică, Zoë. Preocupările principale sînt supraviețuirea 
şi pregătirea coloniei pentru al doilea val de colonişti. Asta 
înseamnă fermieri şi muncitori. În afara cîtorva poziţii 
specializate care vor fi deja ocupate, nu există o cerere 
prea mare pentru orice altceva. 

— Da, dar cel puţin ar fi un loc nou. Am avea de construit 
o lume nouă. Aici nu facem decit să întreţinem una veche. 
Fii sinceră, mămico... Lucrurile merg cam încet prin părţile 
astea. O zi mare pentru tine e una în care cineva stîrneşte 
o bătaie cu pumnii. Principala atracţie a unei zile pentru 
tăticul e să aplaneze o dispută pentru o capră. 

— Există lucruri mai rele. 

— Nu cer un război deschis. 

Incă o glumă. 

Şi încă o dată, o punere la punct din partea lui mămica. 

— O să fie o lume colonizată nouă-nouţă. Acestea sînt 
supuse cel mai mult riscului de a fi atacate, pentru că au 
cei mai puţini oameni şi cea mai slabă apărare din partea 
FCA. Ştii asta la fel de bine ca oricine altcineva. 

Am clipit, de-a dreptul surprinsă. Chiar ştiam la fel de 
bine ca oricine altcineva. Cînd eram foarte mică - înainte să 
fiu adoptată de Jane şi John - planeta pe care locuiam (sau 
deasupra căreia locuiam, din moment ce mă aflam pe o 


staţie spaţială) a fost atacată. Omagh... Jane nu aducea 
aproape niciodată vorba, pentru că ştia ce efect avea 
asupra mea să mă gîndesc la asta. 

— Crezi că o să se întîmple şi aici? am întrebat. 

Jane trebuie să fi simţit ce se petrecea în mintea mea. 

— Nu, nu cred. E o colonie neobişnuită. Din unele puncte 
de vedere, e o colonie experimentală. Or să existe presiuni 
politice pentru ca ea să aibă succes. Asta înseamnă 
sisteme de apărare mai multe şi mai bune, printre altele. 
Cred că o să fim mai bine apăraţi decit majoritatea 
coloniilor aflate la început. 

— Asta-i bine de ştiut. 

— Dar un atac ar putea avea încă loc. John şi cu mine am 
luptat împreună la Coral. A fost una dintre primele planete 
pe care s-au stabilit oamenii, şi tot a fost atacată. Nici o 
colonie nu este complet la adăpost. Şi există şi alte 
pericole. Coloniile pot fi nimicite de virusuri sau de animale 
de pradă locale. Vremea rea poate să omoare recoltele. 
Coloniştii înşişi pot fi nepregătiţi. Colonizarea - colonizarea 
adevărată, nu ceea ce facem noi aici, pe Huckleberry -e o 
muncă grea, permanentă. Unii dintre colonişti s-ar putea să 
nu se descurce şi să tragă restul coloniei după ei. Pot exista 
conducători proşti care iau hotărîri proaste. 

— Nu cred că ar trebui să ne facem griji pentru ultimul 
punct de pe listă, am încercat eu să înseninez atmosfera. 

Jane nu înghiţi momeala. 

— lţi spun că nu e lipsit de riscuri. Pericolele sînt 
prezente. O mulţime. Şi dacă facem asta, intrăm cu ochii 
deschişi în aceste pericole. 

Asta era mămica din cap pînă-n picioare. Simţul umorului 
nu-i lipsea atît de complet ca în cazul lui Hickory şi Dickory 
- chiar puteam s-o fac să ridă. Dar asta n-o împiedica să fie 
una dintre cele mai serioase persoane pe care le-am întîlnit 
vreodată în toată viaţa mea. Cînd vrea să-ţi atragă atenţia 
asupra a ceva ce crede că e important, poţi fi sigur că o 
atrage. 

E o calitate folositoare, dar în acest moment mă făcea să 
mă simt serios stînjenită. Asta era planul ei, fără îndoială. 


— Mămico, ştiu. Ştiu că există riscuri. Ştiu că sînt o 
mulţime de lucruri care pot merge prost. Ştiu că n-o să fie 
Uşor... 

Am aşteptat. 

— Dar..., începu Jane, dîndu-mi imboldul pe care ştia că-l 
aştept. 

— Dar dacă tu şi cu tăticul o s-o conduceţi, cred că o să 
merite riscul. Pentru că am încredere în voi. N-aţi accepta 
slujba dacă n-aţi crede că vă puteţi descurca. Şi ştiu că nu 
m-aţi pune în primejdie fără să fie nevoie. Dacă voi doi 
hotăriţi s-o faceţi, eu aş vrea să merg. Aş vrea cu siguranță 
să merg. 

Mi-am dat seama brusc că, în timp ce vorbeam, mîna mi 
se îndreptase spre piept şi atingea uşor micul medalion de 
acolo: un elefant de jad, pe care mi-l dăduse Jane. Am dat 
la o parte mîna, puţin jenată. 

— Şi oricum ar fi, pornirea unei colonii noi n-o să fie 
plictisitoare, am spus în încheiere, puţin cam 
neconvingător. 

Mămica surise, scoase dopul de la chiuvetă şi se şterse 
pe miini. Apoi făcu un pas spre mine şi mă sărută pe 
creştet; eram destul de scundă, iar ea era destul de înaltă, 
ca să fie un gest firesc pentru ea. 

— O să-l las pe tatăl tău să mai fiarbă în suc propriu încă 
vreo cîteva ore. Apoi o să-l anunţ ce-am hotărît. 

— Mulţumesc, mămico. 

— Şi scuză-mă pentru cină. Tatăl tău se cufundă în 
gînduri cîteodată, iar eu sînt absorbită să observ că ele 
cufundat în gînduri... 

— Ştiu. Ar trebui doar să-i dai un pupic şi să-i zici să se 
scuture de gînduri. 

— O să pun sugestia pe listă, ca să apelez la ea data 
viitoare. 

Mă sărută din nou scurt şi făcu un pas înapoi. 

— Acum, du-te să-ţi faci temele. Incă n-am plecat de pe 
planetă. 

leşi din bucătărie. 


PATRU 


Daţi-mi voie să vă povestesc despre elefantul acela de 
jad... 

Numele mamei mele - al mamei mele biologice - era 
Cheryl Boutin. A murit cînd eu aveam cinci ani; plecase în 
excursie cu un prieten şi a căzut. Amintirile mele despre ea 
sint exact aşa cum v-aţi aştepta să fie: fragmente 
înceţoşate dintr-o minte de cinci ani, ajutate de cîteva poze 
şi filme preţioase. Nu erau cu mult mai bune nici cînd eram 
mai mică. Cinci ani nu-i o vîrstă potrivită să pierzi o mamă 
şi să speri că o să ţi-o aminteşti aşa cum era... 

Singurul lucru pe care-l aveam de la ea era o versiune 
umplută cu vată a elefantului Babar, pe care mama mi-o 
dăduse la cea de-a patra aniversare. Eram bolnavă în ziua 
aceea, şi a trebuit să stau în pat toată ziua. Asta nu mă 
făcea prea fericită, şi am avut grijă ca toată lumea să ştie, 
pentru eram genul acela de copil la patru ani. Mama mi-a 
făcut o surpriză cu jucăria Babar, apoi ne-am ghemuit 
împreună şi mi-a citit poveşti cu Babar pînă cînd am 
adormit, întinsă lîngă ea. Este amintirea cea mai intensă 
despre ea, chiar şi acum; nu atît de mult cum arăta, cit 
sunetul grav şi cald al vocii, moliciunea pîntecelui în timp 
ce stăteam lipită de ea şi moţăiam, mîngiierea sa pe cap. 
Senzaţia pe care mi-o dădea mama şi sentimentul de 
dragoste şi de linişte pe care-l degaja... 

Mi-e dor de ea. Încă mi-e dor. Chiar şi acum. Chiar şi în 
clipa asta... 

După ce mama a murit, nu mă puteam duce nicăieri fără 
Babar. Era legătura mea cu ea, legătura cu acea iubire şi 
cu acea linişte de care nu mai aveam parte. Să fiu departe 
de Babar însemna să fiu departe de tot ceea ce-mi 
rămăsese de la ea. Aveam cinci ani. Acesta era modul meu 
de a mă împăca cu pierderea. Cred că mă împiedica să mă 
retrag în mine însămi. Cinci ani nu-i virsta potrivită să-ţi 


pierzi mama, aşa cum am spus; cred că ar putea fi o vîrstă 
potrivită să te pierzi pe tine însuţi, dacă nu eşti atent. 

La scurtă vreme după înmormiîntarea mamei, tata şi cu 
mine am plecat de pe Phoenix, unde m-am născut, şi ne- 
am mutat pe Covell, o staţie spaţială aflată pe orbită în 
jurul unei planete pe nume Omagh, unde tata făcea 
cercetări. Din cînd în cînd, slujba îi cerea să plece de pe 
Covell în călătorii de serviciu. Atunci cînd se întîmpla, 
rămîneam cu prietena mea Kay Greene şi cu părinţii ei. 
Odată, tata pleca într-o călătorie; era în întîirziere şi a uitat 
să-l împacheteze pe Babar pentru mine. Cînd mi-am dat 
seama (n-am avut nevoie de prea mult timp), am început 
să pling şi să intru în panică. Ca să mă împace şi pentru că 
mă iubea, Ştiţi, mi-a promis să-mi aducă o jucărie Celeste 
cînd se întorcea din călătorie. Mi-a cerut să fiu curajoasă 
pînă atunci. Am promis că o să fiu, iar el m-a sărutat şi mi-a 
zis să mă duc să mă joc cu Kay. M-am dus. 

În timp ce era plecat, am fost atacați. A trecut foarte 
mult timp pînă cînd mi-am văzut din nou tatăl. Îşi adusese 
aminte de promisiune şi-mi adusese o Celeste. A fost 
primul lucru pe care l-a făcut cînd l-am văzut. 

Încă o mai am. Dar nu-l mai am pe Babar. 

Cu timpul, am rămas orfană. Am fost adoptată de John şi 
Jane, cărora le spun „tăticul” şi „mămica”, dar nu „tată” şi 
„mamă”, pentru că păstrez aceste cuvinte pentru Charles 
şi Cheryl Boutin, primii mei părinţi. John şi Jane înţeleg asta 
destul de bine. N-au nimic împotrivă că fac această 
deosebire. 

Înainte să ne mutăm pe Huckleberry - chiar înainte de 
plecare - Jane şi cu mine am fost la un mall din Phoenix 
City, capitala planetei Phoenix. Ne duceam să ne luăm 
îngheţată; cînd am trecut pe lîngă un magazin de jucării, 
am alergat înăuntru să mă joc de-a v-aţi ascunselea cu 
Jane. Asta merse straşnic pînă cînd am luat-o pe un culoar 
cu animale de pluş şi m-am trezit faţă în faţă cu Babar, Nu 
Babar a/ meu, desigur. Dar unul destul de asemănător ca 
să nu fac altceva decit să mă opresc, cu ochii aţintiţi la el. 


Jane a venit după mine, ceea ce însemna că nu-mi vedea 
faţa. 

— Uite, a exclamat ea. E Babar! Ai vrea unul care să facă 
pereche cu Celeste a ta? 

A întins mîna şi a luat unul din raft. 

Am tipat şi m-am repezit afară din magazinul de jucării. 
Jane m-a ajuns din urmă şi m-a luat în braţe, în timp ce eu 
suspinam, m-a legănat, lipită de umărul ei, şi m-a mîngiiat 
pe cap aşa cum făcuse mama cînd îmi citise poveşti cu 
Babar de ziua mea. Am plins pînă m-am potolit şi apoi, cînd 
am terminat, i-am spus despre jucăria Babar pe care mi-o 
dăduse mama. 

Jane a înţeles de ce nu voiam un alt Babar. Nu era corect 
să-mi iau unul nou. N-ar fi fost corect să pun ceva peste 
acele amintiri ale ei. Să mă prefac că un alt Babar putea să- 
| înlocuiască pe cel pe care mi-l dăruise ea. Nu era vorba 
despre jucărie. Era vorba despre tot ceea ce era legat de 
jucărie. 

Am rugat-o pe Jane să nu-i spună lui John despre Babar 
sau despre ceea ce tocmai se întimplase. Mă simţeam şi 
aşa destul de prost pentru că tocmai mă pierdusem cu firea 
de faţă cu noua mea mămică. Nu voiam să-l bag în asta şi 
pe noul meu tătic. Ea mi-a promis. Şi apoi m-a îmbrăţişat şi 
am plecat după îngheţată, şi aproape că am vomitat 
mîncînd o întreagă porţie mare de îngheţată de banane. O 
zi cu adevărat plină de evenimente... 

O săptămînă mai tirziu, Jane şi cu mine stăteam pe 
puntea de observaţie a navei FCA Amerigo Vespucci, cu 
ochii aţintiţi în jos către lumea albastră şi verde numită 
Huckleberry, unde ne puteam petrece tot restul vieţii - sau 
aşa credeam. John tocmai plecase de lingă noi ca să se 
ocupe de nişte treburi de ultimă clipă, înainte de drumul cu 
naveta pînă în Missouri City, de unde urmam să mergem la 
New Goa, noua noastră casă. Jane şi cu mine ne ţineam de 
mînă şi ne arătam una alteia detalii de la suprafaţă, 
încercînd să aflăm dacă puteam vedea Missouri City de pe 
orbită geostaţionară. Nu puteam. Dar presupuneam destul 
de corect. 


— Am ceva pentru tine, mi-a zis Jane după ce am ghicit 
unde ar fi Missouri City, sau ar trebui să fie, oricum. Ceva 
ce voiam să-ţi dau înainte să aterizăm pe Huckleberry. 

— Sper că-i un căţel, am exclamat. 

Făceam sugestii în acea direcţie de vreo două săptămîni. 

Jane a izbucnit în ris. 

— Fără căţei! Cel puţin nu pînă cînd nu ne instalăm de-a 
binelea. Ne-am înţeles? 

— Oh, bine, am răspuns, dezamăgită. 

— Nu, e asta. 

A băgat mîna în buzunar şi a scos un lanţ de argint cu 
ceva verde deschis agăţat de el. 

Am luat lanţul şi m-am uitat la medalion. 

— E un elefant, am constatat. 

— Aşa este. 

Jane a îngenuncheat, pentru ca ea şi cu mine să fim faţă 
în faţă. 

— L-am cumpărat pe Phoenix chiar înainte de plecare. L- 
am văzut într-un magazin şi mi-a adus aminte de tine. 

— Din cauza lui Babar... 

— Da. Dar şi pentru alte motive. Cei mai mulţi dintre 
oamenii care locuiesc pe Huckleberry sînt dintr-o ţară de pe 
Pămînt numită India, şi mulţi dintre ei sînt hinduişti. Asta e 
o religie. Au un zeu pe nume Ganesh, cu cap de elefant. 
Ganesh este zeul inteligenţei pentru ei, iar eu cred că tu 
eşti foarte deşteaptă. Este şi zeul începuturilor, dar are şi 
asta un rost. 

— Pentru că ne începem viaţa aici. 

— Exact. 

Îmi luă medalionul şi-mi puse lanţul de argint în jurul 
gitului, încheindu-l la spate. 

— Mai e şi zicala că „un elefant nu uită niciodată”. Ai 
auzit-o? 

Am dat din cap că da. 

— John şi cu mine sîntem mîndri să fim părinţii tăi, Zoë. 
Ne bucurăm că faci parte acum din viaţa noastră şi asta o 
să ne ajute să ne-o construim pe viitor. Dar ştiu că nici unul 


dintre noi n-ar vrea să-i uiţi vreodată pe mama şi pe tatăl 
tău. 

S-a dat înapoi şi apoi a atins uşor medalionul. 

— Ţi l-am dat ca să-ţi aducă aminte cît de mult te iubim 
noi. Sper însă că o să-ţi aducă aminte şi de cît de mult te- 
au iubit mama şi tatăl tău. Eşti iubită de două rînduri de 
părinţi, Zoë. Nu uita de primii pentru că acum eşti cu noi... 

— N-o să uit. Promit. 

— Ultimul motiv pentru care vreau să-ţi dau asta este 
pentru ca să duc mai departe tradiţia. Mama şi tatăl tău ți- 
au dat fiecare cîte un elefant. Voiam să-ţi dau şi eu unul. 
Sper că-ţi place. 

— La nebunie, am răspuns şi m-am repezit la Jane. 

Ea m-a prins şi m-a îmbrăţişat. Ne-am ţinut în braţe o 
vreme, şi am şi plins un pic. Pentru că aveam opt ani şi 
puteam s-o fac. 

Pînă la urmă m-am desprins din braţele lui Jane şi m-am 
uitat din nou la medalion. 

— Din ce e făcut? am întrebat. 

— E din jad. 

— Inseamnă ceva? 

— Păi, bănuiesc că înseamnă că eu cred că jadul e 
frumos. 

— Tăticul o să-mi ia şi el un elefant? am întrebat. 

Copiii de opt ani pot trece destul de repede în starea 
potrivită pentru dobîndit lucruri. 

— Nu ştiu, a răspuns Jane. N-am vorbit cu el despre asta, 
pentru că m-ai rugat să nu vorbesc. Nu cred că ştie despre 
elefanţi. 

— Poate c-o să-şi dea seama... 

— Poate. 

Jane s-a ridicat în picioare, m-a luat iar de mînă şi ne-am 
uitat încă o dată la Huckleberry. 

Cam după o săptămînă şi jumătate, după ce ne 
mutaserăm cu toţii pe Huckleberry, tăticul a intrat pe uşă 
cu ceva mic şi agitat în miîini. 

Nu, nu era un elefant. Folosiţi-vă capul, oameni buni. Era 
un căţel! 


Am scos un țipăt de încîntare - ceea ce-mi era îngăduit, 
aveam opt ani pe atunci! - şi John mi-a întins cățelul. Care 
a încercat imediat să mă lingă pe faţă. 

— Aftab Chengelpet tocmai a înţărcat nişte pui de la 
mama lor, aşa că m-am gindit că i-am putea oferi o casă 
unuia dintre căţei, a zis tăticul. Ştii, dacă vrei... Deşi nu-mi 
aduc aminte ca tu să ai vreo urmă de entuziasm pentru o 
asemenea creatură. Putem să-l dăm înapoi oricind! 

— Să nu cumva să îndrăzneşti, am exclamat, între 
momentele în care mă lingea cățelul. 

— În ordine. Să-ţi aduci aminte doar că e 
responsabilitatea ta. O să trebuiască să-i dai de mîncare şi 
să ai grijă de el. 

— O să am. 

— Şi să-l castrezi şi să-i plăteşti facultatea, continuă 
tăticul. 

— Ce? 

— John, l-a apostrofat mămica de pe scaunul ei, unde se 
aşezase să citească. 

— Nu băga în seamă ultimele două sfaturi, a spus tăticul. 
Dar va trebui să-i dai un nume. 

Am depărtat cățelul la lungimea braţului ca să mă uit 
bine la el; continua să încerce să mă lingă pe faţă de la 
distanţă şi se agita în strinsoarea mea în timp ce impulsul 
dat de coadă îl făcea să se mişte. 

— Ştii nişte nume bune pentru un cîine? l-am întrebat. 

— Spot. Rex. Fido. Champ, a înşirat tata. Numele astea 
sînt nişte clişee, oricum. De obicei oamenii încearcă ceva 
mai memorabil. Cînd eram mic, aveam un cîine pe care 
tatăl meu îl numea Shiva, Distrugătorul de Pantofi. Dar nu 
cred că ar fi potrivit într-o comunitate de foşti indieni. Poate 
altceva. 

A arătat către medalionul meu în formă de elefant. 

— Observ că ai ceva cu elefanții în ultimul timp... Ai o 
Celeste. Ce-ar fi să-i zici căţelului Babar? 

Din spatele tăticului am văzut-o pe Jane ridicînd ochii de 
pe ceea ce citea ca să se uite la mine, amintindu-şi ce se 


întîimplase la magazinul de jucării, aşteptînd să vadă cum o 
să reacţionez. 

Am izbucnit în ris. 

— Atunci, înseamnă da, spuse tăticul după un minut. 

— Îmi place. 

L-am îmbrăţişat pe noul meu căţel, apoi l-am ţinut din 
nou departe. 

— Bună, Babar. 

Babar a scos un mic lătrat vesel, după care a făcut pipi 
peste tot pe cămaşa mea. 

Şi asta-i toată povestea elefantului de jad... 


CINCI 


Se auzi un ciocănit la uşa mea, un poc-poc-poc pe care i-l 
arătasem lui Hickory cînd aveam nouă ani şi astfel îl 
făcusem membru secret al clubului meu secret. Pe Dickory 
îl făcusem membru secret al unui club secret complet 
diferit. La fel se întîmplase cu mămica, tăticul şi Babar. 
Cînd aveam nouă ani, mă gindeam numai la cluburi 
secrete. Acum nici măcar n-aş mai putea spune care era 
numele acestui club secret. Dar Hickory folosea încă acel 
ciocănit ori de cite ori uşa de la dormitorul meu era închisă. 

— Intră, am strigat. 

Stăteam lîngă fereastra dormitorului. 

Hickory intră. 

— E întuneric aici, spuse el. 

— Aşa se întîmplă cînd e tîrziu şi luminile sînt stinse. 

— Te-am auzit umblînd. Am venit să văd dacă ai nevoie 
de ceva. 

— Cum ar fi un pahar cu lapte cald? Mă simt bine, 
Hickory. Mulţumesc. 

— Atunci o să plec, zise Hickory, pornind să iasă. 

— Nu. Vino-ncoace, o clipă! Uite... 


Hickory traversă camera şi rămase în picioare lîngă mine 
la fereastră. Se uită unde-i arătam eu, către două siluete de 
pe drum, din faţa casei. Mămica şi tăticul. 

— E acolo, afară, de ciîtva timp, zise Hickory. Maiorul 
Perry a ieşit după ea acum citeva minute. 

— Ştiu, l-am văzut cînd a ieşit. 

O auzisem şi pe ea ieşind, cam cu o oră mai devreme; 
scîrţiitul arcurilor de la uşa de plasă mă sculase din pat. 
Oricum, nu dormeam. Gîndul la plecarea de pe Huckleberry 
şi la colonizarea unei planete noi îmi ţinuse creierul treaz şi 
apoi mă făcuse să umblu prin cameră. Ideea plecării mi se 
întipărea în minte. Mă făcea mai nervoasă decit crezusem. 

— Ştiţi despre colonia cea nouă? l-am întrebat pe 
Hickory. 

— Ştim, răspunse Hickory. Locotenent Sagan ne-a 
informat mai devreme, în cursul zilei. Dickory a trimis şi el 
guvernului nostru o solicitare pentru informaţii. 

— De ce vorbeşti despre ei folosind gradul? l-am întrebat 
pe Hickory. 

Mintea mea căuta digresiuni în momentul ăsta, după cît 
se părea, iar asta era una bună. 

— Mămica şi tăticul. De ce nu le spui „Jane” şi „John”, ca 
toţi ceilalţi? 

— Nu este potrivit, răspunse Hickory. E prea familiar. 

— Aţi locuit cu noi şapte ani. Aţi putea să riscaţi puţină 
familiaritate. 

— Dacă tu vrei să le spunem „John” şi „Jane”, aşa o să 
facem. 

— Spuneţi-le cum doriţi. Zic doar că dacă vreţi să le 
spuneţi pe numele mic, puteţi. 

— O să ne aducem aminte de asta. 

Mă îndoiam că o să apară prea curînd vreo schimbare de 
protocol. 

— O să veniţi cu noi, aşa-i? am întrebat, schimbînd 
subiectul. In noua colonie... 

Nu-mi închipuisem că Hickory şi Dickory nu aveau să 
vină cu noi, ceea ce, cînd m-am gindit mai bine, s-ar fi 
putut să nu fie o presupunere prea inteligentă. 


— Tratatul nostru o permite. Depinde de tine să 
hotărăşti. 

— Păi, sigur că vreau să veniţi! Mai degrabă l-aş lăsa în 
urmă pe Babar decit să nu vă iau pe voi doi. 

— Mă bucur să fac parte din aceeaşi categorie ca şi 
cîinele tău. 

— Cred că m-am exprimat greşit. 

Hickory ridică o mînă. 

— Nu, vorbi el. Ştiu că n-ai vrut să sugerezi că Dickory şi 
cu mine sîntem ca nişte animale favorite. Ai vrut să spui că 
Babar face parte din casa ta. N-ai pleca fără el. 

— Nu face parte doar din casă. Face parte din familie. Un 
membru al familiei plin de bale, mai prostuţ... Dar un 
membru al familiei. Şi voi faceţi parte din familie. Membri 
ciudaţi, străini, uneori băgăreţi. Dar din familie. 

— Mulţumesc, Zoë. 

— Pentru puţin, am răspuns şi dintr-odată m-a cuprins 
timiditatea. 

Discuţiile cu Hickory luau întorsături stranii astăzi. 

— De aceea te-am întrebat despre faptul că vorbeşti 
despre părinţii mei folosind gradul, ştii. Nu-i ceva obişnuit 
într-o familie. 

— Dacă facem parte cu adevărat din familia ta, atunci 
putem spune cu certitudine că nu e o familie obişnuită. Aşa 
că e greu de spus ce-ar fi obişnuit pentru noi. 

Asta atrase o pufnitură din partea mea. 

— Ei bine, e adevărat. 

M-am gîndit o clipă. 

— Care este numele tău, Hickory? am întrebat. 

— Hickory, a răspuns. 

— Nu, vreau să spun, care era numele tău înainte de a 
veni să locuieşti cu noi. Trebuie să te fi chemat cumva, 
înainte să-ţi spun eu Hickory. Şi pe Dickory la fel, înainte 
să-i dau eu numele. 

— Nu, replică el. Uiţi. Înainte de tatăl tău biologic, obinii 
nu aveau conştiinţă. Nu aveam un simţ al sinelui sau 
nevoia de a ne descrie nouă înşine sau altora. 


— În felul ăsta ar fi greu să faci ceva cu mai mult de doi 
dintre voi. N-ajungi prea departe strigînd doar „hei”. 

— Aveam descriptori care să ne ajute în muncă. Nu erau 
acelaşi lucru cu numele. Cînd tu ne-ai dat nume, lui Dickory 
şi mie, ne-ai dat adevăratele noastre nume. Am devenit 
primii obini care au avut vreodată un nume. 

— Aş dori să fi ştiut asta pe-atunci, am spus, după ce-am 
analizat ce mi-a spus. V-aş fi dat nişte nume care să nu fie 
dintr-o poezie pentru copii. 

— Îmi place numele meu. E popular şi printre alţi obini. 
Amîndouă, şi Hickory, şi Dickory. 

— Sînt şi alţi Hickory obini? 

— O, da! Au ajuns citeva milioane! 

Nu eram în stare să dau un răspuns inteligibil. Mi-am în- 
dreptat din nou atenţia către părinţii mei, care erau încă pe 
drum, îmbrăţişaţi. 

— Se iubesc, observă Hickory, urmărindu-mi privirea. 

M-am uitat iar la el. 

— Nu mă aşteptam ca discuţia să ajungă tocmai aici, dar 
e în ordine. 

— E o deosebire, continuă Hickory. În felul în care 
vorbesc unul cu altul. În felul cum comunică între ei... 

— Presupun că este. 

Observaţia lui Hickory era de fapt o afirmaţie modestă. 
John şi Jane nu doar că se iubeau unul pe celălalt. Ei doi 
erau nebuni unul după celălalt, exact în felul acela 
emotionant şi jenant pentru o fiică adolescentă. Emoţionant 
pentru că cine nu vrea ca părinţii săi să se iubească unul pe 
altul pînă peste cap? Jenant pentru că, ei bine... Părinţi. N- 
ar trebui să se poarte ca nişte neghiobi! 

O arătau în feluri diferite. Tăticul era cel mai bătător la 
ochi, dar cred că mămica simţea mai intens decit el. Tăticul 
mai fusese căsătorit înainte; prima lui soţie murise pe 
Pămînt. O parte din inima lui era încă alături de ea. În 
schimb, nimeni altcineva nu revendica inima lui Jane. John 
o avea pe toată, sau toată acea parte din ea care trebuia 
să aparţină soţului. Indiferent însă cum ai despica firul în 


patru, nu există nimic ce oricare dintre ei n-ar face pentru 
celălalt. 

— De aceea sînt afară, i-am spus lui Hickory. Adică pe 
drum, chiar acum. Pentru că se iubesc. 

— Cum aşa? 

— Ai spus chiar tu. E o deosebire în felul în care 
comunică. 

Am arătat din nou către cei doi. 

— Tăticul vrea să plece şi să conducă această colonie. 
Dacă n-ar fi vrut, ar fi spus pur şi simplu nu. Aşa merg 
lucrurile. A fost morocănos şi întors pe dos toată ziua 
pentru că vrea şi ştie că sînt complicaţii. Pentru că lui Jane 
îi place la nebunie aici. 

— Mai mult decit ţie sau maiorului Perry... 

— O, da. E locul unde s-a măritat. E locul unde şi-a făcut 
o familie. Huckleberry e casa ei. El o să spună nu, dacă ea 
nu-i dă încuviințarea să spună da. Aşa că asta face ea 
acolo, afară. 

Hickory se uită din nou la siluetele părinţilor mei. 

— Ar fi putut să-i vorbească şi în casă. 

Am clătinat din cap. 

— Nu. Uită-te cum priveşte în sus. Înainte ca tăticul să 
iasă din casă, făcea acelaşi lucru. Stătea acolo şi se uita la 
stele. Căutînd poate steaua în jurul căreia se roteşte noua 
noastră planetă. Dar ceea ce face de fapt este să-şi ia 
rămas-bun de la Huckleberry. Tăticul are nevoie s-o vadă 
făcînd asta. Mămica ştie. Este unul dintre motivele pentru 
care e afară. Ca să-l anunţe că e pregătită să părăsească 
planeta asta. E gata s-o părăsească pentru că el e gata s-o 
părăsească. 

— Ai spus că e unul dintre motivele pentru care e afară. 
Care e celălalt? 

— Celălalt? am întrebat. 

Hickory dădu din cap. 

— Ah... Păi... Simte nevoia să-şi ia rămas-bun şi pentru 
ea însăşi. N-o face doar pentru tăticul. 

Am urmărit-o pe Jane. 


— O mare parte din ceea ce este a devenit aici. Şi s-ar 
putea să nu ne întoarcem niciodată pe planeta asta. E greu 
să-ţi părăseşti casa. Greu pentru ea. Cred că încearcă să 
găsească o cale de a renunţa la ea şi asta începe prin a-i 
spune adio. 

— Şi tu? Ai şi tu nevoie să-i spui adio? 

M-am gindit la asta vreme de un minut. 

— Nu ştiu, am recunoscut. E nostim. Am locuit deja pe 
patru planete. In fine, trei planete şi o staţie spaţială. Aici 
am stat cel mai mult, aşa încît cred că e casa mea, mai 
mult decit oricare dintre celelalte. Ştiu că o să-mi fie dor de 
unele dintre lucrurile de aici. Ştiu că o să-mi fie dor de unii 
dintre prietenii mei. Dar mai mult decit orice... sînt 
emotionat. Vreau să fac asta. Să colonizez o lume nouă. 
Vreau să plec. Sînt emoţionată şi nervoasă şi puţin 
speriată, ştii? 

Hickory nu comentă nimic. Dincolo de fereastră, mămica 
se depărtase puţin de tăticul, iar el se îndrepta înapoi spre 
casă. Apoi se opri şi se întoarse către mămica. Ea îi întinse 
mîna. El se apropie, îi luă mîna. Porniră împreună pe drum. 

— Adio, Huckleberry, am rostit în şoaptă. 

M-am întors cu spatele la fereastră şi mi-am lăsat părinţii 
să-şi facă plimbarea. 


ŞASE 


— Nu ştiu cum e posibil să te plictiseşti, îmi zise Savitri, 
aplecîndu-se peste o balustradă de pe puntea de 
observaţie în timp ce ne uitam din staţia Phoenix către 
Magellan. Locul ăsta e grozav! 

M-am uitat pieziş la ea, simulînd suspiciunea. 

— Cine eşti tu, şi ce-ai făcut cu Savitri Guntupalli? 

— Nu ştiu ce vrei să spui, replică Savitri cu blîndeţe. 


— Savitri pe care o cunosc ev era sarcastică şi 
maliţioasă. Tu eşti complet sentimentală, ca o şcolăriţă. 
Prin urmare: nu eşti Savitri. Eşti o creatură extraterestră 
deghizată, oribil de siropoasă, şi te urăsc. 

— Un detaliu, zise Savitri. Tu eşti şcolăriţă, şi nu eşti 
aproape niciodată sentimentală. Te cunosc de ani de zile şi 
nu cred că te-am văzut vreodată amestecată în vreo 
întîmplare sentimentală. Eşti aproape complet lipsită de 
sentimentalism. 

— Bine, eşti mai sentimentală chiar şi decît o şcolăriţă. 
Ceea ce e şi mai rău. Sper că eşti fericită. 

— Sînt. Mulţumesc că ai observat. 

— Brrr, am exclamat; mi-am rostogolit ochii pentru a 
spori efectul şi m-am îndreptat spre balustrada punţii de 
observaţie, cu proastă dispoziţie sporită. 

Nu eram de fapt supărată pe Savitri. Avea un motiv 
excelent să fie entuziasmată: petrecuse toată viaţa pe 
Huckleberry şi acum, în sfîrşit, se afla în altă parte: pe 
staţia Phoenix, acea staţie spaţială, cel mai mare obiect pe 
care l-au construit vreodată oamenii, plutind deasupra lui 
Phoenix, planeta de baştină a întregii Uniuni Coloniale. In 
tot timpul care trecuse de cînd o cunoşteam - adică de cînd 
era asistenta tatălui meu, în New Goa, pe Huckleberry - 
Savitri cultivase un aer de sarcasm general, ceea ce 
constituia motivul pentru care o adoram şi o respectam. 
Oricine trebuie să aibă modele inspiratoare, ştiţi. 

Dar după ce  decolaserăm de pe Huckleberry, 
entuziasmul pentru faptul că ajungea în sfîrşit să vadă şi 
altceva din univers o copleşise. Arătase o exaltare 
necontrolată pentru absolut tot ce se petrecea; chiar se 
sculase foarte devreme ca să vadă Magellan, nava ce urma 
să ne ducă pe Roanoke, andocată la staţia Phoenix. Mă 
bucuram pentru ea că era atit de emoţionată şi o luam 
peste picior fără milă, pentru asta, ori de cîte ori aveam 
ocazia. Într-o zi, da, o să vină şi răsplata - Savitri mă 
învățase mult din ceea ce ştiu despre a fi sarcastic, dar nu 
tot ce ştia ea - dar pînă atunci era unul dintre puţinele 
lucruri care mă amuzau. 


Ascultaţi: staţia Phoenix e uriaşă, e aglomerată şi, în 
afară de cazul în care ai o slujbă propriu-zisă - sau, ca 
Savitri, tocmai ai sosit de la ţară - nu se întîmplă nimic. Nu- 
i un parc de distracţie, e doar o mare combinaţie 
plicticoasă de birouri guvernamentale, docuri şi 
comandamente militare, toate înghesuite în spaţiu. Dacă n- 
ar fi fost faptul că orice pas afară, pentru a lua puţin aer, 
te-ar ucide - nu există aer proaspăt ci doar vid care-ţi face 
plămiînii să explodeze - ar putea fi oricare centru civic 
mare, anonim, plictisitor de moarte, din orice loc unde se 
adună oamenii să facă lucruri civice mari, anonime, 
plictisitoare de moarte. Nu-i proiectat pentru distracţie, sau 
cel puţin pentru orice fel de distracţie care m-ar interesa pe 
mine. Presupun că aş fi putut să pun nişte fişiere în ordine. 
Asta ar fi fost cu adevărat palpitant. 

Savitri, pe lîngă faptul că era atît de entuziasmată de 
faptul că nu mai era pe Huckleberry încît nu-i mai păsa de 
nimic altceva, mai şi muncea pe brînci pentru John şi Jane. 
Toţi trei petrecuseră aproape tot timpul de cînd sosiserăm 
la staţia Phoenix punîndu-se la curent cu Roanoke, învăţind 
despre coloniştii care urmau să vină cu noi şi supraveghind 
încărcarea proviziilor şi utilajelor pe Magellan. Asta nu era 
nici o noutate pentru mine, dar eu rămineam fără prea 
multe de făcut şi fără nimeni cu care să fac ceva. Nu 
puteam face prea multe nici măcar cu Hickory, Dickory sau 
Babar; tăticul le ceruse lui Hickory şi Dickory să se ţină 
deoparte în timp ce ne aflam pe staţia Phoenix, iar cîinilor 
nu le prea era permis să alerge pe staţie. Trebuia să 
întindem şervete de hirtie pe care Babar să-şi facă nevoile. 
Prima noapte în care am făcut asta şi am încercat să-l 
conving să-şi facă treburile, mi-a aruncat o privire care 
spunea g/umeşti, sînt sigur. Scuză-mă, amice: acum fă pipi, 
la naiba! 

Singurul motiv pentru care mai reuşeam să petrec cît de 
cît un timp cu Savitri era acela că, printr-o combinaţie 
inteligentă de smiorcăială şi vinovăţie o convinsesem să 
stea cu mine în pauza de prînz. Chiar şi atunci, îşi aduse 
PDA-ul şi-şi petrecu jumătate din masa de prînz trecînd în 


revistă liste de materiale. Era entuziasmată chiar şi de aşa 
ceva. l-am spus că eu credeam c-ar putea fi bolnavă. 

— Îmi pare rău că te plictiseşti, zise Savitri, readusă în 
prezent. Poate că ar trebui să le sugerezi asta părinţilor tăi. 

— Crede-mă, le-am sugerat. Tăticul chiar s-a şi oferit să 
facă ceva. Zice că o să mă ducă jos, pe Phoenix. Să facem 
nişte cumpărături în ultima clipă şi alte chestii. Celelalte 
chestii erau motivul principal pentru care ne duceam, dar 
nu voiam să pomenesc de asta faţă de Savitri; eram destul 
de prost dispusă şi aşa. 

— N-ai dat încă peste alţi colonişti de vîrstă ta? întrebă 
Savitri. 

Am ridicat din umeri. 

— l-am văzut pe unii dintre ei. 

— Dar n-ai stat de vorbă cu nici unul. 

— Nu prea. 

— Pentru că eşti timidă. 

— lată că sarcasmul tău revine. 

— Te  compătimesc pentru plictiseală. Dar te 
compătimesc mai puţin dacă nu faci decit te complaci în 
ea. 

Se uită de jur împrejurul punţii de observaţie, pe care se 
aflau alţi cîţiva oameni, stînd, citind sau uitindu-se afară, la 
navele andocate la staţie. 

— Ce zici de ea? arătă spre o fată care arăta cam de 
vîrstă mea şi care se uita pe fereastra punţii. 

M-am uitat pieziş. 

— Ce să zic despre ea? 

— Pare cam la fel de plictisită ca şi tine. 

— Aparenţele pot fi înşelătoare. 

— Hai să verificăm, replică Savitri şi, înainte să apuc s-o 
opresc, o strigă pe cealaltă fată. 

— Hei! 

— Da? răspunse fata. 

— Prietena mea de aici crede că e cea mai plictisită 
adolescentă de pe toată staţia, vorbi Savitri, arătînd spre 
mine. 

N-aveam unde să mă fac mică. 


— Mă întreb dacă ai ceva de spus în privinţa asta. 

— Păi, răspunse fata după cîteva clipe, nu vreau să mă 
laud, dar calitatea plictiselii mele este remarcabilă. 

— O, îmi place de ea, îmi spuse Savitri şi apoi îi făcu 
semn să se apropie. 

— Ea e Zoë, mă prezentă. 

— Ştiu să vorbesc, i-am zis lui Savitri. 

— Gretchen, vorbi fata, întinzîndu-mi mîna. 

— Bună, am răspuns, stringîndu-i-o. 

— Mă interesează plictiseala ta şi aş vrea să aud mai 
multe, zise Gretchen. 

În ordine, m-am gîndit. Şi mie îmi place de ea. 

Savitri zimbi. 

— Ei bine, din moment ce voi două păreţi cît se poate de 
potrivite, eu trebuie să plec. Sînt nişte containere cu 
amelioratoare pentru sol care au nevoie de atenţia mea. 

Îmi dădu un pupic, flutură mîna către Gretchen şi plecă. 

— Amelioratoare de sol? mă întrebă Gretchen după ple- 
carea ei. 

— E o poveste lungă. 

— Timpul e singurul care nu-mi lipseşte. 

— Savitri e asistenta părinţilor mei, care se îndreaptă 
spre o colonie nouă, am explicat şi am arătat spre 
Magellan. Asta-i nava cu care plecăm. Una dintre sarcinile 
lui Savitri e să aibă grijă ca tot ceea ce se află pe lista de 
inventar să fie pus efectiv pe navă. Bănuiesc că a ajuns la 
amelioratoarele de sol. 

— Părinţii tăi sînt John Perry şi Jane Sagan, afirmă 
Gretchen. 

M-am uitat fix la ea cîteva clipe. 

— Mda. De unde ştii? 

— Pentru că tatăl meu vorbeşte o mulţime despre ei, răs- 
punse ea, şi făcu semn spre Magellan. Colonia asta pe care 
o conduc părinţii tăi... A fost ideea lui. Era reprezentantul 
planetei Erie în legislatura UC, şi ani de zile a pledat pentru 
ca şi oamenii din coloniile statornicite să poată coloniza, nu 
numai cei de pe Pămînt. În cele din urmă, Departamentul 
Colonizării a fost de acord cu el - şi apoi a dat conducerea 


coloniei părinţilor tăi în locul lui. l-au spus tatii că e un 
compromis politic. 

— Ce-a crezut tatăl tău despre asta? am întrebat. 

— Păi, abia te-am cunoscut. Nu ştiu ce fel de limbaj poţi 
suporta. 

— Aha. Ei bine, asta nu-i a bună. 

— Nu cred că-i urăște pe părinţii tăi, zise Gretchen 
repede. Nu-i chiar aşa. A presupus doar că după tot ce-a 
făcut, ar fi obţinut conducerea coloniei. „Dezamăgire” nu 
exprimă nici măcar pe departe ce-a simţit. Deşi n-aş putea 
spune nici că îi place pe părinţii tăi. A căpătat un dosar 
despre ei cînd au fost numiţi şi apoi a petrecut toată ziua 
mormăind numai pentru el, în timp ce-l citea. 

— Imi pare rău că e dezamăgit. 

In sinea mea, mă întrebam dacă trebuia să renunţ la 
Gretchen ca posibilă prietenă; unul dintre acele scenarii 
stupide cu „familiile noastre sînt în război”. Prima persoană 
de vîrstă mea pe care-o cunosc şi care merge pe Roanoke, 
şi deja sîntem în tabere diferite! 

Apoi însă continuă: 

— Mda, bine. La un moment dat s-a cam prostit în 
legătură cu asta. Se compara cu Moise, în genul: O, mi-am 
dus poporul în tara făgăduinței, dar eu nu pot intra - şi aici 
făcu mişcări scurte din mînă ca să accentueze ideea - şi 
atunci am ajuns la concluzia că reacţiona exagerat. Pentru 
că mergem, ştii. lar el este în consiliul consultativ al 
părinţilor tăi. Aşa că i-am spus să înceteze cu prostiile. 

Am clipit. 

— Chiar ai folosit cuvintele astea? 

— Ei, nu chiar. Ce-am spus de fapt a fost că mă întreb 
dacă un căţel pe care-l lovesc cu piciorul s-ar văita mai 
mult decit el. 

Ridică din umeri. 

— Ce pot să spun. Uneori trebuie să uite de propria lui 
persoană. 

— Sînt atit de sigură că tu şi cu mine o să fim cele mai 
bune prietene... 

— Nu-i aşa? îmi zîmbi ea. Nu ştiu. Care-i programul? 


— Programul e groaznic. lar salariul e şi mai rău. 

— O să fiu tratată oribil? întrebă. 

— O să plingi pînă adormi în fiecare noapte. 

— O să mă hrăneşti cu coji de pîine? 

— Sigur că nu. Cojile le dăm la cîini. 

— O, foarte drăguţ. În regulă, ai trecut examenul. Putem 
să fim cele mai bune prietene. 

— Bine. Altă decizie de viaţă de care am avut grijă. 

— Da, replică ea şi apoi se îndepărtă de balustradă. 
Acum hai. N-are rost să irosim toată impertinenţa asta între 
noi. Haide să găsim ceva de arătat cu degetul şi de făcut 
haz. 

Staţia Phoenix deveni mult mai interesantă după aceea. 


ŞAPTE 


lată ce-am făcut cînd tăticul m-a dus jos pe Phoenix: mi- 
am vizitat propriul mormînt. 

E limpede, asta are nevoie de o explicaţie. 

M-am născut şi mi-am petrecut primii ani de viaţă pe 
Phoenix. În apropiere de locul unde am locuit, există un 
cimitir. În acel cimitir există o piatră de mormint, iar pe 
acea piatră sînt trei nume: Cheryl Boutin, Charles Boutin şi 
Zoë Boutin. Numele mamei este acolo pentru că este cu 
adevărat îngropată acolo; îmi aduc aminte că am fost acolo 
la înmormiîntarea ei şi i-am văzut giulgiul pus în mormînt. 

Numele tatălui meu se află acolo pentru că, vreme de 
mulţi ani, oamenii au crezut că trupul lui se află acolo. Nu 
este. Trupul lui zace pe o planetă pe nume Arist, unde el şi 
cu mine am locuit o vreme cu obinii. Există un trup îngropat 
aici totuşi, unul care arată ca tatăl meu şi are aceleaşi gene 
ca şi el. Cum a ajuns acolo este o poveste cît se poate de 
complicată. 


Numele meu este acolo pentru că, înainte ca tatăl meu şi 
cu mine să locuim pe Arist, el a crezut pentru un timp că 
fusesem ucisă în atacul de pe Covell, staţia spaţială pe care 
trăiserăm pînă atunci. Nu exista nici un corp, evident, 
pentru că eu eram încă în viaţă; tatăl meu însă nu ştia asta. 
A pus să fie gravate numele şi datele mele pe piatra de 
mormiînt, înainte să i se spună că nu murisem încă. 

Aşadar, asta este: trei nume, două corpuri, un mormiînt. 
Singurul loc unde există familia mea biologică, în orice 
formă, indiferent unde în univers. 

Într-un sens, sînt orfană, şi la modul cel mai serios: 
mama şi tata erau copii unici, iar părinţii lor muriseră 
înainte de naşterea mea. E posibil să am nişte veri de 
gradul doi sau şi mai îndepărtați undeva pe Phoenix, dar nu 
i-am întîlnit niciodată şi n-aş şti ce să le spun chiar dacă ar 
exista. Serios, ce să zici? „Bună, avem în comun cam patru 
la sută din structura genetică, hai să fim prieteni”? 

Faptul este că sînt ultima din neamul meu, ultimul 
membru al familiei Boutin, în afară de cazul şi pînă cînd mă 
hotărăsc să am copii. Ei, asta-i o idee. O s-o las deoparte 
deocamdată. 

Într-un fel, sînt orfană. Dar în alt sens... 

Bine. Mai întîi, tăticul stătea în spatele meu, privindu-mă 
în timp ce îngenuncheam ca să mă uit la piatra de mormiînt 
pe care-mi era scris numele. Nu ştiu cum e cu ceilalţi copii 
adoptați, dar pot să spun că n-a existat niciodată vreun 
moment petrecut alături de John şi Jane în care să nu mă 
simt preţuită, iubită şi a /or. Chiar şi cînd treceam prin acea 
fază de început a pubertăţii în care cred că spuneam „Te 
urăsc” şi „Lasă-mă în pace” de şase ori pe zi şi de zece ori 
duminica. Eu m-aş fi abandonat singură în staţia de 
autobuz, asta-i sigur. 

John îmi spusese că pe vremea cînd locuia pe Pămînt, 
avea un fiu, iar fiul lui avea un băiat, Adam, care ar fi avut 
cam virsta mea, ceea ce, tehnic vorbind, mă făcea mătuşă. 
Cred că era destul de frumos. Să treci de la a nu avea nici o 
familie la a fi mătuşa cuiva e o şmecherie distractivă. l-am 
zis asta tăticului; el a răspuns „conții mulţimi”, şi apoi a 


rămas cu un zimbet pe faţă cîteva ore. Walt Whitman acela 
ştia despre ce vorbea. 

În al doilea rînd, alături de mine erau Hickory şi Dickory, 
tresărind şi tremurînd de energie emoţională, pentru că se 
aflau la mormîntul tatălui meu, chiar dacă tatăl meu nu era 
îngropat acolo şi nu fusese niciodată. Nu conta. Erau agitaţi 
din cauza a ceea ce reprezenta. Prin intermediul tatălui 
meu, cred că s-ar putea spune că am fost adoptată şi de 
obini, deşi relaţia mea cu ei nu era exact cu aceea de a fi 
fiica sau mătuşa cuiva. Era ceva mai aproape de a fi zeiţa 
lor. O zeiţă pentru o rasă întreagă de fiinţe inteligente. 

Sau, nu ştiu. Poate ceva care sună mai puţin egocentric: 
sfîntă ocrotitoare, emblemă rasială, mascotă sau ceva. Era 
greu de exprimat în cuvinte; era greu chiar şi să concep 
ideea în cea mai mare parte a timpului. Nu e ca şi cum aş fi 
fost pusă pe un tron; cele mai multe zeițe despre care ştiu 
n-au teme de făcut şi nu trebuie să adune excremente de 
cîine. Dacă asta înseamnă să fii emblemă, în viaţa de zi cu 
zi nu e grozav de palpitant. 

Apoi însă mă gîndesc la faptul că Hickory şi Dickory locu- 
iesc cu mine şi şi-au petrecut viaţa cu mine pentru că 
guvernul lor a făcut din asta o cerere către guvernul meu 
cînd cele două au semnat un tratat de pace. Sînt de fapt o 
condiţie dintr-un tratat dintre două rase de fiinţe 
inteligente. Ce faci cu un asemenea fapt? 

Ei bine, am încercat să mă folosesc de el odată: cînd 
eram mai mică, am încercat să argumentez faţă de Jane că 
ar trebui să pot sta trează pînă tirziu într-o noapte pentru 
că aveam statut special potrivit legii tratatului. Credeam că 
e destul de ingenios. 

Răspunsul ei a fost să aducă tot tratatul de o mie de 
pagini - nici măcar nu ştiam că avem o copie pe hirtie - şi 
să mă invite să găsesc partea din tratat care spunea că 
întotdeauna lucrurile trebuie să meargă cum vreau eu. Am 
bătut din picior în faţa lui Hickory şi Dickory şi le-am cerut 
să-i spună lui mama să mă lase să fac ce voiam; Hickory a 
răspuns că ar fi trebuit să înainteze o cerere guvernului lor 
pentru îndrumare, şi că ar fi luat cîteva zile, iar pînă în acel 


moment ar fi trebuit deja să fiu în pat. A fost prima oară 
cînd am fost supusă tiraniei birocraţiei. 

Ceea ce ştiu că înseamnă este că aparţin obinilor. 

Chiar şi în acel moment, în faţa mormiîntului, Hickory şi 
Dickory înregistrau în maşinile lor pentru conştiinţă, 
aparatele pe care tatăl meu le-a făcut pentru ei. Urmau să 
fie stocate şi trimise tuturor celorlalţi obini. lar toţi ceilalţi 
obini urmau să stea acolo cu mine, în timp ce 
îngenuncheam la mormîntul meu şi al părinţilor mei, 
trasînd cu degetul numele lor şi al meu. 

Aparţin. Aparţin lui John şi Jane; aparţin lui Hickory şi 
Dickory şi fiecărui obin. Şi totuşi, cu toate acestea, cu toate 
legăturile pe care le simt - cu toate legăturile pe care le am 
- există momente cînd mă simt singură şi am senzaţia că 
plutesc în derivă şi că nu sînt legată deloc, de nimic. Poate 
că pur şi simplu asta faci cînd ajungi la vîrstă mea; ai parte 
de exagerări în materie de înstrăinare. Poate ca să te 
găseşti pe tine însuţi trebuie să te simţi deconectat. Poate 
că toată lumea trece prin asta. 

Ceea ce ştiam totuşi, acolo la mormiînt, la mormîntul 
meu, era că mă aflam într-unul dintre aceste momente. 

Mai fusesem şi înainte la mormîntul acesta. Mai întîi, cînd 
a fost înmormîntată mama şi apoi, cu cîţiva ani mai tîrziu, 
cînd Jane m-a adus aici ca să-mi iau rămas-bun de la mama 
şi de la tata. Toţi cei care mă cunosc s-au dus, i-am spus 
atunci. Toti ai mei sînt morți. Apoi ea a venit spre mine şi 
mi-a cerut să locuiesc cu ea şi cu John, într-un loc nou. Mi-a 
cerut să-i las pe ea şi pe John să fie noua mea familie. 

Am atins elefantul de jad de la git şi am zimbit, gîndindu- 
mă la Jane. 

Cine sînt eu? Cine sint ai mei? Cui aparțin? întrebări cu 
răspunsuri uşoare şi fără răspuns. Aparţin familiei mele şi 
obinilor, şi uneori absolut nimănui. Sint fiică, zeiţă şi o fată 
care uneori pur şi simplu nu ştie cine e sau ce vrea. 
Creierul mi-e complet zăpăcit de lucrurile astea şi-mi dă 
dureri de cap. Aş dori să fiu singură aici. Mă bucur că John e 
cu mine. Vreau s-o văd pe noua mea prietenă, Gretchen, şi 
să fac comentarii sarcastice pînă cînd explodăm de ris. 


Vreau să mă duc în cabina mea de pe Magellan, să sting 
lumina, să-mi iau cîinele în braţe şi să pling. Vreau să plec 
din cimitirul ăsta idiot. Nu vreau deloc să plec, pentru că 
ştiu că n-o să mă întorc niciodată. E ultima oară cînd sînt cu 
ai mei, cei care s-au dus deja. 

Uneori nu ştiu dacă viaţa mea e complicată, sau dacă 
doar mă gîndesc eu prea mult la lucrurile astea. 

Am îngenuncheat la mormînt, m-am mai gîndit puţin, şi 
am încercat să găsesc o cale de a spune un ultim rămas- 
bun mamei şi tatălui meu şi să-i păstrez alături de mine, să 
rămîn şi să plec, să fiu fiica şi zeiţa şi fata care nu ştie ce 
vrea, toate deodată, şi să aparţin tuturor şi să mă păstrez 
pentru mine. 

Mi-a luat o vreme. 


OPT 


— Pari tristă, a zis Hickory cînd am luat naveta înapoi 
către staţia Phoenix. Dickory stătea lîngă Hickory, impasibil 
ca întotdeauna. 

— Sînt tristă, am răspuns. Mi-e dor de mama şi de tata. 

M-am uitat pieziş spre John, care stătea în faţa navetei 
împreună cu pilotul, locotenentul Cloud. 

— Şi cred că toată povestea asta cu mutatul, cu plecarea 
şi cu drumul mă afectează puţin. Îmi pare rău. 

— Nu-i nevoie să-ţi ceri scuze, replică Hickory. Călătoria 
asta a fost apăsătoare şi pentru noi. 

— O, bine, am exclamat, întorcîndu-mă cu spatele la ei 
doi. Nefericirea e dornică de companie. 

— Dacă ai dori, am fi încîntaţi să încercăm să te 
înveselim, spuse Hickory. 

— Serios! 

Asta era o tactică nouă. 

— Cum o să faceţi asta? 


— Am putea să-ţi spunem o poveste. 

— Ce poveste? 

— Una la care am lucrat Dickory şi cu mine. 

— Aţi scris? 

Nu m-am chinuit să-mi ascund neîncrederea din voce. 

— E surprinzător? 

— Absolut! Nu ştiam că sînteţi în stare! 

— Obinii n-au poveşti proprii. Am învăţat despre ele prin 
intermediul tău, cînd ne-ai pus să ţi le citim. 

Am rămas nedumerită pentru citeva clipe, apoi mi-am 
adus aminte: cînd eram mai mică, le ceream lui Hickory şi 
Dickory să-mi citească poveşti ca să adorm. A fost un 
experiment eşuat, ca să nu spun mai mult; chiar şi cu 
aparatele de conştiinţă pornite, nici unul dintre ei n-ar fi 
putut spune o poveste nici dacă viaţa lor ar fi depins de 
asta. Ritmul era complet greşit - nu ştiau cum să citească 
emoţiile din poveste, e cel mai bun mod de a explica. 
Puteau citi cuvintele, în ordine. Doar că nu puteau citi 
povestea. 

— Aşadar, aţi citit poveşti de atunci, am constatat. 

— Uneori, răspunse Hickory. Basme şi mituri. Cel mai 
mult ne interesează miturile, pentru că sînt poveşti despre 
zei şi despre creaţie. Dickory şi cu mine ne-am hotărit să 
compunem un mit al creaţiei pentru obini, aşa că avemo 
poveste a noastră. 

— Şi asta e povestea pe care vrei să mi-o spui mie? 

— Dacă tu crezi că te-ar înveseli... 

— Păi, e un mit vese/ al creaţiei? 

— Este, pentru noi. Ar trebui să ştii că joci un rol în el. 

— Ei bine, atunci. Cu siguranţă vreau să-l aud acum. 

Hickory se sfătui repede cu Dickory, în limba lor. 

— O să-ţi spunem versiunea scurtă, zise Hickory. 

— Există o versiune lungă? Sînt de-a dreptul curioasă. 

— Ce-a mai rămas din drumul navetei n-o să fie destul de 
lung pentru versiunea lungă. In afară de cazul în care 
coborim din nou pe Phoenix. Şi apoi înapoi sus. Şi iar jos. 

— Versiunea scurtă să fie... 


— Foarte bine, încuviinţă Hickory şi începu: A fost 
odată... 

— Serios? am exclamat. „A fost odată...?” 

— Ce nu-i bine cu „a fost odată”? întrebă Hickory. Multe 
dintre poveştile şi miturile lumii încep aşa. Ne-am gîndit că 
ai fi potrivit. 

— E foarte bine, am răspuns. E doar un pic demodat. 

— O să-l schimbăm, dacă doreşti. 

— Nu. lartă-mă, Hickory, te-am întrerupt. Te rog, ia-o de 
la început. 

— Foarte bine. A fost odată... 


x 


A fost odată un satelit al unei planete mari, gazoase, pe 
care trăiau nişte creaturi. lar aceste creaturi nu aveau un 
nume, nici nu ştiau că trăiesc pe un satelit, nici că acel 
satelit se rotea în jurul unei planete gazoase, nici ce era o 
planetă, nici orice altceva, într-un fel despre care să se 
poată spune că însemna că ştiau acel ceva. Erau animale şi 
nu aveau conştiinţă de sine, şi se năşteau, trăiau şi 
mureau, petrecîndu-şi întreaga viaţă fără ginduri sau 
cunoaşterea faptului că există gînduri. 

Într-o zi, deşi animalele nu ştiau nimic despre ideea de 
zile, au sosit nişte vizitatori pe satelitul care se rotea în 
jurul planetei gazoase. lar vizitatorii erau cunoscuţi sub 
numele de consu, deşi animalele de pe planetă nu ştiau 
asta, pentru că era numele pe care şi-l dădeau consu 
singuri, iar animalele nu erau deştepte şi nu-i puteau 
întreba pe consu cum îşi spuneau, nici nu ştiau că lucrurile 
pot avea nume. 

Consu au venit pe satelit ca să exploreze şi asta au făcut, 
observînd tot ce era legat de satelit, de la aerul din cerul 
său pînă la forma pămiînturilor şi apelor şi la forma şi modul 
de trai al tuturor fiinţelor vii de pe pămîntul, din aerul şi din 
apa satelitului. Şi cînd au ajuns la aceste creaturi anume 
care locuiau pe acest satelit, consu au devenit curioşi în 


legătură cu ele şi cu felul în care îşi duceau viaţa, şi le-au 
studiat pe ele, felul în care se năşteau, trăiau şi mureau. 

După ce au urmărit creaturile pentru o vreme, consu au 
hotărît că le vor da ceva ce consu aveau, iar creaturile nu, 
şi anume inteligenţa. lar consu au luat genele creaturilor şi 
le-au schimbat astfel încît creierul lor, pe măsură ce 
creştea, să dezvolte inteligenţa mult dincolo de ceea ce ar 
fi obţinut creaturile prin experienţă sau prin mulţi ani de 
evoluţie. Consu au făcut aceste schimbări la cîteva creaturi 
şi apoi le-au aşezat înapoi pe satelit şi, după multe 
generaţii, toate creaturile au devenit inteligente. 

Odată ce consu le-au dat inteligenţă acestor creaturi, n- 
au rămas pe satelit, nici n-au împărţit ceea ce ştiau cu 
creaturile, ci au plecat şi au lăsat deasupra cerului maşini, 
pe care creaturile nu le vedeau, ca să supravegheze 
creaturile. Şi astfel, pentru foarte multă vreme, creaturile 
n-au aflat despre consu şi despre ceea ce le făcuseră. Și 
pentru foarte multă vreme aceste creaturi care erau acum 
inteligente au crescut ca număr şi au învăţat multe lucruri. 
Au învăţat cum să facă unelte, să creeze un limbaj, să 
lucreze împreună pentru scopuri comune, să cultive 
pămîntul, să extragă metale şi să creeze ştiinţa. Dar, deşi 
creaturile prosperau şi învățau, nu ştiau că erau unice 
printre toate fiinţele inteligente, pentru că nu ştiau că 
există şi alte creaturi inteligente. 

Într-o zi, după ce creaturile obţinuseră inteligenţa, o altă 
rasă de fiinţe inteligente a venit să viziteze satelitul, primii 
după consu, deşi creaturile nu-şi aduceau aminte de consu. 
lar aceste fiinţe noi îşi spuneau arza, şi fiecare dintre arza 
avea şi un nume. lar arza erau uimiţi că acele creaturi de 
pe satelit, care erau inteligente şi care construiseră unelte 
şi oraşe, nu aveau un nume şi nici nume pentru fiecare 
dintre ei. 

Şi atunci au descoperit creaturile, prin intermediul arza, 
ce-i făcea unici: erau singurele fiinţe inteligente din tot 
universul care nu erau conştiente. Deşi fiecare creatură 
putea să gindească şi să judece, nu se cunoştea pe sine în 
felul în care se putea cunoaşte pe sine oricare altă creatură 


inteligentă. Creaturilor le lipsea conştiinţa a cine erau ca 
indivizi, chiar dacă trăiau, prosperau şi creşteau pe 
suprafaţa satelitului planetei. 

Cînd creaturile au aflat asta, cu toate că nici un individ 
nu ştia, au simţit asta, a crescut înăuntrul rasei acestor 
creaturi o dorinţă arzătoare pentru acel lucru pe care nu-l 
aveau: pentru conştiinţa pe care creaturile ştiau, din punct 
de vedere colectiv, că n-o aveau ca indivizi. Şi atunci şi-au 
dat creaturile pentru prima oară un nume şi şi-au spus 
„obini”, ceea ce în limba lor însemna „lipsiţi”, deşi ar putea 
fi tradus mai bine ca „văduviţi” sau „cei fără daruri”. 
Totuşi, chiar de şi-au denumit specia, n-au dat nume 
fiecărui individ dintre ei. 

Şi arza au simţit milă faţă de creaturile care-şi spuneau 
acum obini şi le-au dezvăluit existenţa maşinilor care 
pluteau pe cer şi care erau puse acolo de consu, despre 
care ştiau că era o rasă de o imensă inteligenţă şi cu țeluri 
imposibil de cunoscut. Arza i-au studiat pe obini şi au 
descoperit că biologia lor era nenaturală, şi astfel obinii au 
aflat cine-i crease. 

lar obinii le-au cerut vizitatorilor arza să-i ducă la consu, 
ca să-i întrebe de ce făcuseră consu asemenea lucruri, dar 
arza au refuzat, spunînd că rasa consu se întîlnea cu alte 
rase numai ca să se lupte cu ele, şi se temeau de ce s-ar 
întîmpla cu arza dacă i-ar duce pe obini în faţa consu. 

Astfel au luat obinii hotărîrea că trebuie să înveţe să 
lupte. Şi, în timp ce obinii nu s-au luptat cu arza, care 
fuseseră buni cu ei şi le fusese milă de ei şi plecaseră de la 
ei în pace, a sosit o altă rasă de fiinţe numite belestier, 
care plănuiau să colonizeze satelitul pe care locuiau obinii 
şi să-i omoare pe toţi pentru că nu voiau să trăiască în pace 
cu ei. Obinii s-au luptat cu belestier, ucigîndu-i pe toţi cei 
care au aterizat pe satelitul lor, şi făcînd astfel au 
descoperit că aveau un avantaj; pentru că obinii nu se 
cunoşteau pe ei înşişi, nu se temeau de moarte şi nu erau 
înfricoşaţi atunci cînd alţii simțeau frica din plin. 

Obinii i-au omorit pe belestier şi au învăţat din armele şi 
tehnologia lor. Cu timpul, obinii au plecat de pe satelitul lor 


ca să colonizeze alţi sateliți, iar numărul lor a crescut şi au 
dus război împotriva altor rase, atunci cînd aceste alte rase 
au hotărît să ducă război împotriva obinilor. 

Şi sosi o zi, după mulţi ani, cînd obinii au ajuns la 
concluzia că erau gata să-i întilnească pe consu, au 
descoperit unde trăiau şi au pornit să-i întilnească. Deşi 
obinii erau puternici şi hotăriţi, nu cunoşteau puterea 
consu, care îi măturară din faţa lor, ucigind orice obin care 
îndrăznea să strige sau să atace, şi erau multe mii din 
aceştia. In cele din urmă, consu au devenit curioşi cu 
privire la creaturile pe care le făcuseră şi au acceptat să 
răspundă la trei întrebări pentru obini, dacă jumătate din 
obinii de pretutindeni s-ar oferi ca sacrificiu pentru consu. 
lar acesta a fost un tîrg greu, pentru că, deşi nici un obin, 
ca individ, nu şi-ar înţelege propria moarte, un asemenea 
sacrificiu ar răni rasa, pentru că pînă în acest moment îşi 
făcuseră mulţi duşmani printre rasele inteligente, iar 
aceştia cu siguranţă i-ar ataca pe obini cînd ar fi slabi. Dar 
obinii aveau o dorinţă arzătoare şi aveau nevoie de 
răspunsuri. Aşa că jumătate dintre obini s-au oferit de 
bunăvoie pentru consu, sinucigindu-se în diferite moduri, 
oriunde se aflau. 

lar consu au fost mulţumiţi şi au răspuns la cele trei 
întrebări ale noastre. Da, ei dăduseră obinilor inteligenţa. 
Da, ei ar fi putut să le dăruiască obinilor conştiinţă de sine, 
dar n-o făcuseră, pentru că voiau să vadă cum era 
inteligenţa fără conştiinţă. Nu, nu aveau să ne dea o 
conştiinţă acum, nici n-o vor face vreodată, nici nu ne vor 
permite să întrebăm din nou. Şi din acea zi, consu nu le-au 
mai permis obinilor să le vorbească; fiecare delegaţie 
trimisă de atunci la ei a fost ucisă. 

Obinii au petrecut mulţi ani luptînd cu multe rase, în timp 
ce se întorceau la vechea lor putere, şi cu timpul a devenit 
cunoscut altor rase faptul că a lupta cu obinii însemna 
moartea, pentru că obinii nu se înduplecau, nu arătau 
îndurare, milă sau teamă, căci obinii nu cunoşteau ei înşişi 
aceste lucruri. Şi pentru multă vreme, aşa merseră 
lucrurile. 


Într-o zi, o rasă cunoscută ca rraey a atacat o colonie 
umană şi staţia ei spaţială, ucigînd toţi oamenii pe care au 
putut pune mîna. Dar înainte ca rraey să apuce să-şi 
termine treaba, obinii i-au atacat, pentru că obinii voiau 
pentru ei planeta colonie. Rraey erau slăbiţi după primul 
atac şi au fost înfrînţi şi omoriţi. Obinii au ocupat colonia şi 
staţia spaţială şi, pentru că staţia spaţială era cunoscută ca 
avanpost ştiinţific, obinii au căutat prin documentele sale 
ca să vadă ce tehnologie folositoare puteau lua. 

Atunci au descoperit obinii că unul dintre savanții umani, 
care se numea Charles Boutin, lucra la o metodă de a 
păstra şi de a depozita conştiinţa în afara corpului uman, 
într-o maşină bazată pe o tehnologie furată de oameni de 
la consu. Munca nu era terminată, iar tehnologia nu era 
ceva ce puteau înţelege obinii de la staţia spaţială, nici 
savanții obini pe care-i aduseseră cu ei. Obinii l-au căutat 
pe Charles Boutin printre supraviețuitorii umani ai 
atacurilor de pe staţia spaţială, dar acesta nu era de găsit; 
s-a descoperit că era plecat de pe staţie, cînd aceasta 
fusese atacată. 

Apoi însă obinii au aflat că fiica lui Charles Boutin, Zoë, 
se aflase pe aceeaşi staţie spaţială. Obinii au luat-o de pe 
staţie şi numai ea a fost cruţată dintre fiinţele umane. lar 
obinii au păstrat-o şi au ţinut-o la adăpost, şi au găsit o cale 
de a-l anunţa pe Charles Boutin că ea era în viaţă şi s-au 
oferit s-o înapoieze dacă el le dădea obinilor conştiinţă. Dar 
Charles Boutin era furios, nu pe obini, ci pe oamenii care, 
credea el, o lăsaseră pe fiica lui să moară, şi a cerut în 
schimb, pentru a le da obinilor conştiinţă, ca obinii să ducă 
război cu fiinţele umane şi să le înfrîngă. Obinii nu puteau 
face acest lucru singuri, dar s-au aliat cu alte două rase, 
rraey, pe care tocmai îi atacaseră, şi eneshanii, care erau 
aliaţii umanilor, ca să ducă război cu aceştia. 

Charles Boutin a fost mulţumit şi, cu timpul, a venit 
alături de obini şi de fiica lui, şi a muncit să creeze 
conştiinţa pentru obini. Înainte de a apuca să-şi termine 
sarcina, oamenii au aflat despre alianţa dintre obini, rraey 
şi eneshani şi au atacat. Alianţa s-a rupt şi eneshanii au 


fost convinşi de către oameni să pornească război 
împotriva rraey. Charles Boutin a fost ucis, iar fiica lui, Zoë, 
a fost luată de la obini de către oameni. Şi, deşi nici un 
individ obin nu putea să simtă, întreaga naţiune a fost 
cuprinsă de disperare pentru că, acceptind să le dăruiască 
o conştiinţă, Charles Boutin era cel mai bun dintre toţi 
prietenii lor, care făcea pentru ei ceea ce nici măcar măreţii 
consu nu voiau: să le dea conştiinţa de sine. Cînd el a 
murit, speranţa pentru ei înşişi a murit şi ea. Pierderea fiicei 
lui, care era o parte din el şi pe care o îndrăgeau datorită 
lui, le sporea disperarea. 

Şi apoi oamenii au trimis obinilor un mesaj că ştiau 
despre munca lui Boutin şi se ofereau să o continue, în 
schimb pentru o alianţă şi pentru acordul obinilor să lupte 
împotriva eneshanilor, care se aliaseră cu obinii împotriva 
oamenilor, odată ce eneshanii îi vor fi înfrînt pe rraey. 
Obinii au fost de acord, dar au adăugat condiţia ca, odată 
ce obinii şi-ar fi căpătat conştiinţa, doi dintre ei să 
primească permisiunea de a o cunoaşte pe Zoë Boutin şi să 
împartă cunoştinţele cu toţi ceilalţi obini, pentru că ea era 
tot ceea ce mai rămăsese de la Charles Boutin, prietenul şi 
eroul lor. 

Şi astfel obinii şi oamenii au devenit aliaţi, obinii i-au 
atacat şi i-au înfrînt pe eneshani la momentul potrivit, iar 
obinii, la mii de generaţii după crearea lor, au primit o 
conştiinţă de la Charles Boutin. Şi dintre ei, obinii au ales 
doi, care aveau să devină însoțitorii şi protectorii lui Zoë 
Boutin şi să participe la viaţa ei împreună cu noua sa 
familie. Şi cînd Zoë i-a întîlnit, nu i-a fost frică, pentru că 
trăise şi înainte printre obini, şi le-a dat celor doi nume: 
Hickory şi Dickory. lar cei doi au devenit primii obini care să 
aibă nume. Şi ei s-au bucurat, şi au ştiut că se bucură, 
datorită darului primit de ei şi de toţi obinii de la Charles 
Boutin. 

Şi au trăit fericiţi pînă la adinci bătrîneţi. 


x 


Hickory mi-a spus ceva ce n-am auzit. 

— Poftim? am întrebat. 

— Nu sîntem siguri că „şi au trăit fericiți pînă la adinci 
bătrîneţi” este sfîrşitul potrivit, repetă Hickory, apoi se opri 
şi se uită atent la mine. Plîngi, observă el. 

— lartă-mă. Îmi aduceam aminte. De părţile la care am 
participat şi eu. 

— Le-am povestit greşit. 

— Nu, am replicat şi am ridicat mîna ca să-l liniştesc. Nu 
le-ai povestit greşit, Hickory. Numai că felul în care le spui 
tu şi felul în care mi le amintesc eu sînt un pic... 

Mi-am şters o lacrimă de pe faţă şi am căutat cuvintul 
potrivit. 

— Sînt doar puţin diferite, asta-i tot. 

— Nu-ţi place mitul. 

— Îmi place, am zis. Îmi place foarte mult. Numai că mă 
doare să-mi aduc aminte de unele lucruri. Ni se întîmplă 
aşa, uneori. 

— Îmi pare rău, Zoë, pentru că te-am făcut să suferi, se 
scuză Hickory, şi i-am auzit tristeţea din voce. Noi voiam să 
te înveselim. 

M-am ridicat de pe scaun, m-am dus la Hickory şi Dickory 
şi i-am îmbrăţişat pe amindoi. 

— Ştiu că aţi vrut. Şi chiar mă bucur că aţi încercat. 


NOUĂ 


— Oh, uite! exclamă Gretchen. Băieți adolescenţi, pe 
cale să facă o prostie! 

— Taci, i-am retezat-o. Nu-i posibil să se întimple aşa 
ceva. 

Dar m-am uitat oricum. 


Fără îndoială, în partea cealaltă a sălii comune de pe 
Magellan, două cete de adolescenţi de sex masculin se 
fixau reciproc cu acea privire care însemna chiar o să ne 
batem pentru ceva neghiob. Se pregăteau să-şi arate colții 
cu toţii, în afară de unul dintre ei, care dădea impresia că 
încerca să bage minţile-n cap unui tip deosebit de 
nerăbdător să se bată, după cit se părea. 

— Există unul care pare să aibă un pic de creier, am 
remarcat. 

— Unul din opt, comentă Gretchen. Nu e un procent prea 
grozav. Şi dacă ar avea cu adevărat un pic de creier, 
probabil că s-ar da deoparte. 

— E adevărat. Să nu trimiţi niciodată un adolescent să 
facă treaba unei adolescente! 

Gretchen zimbi larg în direcţia mea. 

— Între noi se petrece chestia aia cu telepatia, nu-i aşa? 

— Cred că ştii răspunsul la întrebarea asta, am replicat. 

— Vrei să facem un plan sau să improvizăm pur şi 
simplu? 

— Pînă facem planul, cineva o să-şi piardă nişte dinţi. 

— Bine zis, încuviinţă Gretchen şi apoi se sculă şi porni 
spre băieţi. 

Douăzeci de secunde mai tîrziu, băieţii fură surprinşi s-o 
descopere pe Gretchen în mijlocul lor. 

— Mă faceţi să pierd un pariu, vorbi ea celui care arăta 
cel mai agresiv. 

Tipul se holbă, încercînd să descifreze, folosind indiferent 
ce trecea drept creier în capul lui, această apariţie bruscă 
şi neaşteptată. 

— Ce? întrebă el. 

— Am zis că mă faceţi să pierd un pariu, repetă 
Gretchen, apoi arătă cu degetul în direcţia mea. Am făcut 
un pariu cu Zoë, aici de faţă, că nimeni n-o să pornească o 
bătaie pe Magellan înainte să plecăm de-a binelea de la 
docuri, pentru că nimeni n-ar fi destul de prost să facă ceva 
care-ar însemna ca toată familia lui să fie dată afară de pe 
navă. 


— Să fie dată afară de pe navă chiar cu două ore înainte 
de plecare, am adăugat. 

— Exact, continuă Gretchen. Pentru că ce soi de imbecil 
ar trebui să fii ca să faci aşa ceva? 

— Un băiat adolescent imbecil, am sugerat. 

— Aşa se pare, zise Gretchen. Să vedem... cum te 
cheamă? 

— Ce? repetă băiatul. 

— Numele tău, insistă Gretchen. Cum or să-ţi spună, cu 
furie, după ce o să fiţi daţi afară de pe navă. 

Băiatul se uită în jur, la prietenii lui. 

— Magdy, răspunse el, şi apoi deschise gura ca pentru a 
spune ceva. 

— Păi, vezi tu, Magdy, am încredere în omenire, chiar şi 
în partea formată din adolescenţii de sex masculin, vorbi 
Gretchen, fără să-i pese ce-ar fi avut de spus Magdy al 
nostru. Credeam că nici măcar băieţii adolescenţi n-ar fi 
destul de neghiobi să-i dea căpitanului Zane un motiv să 
dea jos de pe navă cîțiva dintre ei cît mai poate. Odată ce 
pornim la drum, lucrul cel mai rău pe care l-ar putea face e 
să vă închidă în celulă. Dar în momentul ăsta ar putea pune 
echipajul să vă scoată pe voi şi familia voastră prin staţia 
de încărcare. Apoi v-aţi putea uita la noi ceilalţi cum vă 
facem cu mîna în semn de rămas-bun. Cu siguranţă, am 
spus eu, nimeni nu poate să fie atit de incredibil de bătut în 
cap. Dar prietena mea Zoë n-a fost de acord. Ce-ai zis tu, 
Zoë? 

— Am zis că băieții adolescenţi nu pot să gîndească mai 
departe de sau fără testiculele lor abia crescute, am 
răspuns, privind țintă la băiatul care încercase să-i bage 
minţile-n cap amicului său. In plus, miros ciudat. 

Băiatul rînji. Ştia ce punem la cale. Nu i-am răspuns la 
zîmbet; nu voiam să încurc piesa de teatru a lui Gretchen. 

— Şi am fost atît de convinsă că aveam dreptate şi că ea 
se înşela, încît am făcut chiar şi un pariu, continuă 
Gretchen. Am pariat fiecare desert pe care o să-l capăt aici, 
pe Magellan, că nimeni n-ar fi atit de prost. Asta-i un pariu 
serios. 


— Îi place la nebunie desertul, am spus. 

— E adevărat, îmi place, recunoscu Gretchen. 

— E dependentă de desert, am întărit. 

— Şi-acum, o să mă faci să pierd toate deserturile, 
continuă Gretchen, împungiîndu-l pe Magdy în piept. E 
inacceptabil. 

Se auzi un pufnet dinspre băiatul cu care Magdy stătuse 
faţă în faţă. Gretchen se întoarse brusc către el; băiatul 
tresări de-a binelea, dîndu-se înapoi. 

— Nu ştiu de ce tu crezi că e nostim, spuse Gretchen. 
Familia ta ar fi fost aruncată de pe navă cit ai clipi. 

— El a început, protestă băiatul. 

Gretchen clipi cu dramatism. 

— „El a început”? Zoë, zi-mi că n-am auzit bine! 

— Ai auzit. Chiar a spus-o! 

— Nu pare posibil ca oricine care-a depăşit vîrsta de cinci 
ani să folosească asta ca argument pentru indiferent ce, 
comentă Gretchen, examinîndu-l critic pe băiat. 

— Unde-i acum încrederea ta în omenire? am întrebat. 

— Mi-o pierd, răspunse Gretchen. 

— Laolaltă cu toate deserturile tale, am adăugat. 

— Dă-mi voie să ghicesc, zise Gretchen şi făcu un gest 
vag către grupul de băieţi din faţa ei. Sînteţi toţi de pe 
aceeaşi planetă... 

Se răsuci şi se uită la celălalt grup de băieţi. 

— lar voi sînteţi cu toţii de pe altă planetă. 

Băieţii se foiră stinjeniţi; ea descoperise adevărul. 

— Aşa că primul lucru pe care-l faceţi este vă luaţi la 
bătaie din cauza locului în care ați locuit. 

— Pentru că ăsta-i lucrul cel mai deştept de făcut cu 
oameni alături de care o să vă petreceţi tot restul vieţii, am 
adăugat. 

— Nu-mi aduc aminte ca asta să se afle în materialele de 
orientare pentru noii colonişti, spuse şi Gretchen. 

— Asta-i nostim, am comentat. 

— Adevărat, zise Gretchen şi se opri din vorbit. 

Se lăsă tăcerea pentru citeva secunde. 

— Ei bine? întrebă Gretchen. 


— Ce? replică Magdy. 

Era cuvîntul lui favorit. 

— Acum o să vă bateţi sau nu? exclamă Gretchen. Dacă 
o să-mi pierd pariul, e un moment la fel de bun ca oricare 
altul. 

— Are dreptate, am spus. E aproape ora prînzului. 
Urmează desertul. 

— Aşa că ori îi daţi drumul, ori lăsaţi-o baltă. 

Gretchen făcu un pas înapoi. 

Băieţii, dîndu-şi seama brusc că, indiferent pentru ce 
voiseră să se bată, motivul fusese redus cu eficacitate la 
faptul dacă o fată o să-şi capete sau nu brioşa, se 
împrăştiară, fiecare grup îndreptindu-se cu ostentaţie într-o 
direcţie diferită de celălalt. Băiatul întreg la minte întoarse 
pentru o clipă capul spre mine, în timp ce se îndepărta 
împreună cu prietenii lui. 

— Asta a fost nostim. 

— Mda, pînă cînd se hotărăsc cu toţii să încerce din nou, 
am spus. Nu putem folosi aceeaşi şmecherie cu umilirea cu 
desertul de fiecare dată. Şi sînt colonişti din zece lumi 
diferite. Asta înseamnă o sută de situaţii diferite, posibile, 
de bătăi idioate între adolescenţi. 

— Ei bine, coloniştii de pe Kyoto sînt menoniţi coloniali, 
observă Gretchen. Sînt pacifişti. Aşa că există numai 
optzeci şi una de combinaţii diferite posibile de bătăi 
idioate între adolescenţi. 

— Şi totuşi noi sîntem numai două, am constatat. Nu-mi 
plac şansele. Şi oricum, de unde ştii despre cei de pe 
Kyoto? 

— Cînd tatăl meu încă se gîndea că o să conducă colonia, 
m-a pus să citesc rapoartele despre toţi coloniştii şi despre 
planetele lor de origine. A zis că o să fiu aghiotantul lui. 
Pentru că, ştii, asta chiar e ceea ce aş fi vrut să fac cu 
timpul meu. 

— Prinde bine, totuşi. 

Gretchen îşi scoase PDA-ul, care biziia, şi se uită la 
ecran. 


— Pentru că veni vorba, îmi arătă ea ecranul, se pare că 
mă cheamă tata. 

— Du-te să faci pe aghiotantul. 

Gretchen îşi dădu ochii peste cap. 

— Mulţumesc. Vrei să ne întîlnim cu ocazia plecării? Apoi 
putem să luăm masa de prînz. O să pierzi pariul pînă 
atunci. O să-ţi iau desertul. 

— Atinge-te de desertul meu şi o să mori în cele mai 
oribile feluri, am ameninţat-o. 

Gretchen izbucni în ris şi plecă. 

Mi-am scos propriul PDA ca să văd dacă aveam mesaje 
de la John sau Jane; era unul de la Jane care-mi spunea că 
Hickory şi Dickory mă căutau pentru ceva. Ei bine, ştiau că 
sînt la bord, şi ştiau şi cum să ajungă la mine prin 
intermediul PDA-ului; nu că m-aş fi dus pe undeva fără el. 
M-am gîndit să le dau un apel, dar mi-am închipuit că or să 
mă găsească mai devreme sau mai tîrziu. Am pus PDA-ul la 
o parte, am ridicat ochii şi l-am zărit pe băiatul cu capul pe 
umeri stînd în picioare în faţa mea. 

— Bună, mă salută el. 

— Ăă, am mormăit - un testament pentru stilul meu 
insinuant. 

— Îmi cer scuze, n-am vrut să mă furişez aşa pe lîngă 
tine. 

— Nu-i nimic, am răspuns doar uşor agitată. 

El întinse mîna. 

— Enzo, se prezentă. lar tu eşti Zoë, bănuiesc. 

— Sînt, am răspuns, luîndu-l de mînă şi strîngîndu-i-o. 

— Bună, zise el. 

— Bună, am răspuns. 

— Bună, repetă, şi apoi păru să-şi dea seama că se 
întorsese de unde plecase. 

Am zimbit. 

Şi apoi au urmat, ăă, 47 de milioane de secunde de 
tăcere jenată. A fost de fapt doar una sau două secunde, 
dar, aşa cum v-ar putea spune Einstein, unele evenimente 
au felul lor de a se extinde. 


— Mulţumesc, vorbi Enzo în sfîrşit. Adică, pentru că ai 
oprit bătaia. 

— Cu plăcere. Mă bucur că nu te-a deranjat faptul că ne- 
am amestecat în ceea ce făceaţi. 

— Ei bine, eu oricum nu reuşeam o treabă prea grozavă. 
Odată ce Magdy e stirnit, e greu să-l determini să dea 
înapoi. 

— Despre ce-a fost vorba de fapt? am întrebat. 

— E cam prostesc. 

— Asta ştiu, am răspuns, şi apoi m-am întrebat dacă 
Enzo n-o să înţeleagă greşit. 

El zimbi. Unu-zero pentru Enzo. 

— Vreau să spun, ceea ce a provocat bătaia. 

— Magdy e un tip destul de sarcastic şi mai e şi destul de 
zgomotos. A făcut un comentariu meschin despre ce purtau 
tipii ceilalţi, în timp ce treceau. Unul dintre ei s-a supărat şi 
uite-aşa s-au ambalat... 

— Aşadar, aproape că v-aţi încăierat pentru o chestiune 
de modă! 

— Ţi-am spus că a fost prostesc. Dar ştii cum e. Dacă te 
ambalezi, e destul de greu să gîndeşti raţional. 

— Dar tu gîndeai raţional. 

— Asta mi-e treaba. Magdy ne bagă în încurcătură, eu ne 
scot din ea. 

— Aşadar, vă cunoaşteţi între voi de ceva timp... 

— E prietenul meu cel mai bun de cînd eram mici. Chiar 
nu-i un derbedeu, sincer. Doar că uneori nu se gîndeşte la 
ce face. 

— Ai grijă de el. 

— E reciproc. Nu sînt mare bătăuş. O mulţime de puşti 
pe care-i cunoaştem ar fi profitat de acest fapt, dacă n-ar fi 
ştiut că Magdy i-ar fi pocnit în cap. 

— De ce nu eşti mare bătăuş? am întrebat. 

— Cred că trebuie să-ţi placă puţin să te baţi... 

Apoi păru să-şi dea seama că asta îi punea un pic la 
îndoială masculinitatea, ceea ce l-ar exclude din clubul 
masculilor adolescenţi. 


— Nu mă înţelege greşit. Pot să mă apăr foarte bine şi 
fără Magdy prin preajmă. Sîntem doar o echipă bună. 

— Tu eşti creierul echipei, am sugerat. 

— E posibil, recunoscu el şi apoi păru să-şi dea seama că 
îl determinasem să facă o mulţime de declaraţii despre el 
însuşi fără ca el să reuşească să afle nimic despre mine. 

— Cum e cu tine şi prietena ta? Cine e creierul acestei 
echipe? 

— Cred că Gretchen şi cu mine ne putem lua la întrecere 
destul de bine la capitolul creier. 

— Asta-i puţin înspăimîntător. 

— Nu-i un lucru rău să intimidezi puţin lumea. 

— Ei bine, nu se poate spune că nu-i aşa, rosti Enzo, cu 
gradul potrivit de nonşalanţă. 

Am încercat din răsputeri să nu roşesc. 

— Aşadar, ascultă, ZoE..., începu Enzo, apoi se uită peste 
umărul meu. 

l-am văzut ochii devenind foarte mari. 

— Dă-mi voie să ghicesc, i-am zis lui Enzo. Doi 
extratereştri cu înfăţişare înspăimîntătoare stau chiar în 
spatele meu. 

— De unde ştii? întrebă Enzo după citeva clipe. 

— Pentru că ceea ce faci acum este reacţia obişnuită. 

Am aruncat o privire în spate, către Hickory şi Dickory. 

— Lăsaţi-mă un minut, le-am cerut. 

Au făcut un pas înapoi. 

— Îi cunoşti? 

— Într-un fel, sînt gărzile mele de corp. 

— Ai nevoie de gărzi de corp? 

— E puţin mai complicat. 

— Acum ştiu de ce tu şi prietena ta puteţi accepta să fiţi 
creierul echipei. 

— Nu-ţi face griji, l-am liniştit şi m-am întors către 
Hickory şi Dickory. Dragii mei, acesta e noul meu prieten, 
Enzo. Spuneţi-i „salut”! 

— Salut, rostiră ei, pe tonul lor teribil de monoton. 

— Ah! 


— Sînt complet inofensivi, în afară de cazul în care cred 
că eşti o ameninţare pentru mine. 

— Ce se întîmplă atunci? 

— Nu sînt prea sigură. Dar cred că ar presupune transfor- 
marea ta într-un mare număr de cuburi foarte mici. 

Enzo se uită la mine citeva clipe. 

— Nu înţelege greşit, vorbi el. Dar mi-e frică puţin de tine 
în momentul ăsta. 

Am zimbit auzind asta. 

— Să nu-ţi fie, am zis, şi l-am luat de mînă, ceea ce păru 
să-l surprindă. Vreau să fim prieteni. 

Urmă un joc interesant pe chipul lui Enzo: plăcerea 
faptului că-l luasem de mînă şi neliniştea că, dacă arăta 
prea multă plăcere din cauza asta, avea să fie tăiat la 
repezeală în cubuleţe. Asta era foarte drăguţ. El era foarte 
drăguţ. 

Ca la un semn, Hickory îşi mută cu zgomot greutatea de 
pe un picior pe altul. 

Am oftat. 

— Trebuie să vorbesc cu Hickory şi Dickory, i-am zis lui 
Enzo. Vrei să mă scuzi? 

— Sigur, răspunse Enzo şi-şi luă mîna dintr-a mea. 

— Ne vedem mai tîrziu? 

— Aşa sper, vorbi Enzo, apoi îşi luă înfăţişarea aceea 
care arăta că mintea îi spunea că este prea entuziast. 

Taci din gură, minte proastă. Entuziasmul e un lucru bun. 
Se dădu înapoi şi plecă. L-am urmărit puţin cum pleacă. 

Apoi m-am întors către Hickory şi Dickory. 

— Ar fi bine să fie ceva bun. 

— Cine era? întrebă Hickory. 

— Enzo, am răspuns. Ceea ce v-am spus deja. E un băiat. 
Şi încă unul drăguţ. 

— Are intenţii necurate? întrebă Hickory. 

— Ce? m-am mirat, oarecum nevenindu-mi să cred. 
Vorbiţi serios? Nu. Îl cunosc de numai douăzeci de minute. 
Chiar şi pentru un adolescent, ar fi o escaladare destul de 
rapidă. 

— Noi n-am auzit aşa. 


— De la cine? 

— De la maiorul Perry. A zis că a fost şi el adolescent 
cîndva... 

— O, Doamne! Mulţumesc foarte mult pentru imaginea 
mentală a  tăticului pe post de sac de hormoni 
adolescentini. E soiul de imagine pentru care ai nevoie de 
terapie ca să scapi de ea. 

— Ne-ai cerut şi înainte să intervenim pentru tine faţă de 
băieţii adolescenţi. 

— Era un caz special... 

Şi fusese. Chiar înainte de a părăsi Huckleberry, părinţii 
mei plecaseră pentru un studiu planetar pe Roanoke, iar 
mie mi s-a dat permisiunea de a organiza o petrecere de 
rămas-bun pentru prieteni. Anil Rameesh se încumetase să 
se furişeze în dormitorul meu, să se dezbrace complet şi, 
cînd îl descoperisem, să mă informeze că îmi dăruia 
virginitatea lui ca dar de despărţire. Bine, nu pusese 
problema astfel; încerca să evite complet să pomenească 
de aspectul „virginităţii”. 

Oricum, era un dar pe care chiar nu-l voiam, deşi era 
deja despachetat. Le-am cerut lui Hickory şi Dickory să-l 
escorteze afară; Anil a reacţionat cu ţipete, sărind pe 
fereastră şi căzînd de pe acoperiş, şi apoi luînd-o la fugă tot 
drumul spre casă, dezbrăcat. Ceea ce era o privelişte. l-am 
trimis hainele acasă în ziua următoare. 

Bietul Anil. Nu era un băiat rău. Doar indus în eroare şi 
optimist. 

— O să vă anunţ dacă Enzo provoacă vreo problemă, am 
promis. Pînă atunci, lăsaţi-l în pace. 

— Cum doreşti. 

Imi dădeam seama că Hickory nu era complet mulţumit 
de asta. 

— Despre ce voiaţi să vorbiţi cu mine? am întrebat. 

— Avem veşti de la guvernul obin, răspunse Hickory. O 
invitaţie. 

— O invitaţie pentru ce? 

— O invitaţie să vizitezi lumea noastră natală şi să faci 
un tur al planetelor şi al coloniilor noastre. Eşti destul de 


mare acum să călătoreşti neînsoţită şi, în timp ce toţi obinii 
te cunosc de cînd erai mică, datorită înregistrărilor noastre, 
există o dorinţă puternică printre toţi obinii să te întîlnească 
în persoană. 

— Cînd? am întrebat. 

— Imediat, răspunse Hickory. 

M-am uitat la amîndoi. 

— Mă întrebaţi asta acum? Sînt mai puţin de două ore 
pînă cînd plecăm spre Roanoke. 

— Abia am primit invitaţia. De îndată ce ne-a fost trimisă, 
am venit să te căutăm. 

— Nu putea aştepta? 

— Guvernul nostru a dorit să te întrebe înainte să 
înceapă drumul spre Roanoke. Odată stabilită pe Roanoke, 
s-ar putea să eziţi să pleci pentru o durată atit de 
semnificativă de timp. 

— Cit timp? 

— Am trimis un itinerariu propus pe PDA-ul tău. 

— Te întreb pe tine. 

— Întregul tur ar lua treisprezece luni standard de-ale 
voastre. Deşi, dacă ai fi dispusă, ar putea fi prelungit. 

— Aşadar, ca să recapitulăm. Vreţi să mă hotărăsc în 
următoarele dovă ore dacă să-mi părăsesc familia şi 
prietenii pentru cel puţin un an, poate mai mult, ca să fac 
turul lumilor obinilor de una singură. 

— Da. Deşi, desigur, Dickory şi cu mine te-am însoţi. 

— Fără alte fiinţe umane totuşi. 

— Am putea găsi pe cineva, dacă vrei. 

— Aţi găsi? Ar fi straşnic. 

— Foarte bine. 

— Sînt  sarcastică, Hickory, am exclamat iritată. 
Răspunsul e nu. Adică, serios, Hickory. Imi ceri să iau o 
hotărîre care să-mi schimbe viaţa în decurs de două ore. E 
absolut ridicol. 

— Înţelegem că momentul ales pentru această cerere nu 
este optim. 

— Nu cred că înţelegi. Cred că ştii că timpul e prea scurt, 
dar nu cred că înţelegi că e jignitor. 


Hickory se făcu mic. 

— N-am vrut să te jignim. 

Era cît pe ce să răbufnesc, dar m-am oprit şi am început 
să număr în minte, pentru că undeva acolo, înăuntru, 
partea raţională a creierului meu mă anunţa că mă 
îndreptam spre teritoriul reacţiilor exagerate. Invitaţia lui 
Hickory şi Dickory venea în ultima clipă, dar n-avea prea 
multă noimă să le fac capul calendar pentru asta. Ceva 
legat de cerere mă siciia, nu se potrivea. 

Am avut nevoie de cîteva clipe ca să-mi dau seama de 
ce. Hickory şi Dickory îmi cereau să las în urmă pe toţi cei 
pe care-i cunoşteam şi pe toţi cei pe care abia-i întîlnisem, 
pentru un an de singurătate. Făcusem deja asta, cu multă 
vreme în urmă, cînd obinii mă luaseră de pe Covell, în 
perioada în care a trebuit să aştept înainte ca tatăl meu să 
găsească o cale de a mă recupera. Erau alte vremuri şi alte 
împrejurări, dar îmi aduc aminte de singurătate şi de 
nevoia de contact cu o fiinţă umană. li iubeam pe Hickory şi 
Dickory; făceau parte din familie. Dar nu-mi puteau oferi 
ceea ce aveam nevoie şi ceea ce puteam obţine din 
contactul cu un om. 

Şi în plus, abia îmi luasem rămas-bun de la un sat întreg 
de oameni pe care-i cunoşteam şi, înainte de asta, 
spusesem adio familiei şi prietenilor, de obicei pentru 
totdeauna, de mult mai multe ori decît majoritatea celor de 
vîrsta mea. În acest moment, abia o descoperisem pe 
Gretchen, iar Enzo arăta cu siguranţă interesant. Nu voiam 
să-mi iau rămas-bun de la ei chiar înainte de a apuca să-i 
cunosc cum trebuie. 

M-am uitat la Hickory şi Dickory, care, în ciuda a tot ce 
ştiau despre mine, nu era posibil să fi înţeles de ce mă 
afecta atita ceea ce îmi ceruseră. Nu-i vina lor, zise partea 
raţională a creierului meu. Şi avea dreptate. Ceea ce 
reprezenta motivul pentru care şi era partea raţională a 
creierului. Nu-mi p/ăcea întotdeauna acea parte, dar era de 
obicei pe fază la asemenea lucruri. 

— Îmi pare rău, Hickory, am spus în cele din urmă. N-am 
vrut să ţip la tine. Te rog, primeşte scuzele mele. 


— Sigur că da, răspunse Hickory. 

Se destinse. 

— Dar chiar dacă aş fi vrut să merg, două ore nu sînt nici 
pe departe de ajuns ca să mă gindesc bine la asta. Aţi 
vorbit cu John şi Jane despre asta? 

— Am crezut că e mai bine să venim la tine. Dorinţa ta 
de a merge ar fi influenţat hotărîrea lor de a te lăsa să 
pleci. 

Am zimbit. 

— Nu atit de mult pe cît cred eu că tu crezi că ar fi 
influenţat-o. S-ar putea să crezi că sînt destul de mare să 
petrec un an făcînd turul lumilor obine, dar îţi garantez că 
tăticul va avea o altă părere despre asta. Lui Jane şi Savitri, 
împreună, le-a luat vreo două zile să-l convingă să mă lase 
să dau o petrecere de rămas-bun în timp ce ei erau plecaţi. 
Crezi că o să spună „da” cînd e vorba să mă lase să plec 
pentru un an, într-un moment în care avem o limită de timp 
de două ore? E o idee v/traoptimistă. 

— Dar e foarte important pentru guvernul nostru, rosti 
Dickory. 

Ceea ce era surprinzător. Dickory nu vorbea aproape 
niciodată, despre nimic, în afară de vreunul dintre saluturile 
sale incolore. Faptul că Dickory se simţea obligat să 
înceapă acum să vorbească era extrem de grăitor prin sine 
însuşi. 

— Inţeleg, am replicat. Dar tot e prea brusc. Wu pot să 
iau o asemenea decizie acum. Chiar nu pot. Vă rog să 
spuneţi guvernului vostru că sînt onorată de invitaţie şi că 
vreau să fac un tur al lumilor obine, cîndva. Chiar vreau. 
Dar nu pot s-o fac aşa. Şi vreau să merg pe Roanoke. 

Hickory şi Dickory rămaseră tăcuţi pentru o clipă. 

— Poate că, dacă maiorul Perry şi locotenentul Sagan ar 
auzi despre invitaţie şi ar fi de acord, te-ai putea lăsa 
convinsă, spuse Hickory. 

Sictială, sîcîială... 

— Ce vrea să-nsemne asta? am întrebat. Mai întîi spuneţi 
că vreţi să zic da pentru că ei s-ar putea să fie de acord, iar 
acum vreţi să rezolvaţi invers? M-aţi întrebat pe mine, 


Hickory. Răspunsul meu e nu! Dacă vă giîndiţi că o să mă 
faceţi să mă răzgîndesc întrebîndu-i pe părinţii mei, atunci 
nu-i înţelegeţi pe adolescenţii umani, şi cu siguranţă nu mă 
înţelegeţi pe mine. Chiar dacă ar spune da, ceea ce, 
credeţi-mă, n-o să se întîmple, din moment ce primul lucru 
pe care-l vor face o să fie să mă întrebe pe mine ce cred 
despre ideea asta. lar eu o să le spun ce v-am spus vouă. ŞI 
că v-am spus şi vouă. 

Încă o clipă de tăcere. l-am privit pe amîndoi foarte 
atent, încercînd să surprind tremurul sau tresăririle care 
urmau citeodată cînd erau epuizați din punct de vedere 
emoţional. Amîndoi erau complet încremeniţi. 

— Foarte bine, vorbi Hickory. Vom informa guvernul 
nostru de hotărîrea pe care ai luat-o. 

— Spuneţi-le că o să mă gîndesc la asta altă dată. Poate 
peste un an. 

Poate pînă atunci o puteam convinge pe Gretchen să 
vină cu mine. Şi pe Enzo. Dacă tot visăm cu ochii deschişi... 

— Le vom spune, încheie Hickory; apoi el şi cu Dickory 
plecară puţin capul şi se îndepărtară. 

M-am uitat în jur. Unii dintre cei din zona comună îi 
urmăreau pe Hickory şi Dickory plecînd; ceilalţi se holbau la 
mine cu expresii stranii. Cred că nu văzuseră niciodată pînă 
atunci o fată avind propriii extratereştri favoriţi. 

Am oftat. Mi-am scos PDA-ul ca să iau legătura cu 
Gretchen, apoi m-am oprit înainte de a-i accesa adresa. 
Pentru că, oricît mi-aş fi dorit să nu fiu singură în sens mai 
larg, în acel moment aveam nevoie de o pauză. Se 
petrecea ceva, iar eu aveam nevoie să-mi dau seama ce 
era. Pentru că orice-ar fi fost, mă neliniştea. 

Am pus PDA-ul la loc în buzunar, m-am gindit la ceea ce 
tocmai îmi spuseseră Hickory şi Dickory şi mi-am făcut griji. 


ZECE 


Erau două mesaje pe PDA-ul meu în seara aceea, după 
cină. Primul era de la Gretchen. 

„Individul ăla, Magdy, a dat de urma mea şi mi-a cerut să 
ies cu el la o întîlnire”, scria. „Cred că-i plac fetele care-l iau 
peste picior în stil mare. l-am răspuns că bine. Pentru că e 
drăguţ, într-un fel. Nu mă aştepta. Asta îmi stîrni un zîmbet. 

Al doilea era de la Enzo, care reuşise cumva să obţină 
adresa PDA-ului meu; bănuiesc că Gretchen ar fi putut avea 
de-a face cu asta. Mesajul era intitulat „Poezie pentru o 
fată pe care abia am cunoscut-o, şi anume un haiku, al 
cărui titlu e acum substanţial mai lung decît poezia propriu- 
zisă, oh, ce ironie şi spunea: 


O cheamă Zoë 
Zimbeşte ca o adiere de primăvară 
Te rog, nu mă tăia în cubuleţe. 


Am riîs în hohote citind asta. Babar ridică ochii spre mine 
şi dădu energic din coadă, plin de speranţă; cred că se 
gîndea că toată fericirea asta ar fi putut avea ca rezultat 
mai multă mîncare pentru el. l-am dat o felie de şuncă 
rămasă de la masă. Aşa încît cred că avea dreptate. 
Deştept cîine, Babar. 


x 


După plecarea lui Magellāan de la staţia Phoenix, 
conducătorii coloniei aflară despre zarva care aproape că 
se stîrnise în zona comună, pentru că le-am spus eu la cină. 
John şi Jane se uitară unul la altul oarecum semnificativ, 
apoi schimbară subiectul. Am bănuit că problema de a 
integra zece grupuri complet diferite de oameni cu zece 


culturi complet diferite apăruse deja în discuţiile lor, iar 
acum aveau parte în aceeaşi măsură şi de versiunea 
neajunsă la majorat. 

Mi-am închipuit că or să găsească o cale de a se 
descurca cu asta, dar chiar nu eram pregătită pentru 
soluţia lor. 

— Dodgeball, am exclamat, stînd de vorbă cu tăticul la 
micul dejun. O să ne pui pe noi toţi copiii să jucăm 
dodgeball. 

— Nu pe toţi. Numai pe aceia dintre voi care altfel ar 
stîrni, din plictiseală, bătăi prosteşti şi fără rost. 

Ciugulea dintr-o prăjitură cu fructe; Babar stătea de 
pază, în aşteptarea firimiturilor. Jane şi Savitri erau plecate 
să se ocupe de treburi; ele reprezentau creierele acestei 
echipe. 

— Nu-ţi place dodgeballul? mă întrebă John. 

— Imi place foarte mult. Numai că nu sînt sigură de ce 
crezi că e un răspuns la problema asta. 

Tăticul lăsă din mînă prăjitura, se scutură pe miini şi 
începu să numere ideile pe degete. 

— Unu, avem echipamentul şi se potriveşte cu spaţiul. 
Nu putem juca prea bine fotbal sau cricket pe Magellan. 
Doi, e un sport de echipă, aşa că putem implica grupuri 
mari de copii. Trei, nu e complicat, aşa că nu trebuie să 
petrecem prea mult timp înşirind regulile de bază pentru 
fiecare. Patru, e atletic şi vă oferă o cale de a vă consuma o 
parte din energie. Cinci, e doar atit de violent încît să-i 
atragă pe băieţii aceia idioţi despre care vorbeai ieri, dar nu 
atit de violent încît cineva să fie rănit de-a binelea. 

— Alte puncte? 

— Nu. Am terminat degetele. 

Işi luă din nou prăjitura. 

— Numai că băieţii or să facă echipe cu prietenii lor. Aşa 
că încă o să ai problema puştilor de pe o lume rămînînd cu 
ai lor. 

— Aş fi de acord cu asta, dacă n-ar fi faptul că nu sînt 
complet idiot, replică tăticul. Şi nici Jane. Avem un plan 
pentru asta. 


Planul: fiecare dintre cei care se înscriau ca să joace erau 
repartizaţi într-o echipă, în loc să li se permită să-şi aleagă 
echipa. Şi nu cred că echipele erau repartizate complet 
aleator; cînd Gretchen şi cu mine ne-am uitat peste liste, 
Gretchen observă că aproape nici una dintre echipe nu 
avea mai mult de un singur jucător din aceeaşi lume; chiar 
şi Enzo şi Magdy erau în echipe diferite. Singurii care erau 
în aceeaşi „echipă” erau cei de pe Kyoto; în calitate de 
menoniţi coloniali, evitau să joace în sporturi competitive, 
aşa că ceruseră să fie în schimb arbitri. 

Gretchen şi cu mine nu ne-am înscris în nici o echipă; ne- 
am numit singure conducătoarele diviziei şi nimeni nu ne-a 
contestat; după cît se părea, se răspîndiseră zvonuri despre 
ridicolul intens la care supuseserăm o haită sălbatică de 
băieţi, aşa că eram temute şi venerate în aceeaşi măsură. 

— Asta mă face să mă simt drăguță, comentă Gretchen 
cînd îi spuse aşa ceva una dintre prietenele ei de pe Erie. 

Urmăream primul meci al campionatului, cu Leoparzii 
jucînd împotriva Puternicelor Mingi Roşii, numite probabil 
după echipamentul de joc. Eu personal nu cred că eram de 
acord cu numele echipei. 

— Că veni vorba, cum a fost întîlnirea ta de aseară? am 
întrebat. 

— A fost cam insistent. 

— Vrei să-i pun pe Hickory şi Dickory să stea de vorbă cu 
el? 

— Nu, m-am descurcat. În plus de asta, prietenii tăi 
extratereştri îmi bagă frica-n oase. Nu vreau să te jignesc. 

— Nu mă simt jignită. Chiar sînt drăguţi. 

— Sînt gărzile tale de corp. Nu se aşteaptă de la ei să fie 
drăguţi. Trebuie să-i facă pe oameni să facă pe ei de frică. 
Şi reuşesc. Mă bucur doar că nu se ţin după tine tot timpul. 
N-ar mai veni nimeni să vorbească cu noi. 

De fapt, nu-i mai văzusem nici pe Hickory, nici pe 
Dickory din ziua de dinainte, de la discuţia despre turul pe 
planetele obinilor. M-am întrebat dacă reuşisem să le 
rănesc sentimentele. Trebuia să trec pe la ei să văd cum se 
mai simt. 


— Hei, prietenul tău tocmai l-a dat jos din picioare pe 
unul dintre Leoparzi, exclamă Gretchen. 

Arătă spre Enzo, care juca în meci. 

— Nu e prietenul meu, nu mai mult decit e Magdy 
prietenul tău. 

— E la fel de insistent ca Magdy? întrebă Gretchen. 

— Ce întrebare! Cum îndrăzneşti să întrebi? Sînt jignită 
de moarte. 

— Atunci înseamnă da. 

— Nu, nu e. A fost cit se poate de amabil. Mi-a trimis 
chiar şi o poezie. 

— Nu mai spune! 

l-am arătat-o pe PDA. Mi-l dădu înapoi. 

— Tu te alegi cu poetul. Eu cu insistentul. Chiar nu-i 
drept. Vrei să facem schimb? 

— Nici cea mai mică şansă. Dar nu e prietenul meu... 

Gretchen făcu semn din cap către Enzo. 

— Pe el l-ai întrebat? 

Am aruncat o privire spre Enzo, care, bineînţeles, 
strecura priviri în direcţia mea în timp ce se deplasa pe 
terenul de dodgeball. Văzu că mă uit la el, îmi zimbi, dădu 
din cap şi, în timp ce făcea asta, fu nimerit în plin şi cu 
putere în ureche de către minge şi căzu cu o bufnitură. 

Am izbucnit în ris. 

— O, drăguţ! comentă Gretchen. Să rizi de suferinţa 
prietenului tău! 

— Ştiu! Sînt atît de rea! am exclamat şi aproape că m- 
am rostogolit pe jos. 

— Nu-l meriţi, continuă Gretchen cu acreală. Nu-i meriţi 
poezia. Dă-mi-le mie pe amiîndouă. 

— Nici vorbă, am răspuns şi apoi am ridicat ochii şi l-am 
văzut pe Enzo acolo, în faţa mea. Din reflex, am dus mîna 
la gură. 

— Prea tirziu, vorbi el. 

Ceea ce, desigur, mă făcu să rîd şi mai mult. 

— Îţi ia în rîs suferinţa, îi zise Gretchen lui Enzo. O ia în 
ris, auzi! 


— O, Doamne, îmi pare atit de rău, am spus printre 
hohote şi, înainte de a mă gîndi la ceea ce făceam, l-am 
îmbrăţişat pe Enzo. 

— Încearcă să-ţi distragă atenţia de la răutatea ei, 
avertiză Gretchen. 

— Reuşeşte, răspunse Enzo. 

— O, bine, spuse Gretchen. Să vezi tu dac-o să te mai 
avertizez despre metodele ei malefice, de-acum înainte! 

Îşi îndreptă teatral atenţia înapoi la joc, privind pieziş 
doar din cînd în cînd şi zimbindu-mi răutăcios. 

M-am desprins de Enzo. 

— Nu sînt cu adevărat malefică. 

— Nu, doar amuzată de suferinţa altora. 

— Ai ieşit pe picioare de pe teren. Nu se poate să te fi 
durut atit de tare. 

— Există dureri care nu se văd. Dureri existențiale. 

— O, la naiba! Dacă ai dureri existenţiale de la 
dodgeball, chiar ai luat-o razna. 

— Nu cred că apreciezi subtilităţile filosofice ale 
sportului. 

Am început din nou să chicotesc. 

— Încetează, zise Enzo cu blîndeţe. Eu sînt serios. 

— Sper atît de mult să nu fii, am replicat şi am chicotit 
mai departe. Vrei să mergem la masa de prînz? 

— Mi-ar plăcea foarte mult. Dă-mi doar un minut să-mi 
extrag mingea asta din trompa lui Eustache. 

Era prima oară cînd auzeam pe cineva folosind cuvintele 
„trompa lui Eustache” în conversaţia curentă. Cred că s-ar 
putea să mă fi îndrăgostit un pic de el chiar atunci. 


x 


— Azi nu v-am prea văzut pe voi doi prin preajmă, le-am 
zis lui Hickory şi Dickory în cabina lor. 

— Sîntem conştienţi că îi facem pe mulţi dintre semenii 
tăi colonişti să nu se simtă în largul lor, răspunse Hickory. 

El şi cu Dickory stăteau pe scaune proiectate să se 
adapteze la forma corpului lor; altfel, cabina era goală. 


Obinii poate că îşi ciştigaseră conştiinţa şi chiar îşi 
încercaseră de curind puterile la poveşti, dar misterele 
decoraţiunilor interioare încă le scăpau, era clar. 

— S-a hotărît că ar fi mai bine pentru noi să ne ţinem 
deoparte. 

— Hotărit de către cine? 

— De câtre maiorul Perry, răspunse Hickory şi apoi, 
înainte să apuc să deschid gura: Şi noi sîntem de acord. 

— Voi doi o să locuiţi cu noi. Cu noi toţi. Oamenii trebuie 
să se obişnuiască cu voi. 

— Sîntem de aceeaşi părere, şi vor avea timp. Dar 
deocamdată credem că e mai bine să le lăsăm oamenilor 
timpul să se obişnuiască unii cu alţii. 

Am deschis gura să răspund, apoi însă Hickory întrebă: 

— Nu ţi-e de folos în acest moment absenţa noastră? 

Mi-am adus aminte de comentariul lui Gretchen de mai 
devreme din cursul zilei despre felul în care ceilalţi 
adolescenţi nu s-ar apropia niciodată de noi dacă Hickory şi 
Dickory ar fi mereu prin preajmă şi m-am simţit puţin 
ruşinată. 

— Nu vreau să credeţi că nu vă vreau lîngă mine... 

— Nu credem asta. Te rog să nu crezi aşa ceva. Cînd 
ajungem pe Roanoke, o să ne reluăm rolurile. Oamenii ne 
vor accepta mai uşor pentru că vor fi avut timp să te 
cunoască pe tine. 

— Tot nu vreau să credeţi că trebuie să staţi aici din 
cauza mea. Pe mine m-ar face să mă urc pe pereţi dac-aş fi 
zăvorită aici vreme de o săptămînă! 

— Pentru noi nu e greu, zise Hickory. Ne deconectăm 
conştiinţa pînă cînd avem din nou nevoie de ea. În felul 
ăsta timpul zboară. 

— Asta a fost aproape o glumă. 

— Dacă spui tu... 

Am zimbit. 

— Totuşi, dacă ăsta-i singurul motiv pentru care staţi aici 
înăuntru... 


— N-am spus că e singurul motiv, mă întrerupse Hickory, 
ceea ce nu făcea aproape niciodată. Ne petrecem timpul şi 
pregătindu-ne. 

— Pentru viaţa pe Roanoke? 

— Da. Şi pentru cum să-ţi fim cel mai bine de ajutor cînd 
o să ajungem acolo. 

— Cred că făcînd ceea ce faceţi de obicei. 

— Posibil. Noi credem că s-ar putea să subestimezi cît de 
diferit va fi Roanoke de viaţa ta de dinainte şi care vor fi 
responsabilităţile noastre faţă de tine. 

— Ştiu că o să fie altfel. Ştiu că o să fie mai greu din 
multe puncte de vedere. 

— Ne bucurăm să auzim asta. O să fie. 

— Destul ca să petreceţi tot timpul ăsta făcînd planuri? 

— Da. 

Am aşteptat o secundă ca să aud dacă mai urma ceva 
după asta, dar nu urmă nimic. 

— Mai e ceva ce vreţi să fac? l-am întrebat pe Hickory. 
Ca să vă ajut? 

Hickory are, de obicei, nevoie de o secundă ca să 
răspundă. L-am urmărit să văd ce puteam percepe din 
partea lui; după atît de mulţi ani, eram destul de bună în a-i 
descifra stările. Nimic nu părea neobişnuit sau nelalocul lui. 
Era doar Hickory. 

— Nu, răspunse Hickory în sfîrşit. Am vrea să faci ceea ce 
faci de obicei. Să cunoşti oameni noi. Să te împrieteneşti cu 
ei. Să te bucuri de timpul petrecut cu ei acum. Cînd o să 
ajungem pe Roanoke, nu ne aşteptăm să aveţi la fel de 
mult timp pentru distracţie. 

— Dar voi rataţi toată distracţia mea. De obicei, sînteţi 
de faţă să o înregistraţi. 

— Măcar de data asta te poţi descurca fără noi. 

Incă o dată, aproape o glumă. Am zimbit din nou şi i-am 
îmbrăţişat pe amindoi, chiar cînd PDA-ul meu vibră, 
trezindu-se la viaţă. Era Gretchen. 

— Prietenul tău e de-a dreptul jalnic la dodgeball, vorbi 
ea. Tocmai a luat o lovitură drept în nas. Zice să-ţi spun că 
suferinţa nu-i nici pe departe atît de plăcută dacă nu eşti 


prin preajmă să rizi de ea. Aşa că vino-ncoace şi uşurează-i 
suferinţa bietului băiat. Sau mai adaugă ceva la ea. Merg 
amîndouă. 


UNSPREZECE 


Lucruri de ştiut despre viaţa lui Zoe pe Magellan. 

Mai întîi, planul de maestru al lui John şi Jane de a-i 
împiedica pe băieţii adolescenţi să se omoare între ei sau 
pe alţii a avut un efect desăvirşit, ceea ce însemna că 
trebuie să recunosc, bosumflată, faţă de tăticul, că făcuse 
ceva deştept, lucru de care era mai încîntat probabil decît 
ar fi trebuit să fie. Fiecare dintre echipele de dodgeball 
deveni un grup în sine, contrapunîndu-se grupurilor deja 
stabilite de băieţii din fostele colonii. Ar fi putut fi o 
problemă dacă fiecare şi-ar fi schimbat doar loialitatea de 
trib către echipe, pentru că atunci n-am fi făcut decit să 
înlocuim un soi de prostie de grup cu alta. Dar puștii încă 
simțeau loialitate şi faţă de prietenii de pe lumea lor de 
baştină, dintre care cel puţin unul era probabil să se afle 
într-o echipă adversă de dodgeball. Asta îi menținea pe toţi 
prietenoşi, sau cel puţin îi ţinea în frîu pe cei cu prostia cea 
mai agresivă pînă cînd treceau cu toţii peste impulsul de a 
stîrni încăierări. 

Sau aşa mi-a explicat mie tăticul, care continua să fie 
mulţumit de el însuşi. 

— Aşa că poţi să vezi cum tesem o reţea subtilă de 
legături interpersonale, îşi spuse el, în timp ce urmăream 
unul dintre meciurile de dodgeball. 

— O, Doamne, exclamă Savitri, care stătea lîngă noi. 
Mulţumirea de sine de-aici mă face să vărs. 

— Eşti doar geloasă că nu ţi-a venit ţie în cap, îi spuse 
tăticul lui Savitri. 


— Mi-a venit mie în cap, replică Savitri. Cel puţin o parte. 
Eu şi cu Jane am dat o mînă de ajutor la planul ăsta, aşa 
cum sînt sigură că-ţi aduci aminte. Tu nu faci decit să-ţi 
asumi tot meritul. 

— Astea sînt nişte minciuni sfruntate, o contrazise 
tăticul. 

— Minge, avertiză Savitri, şi ne-am aplecat cu toţii cînd o 
minge fugară ricoşă către mulţime. 

Oricui i-ar fi venit în cap, schema cu dodgeballul avea 
avantaje colaterale. După ce-a de-a doua zi de turneu, 
echipele au început să aibă propriile teme muzicale, cînd 
membrii echipei s-au apucat să frunzărească prin colecţiile 
lor de cîntece ca să găsească melodii incitante. Şi aici am 
descoperit noi o adevărată prăpastie culturală: muzica 
foarte cunoscută pe o lume era complet neauzită pe alta. 
Puştii de pe Khartoum ascultau chango-soca, cei de pe Rus 
groundthump şi tot aşa. Da, toate aveau ritmuri bune şi 
puteai dansa pe ele, dar dacă voiai să faci să i se aprindă 
cuiva ochii în cap şi să facă spume la gură, nu trebuia decit 
să sugerezi că muzica ta favorită era mai bună decit a lor. 
Toţi îşi fluturau PDA-urile şi-şi puneau cîntecele pe listă ca 
să-şi demonstreze punctul de vedere. 

Şi astfel a început Marele Război al Muzicii de pe 
Magellan: toţi ne-am conectat PDA-urile laolaltă şi am 
început să facem cu furie liste de piese din muzica noastră 
favorită ca să arătăm cum muzica noastră era incontestabil 
cea mai bună muzică dintotdeauna. In foarte scurt timp, 
am avut parte nu numai de chango-soca şi de 
groundthump, dar şi de kill-drill, drone, haploid, happy 
dance (numit ironic, după cum s-a dovedit), smear, 
nuevopop, tone, c/assic tone, Erie Stomp, doowa capella, 
shaker şi ceva complet ameţit care pretindea că e vals, dar 
îi lipsea elementul esenţial al ritmului de trei pătrimi sau, 
serios, orice amprentă ritmică recognoscibilă, din cîte-mi 
dădeam eu seama. Am ascultat totul cu mintea imparţială, 
apoi le-am spus tuturor candidaţilor că mi-era milă de ei 
pentru că nu ascultaseră niciodată Sunetul de pe 
Huckleberry, şi le-am trimis propria mea listă. 


— Aşadar, vă faceţi muzica strîngînd pisici de git, 
constată Magdy în timp ce asculta „Dimineaţă la Delhi”, 
unul dintre cîntecele mele favorite, împreună cu mine, cu 
Gretchen şi cu Enzo. 

— Asta-i un sítar, maimuţoiule! l-am apostrofat. 

— Sitar fiind cuvîntul de pe Huckleberry pentru „pisici 
sugrumate”, comentă Magdy. 

M-am întors spre Enzo. 

— Ajută-mă cu asta. 

— O să trebuiască să susţin teoria cu sugrumarea 
pisicilor, răspunse Enzo. 

L-am plesnit peste braţ. 

— Am crezut că eşti prietenul meu. 

— Am fost, replică Enzo. Acum însă ştiu cum îţi tratezi 
animalele favorite. 

— Ascultă! exclamă Magdy. 

Partea sitarului tocmai se înălţase din orchestrație şi era 
suspendată, tăindu-ţi răsuflarea, pe deasupra punţii 
cîntecului. 

— Ştii, chiar aici e momentul în care pisica a murit. Recu- 
noaşte, Zoë. 

— Gretchen? 

M-am uitat pieziş către ultima şi cea mai bună prietenă a 
mea, care mă apăra întotdeauna împotriva filistinilor. 

Gretchen îmi întoarse privirea. 

— Biata pisică, vorbi ea, şi apoi izbucniră în ris. 

Apoi Magdy îşi apucă PDA-ul şi dădu drumul unui zgomot 
oribil de shaker. 

Ca să se ştie, „Dimineaţă la Delhi” nu sună ca nişte pisici 
sugrumate. Chiar nu. Sînt cu toţii afoni sau aşa ceva. In 
special Magdy. 

Afoni sau nu, totuşi, noi patru am ajuns să petrecem mult 
timp împreună. În timp ce Enzo şi cu mine ne făceam 
evaluarea reciprocă lentă şi amuzată, Gretchen şi Magdy 
oscilau între a fi interesaţi unul de celălalt şi a încerca să 
vadă cît de categoric se puteau dobori reciproc verbal. 
Deşi, ştiţi cum merg lucrurile astea. Unul duce probabil la 
celălalt şi invers. Şi bănuiesc că hormonii jucau un rol 


foarte mare; amindoi erau exemple arătoase de 
adolescenţă înfloritoare, ceea ce cred că era cel mai bun 
mod de a expune lucrurile. Amîndoi păreau dornici să 
accepte multe din partea celuilalt, la schimb pentru nişte 
priviri prosteşti şi cîteva pipăieli uşoare care, ca să fim 
corecţi faţă de Magdy, nu erau toate din partea lui, dacă 
era să credem relatările lui Gretchen. 

Cît despre Enzo şi cu mine, ei bine, iată cum progresam: 

— Ţi-am făcut ceva, i-am zis, întinzîndu-i PDA-ul meu. 

— Mi-ai făcut un PDA, exclamă el. Mereu mi-am dorit 
unul. 

— Fraiere! 

Sigur că avea un PDA; cu toţii aveam. Abia dacă ne-am fi 
numit adolescenţi fără el. 

— Nu, dă clic pe fişierul de film. 

El dădu, şi privi pentru cîteva clipe. Apoi 
către mine. 

— Aşadar, toată chestia e făcută din scene cu mine lovit 
în cap cu mingea de dodgeball? întrebă. 

— Sigur că nu. Unele dintre ele sînt cu tine lovit în alte 
părţi. 

Am luat PDA-ul şi mi-am plimbat degetul de-a lungul 
benzii de repede-înainte a programului de rulat filme. 

— Vezi, uite, am spus, arătîndu-i lovitura în vintre pe 
care o primise mai devreme în cursul zilei. 

— O, grozav! 

— Eşti drăguţ cînd te prăbuşeşti în suferinţă agonizantă. 

— Mă bucur că aşa crezi, replică, nu la fel de 
entuziasmat ca mine, e limpede. 

— Hai să ne uităm iarăşi, am propus. De data asta cu 
încetinitorul. 

— Hai să nu. E o amintire dureroasă. Aveam planur 
pentru lucrurile acelea într-o zi... 

Am simţit roşeaţa urcîndu-mi în obrajii şi m-am străduit 
s-o combat cu ajutorul sarcasmului. 

— Bietul Enzo, l-am compătimit. Bietul Enzo, cel cu voce 
piţigăiată. 


A 


nălţă capul 


— Compasiunea ta e copleşitoare, comentă el. Cred că-ţi 
place să mă vezi maltratat. Ai putea să-mi dai nişte sfaturi 
în schimb. 

— Mişcă-te mai repede. Încearcă să nu fii lovit atît de 
mult. 

— Tare mă mai ajuţi! 

— Uite, am zis, apăsînd pe butonul de expediere al PDA- 
ului. E pe lista ta acum. Ca să-l preţuieşti pentru totdeauna. 

— Nu prea ştiu ce să zic. 

— Tu mi-ai adus ceva? 

— La drept vorbind... răspunse Enzo şi apoi îşi scoase 
PDA-ul, apăsă ceva şi mi-l întinse. Pe el se afla încă o 
poezie. Am citit-o. 

— E foarte drăguță. 

De fapt era chiar frumoasă, dar nu voiam să devin 
sentimentală cu el, nu după ce tocmai îi transmisesem un 
material video cu el încasînd o lovitură în părţile inferioare. 

— Da, bine, spuse Enzo, luîndu-şi înapoi PDA-ul. Am scris- 
o înainte să văd filmul ăla. Să-ţi aduci aminte de asta. 

Apăsă pe ecranul PDA-ului. 

— lată. Am trecut-o în lista ta acum. Ca s-o preţuieşti 
întotdeauna. 

— O s-o preţuiesc, am replicat, şi chiar aveam de gînd s- 
o fac. 

— Bine, pentru că am parte de multe siciieli pentru ele, 
ştii... 

— Pentru poezii? 

Enzo încuviinţă din cap. 

— De la cine? 

— De la Magdy, bineînţeles. M-a prins cînd o scriam pe 
asta pentru tine şi m-a luat peste picior de n-a mai putut. 

— Ideea de poezie a lui Magdy e o epigramă porcoasă. 

— Nu e prost, îl apără Enzo. 

— N-am zis că-i prost. Doar vulgar. 

— Ei bine, e prietenul meu cel mai bun. Ce-ai de gînd să 
faci? 

— Cred că-i frumos din partea ta că-i iei apărarea. Dar 
trebuie să-ţi spun că dacă te convinge să te laşi de scris 


poezii pentru mine, rîzînd de tine, o să trebuiască să-i 
învineţesc fundul. 

Enzo rînji. 

— Tu sau gărzile tale de corp? 

— O, de asta o să mă ocup personal. Deşi s-ar putea s-o 
iau pe Gretchen să mă ajute. 

— Cred c-ar veni. 

— „Cred” n-ar ce căuta aici. 

— Atunci cred că aş face mai bine să-ţi scriu în 
continuare poezii. 

— Bine, am spus, şi l-am bătut uşor pe obraz. Mă bucur 
că avem discuţiile astea. 

lar Enzo se ţinea de cuvint; de două ori pe zi căpătăm o 
poezie nouă. Cele mai multe erau drăguţe şi hazlii, şi doar 
puţin ostentative, pentru că le trimitea în diferite forme 
poetice: haiku, sonete, sextine şi unele forme despre care 
nu ştiu cum se numesc dar îţi poţi da seama că ar trebui să 
fie ceva. 

Şi, fireşte, i le arătam pe toate lui Gretchen, care se 
străduia din răsputeri să nu fie impresionată. 

— Asta iese din ritm, comentă ea după ce citi una pe 
care i-am arătat-o în timpul unuia dintre meciurile de 
dodgeball. 

Savitri venise lîngă noi să se uite. Era în pauză. 

— l-aş da papucii pentru asta. 

— Nu iese din ritm, am protestat. Şi oricum, nu-i 
prietenul meu. 

— Un tip îţi trimite poezii în fiecare oră şi tu zici că nu-i 
prietenul tău? întrebă Gretchen. 

— Dacă ar fi prietenul ei, nu i-ar mai trimite poezii, 
replică Savitri. 

Gretchen se plesni peste frunte. 

— Sigur că da! exclamă ea. Totul are sens acum! 

— Dă-mi asta, m-am răstit, luîndu-mi înapoi PDA-ul. Atita 
cinism! 

— Spui asta doar pentru că primeşti sextine, zise Savitri. 

— Care n-au ritm, adăugă Gretchen. 


— Linişte, amîndouă! am exclamat şi am întors PDA-ul, 
ca să înregistrez meciul. 

Echipa lui Enzo juca cu Dragonii în meciul de sfert de 
finală pentru campionatul diviziei. 

— Toată invidia asta a voastră mă împiedică să-l 
urmăresc pe Enzo cum e masacrat acolo. 

— Vorbeai de cinism... comentă Gretchen. 

Se auzi un pocnet puternic cînd mingea de dodgeball 
turti faţa lui Enzo într-o formă nu prea atrăgătoare. El duse 
ambele miini la faţă, înjură tare şi se lăsă în genunchi. 

— lar a început! am zis. 

— Bietul băiat, îl compătimi Savitri. 

— O să supravieţuiască, spuse şi Gretchen, şi apoi se în- 
toarse spre mine: Văd că ai prins asta. 

— Cu siguranţă o să intre în filmul cu principalele atracţii, 
am anunţat. 

— Am pomenit mai devreme că nu-l meriţi, observă 
Gretchen. 

— Hei! El îmi scrie poezii, eu consemnez lipsa lui de 
aptitudini fizice. Aşa merge relaţia. 

— Credeam că ai zis că nu e prietenul tău, vorbi Savitri. 

— Nu e prietenul meu, am răspuns şi am salvat 
fragmentul umilitor în directorul „Enzo”. Asta nu înseamnă 
că nu avem o relaţie. 

Am pus PDA-ul deoparte şi l-am salutat pe Enzo cînd a 
venit spre noi, încă ţinîndu-şi faţa în miîini. 

— Aşadar, ai prins asta, îmi spuse. 

M-am întors şi i-am zimbit lui Gretchen şi Savitri, ca 
pentru a spune vedeți?. Amîndouă dădură ochii peste cap. 


x 


Cu totul, a trecut cam o săptămînă între momentul cînd 
Magellan a plecat de pe staţia Phoenix şi cel cînd a ajuns 
destul de departe de orice puț gravitațional ca să poată 
face saltul spre Roanoke. O mare parte din intervalul 
respectiv l-am petrecut privind la dodgeball, ascultind 
muzică, stînd de vorbă cu noii mei prieteni şi înregistrîndu-l 


pe Enzo cum e lovit cu mingii. Dar, printre toate astea, 
chiar am petrecut un pic de timp învăţind despre lumea pe 
care o să trăim tot restul vieţii. 

O parte dintre informaţii le ştiam deja: Roanoke era o 
planetă de categoria a şasea, ceea ce însemna (şi aici 
verific şi din a doua sursă, Actul Protocolului 
Departamentului Colonizării al Uniunii Coloniale) că planeta 
se afla în intervalul de cincisprezece la sută în plus sau în 
minus din gravitația standard, atmosfera, temperatura şi 
rotația, dar că biosfera nu era compatibilă cu biologia 
umană - ceea ce e ca şi cum ai spune că, dacă ai mînca 
ceva acolo, probabil că te-ar face să-ţi vomiţi şi maţele, 
dacă nu te-ar omori de-a dreptul. 

(Asta mă făcu oarecum curioasă cu privire la cite 
categorii de planete existau. Se dovedeşte că sînt 
optsprezece, dintre care douăsprezece sînt cel puţin 
nominal compatibile din punct de vedere uman. Acestea 
fiind spuse, dacă cineva te anunţă că te afli pe o planetă 
din categoria a douăsprezecea, lucrul cel mai bun de făcut 
este să găseşti o navetă de salvare sau să te oferi voluntar 
să intri în echipajul navei, pentru că n-o să vrei să aterizezi 
pe planeta aceea dacă poţi evita acest lucru. În afară de 
cazul în care îţi place să cîntăreşti pînă la de două ori şi 
jumătate greutatea ta normală pe o planetă a cărei 
atmosferă sufocată de amoniac te va înăbuşi, poţi să speri, 
înainte de a muri de expunere la radiaţii. In care caz, ştii tu. 
Bine-ai venit acasă!) 

Ce faci pe o planetă de categoria a şasea, cînd eşti 
membru al unei colonii incipiente? Ei bine, Jane avea 
dreptate cînd a spus pe Huckleberry: munceşti. Ai doar 
atitea provizii de hrană cît s-o duci pînă cînd trebuie să 
adaugi la ele din ceea ce ai cultivat - dar înainte să-ţi cultivi 
hrana, trebuie să transformi solul ca să crească pe el culturi 
care să hrănească oameni (şi alte specii care s-au născut 
pe Pămînt, ca aproape tot şeptelul nostru), fără să te îneci 
mortal din cauza substanţelor nutritive incompatibile din 
sol. Şi trebuie să ai grijă ca şeptelul pomenit mai devreme 
(sau animalele favorite, copiii mici sau adulţii neglijenţi 


care n-au fost atenţi în timpul perioadelor de instruire) să 
nu pască sau să măniînce nimic de pe planetă pînă cînd nu 
faci o scanare toxicologică ca să vezi dacă asta n-o să-i 
omoare cumva. Materialele pentru colonişti care ne-au fost 
date sugerează că e mai dificil decît pare, pentru că nu te 
poţi aştepta ca şeptelul să asculte de argumente, şi nici 
copilaşii sau chiar unii dintre adulţi. 

Aşadar, ai ameliorat solul şi ai împiedicat toate animalele 
şi oamenii fără minte să se îndoape în decorul otrăvitor; 
acum e timpul să sădeşti, să sădeşti, să sădeşti culturile ca 
şi cum viaţa ta ar depinde de asta, pentru că depinde. Ca 
să te convingă, materialul de instruire pentru colonişti este 
plin cu poze ale unor inşi slăbănogi care şi-au făcut de 
mîntuială culturile şi au sfîrşit mult mai subţiri (sau mai rău) 
după iarna de pe planeta lor. Uniunea Colonială n-o să te 
scoată din încurcătură - dacă nu reuşeşti, nu reuşeşti, 
uneori cu preţul propriei tale vieţi. 

Ai sădit, ai lucrat, ai recoltat şi apoi o faci din nou, şi o tot 
faci - şi în tot timpul ăsta construieşti şi infrastructura, 
pentru că unul dintre rolurile majore ale unei colonii 
incipiente este să pregătească planeta pentru următorul 
val, mai mare, de colonişti, care apare după vreo doi ani 
standard. Presupun că aterizează, se uită în jur la tot ce-aţi 
creat şi zic: „Ei, nu pare chiar atit de greu să colonizezi”. 
Moment în care mai că te-apuci să-i iei la pumni... 

Şi de-a lungul tuturor acestor lucruri, în adîncul minţii, 
există bine ascuns un mic fapt: coloniile sînt cel mai 
vulnerabile la atac atunci cînd sînt noi. Există un motiv 
pentru care oamenii colonizează planetele de categoria a 
şasea, unde biosistemul s-ar putea să-i omoare, şi chiar 
planetele de categoria a douăsprezecea, unde cam orice 
altceva îi va omori în aceeaşi măsură. Motivul este că se 
află acolo, afară, o mulţime de alte rase inteligente care au 
aceleaşi nevoi de locuire ca şi noi, şi cu toţii vrem cite 
planete putem apuca. lar dacă altcineva este deja acolo, ei 
bine... Asta-i doar ceva ce se poate ocoli. 

Ştiam asta foarte bine. La fel şi John şi Jane. 


Dar era ceva ce mă întreb dacă alţii - fie de virsta mea, 
fie mai în vîrstă - înțelegeau cu adevărat; dacă înțelegeau 
că, planetă de categoria a şasea sau nu, sol ameliorat sau 
nu, culturi sădite sau nu, tot ce-au făcut şi pentru care au 
muncit nu contează prea mult atunci cînd un aparat spaţial 
apare pe cerul tău, şi e plin cu creaturi care au ajuns la 
concluzia că vor planeta ta şi că le stai în cale. Poate că nu 
e ceva ce poți înţelege pînă cînd nu se întîmplă. 

Sau poate că atunci cînd se ajunge aici, oamenii pur şi 
simplu nu gîndesc, pentru că nu-i nimic de făcut în privinţa 
asta. Nu sîntem soldaţi, sîntem colonişti. A fi colonist 
înseamnă să accepţi riscul. Şi odată ce-ai acceptat riscul, ai 
putea foarte bine să nu te gindeşti la el, pînă cînd n-ai 
nevoie s-o faci. 

Şi, în timpul săptămînii noastre pe Magellan, cu siguranţă 
n-am avut nevoie. Ne distram - aproape prea mult, ca să 
fim cinstiţi. Bănuiam că aveam parte de o imagine 
nereprezentativă a vieţii de colonist. l-am pomenit tăticului 
despre asta în timp ce urmăream ultimul joc al turneului de 
dodgeball, în care Dragonii aruncau osînda roşie de cauciuc 
asupra neînvinşilor pînă atunci de la Mucegaiul Unsuros, 
echipa în care era Magdy. N-aveam nimic împotrivă; Magdy 
devenise nesuferit din cauza şirului de victorii ale echipei 
sale. Smerenia ar fi fost un lucru bun pentru băiat. 

— Sigur că nu e reprezentativ, mi-a răspuns tăticul. Crezi 
că o să avem timp să jucăm dodgeball cînd o să ajungem 
pe Roanoke? 

— Nu mă refer numai la dodgeball. 

— Ştiu. Dar nu vreau să-ţi faci griji. Dă-mi voie să-ţi spun 
o poveste. 

— O, grozav! O poveste! 

— Atit de sarcastică... Atunci cînd am plecat prima oară 
de pe Pămînt şi am intrat în Forţele Coloniale de Apărare, 
am avut o săptămînă ca asta. Ni se dăduseră noile trupuri - 
cele verzi, cum are încă generalul Rybicki - şi primiserăm 
ordinul să ne distrăm cu ele o săptămînă întreagă. 

— Sună ca o bună metodă de a încuraja necazurile, am 
comentat. 


— Poate că este... Dar în cea mai mare parte a făcut 
două lucruri. Primul a fost să ne acomodeze cu ceea ce 
puteau face noile trupuri. Al doilea, să ne dea timp să ne 
bucurăm şi să ne facem prieteni înainte să trebuiască să 
mergem la război. Să ne dea puţin calm înaintea furtunii. 

— Aşa că ne acorzi săptămînă asta ca să ne distrăm 
înainte să ne trimiţi la ocnă. 

— Nu la ocnă, dar cu siguranţă pe cîmp, replică tăticul, şi 
făcu semn către puştii care se îmbrinceau pe terenul de 
dodgeball. Nu cred că a intrat pe de-a-ntregul în capetele 
multora dintre noii tăi prieteni că atunci cînd vom ateriza, 
or să fie puşi la treabă. E o colonie incipientă. E nevoie de 
toate braţele. 

— Bănuiesc că-i un lucru bun că am primit o educaţie 
decentă înainte să plec de pe Huckleberry. 

— O, o să mergi încă la şcoală. Crede-mă cînd îţi spun, 
Zoë. Doar că o să şi munceşti. Şi la fel toţi prietenii tăi. 

— Monstruos de nedrept! Muncă şi şcoală. 

— Nu te aştepta la prea multă compasiune din partea 
noastră. In timp ce tu o să stai pe scaun şi-o să citeşti, noi o 
să fim afară, asudînd şi trudind. 

— Care „noi”? Eşti conducătorul coloniei. Tu o să 
administrezi. 

— Am lucrat la fermă cînd eram mediator în New Goa. 

Am pufnit. 

— Vrei să spui că ai plătit pentru sămînţă şi l-ai lăsat pe 
Chaudry Shujaat să lucreze cîmpul pentru o cotă-parte... 

— lţi scapă esenţa. Ceea ce vreau să spun este că odată 
ce ajungem pe Roanoke, o să fim cu toţii ocupați. Ceea ce o 
să ne ajute să trecem prin toate astea sînt prietenii. Ştiu că 
pentru mine aşa a mers în FCA. Tu ţi-ai făcut prieteni noi în 
ultima săptămînă, aşa-i? 

— Da, am răspuns. 

— Ai vrea să-ţi începi viaţa pe Roanoke fără ei? 

M-am gindit la Gretchen, la Enzo şi chiar la Magdy. 

— Cu siguranţă nu. 

— Atunci săptămînă asta a făcut ceea ce trebuia să facă. 
Am pornit pe drumul de la a fi colonişti din lumi diferite la a 


fi o singură colonie, şi de la a fi străini la a fi prieteni. Acum 
o să avem cu toţii nevoie unii de alţii. Ne aflăm într-o 
situaţie mai bună pentru a lucra împreună. Şi acesta este 
avantajul practic de a avea o săptămînă de distracţie. 

— Oho! îmi dau seama cum ai ţesut o reţea subtilă de 
legături interpersonale aici. 

— Ei bine, ştii tu, zise tăticul cu acea privire în ochi care 
spunea că da, a prins trimiterea sarcastică. De aceea eu 
conduc lucrurile. 

— Asta e? am întrebat. 

— E ceea ce îmi spun în sinea mea, oricum. 

Dragonii avură ultimul cuvînt împotriva Mucegaiului 
Unsuros şi începură să sărbătorească. Mulțimea de colonişti 
care priveau ovaţiona şi ea, şi intra în dispoziţia potrivită 
pentru evenimentul cu adevărat important al nopţii: saltul 
spre Roanoke, care urma să se întîimple în mai puţin de o 
jumătate de oră. 

Tăticul se ridică în picioare. 

— E rîndul meu. Trebuie să mă pregătesc să înmiînez 
premiile Dragonilor. Păcat. Ţineam cu Mucegaiul Unsuros. 
Imi place la nebunie numele ăsta. 

— Încearcă să supravieţuieşti dezamăgirii. 

— O să încerc. Rămii prin preajmă pentru salt? 

— Glumeşti? Cu toții or să rămînă prin preajmă pentru 
salt. Nu l-aş rata pentru nimic în lume. 

— Bine. E întotdeauna o idee bună să înfrunţi schimbarea 
cu ochii deschişi. 

— Crezi că o să fie chiar atit de diferit? am întrebat. 

Tăticul mă sărută în creştetul capului şi mă îmbrăţişă. 

— Scumpa mea, ştiu că o să fie chiar atit de diferit. Ceea 
ce nu ştiu este cit de diferit o să fie după aceea. 

— Bănuiesc că o să aflăm. 

— Da, cam peste douăzeci şi cinci de minute, replică 
tăticul, şi apoi arătă cu degetul. Uite, uite-le pe mămica şi 
pe Savitri. Hai să sărbătorim împreună lumea nouă, bine? 


PARTEA A II-A 


DOISPREZECE 


Se auzi un răpăit, apoi o bufnitură şi după aceea un vuiet 
cînd frînele şi motoarele navetei se opriră. Asta era: 
aterizaserăm pe Roanoke. Eram acasă, pentru cea dintii 
oară. 

— Ce-i mirosul ăsta? exclamă Gretchen, strimbînd din 
nas. 

Am tras aer în piept şi-am strimbat şi eu din nas. 

— Cred că pilotul a aterizat într-o grămadă de şosete 
rincezite, am comentat. 

L-am potolit pe Babar, care era cu noi şi care părea aţiţat 
de ceva; poate că /ui îi plăcea mirosul. 

— Asta-i planeta, vorbi Anna Faulks. 

Făcea parte din echipajul lui Magellan şi coborise pe 
planetă de citeva ori, descărcîind materiale. Tabăra 
principală era aproape gata pentru colonişti; Gretchen şi cu 
mine, în calitate de copii ai conducătorilor coloniei, am 
primit permisiunea să coborim cu una dintre ultimele 
navete de marfă, în loc să trebuiască să luăm o navetă 
pentru transportul vitelor, precum toţi ceilalţi. Părinţii noştri 


se aflau deja pe planetă de zile întregi, supraveghind 
descărcarea. 

— Şi am noutăţi pentru voi, continuă Faulks. Asta-i cam 
cel mai plăcut miros de pe-aici. Cînd prinzi o adiere dinspre 
pădure, atunci e rău de-a binelea! 

— De ce? am întrebat. A ce miroase atunci? 

— E şi cum toţi cei pe care-i cunoşti tocmai au vomitat 
pe pantofii tăi, răspunse Faulks. 

— Minunat, comentă Gretchen. 

Se auzi un zăngănit scrişnit, cînd uşile masive ale navetei 
de marfă se deschiseră. Urmă o adiere uşoară, în vreme ce 
aerul din cala de mărfuri ieşea cu un şuierat către cerul lui 
Roanoke. Şi apoi mirosul ne izbi cu adevărat. 

Faulks ne zimbi. 

— Delectaţi-vă, domnişoarelor. O să simţiţi mirosul ăsta 
pentru tot restul vieţii. 

— La fel şi tu, îi replică Gretchen. 

Faulks încetă să ne mai zimbească. 

— O să începem să mutăm containerele astea de 
materiale peste cîteva minute, spuse ea. Voi două trebuie 
să plecaţi de-aici, daţi-vă la o parte din calea noastră. Ar fi 
păcat dacă preţioasele voastre persoane ar fi strivite sub 
ele... 

Ne întoarse spatele şi porni către restul echipei din cala 
navetei. 

— Drăguţ, i-am atras atenţia lui Gretchen. Nu cred că 
acum era cel mai bun moment să-i aduci aminte că e 
împotmolită aici. 

Gretchen ridică din umeri. 

— Merita, zise ea şi porni către uşile navetei. 

Mi-am muşcat obrazul pe dinăuntru şi m-am hotărît să nu 
comentez. Ultimele cîteva zile ne împinseseră pe toţi la 
limită. Asta e ceea ce se întîmplă atunci cînd ştii că eşti 
pierdut. 


x 


În ziua în care am făcut saltul spre Roanoke, aşa ne-a dat 
tăticul vestea că eram pierduţi. 

— Pentru că ştiu că circulă deja zvonuri, daţi-mi voie să 
vă spun mai întîi asta: nu sîntem în pericol, le spuse tăticul 
coloniştilor. 

Stătea în picioare pe platforma unde, cu numai vreo 
două ore mai devreme, scandaserăm numărătoarea 
inversă pînă la salt. 

— Magellan e în siguranţă. Nu ne aflăm în nici un pericol 
în acest moment. 

În jurul nostru, mulţimea se relaxă vizibil. M-am întrebat 
cîţi dintre ei prinseseră partea cu „în acest moment”. 
Bănuiam că John o pusese acolo cu un motiv. 

Aşa era. 

— Însă nu sîntem acolo unde ni s-a spus că vom ajunge, 
continuă el. Uniunea Colonială ne-a trimis pe o altă planetă 
decit ne aşteptaserăm să mergem. A făcut acest lucru 
pentru că a aflat că o coaliţie de rase extraterestre numită 
Conclavul plănuia să ne împiedice s-o colonizăm, cu forţa 
dacă este necesar. Nu există nici o îndoială că ne-ar fi 
aşteptat în clipa cînd am fi făcut saltul. Aşa că am fost 
trimişi altundeva: pe o cu totul altă planetă. Ne aflăm acum 
deasupra adevăratului Roanoke. 

— Nu sîntem în primejdie deocamdată, continuă John. 
Dar Conclavul ne caută. Dacă ne găseşte, o să încerce să 
ne ia de-aici, din nou, probabil prin forţă. Dacă nu ne poate 
scoate, va distruge colonia. Sîntem în siguranţă acum, dar 
n-o să vă mint: sîntem vînaţi! 

— Du-ne înapoi! strigă cineva. 

Se auziră murmure de încuviinţare. 

— Nu ne putem întoarce, replică John. Căpitanul Zane a 
fost împiedicat de la distanţă să ajungă la sistemele de 
control ale lui Magellan de către Forţele Coloniale de 
Apărare. El şi echipajul lui se vor alătura coloniei noastre. 
Magellan va fi distrus după ce vom fi aterizat noi şi toate 


proviziile noastre pe Roanoke. Nu ne putem întoarce. Nici 
unul dintre noi. 

Încăperea izbucni în strigăte furioase şi discuţii. Tăticul îi 
linişti pînă la urmă. 

— Nici unul dintre noi nu ştia despre asta. Eu n-am ştiut. 
Jane n-a ştiut. Nici reprezentanţii coloniilor voastre. Şi cu 
siguranţă nici căpitanul Zane. Ne-a fost ascuns tuturor în 
mod egal. Uniunea Colonială şi Forţele Coloniale de Apărare 
au hotărît, pentru motive pe care le ştiu numai ei, că e mai 
sigur să ne ţină aici decît să ne ducă înapoi pe Phoenix. Fie 
că sîntem de acord sau nu, cu asta trebuie să ne 
descurcăm. 

— Ce-o să facem? se auzi încă o voce din mulţime. 

Tăticul se uită în direcţia din care venise vocea. 

— O să facem ce-am venit să facem de la început, 
răspunse el. O să colonizăm. Înţelegeţi asta: cînd am ales 
cu toţii să devenim colonişti, ştiam că există riscuri. Ştiţi cu 
toţii: coloniile incipiente sînt locuri primejdioase. Chiar şi 
fără acest Conclav care ne caută, colonia noastră încă ar fi 
întîmpinat riscul atacului, încă ar fi fost o ţintă pentru alte 
rase. Nimic din toate astea nu s-a schimbat. Ceea ce s-a 
schimbat este că Uniunea Colonială a ştiut dinainte cine ne 
caută şi de ce. Asta le-a permis să ne ţină la adăpost pe 
termen scurt. Ne dă un avantaj pe termen lung. Pentru că 
acum ştim ce să facem ca să nu fim găsiţi. Ştim cum să 
rămînem în siguranţă. 

Se înmulţiră murmurele din mulţime. Chiar în dreapta 
mea, o femeie întrebă: 

— Şi cum o să rămînem în siguranţă? 

— Reprezentanţii coloniilor voastre or să vă explice. 
Verificaţi-vă PDA-urile; fiecare dintre voi are un loc pe 
Magellan unde voi şi foştii voştri concetăţeni de planetă vă 
veţi întîlni cu propriul reprezentant. Ei or să vă explice ce 
trebuie să facem şi vor răspunde la întrebările pe care-o să 
le aveţi mai departe. Dar există un lucru în legătură cu care 
vreau să fie totul foarte limpede. O să am nevoie de 
cooperare din partea tuturor. O să am nevoie de sacrificii 
din partea tuturor. Sarcina noastră de a coloniza lumea 


asta n-ar fi fost niciodată uşoară; acum însă a devenit mult 
mai grea. 

Dar o putem face, insistă tăticul, iar forţa cu care o spuse 
păru să-i surprindă pe cîțiva din mulţime. Ceea ce se cere 
de la noi e greu, dar nu imposibil. O putem face dacă 
lucrăm împreună. O putem face dacă ştim că ne putem 
baza unul pe altul. De oriunde-am veni, trebuie să fim cu 
toţii acum locuitori ai planetei Roanoke. Nu aşa aş fi 
preferat să se întîmple. Dar aşa o să trebuiască să facem 
lucrurile să meargă. Putem să facem asta. Trebuie să 
facem asta. Trebuie s-o facem împreună. 


x 


Am coborit din navetă şi am pus picioarele pe solul lumii 
noi. Noroiul de pe jos mi se prelinse peste gheată. 

— Fermecător, am constatat. 

Am început să merg. Noroiul îmi sugea picioarele. Am 
încercat să nu mă gîndesc la supt ca la o metaforă mai 
generală. Babar săltă jos din navetă şi începu să adulmece 
împrejurimile. Măcar el era fericit. 

În jurul meu, echipajul de pe Magellan trecuse la treabă. 
Navetele care aterizaseră înainte îşi goleau încărcătura; o 
altă navetă se pregătea pentru aterizare la o oarecare 
distanţă. Containerele cu materiale, de mărime standard, 
erau împrăştiate pe sol. În mod normal, odată ce conţinutul 
lor era scos, containerele erau trimise înapoi sus cu 
navetele, pentru a fi refolosite; dacă nu iroseşti, nu duci 
lipsa. De data asta, nu exista nici un motiv să le ducem 
înapoi pe Magellan. Nava nu se întorcea; aceste containere 
nu aveau să fie reumplute vreodată. Şi după cum se 
întîmplaseră lucrurile, unele dintre aceste containere nici 
măcar nu aveau să fie vreodată despachetate; noua 
situaţie de aici de pe Roanoke făcea să nu merite efortul. 

Dar asta nu însemna că aceste containere nu aveau nici 
un Scop; aveau. Acest scop se afla în faţa mea, la citeva 
sute de metri depărtare, unde se forma o îngrăditură, una 
formată din containere. Înăuntrul îngrăditurii urma să fie 


noua noastră casă temporară: un sătuc deja botezat 
Croatoan, în care toţi cei două mii cinci sute cîţi eram - şi 
proaspeţii nemulţumiţi din echipajul de pe Magellan - 
urmau să fie închişi în timp ce tăticul, mămica şi ceilalţi 
conducători ai coloniei făceau o trecere în revistă a aceste 
planete noi ca să vadă ce trebuia să facem ca să trăim pe 
ea. 

În timp ce priveam, cîţiva membri din echipaj mutau unul 
dintre containere la locul lui în îngrăditură, folosind 
propulsoarele din partea de sus ca să ducă la locul lui 
containerul şi apoi oprindu-le şi lăsînd containerul să cadă 
cîţiva milimetri pînă pe pămînt, cu o bufnitură. Chiar şi de 
la distanţa asta, am simţit vibrația în sol. Orice-ar fi fost în 
container, era greu. Probabil utilaje agricole pe care nu ne 
mai era permis să le folosim. 

Gretchen ajunsese deja acolo cu mult înaintea mea. M- 
am gîndit să alerg ca s-o prind din urmă, apoi însă am 
observat-o pe Jane apărind din spatele nou-aşezatului 
container şi vorbind cu unul dintre membrii echipajului de 
pe Magellan. M-am dus în schimb spre ea. 


x 


Cînd tăticul vorbea despre sacrificiu, în sens direct 
vorbea despre două lucruri. Mai întîi: nici un contact între 
Roanoke şi restul Uniunii Coloniale. Tot ceea ce trimiteam 
în direcţia Uniunii Coloniale ne putea da de gol, chiar şi o 
simplă sondă automată de salt plină cu date. In aceeaşi 
măsură, tot ceea ce ni se trimitea ne putea da de gol. Asta 
însemna că eram cu adevărat izolaţi: nici un ajutor, nici un 
fel de provizii, nici măcar corespondenţă de la prieteni şi de 
la cei dragi rămaşi în urmă. Eram singuri. 

La început, nici n-a părut un lucru chiar atît de important. 
La urma urmei, ne-am părăsit deja vechea viaţă, atunci 
cînd am devenit colonişti. Ne-am luat rămas-bun de la 
oamenii pe care nu-i luam cu noi, şi cei mai mulţi ştiam că 
ar fi trecut foarte multă vreme pînă să-i mai vedem, dacă 
aveam să-i mai vedem vreodată. Dar chiar şi cu toate 


astea, legăturile nu erau complet tăiate. O sondă de salt a 
fi trebuit să plece din colonie în fiecare zi, ducînd scrisori, 
ştiri şi informaţii înapoi în Uniunea Colonială. Reciproc, o 
sondă automată ar fi trebuit să sosească zilnic, cu 
corespondenţă, ştiri, cîntece, poveşti şi alte lucruri, ca să 
simţim că sîntem încă parte a omenirii, în ciuda faptului de 
a fi împotmoliţi într-o colonie, cultivînd cereale. 

Şi acum, nimic din toate astea. Se dusese totul. Ceea ce 
te izbea mai întîi era lipsa poveştilor, a muzicii şi a 
spectacolelor noi - un lucru rău dacă erai pasionat de un 
serial sau de o formaţie înainte de plecare şi sperai să te ţii 
la curent cu ele - apoi însă îţi dădeai seama că ceea ce 
conta cu adevărat era faptul că din acel moment n-aveai să 
mai ştii nimic despre viaţa oamenilor rămaşi pe loc. Nu 
aveai să ştii dacă bunica ta a murit. Nu aveai să vezi 
înregistrările pe care prietena ta cea mai bună şi le-a făcut 
la nuntă, sau să citeşti povestirile pe care o altă prietenă le 
scria şi se chinuia cu disperare să le publice, sau să vezi 
poze cu locurile care-ţi plăceau la nebunie, cu oamenii pe 
care încă îi iubeai stînd în prim-plan. Totul se terminase, 
poate pentru totdeauna. 

Cînd ne-a izbit înţelegerea acestui fapt, a făcut-o din plin 
- dar o lovitură încă şi mai dură a fost cînd ne-am dat 
seama că toţi cei la care am ţinut vreodată, oricare dintre 
noi, nu ştia nimic despre ce ni se întîmplase. Dacă Uniunea 
Colonială nu avusese de gind să ne spună nouă unde 
mergem, ca să ducă de nas chestia asta pe nume Conclav, 
cu siguranţă nu avea de gînd să le spună nici celorlalţi că îi 
păcălea în legătură cu locul unde ne aflam. Toată lumea pe 
care-o cunoscuserăm vreodată credea că ne-am pierdut. 
Unii dintre ei credeau probabil că fuseserăm ucişi. John, 
Jane şi cu mine nu trebuia să ne facem prea multe griji la 
capitolul ăsta - fiecare dintre noi însemna familia pentru 
ceilalţi, toată familia pe care o aveam - dar restul 
coloniştilor aveau pe cineva care ţinea chiar acum doliu 
pentru ei. Mama şi bunica lui Savitri trăiau încă; expresia 
apărută pe chipul femeii cînd şi-a dat seama că ele credeau 
probabil că e moartă mă făcu să mă reped s-o îmbrăţişez. 


Nici măcar nu voiam să mă gîndesc cum tratau obinii dis- 
pariţia noastră. Speram doar ca ambasadorul Uniunii 
Coloniale pe lîngă obini să fi avut lenjerie curată atunci cînd 
obinii veniseră să-l ia la întrebări. 

Al doilea sacrificiu era şi mai greu. 


x 


— Ai sosit, exclamă Jane în timp ce mă apropiam de ea. 

Întinse mîna să-l mîngiie pe Babar, care venise ţopăind 
spre ea. 

— Aşa se pare, am replicat. Mereu e aşa? 

— Aşa cum? 

— Mocirlos. Ploios. Frig. Ca naiba. 

— Am ajuns aici la începutul primăverii. O să tot fie aşa 
pentru o vreme. Cred însă că lucrurile se vor îmbunătăţi. 

— Aşa crezi? am întrebat. 

— Aşa sper, răspunse Jane. Dar nu ştim. Informaţiile pe 
care le avem despre planeta asta sînt reduse. Uniunea 
Colonială nu pare să fi făcut o cercetare normală la faţa 
locului. Şi n-o să putem lansa un satelit ca să urmărim 
vremea şi climatul. Aşa că trebuie doar să sperăm c-o să fie 
mai bine. Desigur, ar fi mai bine dacă am şti. Dar speranţa 
e tot ce-avem. Unde-i Gretchen? 

Am făcut semn în direcţia în care-o văzusem plecînd. 

— Cred că-l caută pe tatăl ei, am spus. 

— Totul e în ordine între voi două? întrebă Jane. Rareori o 
văd pe vreuna fără cealaltă. 

— E bine. Cu toţii sînt nervoşi în ultimele zile, mămico. La 
fel şi noi, bănuiesc. 

— Ce mai fac ceilalţi prieteni ai tăi? 

Am ridicat din umeri. 

— Nu l-am văzut prea mult pe Enzo în ultimele două zile. 
Cred că-i pică destul de prost ideea că e captiv aici. Nici 
măcar Magdy n-a reuşit să-l înveselească. M-am dus să-l 
vizitez de vreo două ori, dar nu vrea să spună prea multe, 
şi nici nu pot spune că eu eram prea veselă. Totuşi încă îmi 


trimite poezii. Pe hirtie. Îl pune pe Magdy să le aducă. 
Magdy nu suportă asta, că veni vorba. 

Jane zimbi. 

— Enzo e un băiat drăguţ. 

— Ştiu. Cred că n-am ales totuşi un moment prea grozav 
ca să mă hotărăsc să-l fac prietenul meu. 

— Ei bine, ai spus-o chiar tu, cu toţii sînt nervoşi în 
ultimele zile. O să fie mai bine. 

— Aşa sper, am spus - şi chiar speram. 

Mă descurcasem cu toanele şi cu deprimarea celor mai 
buni dintre ei, dar chiar şi eu am limitele mele, şi acum mă 
apropiam de ele. 

— Unde-i tăticul? Şi unde-s Hickory şi Dickory? 

Cei doi coboriseră într-una dintre primele navete, 
împreună cu mămica şi cu tăticul; între faptul că-i văzusem 
foarte puţin pe Magellan şi cel că fuseseră plecaţi în 
ultimele cîteva zile, începeam să le simt lipsa. 

— Pe Hickory şi Dickory i-am trimis să facă o explorare a 
zonei înconjurătoare, răspunse Jane. Ne ajută să facem o 
schiţă a terenului. Le dă ceva folositor de făcut şi pe 
moment îi ţine deoparte din calea celor mai mulţi dintre 
colonişti. Nu cred că vreunul dintre ei are sentimente prea 
prietenoase faţă de non-umani în acest moment, şi 
preferăm să evităm ca cineva să încerce să se ia la bătaie 
cu ei. 

Am dat din cap la aceste cuvinte. Oricine ar încerca să se 
ia la bătaie cu Hickory sau cu Dickory s-ar alege cel puţin 
cu ceva rupt. Ceea ce nu i-ar face pe cei doi foarte 
populari, chiar dacă (sau poate mai ales dacă) ar avea 
dreptate. Mămica şi tăticul erau deştepţi că-i puneau să 
stea deoparte, deocamdată. 

— Tatăl tău e cu Manfred Trujillo, zise Jane, vorbind 
despre tatăl lui Gretchen. Amenajează satul temporar. Il 
organizează ca pe o tabără a unei legiuni romane. 

— Ne aşteptăm la un atac din partea vizigoților, am 
comentat. 

— Nu ştim din partea cui să ne aşteptăm la un atac, zise 
Jane. 


Felul imperturbabil în care vorbise nu mă înveseli cu 
absolut nimic. 

— Mă aştept c-o s-o găseşti pe Gretchen împreună cu ei. 
Intră în tabără şi-o să-i găseşti. 

— Ar fi mai uşor dac-aş putea doar să dau un semnal pe 
PDA-ul lui Gretchen şi s-o găsesc în felul ăsta. 

— Ar fi, fu Jane de acord. Dar n-o să mai putem face aşa 
ceva. Încearcă să-ţi foloseşti în schimb ochii. 

Îmi dădu un pupic scurt la tîmplă, apoi se îndepărtă ca să 
stea de vorbă cu echipajul de pe Magellan. Am oftat şi m- 
am îndreptat spre tabără ca să-l găsesc pe tăticul. 

Al doilea sacrificiu: chiar şi cel din urmă dispozitiv cu un 
computer încorporat nu mai putea fi utilizat. Ceea ce 
însemna că nu puteam folosi cea mai mare parte a 
lucrurilor pe care le aveam. 

Motivul era dat de undele radio. Fiecare aparat electronic 
comunica cu orice alt aparat electronic prin unde radio. 
Chiar şi undele radio minuscule pe care le emiteau puteau 
fi însă descoperite dacă cineva căuta destul de intens, aşa 
cum fuseserăm asiguraţi că o să caute. Dar nu era de-ajuns 
doar să oprim capacitatea de conectare, din moment ce ni 
s-a spus că echipamentul nostru folosea unde radio nu 
numai în exterior, ci şi intern, pentru comunicarea între 
componentele aparatului. 

Aparatele noastre electronice nu se puteau împiedica să 
transmită dovezi că sîntem aici, şi dacă cineva ştia ce 
frecvenţe foloseau ca să funcţioneze, puteau fi detectate 
pur şi simplu prin transmiterea semnalului care le pornea. 
Sau aşa ni s-a spus. Nu sînt inginer. Tot ce ştiu este că o 
cantitate uriaşă dintre echipamentele noastre nu mai 
puteau fi folosite - nu numai că acum erau inutilizabile, dar 
deveniseră şi un pericol pentru noi. 

A trebuit să riscăm să folosim acest echipament ca să 
aterizăm pe Roanoke şi să amenajăm colonia. Nu prea 
puteam să ajungem la sol cu navetele fără să folosim 


electronica; coborirea n-ar fi fost o problemă, dar aterizările 
ar fi fost destul de complicate (şi dezastruoase). Dar odată 
ce totul a ajuns la locul stabilit, s-a terminat. Am rămas pe 
întuneric, şi tot ce aveam în containerele cu aparatură 
electronică urma să rămînă în acele containere. Poate 
pentru totdeauna. 

Asta includea servere de date, monitoare pentru 
divertisment, utilaje agricole moderne, aparate ştiinţifice, 
ustensile de bucătărie, vehicule şi jucării. Plus PDA-uri. 

Acesta nu a fost un anunţ prea popular. Cu toţii aveau 
PDA-uri, şi cu toţii îşi păstrau viaţa în ele. PDA-urile erau 
locul unde îţi stocai mesajele, corespondenţa, filmele, 
muzica şi lecturile. Erau felul în care ţineai legătura cu 
prietenii şi jucai jocuri cu ei. Felul în care făceai înregistrări 
audio şi video. Felul în care împărţeai lucrurile pe care le 
îndrăgeai, cu oamenii care-ţi plăceau. PDA-ul era creierul 
exterior al tuturor. 

Şi, brusc, ne-am trezit fără ele; absolut toate PDA-urile 
răspîndite printre colonişti - ceva mai mult de unul de 
persoană - au fost adunate şi inventariate. Unii au încercat 
să le ascundă; cel puţin un colonist a încercat să-l ia la 
bătaie pe membrul echipajului care fusese însărcinat să le 
adune. Acel colonist a petrecut noaptea în arestul de pe 
Magellan, prin amabilitatea căpitanului Zane; potrivit 
zvonurilor, căpitanul a coborit temperatura în arest şi 
colonistul a aşteptat ziua următoare neputind să adoarmă 
din cauza tremuratului. 

ÎI înţelegeam pe colonist. Trecuseră deja trei zile fără 
PDA şi încă mă surprindeam întinzîndu-mă după el, cînd 
voiam să vorbesc cu Gretchen, sau să ascult nişte muzică, 
sau să verific dacă Enzo mi-a trimis ceva, sau oricare dintre 
cele o sută de lucruri diferite pentru care îmi foloseam PDA- 
ul în fiecare zi. Bănuiam că o parte din motivul pentru care 
oamenii erau atit de irascibili era şi faptul că le fusese 
amputat creierul extern; nu-ţi dai seama cît de mult îţi 
foloseşti PDA-ul pînă cînd idiotul de obiect nu dispare... 

Eram cu toţii furioşi că nu mai aveam PDA-uri, dar în 
adîncul minţii mă urmărea senzaţia aceea sicîitoare că unul 


dintre motivele pentru care oamenii se dovedeau atit de 
nervoşi în legătură cu PDA-urile era acela că îi împiedica să 
se gindească la faptul că atît de multe dintre utilajele de 
care aveam nevoie ca să supravieţuim nu mai puteau fi 
folosite deloc. Nu poţi să deconectezi pur şi simplu 
computerele de la utilajele agricole; nu merg fără ele, fac 
prea mult parte din maşină. Ar fi ca şi cum ţi s-ar scoate 
creierul şi te-ai aştepta ca trupul să se descurce fără el. Nu 
cred că exista cineva care să vrea cu adevărat să se 
gindească la cît de adînc eram băgaţi în bucluc. 

De fapt, un singur lucru avea să ne ţină pe toţi în viaţă: 
cei două sute cincizeci de menoniţi coloniali care făceau 
parte din colonia noastră. Religia lor îi făcuse să continue 
să folosească tehnologie demodată şi arhaică; nici unul 
dintre utilajele lor nu avea computere, şi numai Hiram 
Yoder, reprezentantul coloniei lor, folosise cît de cît un PDA 
(şi numai atunci, mi-a explicat tăticul, ca să rămînă în 
contact cu alţi membri ai consiliului colonial). Lucrul fără 
electronică nu însemna o pierdere pentru ei; aşa trăiau ei. 
Acest lucru făcuse din ei nişte ciudaţi pe Magellan, în 
special printre noi, adolescenţii. Dar acum urma să ne sal- 
veze. 

Asta nu liniştea pe nimeni. Magdy şi cîţiva dintre prietenii 
lui mai puţini atrăgători arătau spre menoniţii coloniali ca 
spre o dovadă că Uniunea Colonială plănuise tot timpul 
ăsta să ne izoleze şi păreau să-i deteste pentru asta, ca şi 
cum ei ar fi ştiut tot timpul, mai degrabă decit să fie la fel 
de surprinşi ca noi toţi. Astfel ni s-a confirmat faptul că 
metoda lui Magdy de a reacţiona la stres era să se înfurie şi 
să caute încăierări inexistente; bătaia aproape stirnită la 
începutul călătoriei nu era doar o întîmplare. 

Magdy se înfuria cînd era stresat. Enzo devenea retras. 
Gretchen devenea irascibilă. In ceea ce mă priveşte, eu nu 
eram pe de-a-ntregul sigură cum mă simţeam. 


x 


— Eşti zăpăcită, îmi spuse tăticul. 


Stăteam lîngă cortul care reprezenta noua noastră casă 
temporară. 

— Prin urmare, aşa devin, am replicat. 

L-am urmărit pe Babar hoinărind prin zonă, căutînd locuri 
în care să-şi marcheze teritoriul. Ce pot să spun... E cîine. 

— Nu pricep, comentă tăticul. 

l-am explicat cum se comportau prietenii mei de cînd ne 
pierduserăm. 

— O, bine. E de înţeles... Ei bine, dacă te consolează în 
vreun fel, dacă aş avea timp să fac orice altceva decit să 
muncesc, cred că aş fi şi eu zăpăcit. 

— Sînt entuziasmată că e o trăsătură de familie. 

— Nici măcar nu putem da vina pe genetică. 

Se uită în jur. Peste tot în jurul nostru se aflau containere 
de marfă, teancuri de corturi acoperite cu prelate şi sfoară 
topometrică, blocînd locul unde se vor afla străzile noului 
nostru orăşel. Apoi întoarse din nou ochii spre mine. 

— Ce crezi? 

— Cred că aşa arată cînd Dumnezeu face caca. 

— Păi, da, acum aşa arată. Dar cu multă muncă şi puţină 
dragoste, ne putem croi drum către a fi o groapă împuţită. 
Şi ce zi va fi aceea! 

Am izbucnit în ris. 

— Nu mă face să rîd, am protestat. Încerc să rezolv cu 
chestia cu zăpăceala. 

— Îmi pare rău. 

De fapt nu-i părea rău cituşi de puţin. Arătă către cortul 
de lîngă al nostru. 

— Cel puţin, o să fii aproape de prietena ta. Asta-i cortul 
lui Trujillo. El şi cu Gretchen or să locuiască aici. 

— Bine. 

li prinsesem din urmă pe tăticul, pe Gretchen şi pe tatăl 
ei; cei doi plecaseră să se uite la pîrîul care curgea pe lîngă 
marginea a ceea ce în curînd avea să fie aşezarea noastră, 
ca să găsească cel mai bun loc în care să pună colectorul şi 
purificatorul de reziduuri. Fără canalizare în interior, cel 
puţin pentru primele cîteva săptămîni, ni se spusese; urma 
să ne facem nevoile în găleți. Nici măcar nu pot exprima cit 


de entuziasmată eram să aud asta. Gretchen îşi dăduse 
puţin ochii peste cap în faţa tatălui ei cînd o trăsese după el 
să se uite la amplasamentele posibile; cred că regreta că 
venise în primul val. 

— Cit mai durează pînă cînd începem să aducem jos 
ceilalţi colonişti? am întrebat. 

Tăticul arătă cu degetul. 

— Vrem să instalăm întîi perimetrul. Sîntem aici de două 
zile şi nimic primejdios n-a apărut din pădurile alea de- 
acolo, dar cred că e mai bine să fim în siguranţă, decit să 
ne pară rău. Scoatem ultimele containere din cală în 
noaptea asta. Pînă miine, ar trebui să avem perimetrul 
complet îngrădit şi interiorul izolat. Aşa că două zile, cred. 
În trei zile toată lumea va fi jos. De ce? Te-ai plictisit deja? 

— Poate, am răspuns. 

Babar venise către mine şi rînjea, cu limba atîrnînd şi 
labele încleiate de noroi. Îmi dădeam seama că încerca să 
se hotărască dacă să sară pe două picioare şi să-mi umple 
bluza de noroi sau nu. l-am transmis telepatic cel mai 
categoric nici să nu-ți treacă prin cap şi am sperat că o să 
fie bine. 

— Nu că ar fi cît de cît mai puţin plictisitor pe Magellan în 
momentul ăsta. Tată, lumea e într-o dispoziţie proastă. Nu 
ştiu, nu mă aşteptam să fie aşa colonizarea. 

— Nu e, mă asigură tăticul. Sîntem un soi de caz 
excepţional aici. 

— Oh, atunci să fim la fel ca toţi ceilalţi! 

— Prea tîrziu pentru asta, spuse tăticul, apoi făcu semn 
către cort. Jane şi cu mine am aranjat cortul destul de bine. 
E mic şi înghesuit, dar e şi aglomerat. Şi ştiu cît de mult îţi 
place asta. 

Asta îmi provocă încă un zîmbet. 

— Trebuie să mă întîlnesc cu Manfred şi apoi să vorbesc 
cu Jane, dar după aceea putem să luăm cu toţii masa de 
prînz şi să încercăm să vedem dacă nu ne putem distra 
puţin. Ce-ar fi să te duci înăuntru şi să te destinzi pînă cînd 
ne întoarcem? Cel puţin în felul ăsta nu trebuie să fii 
zăpăcită şi bătută de vînt. 


— Bine. 

l-am dat tăticului un pupic pe obraz, apoi el a plecat în 
direcţia piriului. Am intrat în cort, cu Babar chiar în urma 
mea. 

— Drăguţ, i-am spus lui Babar în timp ce mă uitam în jur. 
Mobilat în stilul plin de gust al Refugiatului Modern. Şi îmi 
place la nebunie ce-au făcut cu paturile astea pliante. 

Babar se uită în sus către mine cu rînjetul lui prostesc de 
cîine, apoi sări pe unul dintre paturi şi se tolăni. 

— Idiotule, am exclamat. Ai fi putut cel puţin să te ştergi 
pe labe! 

Babar, remarcabil de nepăsător la critică, căscă şi-apoi 
închise ochii. 

M-am dus pe pat lîngă el, am scuturat bucăţile mai mari 
de noroi şi apoi l-am folosit ca pernă. Nu păru să aibă ceva 
împotrivă. Şi chiar era un lucru bun, din moment ce ocupa 
jumătate din patul meu. 

— Ei bine, iată-ne. Sper că-ţi place aici. 

Babar scoase un soi de sforăit. Bine zis, m-am gîndit. 


x 


Chiar şi după ce ni se explică totul, erau încă vreo cîţiva 
care întîmpinau greutăţi cînd era vorba să le intre în cap că 
eram izolaţi şi pe cont propriu. În şedinţele de grup 
conduse de fiecare dintre reprezentanţii coloniali, era 
întotdeauna cite unul (sau unii) care spuneau că lucrurile 
nu puteau fi atît de rele pe cît pretindea tăticul că sînt, că 
trebuia să existe vreo cale pentru noi să rămînem în 
legătură cu restul omenirii, sau cel puţin să ne folosim PDA- 
urile. 

Atunci au trimis reprezentanţii coloniilor fiecărui colonist 
ultimul fişier pe care urmau să-l primească PDA-urile lor. 
Era un fişier video, filmat de către Conclav şi trimis tuturor 
celorlalte rase din secţiunea noastră de spaţiu. În el, 
conducătorul Conclavului, pe nume generalul Gau, stătea 
pe o înălţime care domina o mică aşezare. Cînd am văzut 
pentru prima oară filmul, am crezut că era o aşezare 


umană, dar ni s-a spus că era o aşezare de colonişti whaizi, 
aceştia fiind o rasă despre care nu ştiam nimic. Ceea ce 
ştiam era că locuinţele şi clădirile lor arătau ca ale noastre, 
sau destul de asemănătoare ca să nu conteze. 

Acest general Gau rămase pe înălţime destul de mult ca 
să te întrebi la ce se uita într-acolo în jos, către aşezare, iar 
aşezarea dispăru, transformată în cenuşă şi foc de către 
ceea ce păreau o mie de raze de lumină plonjind în jos din 
ceea ce ni se spuse că erau sute de nave spaţiale plutind la 
mare înălţime deasupra coloniei. În numai cîteva secunde, 
nu mai rămase nimic din colonie sau din cei care locuiau în 
ele, în afară de o coloană de fum care se înălța către cer. 

Nimeni nu mai puse la îndoială după aceea înţelepciunea 
deciziei de a ne ascunde. 

Nu ştiu de cîte ori am urmărit filmul cu atacul 
Conclavului; trebuie să fi fost de citeva zeci de ori înainte 
ca tăticul să vină la mine şi să mă pună să-mi predau PDA- 
ul - nici un privilegiu doar pentru că eram copilul 
conducătorului coloniei. Dar nu mă uitam din cauza 
atacului. O, bine, ar trebui să spun că nu vedeam chiar asta 
cînd mă uitam. Ceea ce priveam era silueta care stătea pe 
înălţime. Creatura care ordonase atacul. Cea care avea pe 
miîini sîngele unei întregi colonii. Mă uitam la acest general 
Gau. Mă întrebam ce gindea cînd a dat ordinul. A simţit 
regret? Satisfacţie? Plăcere? Durere? Am încercat să-mi 
închipui ce-ar însemna să ordoni moartea a mii de oameni 
nevinovaţi. Eram fericită că nu puteam să concep aşa ceva. 
Eram îngrozită că acest general putea. Şi că era acolo, 
afară. Vînîndu-ne. 


TREISPREZECE 


La două săptămîni după ce am aterizat pe Roanoke, 
Magdy, Enzo, Gretchen şi cu mine ne-am dus la o plimbare. 


— Aveţi grijă unde aterizaţi, ne avertiză Magdy. Sînt nişte 
bolovani mari aici jos. 

— Grozav, comentă Gretchen. 

Işi aprinse lanterna de buzunar - tehnologie acceptabilă, 
nici o componentă computerizată în ea, doar un LED de 
modă veche - şi o îndreptă spre pămînt, căutînd un loc 
unde să aterizeze, şi apoi sări de pe marginea zidului de 
containere, ţintind spre locul preferat. Enzo şi cu mine am 
auzit un uf cînd ajunse jos, apoi o mică înjurătură. 

— Ţi-am spus să ai grijă unde aterizezi, zise Magdy, 
îndreptîndu-şi lanterna spre ea. 

— Taci din gură, Magdy, îl apostrofă Gretchen. Nici 
măcar n-ar trebui să fim aici. O să ne bagi pe toţi în 
încurcătură. 

— Mda, bine, replică Magdy. Cuvintele tale ar avea mai 
multă autoritate morală dacă n-ai fi de fapt aici, cu mine. 

Mută cu o smucitură lumina lanternei de la Gretchen 
către mine şi Enzo, care stăteam încă sus, pe zidul de 
containere. 

— Voi doi aveţi vreun plan să veniţi cu noi? 

— Vrei să încetezi, te rog, cu lanterna? exclamă Enzo. 
Patrula o să ne vadă. 

— Patrula e pe partea cealaltă a zidului de containere, 
zise Magdy. Deşi, dacă nu vă grăbiţi, asta n-o să mai 
dureze prea mult. Aşa că... mişcaţi-vă! 

Aprinse şi stinse repede lanterna pe faţa lui Enzo, dînd 
naştere unui efect stroboscopic enervant. Enzo oftă şi 
alunecă de pe zidul de containere; am auzit bufnitura 
înăbuşită o secundă mai tîrziu. Mai rămîneam eu; m-am 
simţit brusc prea expusă în vîrful containerelor care formau 
îngrăditura defensivă din jurul sătucului nostru - şi în 
acelaşi timp frontiera dincolo de care nu ne era permis să 
mergem în timpul nopţii. 

— Haide, şopti Enzo în sus, spre mine. 

El, cel puţin, îşi aducea aminte că n-ar fi trebuit să fim 
afară şi-şi modulă vocea corespunzător. 

— Sări jos. Te prind eu. 


— Te-ai prostit? am întrebat, tot în şoaptă. O să sfirşeşti 
cu pantofii mei în orbite. 

— A fost o glumă, zise Enzo. 

— Bine, am răspuns. Nu mă prinde. 

— Doamne, Zoë, exclamă Magdy, dar fără să şoptească. 
Vrei să sari odată? 

Am sărit de pe zidul de containere, la vreo trei metri de 
vîrf, şi m-am rostogolit puţin cînd am ajuns jos. Enzo 
îndreptă lanterna spre mine şi-mi întinse mîna să mă ridic. 
Am luat-o şi m-am uitat pieziş la el, iar el m-a tras sus. Apoi 
mi-am îndreptat propria mea lanternă în direcţia unde era 
Magdy. 

— Nesuferitule, i-am zis. 

Magdy ridică din umeri. 

— Hai, replică el şi porni de-a lungul perimetrului zidului 
către destinaţia noastră. 

După citeva minute, ne aţinteam cu toţii fasciculele 
lanternelor într-o gaură. 

— Oho! exclamă Gretchen. Tocmai am încălcat regula 
stingerii şi am riscat să fim împuşcaţi din greşeală pentru 
asta de către garda de noapte. O gaură în pămînt. Aleg 
următoarea excursie pe teren, Magdy. 

Magdy pufni şi îngenunche în gaură. 

— Dacă ai fi atentă vreodată la ceva, ai şti că această 
gaură a stirnit panică în rîndul consiliului. Ceva a săpat asta 
acum două nopţi, în timp ce patrula nu se uita. Ceva a 
încercat să intre în colonie de aici, de afară. 

Îşi luă lanterna şi o mută în susul celui mai apropiat con- 
tainer pînă cînd zări ceva. 

— Uite. Sînt zgirieturi pe container. Ceva a încercat să 
treacă pe sus şi, cînd n-a reuşit, a încercat pe dedesubt. 

— Aşadar, ceea ce spui este că ne aflăm aici, afară, 
acum, cu o ceată de animale de pradă, am constatat. 

— Nu trebuie să fie un animal de pradă, spuse Magdy. 
Poate e doar o creatură căreia îi place să sape. 

Am mutat lumina din nou sus, pe urmele de gheare. 

— Da' asta-i o teorie rezonabilă. 


— N-am fi putut vedea asta în timpul zilei? întrebă 
Gretchen. Cînd am putea vedea lucrurile care sar să ne 
mănînce? 

Magdy puse lumina pe mine. 

— Mama ei şi-a pus oamenii de la securitate să umble pe 
lîngă ea toată ziua. Nu lăsau pe nimeni să se apropie. In 
plus, indiferent cine a făcut gaura asta, a plecat de mult. 

— O să-ţi aduc aminte că ai zis asta, atunci cînd ceva o 
să-ţi sfişie gitlejul, îl avertiză Gretchen. 

— Linişteşte-te, răspunse Magdy. Sînt pregătit. Şi oricum, 
gaura asta e doar primul act. Tatăl meu e prieten cu unii 
dintre tipii de la securitate. Unul dintre ei i-a spus că, doar 
cu puţin înainte de a închide totul pentru noapte, au văzut 
o turmă de fanţi din aceia în pădure. Eu zic să ne ducem să 
ne uităm. 

— Ar trebui să ne întoarcem, vorbi Enzo. Nici măcar n-ar 
trebui să fim aici, Magdy. Dacă ne găsesc afară, o să ne 
aştepte iadul pe toţi. Putem vedea fanţii miine. Cînd 
soarele e sus pe cer şi chiar îi putem vedea. 

— Miine or să fie treji şi or să pască, spuse Magdy. Şi nici 
vorbă să putem face altceva decit să ne uităm la ei cu 
binoclul. 

Magdy arătă din nou spre mine. 

— Daţi-mi voie să vă aduc aminte că părinţii ei ne ţin 
zăvoriţi de două săptămîni, aşteptind să descopere dacă 
ceva ne-ar putea azvirli de pe planeta asta. 

— Sau dacă ne-ar putea omori, am completat. Ceea ce ar 
fi o problemă. 

Magdy alungă ideea cu un gest al miinii. 

— Ceea ce spun eu este că dacă vrem cu adevărat să 
vedem chestiile astea - chiar să ajungem destul de 
aproape ca să ne putem uita bine la ele - trebuie s-o facem 
acum. Dorm cu toţii, nimeni nu ştie că am plecat şi o să ne 
întoarcem înainte ca cineva să ne simtă lipsa. 

— Tot cred că ar trebui să ne întoarcem, insistă Enzo. 

— Enzo, ştiu că asta îţi ia din timpul preţios petrecut cu 
prietena ta, zise Magdy, dar credeam că s-ar putea să vrei 


să explorezi şi altceva decit amigdalele lui Zoë, măcar de 
data asta. 

Magdy era foarte norocos că nu se afla în raza de acţiune 
a braţului cînd făcea acest comentariu. Fie a braţului meu, 
fie a lui Enzo. 

— lar eşti un măgar, Magdy, exclamă Gretchen. 

— Bine, spuse Magdy. Voi duceţi-vă înapoi. Ne vedem 
mai tîrziu. Eu am de gînd să văd nişte fanti. 

Pomi către pădure, plimbînd fasciculul lanternei prin 
iarbă, (sau planta asemănătoare cu iarba care acoperea 
pămîntul), în timp ce mergea. Eu am îndreptat lanterna 
spre Gretchen. Ea îşi dădu ochii peste cap cu exasperare şi 
porni după Magdy. După un minut, Enzo şi cu mine ne-am 
luat după ei. 


x 


Luaţi un elefant. Faceţi-l doar puţin mai mic. Scăpaţi de 
urechi. Faceţi-i trompa mai scurtă şi cu tentacule la capăt. 
Întindeţi-i picioarele pînă cînd aproape că pare imposibil să- 
i poată susține greutatea. Daţi-i patru ochi. Şi apoi faceţi 
tot felul de alte lucruri stranii corpului său încît nu rămîne 
decit să spui că arată mai mult ca un elefant decit ca orice 
altceva la care te-ai putea gîndi. 

Asta-i un fant. 

În cele două săptămîni în care fuseserăm închişi în satul 
coloniei,  aşteptind semnalul verde ca să începem 
colonizarea propriu-zisă, fanţii fuseseră zăriţi de cîteva ori, 
fie în pădurea de lîngă sat, fie, foarte rar, în porţiunea 
neîmpădurită dintre sat şi pădure. Apariţia unor fanţi 
stirnea o goană nebună a copiilor către poarta coloniei (o 
deschizătură în zidul de containere, care se închidea 
noaptea), ca să se uite, să caşte gura şi să facă semn cu 
mîna creaturilor. Mai stîrnea şi un val care arăta o 
nonşalanţă studiată, format din noi, adolescenţii, pentru că 
şi noi voiam să-i vedem, numai că nu voiam să părem prea 
interesaţi, din moment ce asta ne-ar fi afectat credibilitatea 
faţă de toţi prietenii noştri cei noi. 


Cu siguranţă Magdy n-a dat niciodată nici un indiciu că i- 
ar fi păsat ciîtuşi de puţin de fanţi. Se lăsa tras pînă la 
poartă de către Gretchen cînd trecea o turmă, apoi însă 
petrecea cea mai mare parte a timpului vorbind cu ceilalţi 
băieţi care erau şi ei bucuroşi să facă să pară că fuseseră 
traşi către poartă. Totul se reduce la aparenţă, presupun. 
Chiar şi cei care se străduiau să pară imperturbabili aveau 
în ei ceva copilăresc. 

Exista o oarecare dispută în legătură cu faptul dacă fanţii 
pe care-i vedeam era un grup local care trăia în zonă, sau 
dacă văzuserăm mai multe turme care migrau pe aici. N- 
aveam nici cea mai mică idee care dintre teorii era corectă; 
eram pe planetă doar de vreo două săptămîni. Şi de la 
depărtare, toţi fanţii arătau cam la fel. 

lar de aproape, aşa cum am descoperit destul de repede, 
miroseau oribil. 

— Chiar totul pe planeta asta miroase ca rahatul? îmi 
şopti Gretchen în timp ce ne uitam în sus la fanţi. 

Se legănau înainte şi înapoi, foarte încet, ca şi cum ar fi 
dormit stînd în picioare. Cît despre răspunsul la întrebarea 
ei, unul dintre fanţii cei mai apropiaţi de locul unde ne 
ascundeam lăsă să-i scape un vint monumental. Ne-am 
înecat şi am chicotit în aceeaşi măsură. 

— Ssst, şopti Enzo. 

El şi Magdy erau ghemuiţi în spatele altui tufiş înalt, la 
vreo doi metri de noi, aproape de luminişul unde turma de 
fanţi se hotărise să se odihnească pe timpul nopţii. Erau 
vreo doisprezece, cu toţii dormind şi trăgînd vînturi sub 
stele. Lui Enzo vizita nu părea să-i placă prea mult; cred că 
era îngrijorat că s-ar putea să trezim fanţii din greşeală. Şi 
nu era o grijă lipsită de importanţă; picioarele fanţilor 
arătau ca nişte fuse de la distanţă, dar de aproape era 
limpede că ar putea zdrobi pe oricare dintre noi fără prea 
mare efort, iar aici erau doisprezece fanţi. Dacă i-am trezi 
şi ar intra în panică, am putea sfirşi transformați în carne 
tocată. 

Cred că era încă puţin îmbufnat pentru comentariul 
despre „explorarea amigdalelor”. Magdy, în felul lui 


obişnuit, nu tocmai fermecător, îl tachinase pe Enzo încă de 
cînd el şi cu mine începuserăm să ne întîlnim oficial. 
Zeflemelele apăreau şi dispăreau în funcţie de cum mergea 
relaţia lui Magdy cu Gretchen în momentul respectiv. 
Bănuiam că în acel moment Gretchen îl ţinea la distanţă. 
Uneori cred că aş avea nevoie de un grafic sau poate de o 
diagramă ca să pricep cum se înţeleg cei doi. 

Încă unul dintre fanţi dădu drumul unei încărcături epice 
de flatulenţă. 

— Dacă mai stăm aici, o să mă sufoc, i-am şoptit lui 
Gretchen. 

Ea dădu din cap şi-mi făcu semn să mă duc după ea. Ne- 
am furişat către locul unde stăteau Enzo şi Magdy. 

— Putem pleca acum? îi şopti Gretchen lui Magdy. Ştiu 
că probabil te încîntă mirosul, dar noi, ceilalţi, sîntem pe 
cale să pierdem cina. Şi am stat aici destul de mult încît 
cineva să înceapă să se întrebe unde ne-am dus. 

— Un minut, ceru Magdy. Vreau să ajung mai aproape de 
unul dintre ei. 

— Glumeşti, exclamă Gretchen. 

— Am ajuns pînă aici... insistă Magdy. 

— Chiar eşti un idiot uneori, ştii? comentă Gretchen. Nu 
te duci pur şi simplu către o turmă de animale sălbatice ca 
să le saluţi. Or să te omoare. 

— Sînt adormite, protestă Magdy. 

— N-or să mai fie dacă te duci de-a dreptul în mijlocul lor. 

— Nu sînt chiar atft de prost, replică Magdy, cu şoapta 
devenind cu atît mai sonoră cu cit se enerva mai tare. N-o 
să fie nici o problemă. Incetează cu grijile. 

Înainte ca Gretchen să apuce să riposteze, Enzo ridică 
mîna să-i liniştească pe amindoi. 

— Uite, spuse el, şi arătă undeva spre mijlocul 
luminişului. Unul dintre ei se trezeşte. 

— O, minunat, exclamă Gretchen. 

Fantul în discuţie îşi scutură capul şi apoi îl ridică, 
întinzîndu-şi larg tentaculele de pe trompă. Le flutură dintr- 
o parte în alta. 

— Ce face? l-am întrebat pe Enzo. 


El ridică din umeri. Nu era expert în fanţi mai mult decit 
mine. 

A mai mişcat un timp din tentacule, într-un arc mai larg, 
apoi mi-a trecut prin minte ce făcea. Mirosea ceva. Ceva ce 
n-ar fi trebuit să fie acolo. 

Fantul mugi, nu din trompă, ca un elefant, ci din gură. 
Toţi ceilalţi fanţi se treziră instantaneu şi începură să se 
mişte. 

M-am uitat pieziş spre Gretchen. O, rahat, am mimat din 
buze. Ea încuviinţă şi se uită înapoi peste umăr la fanţi. M- 
am întors spre Magdy, care devenise brusc foarte mic. Nu 
cred că acum mai voia să se apropie vreun pic. 

Fantul cel mai apropiat de noi se întoarse brusc şi se 
frecă de tufişul în spatele căruia ne ascundeam. l-am auzit 
bufnitura piciorului cînd animalul se mută într-o nouă 
poziţie. Am hotărît că era timpul să mă mişc, dar trupul îmi 
nesocoti hotărîrea, din moment ce nu-mi lăsă controlul 
picioarelor. Eram încremenită pe loc, ghemuită în spatele 
unui tufiş, aşteptind să fiu călcată în picioare. 

Ceea ce nu se întîmplă niciodată. O secundă mai tirziu, 
fantul dispăru, luînd-o la fugă în aceeaşi direcţie ca şi restul 
turmei: cît mai departe de noi. Magdy săltă din poziţia 
chircită şi ascultă turma tropăind în depărtare. 

— În regulă, vorbi el. Ce-a fost ceea ce tocmai s-a 
întîmplat? 

— Credeam că ne-au mirosit, cu siguranță, am răspuns. 
Am crezut că ne-au descoperit. 

— Ți-am zis că eşti un idiot, îi spuse Gretchen lui Magdy. 
Dacă ai fi fost acolo cînd s-au trezit, am fi adunat cu lopata 
ce-ar mai fi rămas din tine, într-o găleată. 

Cei doi începură să se răstească unul la altul; m-am 
răsucit să mă uit la Enzo, care se întorsese cu faţa în 
direcţia opusă celei în care fugiseră fanţii. Avea ochii 
închişi, dar părea că se concentrează la ceva. 

— Ce e? am întrebat. 

Deschise ochii, se uită la mine şi apoi arătă în direcţia 
spre care se uita. 

— Vintul vine din direcţia asta. 


— Bine, am replicat. 

Nu-i urmăream ideea. 

— Ai fost vreodată la vînătoare? întrebă Enzo. 

Am clătinat din cap. 

— Noi eram contra vîntului faţă de fanţi. Vîntul sufla 
mirosul nostru departe de ei. 

Arătă către locul unde stătuse primul fant care se trezise. 

— Nu cred că fantul acela ne-ar fi mirosit cîtuşi de puţin. 

Clic! 

— Bine, am replicat. Acum am priceput. 

Enzo se întoarse spre Magdy şi Gretchen. 

— Hei, voi doi! exclamă el. E timpul să plecaţi. Acum! 

Magdy îndreptă lanterna de buzunar către Enzo şi păru 
gata să spună ceva sarcastic, apoi prinse expresia de pe 
chipul lui Enzo în cercul de lumină. 

— Ce e? 

— Fanţii n-au fugit din cauza noastră, explică Enzo. Cred 
că e altceva acolo. Ceva care vinează fanţi. Şi cred că vine 
încoace. 


x 


E un clişeu al divertismentelor de groază să pui 
adolescenţi pierduţi în pădure şi să-ți imaginezi că sînt 
hăituiţi de ceva oribil aflat chiar în urma lor. 

lar acum ştiu de ce. Dacă vrei să te simţi vreodată la 
limita terorii totale, abjecte, care te face să-ţi verşi maţele, 
încearcă să-ţi croieşti drum afară dintr-o pădure vreun 
kilometru-doi, noaptea, cu certitudinea că eşti vînat. Te 
face să te simţi viu, chiar te face, dar nu într-un fel în care 
vrei să te simţi viu. 

Magdy era în frunte, desigur, deşi e discutabil dacă asta 
se întîmpla pentru că ştia drumul înapoi sau doar pentru că 
alerga destul de repede pentru ca noi ceilalţi să trebuiască 
să fugim după el. Gretchen şi cu mine îl urmam, iar Enzo 
forma ariergarda. O dată am încetinit ca să verific dacă mai 
e acolo, iar el mi-a făcut semn să alerg mai departe. 

— Rămii cu Gretchen, zise el. 


Apoi mi-am dat seama că rămiînea intenţionat în urma 
noastră, astfel încît, orice ne-ar fi urmărit, să trebuiască să 
treacă de el mai întîi. L-aş fi sărutat chiar atunci, dacă n-aş 
fi fost doar un ghem fremătător de adrenalină, fugind cu 
disperare ca să ajung acasă. 

— Pe-aici! ne strigă Magdy. 

Arătă spre o potecă naturală accidentată pe care am 
recunoscut-o ca fiind cea pe care-o folosisem ca să intrăm 
în pădure prima dată. Mă concentram să înaintez pe acea 
potecă, şi atunci ceva se strecură prin spatele lui Gretchen 
şi mă apucă pe neaşteptate. Am ţipat. 

Se auzi o bubuitură, urmată de o bufnitură înăbuşită. 

Enzo se aruncă spre ceea ce mă înşfăcase. O secundă 
mai tîrziu, era întins pe solul pădurii, cu pumnalul lui 
Dickory la git. Am avut nevoie de mai mult timp decit ar fi 
trebuit ca să recunosc cine ţinea cuțitul. 

— Dickory! am ţipat. Opreşte! 

Dickory se opri. 

— Dă-i drumul! Nu e un pericol pentru mine! 

Dickory scoase cuțitul şi se îndepărtă de Enzo. Enzo se 
depărtă în patru labe de Dickory şi de mine. 

— Hickory? am strigat. E totul în ordine? 

De undeva din faţă, am auzit vocea lui Hickory. 

— Prietenul tău avea un pistol! L-am dezarmat! 

— Mă sugrumă! l-am auzit pe Magdy. 

— Dacă Hickory ar fi vrut să te sugrume, n-ai fi putut să 
vorbeşti! am răspuns. Dă-i drumul, Hickory! 

— Păstrez pistolul, anunţă Hickory. 

Se auzi un foşnet în întuneric cînd Magdy se ridică. 

— Bine, am zis. 

Acum, că ne opriserăm din alergat, era ca şi cum cineva 
trăsese o frînă, şi toată adrenalina din corp se scurgea pe 
la picioare. M-am ghemuit ca s-o împiedic să se reverse. 

— Nu, nu e bine, replică Magdy. 

L-am văzut apărind din întuneric, păşind apăsat înspre 
mine. Dickory se interpuse între mine şi Magdy. Mersul lui 
Magdy se opri brusc. 


— E pistolul tatălui meu! Dacă descoperă că lipseşte, sînt 
ca şi mort! 

— În primul rînd, ce făceai cu pistolul? întrebă Gretchen. 

Se întorsese în locul unde stăteam eu, cu Hickory 
urmînd-o. 

— Ţi-am zis că eram pregătit, răspunse Magdy şi apoi se 
întoarse spre mine. Trebuie să le spui gărzilor tale de corp 
să fie mai atenţi. 

Arătă spre Hickory. 

— Aproape că l-am lăsat fără cap pe ăsta. 

— Hickory? am întrebat. 

— N-am fost în nici un pericol serios, replică Hickory cu 
blîndeţe. 

Atenţia lui părea să fie îndreptată în altă parte. 

— Vreau pistolul înapoi, se răsti Magdy. 

Cred că încerca să amenințe; eşuă cînd vocea i se frînse. 

— Hickory o să-i dea pistolul înapoi tatălui tău cînd o să 
ajungem înapoi în sat, am zis. 

Simţeam apropiindu-se o durere de cap provocată de 
oboseală. 

— Acum, insistă Magdy. 

— Pentru numele lui Dumnezeu, Magdy, am răbufnit. 

Eram dintr-odată foarte obosită şi furioasă. 

— Vrei te rog să taci din gură cu afurisitul tău de pistol! 
Ai noroc că nu l-ai omorit pe vreunul dintre noi cu el. Şi ai 
noroc că nu l-ai nimerit pe vreunul dintre e; - am făcut 
semn către Dickory şi apoi către Hickory - pentru că atunci 
tu ai fi mort, iar noi ceilalţi ar trebui să dăm explicaţii 
despre cum s-a întîmplat. Aşa că taci din gură cu idiotul tău 
de pistol! Taci şi hai să mergem acasă! 

Magdy se uită ţintă la mine, apoi porni tropăind în 
întuneric, către sat. Enzo îmi aruncă o privire ciudată şi se 
luă după prietenul lui. 

— Perfect, am comentat şi mi-am strîns tîmplele între 
palme. 

Durerea monstruoasă de cap pe care o prevăzusem 
sosise, şi era un specimen magnific. 

— Ar trebui să te întorci în sat, îmi spuse Hickory. 


— Aşa crezi? am întrebat şi apoi m-am ridicat în picioare 
şi am plecat hotărită către sat, departe de el şi de Dickory. 

Gretchen, rămasă brusc în compania celor două gărzi de 
corp ale mele, nu era prea departe în urma mea. 


x 


— Nu vreau s-ajungă la John şi Jane nici un cuvînt despre 
ce s-a-ntîmplat astă-noapte, i-am spus lui Hickory cînd el, 
Dickory şi cu mine am ajuns în sectorul comun al satului. 

La ora asta din noapte, doar vreo două alte persoane mai 
hoinăreau pe-acolo, iar acestea dispărură rapid cînd 
Hickory şi Dickory îşi făcură apariţia. Două săptămîni nu 
fuseseră suficiente ca oamenii să se obişnuiască cu ei. 
Aveam spaţiul comun numai pentru noi. 

— Cum spui tu, încuviinţă Hickory. 

— Mulţumesc, am zis şi am pornit să mă îndepărtez de 
el, către cortul pe care-l împărţeam cu părinţii mei. 

— N-ar fi trebuit să te duci în pădure, vorbi Hickory. 

Asta mă făcu să mă opresc. M-am întors cu faţa la 
Hickory. 

— Poftim? 

— N-ar fi trebuit să te duci în pădure, repetă Hickory. Nu 
fără protecţia noastră. 

— Aveam protecţie, am replicat, şi unei părţi a creierului 
meu nu-i venea să creadă că aceste vorbe chiar mi-au ieşit 
din gură. 

— Protecţia ta era un pistol mînuit de cineva care nu ştia 
să-l folosească. Glonţul pe care l-a tras s-a dus în pămînt, la 
mai puţin de treizeci de centimetri de el. L-am dezarmat 
pentru că era o ameninţare pentru el însuşi, nu pentru 
mine. 

— O să am grijă să-i spun asta. Dar nu contează. N-am 
nevoie de permisiunea ta, Hickory, ca să fac ce poftesc. Tu 
şi cu Dickory nu sînteţi părinţii mei. lar în tratatul vostru nu 
scrie că-mi puteţi impune ce să fac. 


— Eşti liberă să faci ce doreşti. Dar ţi-ai luat riscuri 
inutile, atît mergind în pădure cît şi pentru că nu ne-ai 
informat despre intenţia ta. 

— Asta nu v-a împiedicat să veniţi după mine. 

Replica mea a sunat ca o acuzaţie, pentru că eram într-o 
stare de spirit acuzatoare. 

— Nu, recunoscu Hickory. 

— Aşa că v-aţi apucat din proprie iniţiativă să mă 
urmăriţi cînd eu nu v-am dat permisiunea s-o faceţi. 

— Da. 

— Să nu mai faceţi niciodată aşa ceva. Ştiu că 
intimitatea este un concept străin pentru voi, dar uneori nu 
vă vreau prin preajmă. Puteţi pricepe asta? Tu - am arătat 
spre Dickory - aproape că i-ai tăiat gitul prietenului meu în 
noaptea asta. Ştiu că nu-l placi, dar asta-i puţin cam mult. 

— Dickory nu i-ar fi făcut nici un rău lui Enzo, protestă 
Hickory. 

— Enzo nu ştie asta, am replicat şi m-am întors spre 
Dickory. Şi dacă ti-ar fi tras o lovitură bună? L-ai fi putut 
răni doar ca să-l opreşti. N-am nevoie de felul ăsta de 
protecţie. Şi nici n-o vreau. 

Hickory şi Dickory rămaseră pe loc tăcuţi, absorbindu-mi 
furia. După citeva secunde, m-am săturat de asta. 

— Ei bine, am întrebat. 

— Fugeai afară din pădure cînd ai dat peste noi, îi aminti 
Hickory. 

— Da? Şi? Credeam că s-ar fi putut să fim urmăriţi. Ceva 
a speriat fanţii la care ne uitam, iar Enzo a crezut că putea 
fi un animal de pradă sau cam aşa ceva. A fost alarmă 
falsă. Nu era nimic în spatele nostru, altfel ne-ar fi prins din 
urmă cînd aţi apărut voi doi de nicăieri şi ne-aţi speriat ca 
naiba pe toţi. 

— Nu, vorbi Hickory. 

— Nu? Nu ne-aţi speriat ca naiba? Dă-mi voie să fiu de 
altă părere. 

— Nu, repetă Hickory. Eraţi urmăriţi. 

— Ce tot vorbeşti acolo? Nu era nimic în urma noastră. 


— Erau în copaci. Se ţineau după voi pe deasupra. 
Mergeau înaintea voastră. l-am auzit pe ei, înainte să te 
auzim pe tine. 

Mi s-au înmuiat genunchii. 

— Ei? am întrebat. 

— De aceea v-am luat cu noi imediat ce v-am auzit 
venind. Ca să vă protejăm. 

— Ce erau? 

— Nu ştim. N-am avut timp să facem nici o observaţie 
adecvată. Şi credem că împuşcătura prietenului vostru i-a 
pus pe fugă. 

— Atunci nu era neapărat ceva care să ne vineze pe noi. 
Ar fi putut fi orice. 

— Poate, acceptă Hickory, în acea manieră neutră 
căutată pe care o avea cînd nu voia să mă contrazică. 
Orice-ar fi, se mişcau odată cu tine şi cu grupul tău. 

— Băieți, sînt obosită, am zis, pentru că nu voiam să mă 
mai gîndesc la nimic din toate astea, şi dacă mă mai 
gindeam - la ideea că o haită de creaturi ne urmărea din 
copaci - m-aş fi prăbuşit chiar acolo, în sectorul comun. 
Putem lăsa discuţia asta pe miine? 

— Cum doreşti, Zoë. 

— Mulţumesc, am răspuns şi am pornit către pat, tirîndu- 
mi picioarele. Şi adu-ţi aminte ce-am stabilit despre faptul 
de a nu le spune părinţilor. 

— Nu le vom spune părinţilor. 

— Şi adu-ţi aminte că am zis să nu mă urmăriţi! 

Ei nu răspunseră nimic la asta şi am plecat să mă culc. 


x 


L-am găsit pe Enzo în dimineaţa următoare afară din 
cortul familiei lui, citind o carte. 

— Oho, o carte adevărată! am exclamat. Pe cine-ai 
omorît ca s-o obţii? 

— Am împrumutat-o de la unul dintre copiii menoniţi, 
răspunse el. 

Îmi arătă cotorul. 


— Huckleberry Finn. Ai auzit de ea? 

— Intrebi o fată de pe o planetă pe nume Huckleberry 
dacă a auzit de Huckleberry Finn! 

Speram ca tonul vocii mele, care arăta că nu-mi venea 
să cred, să transmită şi amuzament. 

După cît se părea, nu. 

— Scuză-mă. N-am făcut legătura. 

Deschise cartea în locul unde citea. 

— Ascultă, am zis. Voiam să-ţi mulţumesc. Pentru ce-ai 
făcut astă-noapte. 

Enzo se uită pe deasupra cărţii. 

— N-am făcut nimic astă-noapte. 

— Ai rămas în urma lui Gretchen şi a mea. Te-ai aşezat 
între noi şi orice-ar fi fost ceea ce ne urmărea. Voiam doar 
să ştii că am apreciat gestul. 

Enzo ridică din umeri. 

— Nu că ne-ar fi urmărit ceva, pînă la urmă. 

M-am gîndit să-l pun la curent cu ceea ce-mi spusese 
Hickory, dar m-am stăpiînit. 

— Şi cînd ceva a venit spre voi, era în faţa mea. Aşa că 
n-am fost de prea mare folos de fapt. 

— Mda, că veni vorba... Voiam să-mi cer scuze pentru 
asta. Pentru chestia cu Dickory. ` 

Nu ştiam prea bine cum să pun problema. Imi închipuiam 
că n-ar fi sunat prea bine: Scuză-mă pentru cind garda mea 
de corp extraterestră aproape că ti-a tăiat capul cu un 
cutit. 

— Nu-ţi face griji, spuse Enzo. 

— Nu-mi fac, am replicat. 

— Chiar nu. Garda ta de corp şi-a făcut treaba. 

Vreme de o secundă, mi s-a părut că Enzo ar fi vrut să 
mai spună ceva, apoi însă înclină capul şi se uită la mine de 
parcă aştepta să termin indiferent ce făceam în acel 
moment, ca să se poată întoarce la cartea lui foarte 
importantă. 

Mi-a trecut brusc prin cap că Enzo nu-mi mai scrisese nici 
o poezie de cînd coboriserăm pe Roanoke. 


— Bine atunci, am spus, neconvingător. Bănuiesc că o să 
ne vedem ceva mai tirziu. 

— Sună bine, răspunse Enzo, apoi îmi făcu un semn 
prietenos cu mîna şi-şi băgă nasul în treaba lui cu Huck 
Finn. 

Am plecat înapoi la cortul meu, l-am găsit pe Babar înă- 
untru, m-am dus la el şi l-am luat în braţe. 

— Felicită-mă, Babar. Cred că tocmai am avut prima 
ceartă cu prietenul meu. 

Babar mă linse pe faţă. Asta mai îmbunătăţi lucrurile un 
pic. Dar nu prea mult. 


PAISPREZECE 


— Nu, cînţi încă prea jos, i-am spus lui Gretchen. Pari mo- 
notonă. Ai nevoie să începi cu un ton mai sus, sau pe 
aproape. Uite-aşa... 

Am reluat partea pe care voiam s-o cînte ea. 

— Dar aşa cînt, replică Gretchen. 

— Nu, cînţi mai jos de-atit. 

— Atunci tu abordezi melodia greşit, protestă Gretchen. 
Pentru că eu cînt melodia pe care-o cînţi şi tu. Dă-i drumul! 

Mi-am dres glasul şi am interpretat melodia pe care 
voiam s-o cînte ea. O imită perfect. M-am oprit din cîntat şi 
am ascultat-o pe Gretchen. Era monotonă. 

— Ei, ce prostie, am comentat. 

— Ţi-am spus eu. 

— Dacă aş putea să te pun să auzi cîntecul, ai auzi 
melodia şi ai cînta-o. 

— Dacă ai putea să mă pui să aud cîntecul, n-am încerca 
să-l cîntăm deloc. L-am asculta doar, ca nişte fiinţe umane 
civilizate. 

— Bine zis, am fost de acord. 


— Nimic nu-i bine în legătură cu asta, ripostă Gretchen. 
Ţi-o jur, Zoë. Ştiam că venirea într-o colonie nouă urma să 
fie dificilă. Eram gata pentru asta. Dar dacă aş fi ştiut că or 
să-mi ia PDA-ul, era foarte posibil să rămîn pe Erie. Dă-i 
drumul, zi că sînt superficială. 

— Eşti superficială. 

— Acum zi că mă înşel. Dacă îndrăzneşti... 

Nu i-am spus că se înşeală. Ştiam cum se simte. Da, era 
superficial să recunoşti că-ţi lipsea PDA-ul. Dar cînd îţi 
petrecuseşi întreaga viaţă fiind capabil să faci să apară tot 
ce doreai pe un PDA, ca să te distrezi - muzică, filme, cărţi 
şi prieteni - atunci cînd trebuia să te desparţi de el te 
simţeai mizerabil. Cu adevărat mizerabil. Mizerabil cam ca 
în „captiv pe o insulă pustie cu nimic altceva în afară de 
nuci de cocos ca să le ciocneşti”. Pentru că nu exista nimic 
cu care să le înlocuim. Da, menoniţii coloniali îşi aduseseră 
mica lor bibliotecă de cărţi tipărite, dar cea mai mare parte 
a acesteia consta din biblii, manuale agricole şi citeva 
„Clasice”, dintre care Huckleberry Finn era unul dintre cele 
mai recente volume. Cît despre muzică şi divertismente 
populare, ei bine, nu aveau o legătură prea mare cu asta. 

Iti dădeai seama că vreo cîțiva dintre adolescenţii 
menoniţi coloniali credeau că e amuzant să ne privească pe 
noi, ceilalţi, trecînd prin privarea de divertisment. Nu părea 
foarte creştinesc din partea lor, trebuie să spun. Pe de altă 
parte, nu ei erau cei a căror viaţă fusese modificată drastic 
prin aterizarea pe Roanoke. Dacă aş fi fost în locul lor şi aş 
fi văzut o ceată întreagă de alţi indivizi plîngindu-se şi 
suspinind pentru cît de groaznic era că le fuseseră luate 
jucăriile, m-aş fi simţit şi eu poate puţin cu nasul pe sus. 

Am făcut ceea ce fac cu toţii în situaţiile în care duc lipsă 
de ceva: ne-am adaptat. Nu citisem nici o carte de cînd 
ajunseserăm pe Roanoke, dar eram pe lista de aşteptare 
pentru un exemplar legat din Vrăjitorul din Oz. Nu existau 
spectacole de divertisment înregistrate, dar Shakespeare 
nu dă greş niciodată; era plănuită de sîmbătă într-o 
săptămînă o lectură pe roluri cu A dovăsprezecea noapte. 
Promitea să fie destul de înspăimîntătoare - auzisem unele 


dintre lecturi - dar Enzo citea rolul lui Sebastian şi o făcea 
destul de bine; şi, ca să spun drept, ar fi fost prima oară 
cînd intram în contact cu o piesă a lui Shakespeare - sau 
orice altă piesă, în afară de spectacolele de la şcoală - pe 
viu. Şi oricum n-aş fi avut altceva de făcut. 

Cît despre muzică, ei bine, iată ce s-a întîmplat: nu mai 
tîrziu de două zile după aterizare, cîțiva dintre colonişti au 
scos chitare, acordeoane, tobe de mină şi alte asemenea 
instrumente şi s-au apucat să încerce să cînte împreună. 
Încercarea merse groaznic, pentru că nimeni nu cunoştea 
muzica nimănui altcuiva. Semăna cu ceea ce se întimplase 
pe Magellan. Aşa că s-au apucat să se înveţe unii pe alţii 
cîntecele fiecăruia, apoi unii sosiră să le cînte, iar după 
aceea alţii apărură să le asculte. Şi aşa se întîmplă că, la 
capătul spaţiului, fără să observe nimeni, colonia Roanoke 
reinventă chefurile. Aşa le numea tăticul. l-am spus că era 
un nume stupid, iar el răspunse că era de acord, dar că 
celălalt nume pentru asta - „chiolhan” - era şi mai rău. Nu-l 
puteam contrazice. 

Chefliii de pe Roanoke (aşa cum îşi spuneau acum) 
primeau cereri - dar numai dacă persoana care făcea 
cererea cînta cîntecul. lar dacă muzicienii nu cunoşteau 
cîntecul, trebuia să-l cînţi cel puţin de două ori pînă cînd îşi 
dădeau seama cum să-l imite. Asta duse la o evoluţie 
interesantă: cîntăreţii începură să facă versiuni à capella 
ale cîntecelor lor favorite, mai întîi singuri şi din ce în ce 
mai des în grupuri, care puteau fi acompaniate de Chefiii 
sau nu. Devenea un motiv de mîndrie pentru oameni să-şi 
prezinte piesele favorite deja aranjate, astfel încît toţi 
ceilalţi din public să nu trebuiască să suporte un şir de 
repetiţii, înainte ca totul să fie demn de ascultat. 

Se putea spune, cu siguranţă, că unele dintre aceste 
aranjamente erau mai aranjate ca celelalte, ca să mă 
exprim politicos, iar unii cîntau cu acelaşi control al vocii 
precum o pisică în ploaie. Dar acum, la vreo două luni după 
ce se lansaseră chefurile, oamenii începuseră să prindă 
şpilul. Şi începuseră să vină la chefuri cu cîntece noi, 
aranjate à capella. Unul dintre cîntecele cele mai populare 


la ultimele chefuri fusese „Lasă-mă să conduc tractorul” - 
povestea unui colonist învăţat să conducă un tractor 
manual de către un menonit, care, pentru că aceştia erau 
singurii care ştiau cum să manevreze maşinile agricole 
necomputerizate, fusese însărcinat să se ocupe de 
însămiînţarea culturilor şi să ne înveţe pe noi, ceilalţi, cum 
să le folosim utilajele. Cîntecul se termina cu un tractor 
intrînd într-un şanţ. Era bazat pe o poveste adevărată. 
Menoniţii credeau că piesa era destul de hazlie, deşi 
apăruse cu preţul unui tractor stricat. 

Cîntecele despre tractoare erau foarte departe de ceea 
ce ascultaserăm înainte, dar, pe de altă parte, ne aflam 
foarte departe de locurile de unde veneam fiecare dintre 
noi, în toate sensurile, aşa că poate că asta se potrivea. Şi 
ca să mă exprim total sociologic, poate că ceea ce însemna 
acest lucru era că, peste douăzeci sau cincizeci de ani 
standard, indiferent cînd se hotăra Uniunea Colonială să ne 
lase să intrăm în contact cu restul rasei umane, Roanoke 
urma să aibă propria ei formă muzicală distinctă. Poate că 
or s-o numească Roanokapella. Sau chefanoke. Sau cumva. 

Dar în acest moment precis, tot ce încercam să fac era 
să obţin melodia corectă pe care s-o cînte Gretchen, astfel 
încît ea şi cu mine să putem merge la următorul chef cu o 
versiune măcar pe jumătate decentă din „Dimineaţă la 
Delhi”, ca să-l preia Chefliii. Şi sufeream un eşec mizerabil. 
Aşa te simţi cînd îţi dai seama că, în ciuda faptului că un 
cîntec a fost poate favoritul tău dintotdeauna, nu ştii de 
fapt fiecare întorsătură şi fiecare înfloritură a lui. Şi din 
moment ce exemplarul meu din cîntec se găsea pe PDA-ul 
pe care nu mai puteam să-l folosesc şi nici măcar să-l am, 
nu exista nici un mijloc să corectez problema. 

În afară de cazul... 

— Am o idee, i-am zis lui Gretchen. 

— Presupune să înveţi să nu mai cînţi fals? întrebă ea. 

— Chiar mai bine, am răspuns. 

Zece minute mai tirziu ne aflam în partea cealaltă a 
Croatoanului, în faţa centrului de informaţii al satului - 
singurul loc de pe întreaga planetă unde puteai găsi încă 


un aparat electronic în stare de funcţionare, pentru că 
interiorul era proiectat să blocheze complet orice semnale 
radio sau de alt fel. Tehnologia pentru a face acest lucru 
era, din nefericire, destul de rară pentru ca să fie suficientă 
doar pentru un container de marfă modificat. Vestea bună 
era că mai făceau. Vestea proastă era că făceau destulă 
doar pentru o infirmerie. Uneori viaţa e de rahat. Gretchen 
şi cu mine ne-am dus în spaţiul de primire, unde era 
întuneric beznă din cauza materialului de blocare a 
semnalelor; trebuia să închizi uşa exterioară către centrul 
de informaţii înainte să poţi deschide uşa interioară. Aşa 
că, pentru aproximativ o secundă şi jumătate, ne-am simţit 
de parcă am fi fost înghiţite de moartea sumbră, neagră, 
fără formă. N-aş recomanda aşa ceva. 

Apoi am deschis uşa interioară şi am găsit înăuntru un 
obsedat de calculatoare. Se uită la amiîndouă, puţin 
surprins, după care îşi luă înfăţişarea care spunea nu. 

— Răspunsul e nu, vorbi el, confirmînd expresia feţei. 

— Hai, domnule Bennett, am exclamat. Nici măcar nu ştii 
ce-avem de gind să cerem... 

— Păi, să vedem, replică el. Două adolescente - care se 
nimereşte să fie fiicele unor conducători ai coloniei - se 
întîmplă să intre în singurul loc din colonie unde se pot juca 
cu un PDA. Hmmm... Au venit oare să implore să se joace 
cu un PDA? Sau au venit pentru că le face plăcere 
compania unui bărbat rotofei, de vîrstă mijlocie? Nu-i o 
întrebare grea, domnişoară Perry. 

— Voiam doar să ascultăm un singur cîntec, am spus. O 
să scapi de noi de pe cap în numai un minut. 

Bennett oftă. 

— Ştii, cel puţin de două ori pe zi, cuiva exact la fel ca 
voi îi vine ideea sclipitoare să vină aici şi să întrebe dacă n- 
aş putea să-l las să împrumute un PDA ca să se uite la un 
film, să asculte nişte muzică sau să citească o carte. ŞI, ah, 
o să-i ia numai un minut. Nici măcar n-o să observ că e 
acolo. Şi dacă spun da, atunci alţii or să vină să ceară 
acelaşi timp. Pînă la urmă o să petrec atita timp ajutind 
oamenii cu PDA-urile lor, încît n-o să mai am timp să fac 


treaba cu care părinţii tăi, domnişoară Perry, m-au 
însărcinat. Aşa că spune-mi tu: ce-ar trebui să decid? 

— Să pui un lacăt? sugeră Gretchen. 

Bennett se uită pieziş la Gretchen, morocănos. 

— Foarte amuzant, comentă el. 

— Ce faci pentru părinţii mei? am întrebat. 

— Părinţii tăi m-au pus să descopăr şi să imprim, încet şi 
minuţios, fiecare act diplomatic şi fiecare dosar al 
administraţiei Uniunii Coloniale, astfel încît să poată apela 
la ele fără să trebuiască să vină aici şi să mă bată la cap, 
răspunse Bennett. Într-un fel apreciez asta, dar într-altul 
mai direct fac asta de trei zile şi probabil o s-o mai fac încă 
patru. Şi pentru că imprimanta cu care trebuie să lucrez se 
blochează cu regularitate, chiar are nevoie de cineva care 
să fie atent la ea. lar ăsta-s eu. Aşa că asta e, domnişoară 
Perry: patru ani de educaţie tehnică şi douăzeci de ani de 
muncă profesională mi-au permis să ajung maimuţoiul unei 
imprimante în fundul spaţiului. Cu adevărat, țelul vieţii 
mele a fost atins! 

Am ridicat din umeri. 

— Atunci lasă-ne pe noi, am spus. 

— Scuză-mă? se miră Bennett. 

— Dacă nu faci nimic altceva decit să ai grijă să nu se 
blocheze imprimanta, asta putem face noi în locul tău, am 
explicat. O să lucrăm pentru tine două ore, şi în schimb ne 
laşi să folosim două PDA-uri cîtă vreme sîntem aici. Pe 
urmă, poţi să faci orice altceva ai nevoie să faci. 

— Sau să te duci să măniînci de prînz, adăugă Gretchen. 
Să-i faci o surpriză soţiei. 

Bennett rămase tăcut pentru un minut, cugetind. 

— Să vă oferiţi să mă ajutaţi, de fapt. Nimeni n-a mai în- 
cercat tactica asta pînă acum. Foarte abil. 

— Încercăm şi noi, am replicat. 

— Şi e ora prînzului, continuă Gretchen. Şi nu-i decît de 
imprimat. 

— Aşa e, am încuviinţat. 


— Presupun că dacă încurcaţi îngrozitor lucrurile pe-aici, 
n-o să fie prea rău pentru mine. Părinţii voştri n-or să mă 
pedepsească pentru incompetenţa voastră. 

— Nepotismul lucrează în favoarea ta, am remarcat. 

— Nu că o să fie vreo problemă, zise Gretchen. 

— Nu, am fost de acord cu ea. Sintem maimuţoi de 
imprimantă excelenți. 

— In ordine, spuse Bennett, şi se întinse peste masa de 
lucru ca să apuce PDA-ul. Puteţi folosi PDA-ul meu. Ştiţi 
cum să umblaţi cu ăsta? 

l-am aruncat o privire. 

— Scuză-mă. Bine. 

Indică o listă de fişiere de pe ecran. 

— Astea sînt fişierele care trebuie terminate azi. 
Imprimanta e acolo - făcu semn către capătul celălalt al 
mesei de lucru - iar hirtia e în cutia aceea. O puneţi în 
imprimantă, faceţi teanc lîngă imprimantă documentele 
terminate. Dacă se blochează, şi o s-o facă, de citeva ori, 
trageţi doar foaia afară şi lăsaţi-o să-şi ia singură una nouă. 
O să retipărească automat ultima pagină la care lucra. In 
timp ce faceţi asta, vă puteţi conecta la arhiva de 
divertisment. Am descărcat toate acele fişiere într-un 
singur loc. 

— Ai descărcat fişierele tuturor? am întrebat, şi mi-am 
simţit intimitatea foarte uşor încălcată. 

— Linişteşte-te, răspunse Bennett. Numai fişierele 
publice sînt accesibile. Atita vreme cit ţi-ai criptat fişierele 
private înainte să-ţi predai PDA-ul, aşa cum ţi s-a spus, 
secretele tale sînt în siguranţă. Acum, îndată ce accesezi 
un fişier de muzică, difuzoarele or să pornească. Nu le da 
prea tare, sau n-o să auzi cînd se blochează imprimanta. 

— Ai deja difuzoare instalate? întrebă Gretchen. 

— Da, domnişoară Trujillo. Mă crezi sau nu, chiar şi 
bărbaţii rotofei de vîrstă mijlocie ascultă muzică. 

— Ştiu, replică Gretchen. Tatăl meu e mort după muzica 
lui. 

— Şi pe acest ton de dezumflare a egoului, o să plec, 
anunţă Bennett. O să mă întorc peste vreo două ore. Vă rog 


să nu distrugeţi locul. Şi dacă vine cineva şi întreabă dacă 
poate să împrumute un PDA, spune-le că răspunsul este nu, 
fără excepţii. 

Plecă. 

— Sper că aici era ironic, am zis. 

— Nu-mi pasă, replică Gretchen şi întinse mîna după 
PDA. Dă-mi ăsta. 

— Hei, am exclamat, ţinîndu-l departe de ea. Să începem 
cu începutul! 

Am pornit imprimanta, am pus fişierele în listă şi apoi am 
accesat „Dimineaţă la Delhi”. Primele măsuri se revărsară 
din difuzoare, iar eu le-am lăsat să mă pătrundă. Jur că 
aproape că am plins. 

— E uimitor cît de prost îţi aminteşti cîntecul ăsta, zise 
Gretchen cam pe la jumătate. 

— Sssst! Aici e partea aceea! 

Văzu expresia de pe chipul meu şi păstră tăcerea pînă se 
termină cîntecul. 


x 


Două ore nu e destul timp pentru un PDA dacă n-ai mai 
avut acces de luni de zile la unul. Şi asta-i tot ce-o să spun 
despre situaţia respectivă. Dar era destul timp pentru ca 
atit Gretchen cît şi eu să ieşim din centrul de informare 
simţindu-ne ca şi cum abia petrecuserăm ore întregi la 
înmuiat într-o plăcută baie fierbinte - ceea ce, dacă ne 
gîndim bine, era încă ceva ce nu mai făcuserăm de luni de 
zile. 

— Ar trebui să păstrăm asta pentru noi, observă 
Gretchen. 

— Da, am răspuns. Nu vrem ca lumea să-l siciie pe 
domnul Bennett. 

— Nu-i asta, numai că îmi place să am ceva în plus faţă 
de ceilalţi, recunoscu Gretchen. 

— Nu există prea mulţi oameni care să poată duce 
meschinăria atît de departe. Şi totuşi reuşeşti cumva. 

Gretchen dădu din cap. 


— Mulţumesc, doamnă. Şi acum trebuie să mă întorc 
acasă. l-am promis lui tata că o să plivesc grădina de 
legume înainte să se întunece. 

— Distracţie plăcută la scormonitul prin ţărînă, i-am urat. 

— Mulţumesc. Dacă te simţi binevoitoare, te poţi oferi 
oricind să mă ajuţi. 

— Lucrez la partea mea malefică. 

— Aşa să fie. 

— Dar hai să ne-ntilnim deseară după cină să exersăm, 
am propus. Acum, că ştim cum să cîntăm partea aceea. 

— Sună bine, răspunse Gretchen. Sau o să sune, să 
sperăm. 

Îmi făcu semn cu mîna şi porni către casă. M-am uitat în 
jur şi am ajuns la concluzia că astăzi ar fi o zi bună pentru 
plimbare. 

Şi a fost. Soarele era sus, ziua luminoasă, în special după 
două ore în centrul de informare care absorbea lumina, iar 
Roanoke intrase bine în primăvară - care era de-a dreptul 
frumoasă, chiar dacă se dovedea că toate florile locale 
miroseau a carne putredă înmuiată în sos de canal (această 
descriere o am prin amabilitatea lui Magdy, care reuşea să 
lege laolaltă cîte o frază din cînd în cînd). Dar după vreo 
două luni, nu mai observi mirosul, sau cel puţin accepţi că 
nu poţi face nimic în privinţa asta. Cînd toată planeta pute, 
n-ai decit să te comporţi ca atare. 

Dar ceea ce o făcea cu adevărat o zi bună de plimbare 
era felul în care lumea noastră se schimbase în numai două 
luni. John şi cu Jane ne-au lăsat pe toţi să ieşim din 
Croatoan nu cu multă vreme după ce Enzo, Gretchen, 
Magdy şi cu mine am avut expediţia noastră nocturnă, iar 
coloniştii începuseră să se mute în afara satului, construind 
case şi ferme, ajutindu-i şi învăţind de la menoniţi, 
responsabili pentru primele noastre culturi care creşteau 
deja pe cîmpuri. Erau modificate genetic ca să crească 
rapid; urma să avem prima recoltă în viitorul nu prea 
îndepărtat. Se părea că aveam să supravieţuim pînă la 
urmă. Am trecut pe lîngă aceste case şi cîmpuri noi, 


făcîndu-le semn cu mîna, din mers, oamenilor întîlniţi în 
cale. 

Pînă la urmă, am depăşit ultima fermă şi am traversat o 
mică înălţime. Pe partea cealaltă a ei, nimic altceva decit 
iarbă, tufişuri şi pădurea, formînd o linie într-o parte. 
Această înălţime era destinată să facă parte dintr-o nouă 
fermă, iar alte ferme şi păşuni urmau să fragmenteze mica 
vale încă şi mai mult. E nostim cum chiar şi două mii de 
fiinţe umane puteau începe se schimbe un peisaj. Dar în 
acel moment nu exista o altă persoană acolo, în afară de 
mine; era locul meu personal, atita vreme cît dura. Al meu 
şi numai al meu. Ei, şi din cînd în cînd, al meu şi al lui Enzo. 

M-am întins pe spate, m-am uitat la norii de pe cer şi am 
zimbit în sinea mea. Poate că ne ascundeam la capătul cel 
mai îndepărtat al galaxiei, dar chiar acum, în acest 
moment, lucrurile stăteau destul de bine. Poţi fi fericit 
oriunde, dacă priveşti din punctul de vedere corect. Şi dacă 
ai capacitatea de a nu băga în seamă mirosul unei planete 
întregi. 

— Zoë, rosti o voce în spatele meu. 

Am sărit ca arsă şi apoi i-am văzut pe Hickory şi Dickory. 
Tocmai veniseră peste înălţime. 

— Nu faceți asta! am exclamat şi m-am ridicat. 

— Dorim să vorbim cu tine, vorbi Hickory. 

— Puteaţi să vorbiţi acasă, l-am apostrofat. 

— Aici e mai bine. Ne facem griji. 

— Griji pentru ce? am întrebat şi m-am sculat în picioare 
să mă uit la ei. 

Ceva nu era în ordine cu ei amindoi, şi am avut nevoie 
de cîteva clipe ca să-mi dau seama ce anume. 

— De ce nu purtaţi modulele de conştiinţă? 

— Sîntem îngrijoraţi din cauza riscurilor tot mai mari pe 
care ţi le iei în privinţa siguranţei tale, răspunse Hickory la 
prima, dar nu şi la a doua dintre întrebările mele. Şi pentru 
siguranţa ta, în sens general. 

— Adică pentru că sînt aici? Linişteşte-te, Hickory. E plină 
zi, iar ferma Hentosz e chiar peste deal. N-o să mi se 
întîmple nimic rău. 


— Sînt animale de pradă aici. 

— Sînt joti, am replicat, indicînd carnivorele de mărimea 
unor cîini pe care-i descoperiserăm pindind în jurul 
Croatoanului. Pot să mă descurc cu un iot. 

— Se deplasează în haite. 

— Nu în timpul zilei. 

— Nici tu nu vii întotdeauna singură. 

M-am înroşit un pic auzind asta, şi m-am gindit să mă 
înfurii pe Hickory. Dar nu-şi purta conştiinţa. Dacă m-aş fi 
înfuriat pe el, n-aş fi rezolvat nimic. 

— Credeam că v-am spus amiîndurora să nu mă urmăriţi 
cînd vreau să am puţină intimitate, am spus, pe un ton atit 
de egal pe cît am putut. 

— Nu te urmărim. Dar nici nu sîntem proşti. Ştim unde te 
duci şi cu cine. Lipsa ta de grijă te pune în pericol, şi nu ne 
mai permiţi întotdeauna să te însoţim. Nu te putem proteja 
aşa cum am dori s-o facem, şi cum se aşteaptă de la noi. 

— Sîntem aici de luni de zile, băieţi. N-a existat nici 
măcar un singur atac asupra nimănui, de către nimic. 

— Ai fi fost atacată în noaptea aceea în pădure dacă 
Dickory şi cu mine n-am fi venit să te căutăm. Aceia nu 
erau ioţi, în copaci, în noaptea aceea. loţii nu se pot urca în 
copaci. 

— Şi o să observați că nu sînt cîtuşi de puţin prin 
preajma pădurii, am replicat şi am fluturat mîna în direcţia 
lizierei pădurii. Şi orice-ar fi fost acolo, nu pare să iasă pînă 
aici, pentru că i-am fi văzut pînă acum, dac-ar fi ieşit. Am 
mai fost pînă în locul ăsta, Hickory. 

— Nu numai animalele de pradă de aici ne îngrijorează, 
insistă Hickory. 

— Nu pricep. 

— Colonia asta este căutată. 

— Dacă ai văzut materialul video, o să-ţi aduci aminte că 
acest grup al Conclavului a distrus colonia aceea din cer. 
Dacă ne găseşte Conclavul, nici măcar voi nu cred că o să 
puteţi să faceţi prea multe ca să mă protejaţi. 

— Nu Conclavul ne preocupă. 

— Atunci sînteţi singurii, am comentat. 


— Conclavul nu e singurul care o să caute această 
colonie. Alţii or s-o caute ca să cîştige favoarea Conclavului, 
sau ca să-i pună acestuia beţe-n roate, sau ca să ia colonia 
pentru ei. Aceştia n-or să distrugă colonia din cer. Or s-o ia 
prin metoda standard. Invazie şi măcel. 

— Ce-i cu voi astăzi? 

Incercam să le îmbunătăţesc starea de spirit. 

N-am reuşit. 

— Şi apoi, mai există problema a ceea ce eşti. 

— Ce înseamnă asta? 

— Ar trebui să ştii foarte bine. Nu eşti doar fiica şefilor 
coloniei. Eşti importantă şi pentru noi. Pentru obini. Acest 
fapt nu este necunoscut, Zoë. Ai fost folosită ca monedă de 
schimb toată viaţa. Noi, obinii, te-am folosit ca să negociem 
cu tatăl tău să ne construiască o conştiinţă. Eşti o condiţie 
de tratat dintre obini şi Uniunea Colonială. N-avem nici o 
îndoială că oricine ar ataca această colonie, ar încerca să te 
ia ca să negocieze cu obinii. Chiar şi Conclavul ar putea fi 
tentat să facă asta. Sau te-ar omori ca să ne facă nouă rău. 
Să ucidă un simbol al nostru... 

— E o nebunie! 

— S-a mai întîmplat. 

— Ce? 

— Cînd locuiai pe Huckleberry, au fost nu mai puţin de 
şase încercări de a te captura sau de a te ucide. Ultima 
doar cu cîteva zile înainte să pleci de pe Huckleberry. 

— Şi nu mi-ai spus niciodată? 

— S-a hotărît, atit de către guvernul vostru cît şi de al 
nostru, că nici tu, nici părinţii tăi nu era nevoie să ştiţi. Erai 
un copil, iar părinţii tăi voiau să-ţi de o viaţă cît mai puţin 
ieşită din comun posibil. Obinii doreau să reuşească să le 
ofere acest lucru. Nici una dintre încercări nu s-a apropiat 
cîtuşi de puţin de succes. Am oprit-o pe fiecare dintre ele 
cu multă vreme înainte ca tu să fii pusă în pericol. Şi, în 
fiecare caz, guvernul obinilor şi-a exprimat neplăcerea faţă 
de rasele care au comis asemenea atentate la bunăstarea 
ta. 


M-am cutremurat auzind. Obinii nu erau o rasă pe care 
să ţi-o faci duşmană! 

— Nu ţi-am fi spus deloc - şi am încălcat ordinele în 
vigoare de a nu face asta - dacă n-ar fi fost situaţia 
prezentă. Sîntem separați de sistemele instalate pentru a 
te ţine la adăpost. lar tu devii din ce în ce mai 
independentă în acţiunile tale şi iritată de prezenţa noastră 
în viaţa ta. 

Aceste ultime cuvinte mă loviră ca o palmă. 

— Nu sînt iritată! Vreau doar un timp pentru mine. Îmi 
pare rău dacă asta vă râneşte. 

— Nu ne simţim răniţi. Avem responsabilităţi. Felul în 
care ne îndeplinim aceste responsabilităţi trebuie să se 
adapteze la împrejurări. Acum facem o asemenea 
adaptare. 

— Nu ştiu ce vreţi să spuneţi... 

— Este timpul să înveţi să te aperi singură, spuse 
Hickory. Vrei să fii mai independentă faţă de noi, iar noi nu 
avem toate resursele pe care le aveam cîndva ca să-ţi 
asigurăm siguranţa. Am avut întotdeauna intenţia să te 
învăţăm să lupţi. Acum, pentru ambele motive, este 
necesar să începem acest antrenament. 

— Ce vrei să spui, cum adică să mă înveţi să lupt? 

— Te vom învăţa să te aperi fizic. Să dezarmezi un 
adversar. Să foloseşti arme. Să-ţi imobilizezi duşmanul. Să- 
ţi ucizi duşmanul, dacă e necesar. 

— Vreţi să mă învăţaţi cum să omor alţi oameni? 

— Este necesar. 

— Nu sînt sigură că John şi Jane ar fi de acord cu asta. 

— Maiorul Perry şi locotenentul Sagan ştiu amindoi să 
ucidă. In decursul serviciului militar, i-au ucis pe alţii, atunci 
cînd s-a dovedit necesar pentru supraviețuirea lor. 

— Dar asta nu înseamnă că vor să ştiu şi eu. Pe 
deasupra, nu ştiu dacă eu vreau să ştiu. Spui că trebuie să 
vă adaptaţi modul de a vă îndeplini responsabilităţile. 
Foarte bine! Lămuriţi-vă cum să vă adaptaţi. Dar eu n-o să 
învăţ cum să omor pe altcineva pentru ca voi să simţiţi că 


faceţi mai bine o treabă pe care nici măcar nu sînt sigură 
că vreau s-o mai faceţi. 

— Nu vrei să te apărăm? Sau să înveţi să te aperi 
singură... 

— Nu ştiu! am tipat exasperată. Bine? Detest să-mi fie 
aruncate în faţă toate astea! Că sînt ceva special care are 
nevoie să fie apărat! Ei bine, ştii ce? Cu toții de aici au 
nevoie să fie apăraţi, Hickory! Toti sîntem în primejdie! În 
orice clipă, sute de nave ar putea apărea deasupra 
capetelor noastre să ne omoare pe toţi! M-am săturat de 
asta! Incerc să uit un pic, din cînd în cînd. Asta-i ceea ce 
făceam aici, înainte ca voi doi să apăreţi şi să stricaţi totul. 
Aşa că vă mulţumesc foarte mult pentru asta! 

Hickory şi Dickory nu scoaseră nici un cuvint. Dacă şi-ar 
fi purtat conştiinţa, ar fi fost probabil complet nervoşi şi 
copleşiţi din cauza ultimei izbucniri. Dar ei stăteau doar pe 
loc, impasibili. 

Am numărat pînă la cinci şi am încercat să-mi recapăt 
controlul. 

— Uite, am vorbit cu ceea ce speram că este un ton mai 
rezonabil al vocii. Lăsaţi-mă cîteva zile să mă gindesc la 
asta, bine? Mi-aţi trîntit o mulţime de lucruri surprinzătoare, 
toate deodată. Dă-mi voie să le lămuresc în minte. 

Incă nu scoteau nici o vorbă. 

— Bine. Mă duc înapoi. 

Am trecut în fugă pe lîngă Hickory. 

Şi m-am trezit pe jos. 

M-am  rostogolit şi m-am uitat în sus, la Hickory, 
nedumerită. 

— Ce naiba...? am exclamat şi am încercat să mă scol în 
picioare. 

Dickory, care se mutase în spatele meu, mă împinse la 
loc cu duritate peste iarbă şi pămînt. 

M-am dat înapoi în patru labe, îndepărtindu-mă de cei 
doi. 

— Încetaţi! am zis. 

Îşi scoaseră pumnalele de luptă şi veniră spre mine. 


Am scos un țipăt printre dinţi şi am ţişnit în sus, alergind 
cu toată viteza către virful dealului, spre ferma Hentosz. 
Dar obinii pot alerga mai repede decit oamenii. Dickory mă 
depăşi, ajunse în faţa mea şi-şi retrase cuțitul. Am făcut un 
pas înapoi şi am căzut pe spate în timp ce păşeam. Dickory 
fandă. Am tipat, m-am rostogolit din nou şi am luat-o la 
fugă înapoi, pe panta dealului pe care urcasem. 

Hickory mă aştepta şi se deplasa ca să mă prindă. Am 
încercat să simulez că o iau la stînga, dar el nu-mi permise 
şi mă apucă, strîngîndu-mă de antebraţul stîng. L-am lovit 
cu pumnul drept. Hickory îl respinse cu uşurinţă, apoi, 
inversînd rapid situaţia, mă plesni cu putere peste timplă 
şi-mi dădu drumul. M-am clătinat spre spate, încremenită. 
Hickory îmi înconjură un picior cu unul de-al lui şi smuci în 
sus, ridicîndu-mă complet de pe pămînt. Am căzut pe spate 
şi am aterizat în cap. O explozie albă de durere mi-a 
inundat craniul şi tot ce-am mai putut să fac a fost să zac 
pe spate, năucită. 

Simţeam o apăsare grea pe piept. Hickory ţinea 
genunchii peste mine, imobilizîndu-mă. M-am agăţat de el 
cu disperare, dar îşi ţinea capul departe de mine, datorită 
gitului lung, şi ignora orice altceva. Am strigat după ajutor 
cît de tare am putut, ştiind că nu mă auzea nimeni, dar am 
tipat oricum. 

M-am uitat peste umăr şi l-am văzut pe Dickory stînd 
deoparte. 

— Te rog, l-am implorat. 

Dickory nu spuse nimic. Şi nu putea simţi nimic. Acum 
ştiam de ce veniseră amindoi să mă vadă fără gulerele de 
conştiinţă. 

Am apucat piciorul lui Hickory de pe pieptul meu şi am 
încercat să-l împing la o parte. El împinse şi mai tare, îmi 
dădu încă o palmă, care mă dezorientă, ridică cealaltă 
mînă, apoi o trimise spre capul meu într-o mişcare teribilă 
şi fluidă. Am tipat. 

— Eşti nevătămată, zise Hickory la un moment dat. Te 
poţi ridica. 


Am rămas pe pămînt, fără să mă mişc, cu ochii întorși 
către cuțitul lui Hickory, îngropat în pămînt atit de aproape 
de capul meu încît nici nu-mi puteam focaliza ochii pe el. 
Apoi m-am sprijinit în coate, m-am întors cu spatele la cuţit 
şi am vomitat. 

Hickory aşteptă să termin. 

— Nu ne cerem scuze pentru asta, spuse el. Şi vom 
accepta orice consecinţe vei considera tu necesare. Să ştii 
numai atit: n-ai fost vătămată din punct de vedere fizic. E 
puţin probabil chiar să faci vînătăi. Am avut grijă de asta. Şi 
totuşi, ai fost la cheremul nostru încă din primele secunde. 
Alţii care vor veni după tine n-or să arate o asemenea 
consideraţie. Nu se vor stăpini. Nu se vor opri. Nu le va 
păsa ciîtuşi de puţin de tine. Nu-ţi vor arăta nici o milă. Vor 
căuta să te ucidă. Şi vor reuşi. Ştiam că n-o să ne crezi, 
dacă nu făceam decit să-ţi vorbim. Trebuia să-ţi arătăm. 

M-am ridicat de jos, abia în stare să mă ţin dreaptă, şi m- 
am îndepărtat de ei cît de bine am putut, dar clătinîndu- 
mă. 

— Să vă ia naiba, am spus. Să vă ia naiba pe amîndoi. De 
acum înainte să nu vă mai apropiaţi de mine! 

M-am îndreptat înapoi spre Croatoan. De îndată ce 
picioarele mele au fost în stare, am început să alerg. 


x 


— Hei, exclamă Gretchen, intrînd în centrul de informare 
şi închizînd ermetic uşa interioară în urma ei. Domnul 
Bennett zicea că s-ar putea să te găsesc aici. 

— Mda, am răspuns. L-am întrebat dacă azi pot să mai 
fac puţin pe maimuţoiul lui de imprimantă. 

— Nu te poţi despărţi de muzică? încercă Gretchen să 
facă o mică glumă. 

Am clătinat din cap şi i-am arătat la ce mă uitam. 

— Astea sînt fişiere secrete, Zoë. Rapoarte ale serviciului 
de informaţii al FCA. O să ai necazuri dacă află vreodată 
cineva. lar Bennett, cu siguranţă, n-o să te mai lase aici... 


— Nu-mi pasă, am replicat, iar vocea mi se schimbă 
destul pentru ca Gretchen să se uite la mine neliniştită. 
Trebuie să aflu cît de rău este. Trebuie să ştiu cine-i acolo, 
în spaţiu, şi ce vor de la noi. De la mine. Uite. 

Am luat PDA-ul şi am deschis un fişier despre generalul 
Gau, conducătorul  Conclavului, cel care ordonase 
distrugerea coloniei de pe fişierul video. 

— Generalul o să ne omoare pe toţi dacă ne găseşte, şi 
nu ştim aproape nimic despre el. Ce-l împinge pe cineva să 
facă aşa ceva? Să omoare fiinţe nevinovate? Ce s-a 
petrecut în viaţa lui ca să-l ducă în punctul unde nimicirea 
unor planete întregi pare o idee bună? Nu crezi că artrebui 
să ştim? Şi nu ştim. Avem statistici despre serviciul lui 
militar şi asta-i tot. 

Am aruncat neglijent PDA-ul înapoi pe masă, speriind-o 
pe Gretchen. 

— Vreau să ştiu de ce vrea generalul ăsta ca eu să mor. 
De ce vrea să murim cu toții. Tu nu? 

Am dus mîna la frunte şi m-am sprijinit puţin de masa de 
lucru. 

— Bine, vorbi Gretchen după citeva clipe. Cred că ai 
nevoie să-mi spui ce ţi s-a întîmplat astăzi. Pentru că nu 
erai aşa cînd te-am lăsat singură, în după-amiaza asta... 

M-am uitat pieziş la Gretchen, mi-am înăbuşit un hohot 
de ris, apoi am cedat nervos şi-am început să pling. 
Gretchen se apropie să mă îmbrăţişeze; după un timp 
destul de lung, i-am povestit totul. Şi vreau să spun chiar 
totul. 

Rămase tăcută, după ce-am reuşit să mă descarc. 

— Spune-mi ce crezi, i-am cerut. 

— Dacă-ţi spun, o să mă urăşti. 

— Nu vorbi prostii. N-o să te urăsc. 

— Cred că au dreptate... Hickory şi Dickory. 

— Te urăsc. 

— Încetează! spuse împingîndu-mă uşor. Nu vreau să 
spun că au avut dreptate să te atace. Aici au întrecut 
măsura. Dar, şi nu mă înţelege greşit, tu nu eşti o fată 
obişnuită. 


— Nu-i adevărat! Mă vezi purtîndu-mă altfel decit oricine 
altcineva? Vreodată? Pretind că sînt o persoană specială? 
M-ai văzut măcar o dată vorbind cu ceilalţi despre ceva din 
toate astea? 

— Ei ştiu oricum. 

— Înţeleg asta. Dar nu vine de la mine. Eu mă străduiesc 
să fiu normală. 

— Bine, eşti o fată perfect normală... 

— Mulţumesc. 

— O fată perfect normală împotriva căreia au avut loc 
şase atentate! 

— Dar nu asta sînt eu, am insistat, împungindu-mă cu 
degetul în piept. Este ceea ce se spune despre mine. 
Despre ideea altcuiva cu privire la cine sînt. Şi asta nu 
contează pentru mine. 

— Ar conta dacă ai fi moartă, replică Gretchen, apoi 
ridică mîna înainte să apuc să răspund. Şi ar conta pentru 
părinţii tăi. Ar conta pentru mine. Sînt destul de sigură că 
ar conta pentru Enzo. Şi se pare că ar conta enorm pentru 
vreo două miliarde de extratereştri. Gindeşte-te la asta. 
Dacă cineva chiar se gîndeşte să vină după tine, 
bombardează o planetă. 

— Nu vreau să mă gindesc la asta. 

— Ştiu. Dar nu cred că mai ai de-ales. Indiferent ce faci, 
eşti încă cine eşti, fie că vrei sau nu. Nu poţi schimba acest 
lucru. Trebuie să te descurci cu starea de fapt. 

— Mulţumesc pentru mesajul înălţător. 

— Încerc să dau o mînă de ajutor. 

Am oftat. 

— Ştiu, Gretchen. Îmi pare rău. Nu vreau să-ţi sar la 
beregată. Am început doar să obosesc ca viaţa mea să fie 
formată doar din alegerile altora pentru mine. 

— Cum anume te face asta diferită de noi toţi? întrebă 
Gretchen. 

— Exact asta spuneam. Sînt o fată perfect normală. 
Mulţumesc pentru că ai observat în sfîrşit. A 

— Perfect normală, fu de acord Gretchen. In afară de 
faptul că eşti regina obinilor. 


— Te urăsc! 
Gretchen rînji. 


* 


— Domnişoara Trujillo a spus că voiai să ne vezi, vorbi 
Hickory. 

Dickory şi Gretchen, care-i adusese la mine pe cei doi 
obini, stăteau lîngă el. Ne aflam pe dealul unde gărzile 
mele de corp mă atacaseră în urmă cu citeva zile. 

— Inainte să spun orice altceva, ar trebui să ştiţi că sînt 
încă incredibil de furioasă pe voi. Nu ştiu dacă vă voi ierta 
vreodată pentru că m-aţi atacat, chiar dacă înţeleg de ce- 
aţi făcut-o şi de ce aţi crezut că trebuia. Vreau să fiu sigură 
că ştiţi asta. Şi vreau să fiu sigură că o simtiti. 

Am arătat către gulerul aparatului de conştiinţă al lui 
Hickory, fixat în jurul gitului. 

— O simţim, replică Hickory, cu vocea tremurînd. Simţim 
destul ca să fi discutat dacă să ne pornim sau nu conştiinţa 
din nou. Amintirea este aproape prea dureroasă ca s-o 
putem îndura. 

Am dat din cap. Voiam să spun bine, dar ştiam că era o 
greşeală şi că aş regreta dacă aş spune-o. Nu însemna 
totuşi că nu puteam gîndi astfel, cel puţin deocamdată. 

— N-o să vă cer să vă scuzaţi. Ştiu că n-o s-o faceţi. Dar 
vreau să-mi daţi cuvîntul vostru că n-o să mai faceţi 
niciodată aşa ceva. 

— Ai cuvîntul nostru, răspunse Hickory. 

— Mulţumesc. 

Nu mă aşteptam să mai încerce vreodată o chestie 
asemănătoare. Soiul ăsta de lucruri merge din prima sau 
nu merge deloc. Dar nu asta era ideea. Ceea ce voiam era 
să simt că puteam să am din nou încredere în ei doi. Nu 
ajunsesem încă pînă acolo. 

— O să te antrenezi? întrebă Hickory. 

— Da. Dar am două condiţii. 

Hickory aştepta. 


— Prima este ca şi Gretchen să se antreneze odată cu 
mine. 

— Nu ne-am pregătit să antrenăm pe nimeni altcineva în 
afară de tine. 

— Nu-mi pasă. Gretchen e prietena mea cea mai bună. 
N-o să învăţ să mă salvez şi să nu împart asta cu ea. In 
plus, nu ştiu dacă aţi observat, dar voi doi nu aveţi o formă 
tocmai umană. Cred că o să mă ajute să exersez cu o altă 
fiinţă umană, la fel cum o s-o fac împreună cu voi. Dar 
condiţia asta nu este negociabilă. 

Dacă n-o antrenați pe Gretchen, n-o să mă antrenez nici 
eu. Asta e alegerea mea. Asta e condiţia mea! 

Hickory se întoarse spre Gretchen. 

— Te vei antrena? 

— Numai dacă o face şi Zoë. E prietena mea cea mai 
bună, la urma urmei. 

Hickory se uită pieziş la mine. 

— Are acelaşi simţ al umorului ca şi tine. 

— Nu observasem, am comentat. 

Hickory se întoarse din nou spre Gretchen. 

— O să fie foarte dificil, o avertiză el. 

— Ştiu, răspunse ea. Contează pe mine, oricum. 

— Care e cealaltă condiţie? mă întrebă Hickory. 

— Fac asta pentru voi doi. Faptul că învăţ să lupt. Nu 
vreau asta pentru mine. Nu cred că am nevoie. Dar voi 
credeţi că am nevoie, şi nu mi-aţi cerut niciodată să fac 
ceva ce nu ştiaţi că e important. Aşa că o s-o fac. Dar acum 
trebuie să faceţi şi voi ceva pentru mine. Ceva ce vreau 
eu... 
— Ce vrei? întrebă Hickory. 

— Vreau să învăţaţi să cîntaţi, am răspuns, şi am arătat 
spre Gretchen. Voi ne învăţaţi să luptăm, noi vă învăţăm să 
cîntaţi. Pentru chefuri. 

— Să cîntăm... 

— Da, să cîntaţi. Oamenii se tem încă de voi doi. Şi nu 
vreau să vă jignesc, dar nu aveţi o personalitate prea 
debordantă. Dar dacă noi patru putem să cîntăm o piesă 


sau două la chefuri, ar însemna un pas mare înainte pentru 
ca oamenii să se simtă în largul lor cu voi. 

— N-am cîntat niciodată, spuse Hickory. 

— Ei bine, nici poveşti n-aţi scris vreodată. Şi totuşi, aţi 
scris acum una. Este exact la fel. Numai că-i vorba de 
cîntat. După asta, lumea n-o să se mai întrebe de ce 
Gretchen şi cu mine am plecat cu voi doi. Hai, Hickory, o să 
ne distrăm! 

Hickory arăta plin de îndoieli, şi-atunci îmi veni în minte o 
idee caraghioasă: poate că Hickory e timid. Ceea ce părea 
aproape ridicol: cineva pe cale să înveţe o altă persoană 
şaisprezece moduri diferite de a ucide, avînd trac atunci 
cînd trebuie să cînte... 

— Mi-ar plăcea să cînt, vorbi Dickory. 

Ne-am întors cu toţii spre Dickory, surprinşi. 

— Vorbeşte! exclamă Gretchen. 

Hickory păcăni ceva către Dickory în limba lor nativă; 
Dickory răspunse la păcănit. Hickory replică, iar Dickory 
ripostă - puţin prea energic, se părea. După care, Doamne- 
ajută, Hickory chiar oftă. 

— O să cîntăm, consimţi Hickory. 

— Excelent, am exclamat. 

— O să începem antrenamentul miine. 

— Bine. Dar hai să începem repetiţia pentru cîntec azi. 
Acum. 

— Acum? 

— Sigur că da. Sîntem cu toţii aici. lar Gretchen şi cu 
mine avem exact cîntecul potrivit pentru voi. 


CINCISPREZECE 


Următoarele cîteva luni fură extrem de obositoare. 
Dimineaţa devreme: condiţie fizică. 


— Siînteţi ieşite din formă, ne spuse Hickory - mie şi lui 
Gretchen - în prima zi. 

— Minciuni demne de dispreţ, am replicat. 

— Foarte bine, rosti Hickory şi arătă către liziera de 
arbori a pădurii, aflată la cel puţin un kilometru depărtare. 
Vă rog să alergaţi pînă la pădure cît de repede puteţi. Apoi 
alergaţi înapoi. Nu vă opriţi pînă nu vă întoarceţi! 

Am alergat. Cînd m-am întors, simţeam că plămiînii 
încearcă să-mi iasă cu forţa în sus, pe trahee, ca să mă 
plesnească mai bine pentru că-i maltratez. Atît Gretchen, 
cît şi eu ne-am prăbuşit în iarbă, giîfiind. 

— Sînteţi ieşite din formă, repetă Hickory. 

Nu l-am contrazis, şi nu numai pentru că în acel moment 
eram incapabilă să vorbesc. 

— Am terminat pentru astăzi. Miine o să începem cu 
adevărat exerciţiile pentru condiţie fizică. O să începem 
încet. 

El şi cu Dickory plecară, lăsîndu-ne pe mine şi pe 
Gretchen să ne închipuim metode de a-i omori pe Hickory şi 
Dickory, odată ce aveam să reuşim să forţăm oxigenul să 
ne intre din nou în corp. 

Dimineaţa: şcoală, la fel ca toţi ceilalţi copii şi 
adolescenţi care nu lucrau efectiv la cîmp. Cărţi şi 
materiale în cantităţi limitate însemna că trebuia să le 
împărţim cu alţii. Eu îmi împărţeam manualele cu Gretchen, 
Enzo şi Magdy. Asta mergea bine cînd vorbeam cu toţii 
între noi, dar mai puţin bine cînd unii dintre noi erau 
supăraţi. 

— Voi două, vreţi vă rog să vă concentrați? vorbi Magdy, 
fluturîndu-şi mîinile în faţa ei şi-a mea. 

Ar fi trebuit să facem exerciţii de analiză matematică. 

— Încetează, se răsti Gretchen. 

Stătea cu capul pe masă. In dimineaţa aceea, 
avuseserăm exerciţii grele. 

— Doamne, mi-e dor de-o cafea, adăugă prietena mea, 
ridicînd ochii spre mine. 

— Ar fi drăguţ să rezolvăm problema asta astăzi, insistă 
Magdy. 


— O, ce-ţi pasă! comentă Gretchen. Oricum, nu cred că 
vreunul dintre noi o să meargă la colegiu. 

— Tot trebuie s-o facem, zise şi Enzo. 

— Faceţi-o voi atunci, răspunse Gretchen. 

Se aplecă şi împinse cartea către cei doi băieţi. 

— Nu eu sau Zoë trebuie să învăţăm chestia asta. Noi 
ştim deja. Voi doi aşteptaţi mereu să facem noi treaba, pe 
urmă daţi doar din cap ca şi cum chiar aţi şti ce facem! 

— Nu-i adevărat, protestă Magdy. 

— Adevărat? Bine, încuviinţă Gretchen. Dovedeşte. 
Impresionează-mă. 

— Cred că eforturile matinale ale cuiva o fac puţin cam 
morocănoasă, observă Magdy sarcastic. 

— Ce vrea să-nsemne asta? am întrebat. 

— Înseamnă că de cînd voi două aţi început indiferent ce 
faceţi acum, aţi fost destul de puţin folositoare, răspunse 
Magdy. În ciuda a tot ceea ce sugerează Gretchen 
Morocănoasa, noi doi am fost cei care v-am tras după noi în 
ultima vreme, şi ştiţi prea bine asta! 

— Voi ne trageţi după voi la matematică? exclamă 
Gretchen. Nu prea cred. ă 

— Şi la toate celelalte, dulceaţă, zise Magdy. In afară de 
cazul în care crezi că raportul acela despre primele zile ale 
Uniunii Coloniale pe care l-a făcut Enzo săptămînă trecută 
nu se pune. 

— Asta nu înseamnă „noi”, asta înseamnă Enzo, ripostă 
Gretchen. Şi mulţumesc, Enzo. Eşti fericit, Magdy? Bine. 
Acum hai să tăcem cu toţii din gură pe subiectul ăsta. 

Gretchen puse capul înapoi pe masă. Enzo şi Magdy se 
uitară unul la altul. 

— Hei, dă-mi cartea, am zis, întinzînd mîna după ea. O să 
fac problema asta. 

Enzo împinse cartea către mine, fără să mă privească în 
ochi. 

După-amiaza: antrenament. 

— Aşadar, cum merge antrenamentul? mă întrebă Enzo 
într-o seară devreme, prinzindu-mă din urmă pe cînd 
şchiopătam spre casă, după exerciţiile zilei. 


— Vrei să ştii dacă te pot ucide deja? 

— Păi, nu... Deşi acum, că pomeneşti de asta, mă faci 
curios. Poţi? 

— Depinde, am răspuns, cu ce îmi ceri să te omor. 

După asta urmă o tăcere stînjenitoare. 

— Asta a fost o glumă, am adăugat. 

— Eşti sigură? 

— Astăzi nici măcar n-a venit vorba despre cum să 
omorim pe cineva, am schimbat subiectul. Am petrecut 
ziua învăţind cum să ne mişcăm fără zgomot. Ştii tu... Să 
evităm să fim prinse. 

— Sau să te furişezi undeva. 

Am oftat. 

— Da, bine, Enzo. Să mă furişez în preajma a tot felul de 
creaturi. Să le ucid. Pentru că îmi place să ucid. Să ucid şi 
iar să ucid, asta-s eu. Mica Zo&-Înjunghie-Tot... 

Am grăbit pasul. 

Enzo mă ajunse din urmă. 

— lartă-mă. N-a fost frumos din partea mea. 

— Chiar aşa. 

— E doar un subiect de conversaţie, ştii... Despre ce 
faceţi tu şi cu Gretchen. 

M-am oprit din mers. 

— Ce fel de conversaţie? am întrebat. 

— Păi, gîndeşte-te... Tu şi Gretchen vă petreceţi după- 
amiezile pregătindu-vă pentru apocalipsă. Despre ce crezi 
că vorbesc oamenii? 

— Lucrurile nu stau chiar aşa! 

— Ştiu, răspunse Enzo, întinzind mîna şi atingindu-mi 
braţul, ceea ce îmi aduse aminte că în ultima vreme 
petreceam mai puţin timp atingîndu-ne. Le-am spus asta şi 
celorlalţi. Nu-i opreşte totuşi pe oameni să vorbească. Asta 
şi faptul că e vorba despre tine şi Gretchen. 

— ŞI? 

— Tu eşti fiica şefilor coloniei, ea e fiica tipului despre 
care toată lumea ştie că e următorul la rînd în consiliul 
coloniei. Pare că vă bucuraţi de un tratament special. Dacă 


ai fi fost doar tu, ceilalţi s-ar obişnui. Ştiu cu toţii că ai 
legătura aceea ciudată cu obinii... 

— Nu-i ciudată, am protestat. 

Enzo îmi aruncă o privire inexpresivă. 

— Mda, bine... Ştiu cu toţii că ai legătura aceea cu obinii, 
aşa că nu s-ar gîndi la asta dacă ai fi fost numai tu. Dar 
faptul că sînteţi amîndouă îi face nervoşi pe oameni. Se 
întreabă dacă voi ştiţi ceva ce noi nu ştim. 

— E ridicol. Gretchen e prietena mea cea mai bună. De 
aceea am rugat-o pe ea. Ar fi trebuit să rog pe altcineva? 

— Ai fi putut. 

— Cum ar fi...? 

— Cum aş fi eu. Ştii, prietenul tău... 

— Da, pentru că lumea n-ar vorbi despre asta! 

— Poate că ar vorbi şi poate că nu. Dar cel puţin aş reuşi 
să te mai văd din cînd în cînd. 

N-aveam nici un răspuns potrivit la asta. Aşa că n-am 
făcut decit să-i dau lui Enzo un sărut. 

— Uite, nu încerc să te fac să te simţi prost sau vinovată 
sau orice altceva, spuse Enzo cînd am terminat. Dar mi-ar 
plăcea să te văd mai mult. 

— Afirmația ta poate fi interpretată în multe feluri 
diferite... 

— Să începem cu cele nevinovate. Dar, de acolo, putem 
să trecem mai departe, dacă vrei. 

— Şi oricum, mă vezi în fiecare zi, am încercat eu să 
înviorez conversaţia doar un pic. Şi petrecem întotdeauna 
timpul împreună la chefuri. 

— Nu pun la socoteală făcutul temelor ca timp petrecut 
împreună. Şi oricît de distractiv ar fi să te admir cum îl 
instruieşti pe Hickory să imite un sitar solo... 

— Ăsta-i Dickory. Hickory imită sunetele tobei. 

Enzo îmi puse încetişor un deget pe buze. 

— Oricit de distractiv ar fi, repetă el, aş prefera să 
petrecem puţin timp doar noi doi. 

Mă sărută, ceea ce reprezenta o încheiere destul de 
eficace. 


— Ce-ai zice s-o facem chiar acum? am întrebat după 
sărut. 

— Nu pot. Sînt pe drum spre casă, să stau cu Maria şi 
Katherina, pentru ca părinţii noştri să ia masa cu prietenii. 

— Aaah! Mă săruţi, îmi spui că vrei să petreci mai mult 
timp cu mine, după care mă laşi baltă. Frumos! 

— Dar am după-amiaza de miine liberă. Poate atunci... 
După ce eşti gata cu antrenamentul la înjunghiat. 

— Am făcut deja înjunghierea. Acum am trecut mai 
departe la strangulare. 

Tăcere. 

— Glumă, am anunţat. 

— N-am decit cuvîntul tău pentru asta, replică Enzo. 

— Drăguţ. 

L-am sărutat din nou. 

— Ne vedem miine. 

În ziua următoare, antrenamentul se prelungi. Am sărit 
peste cină ca să mă îndrept către casa părinţilor lui Enzo. 
Mama lui îmi spuse că aşteptase şi apoi se dusese la 
Magdy. Nu ne-am vorbit prea mult în ziua următoare, în 
timpul şcolii. 

Seara: studiu. 

— Am ajuns la o înţelegere cu Jerry Bennett ca să vă dea 
voie să folosiţi centrul de informare de două ori pe 
săptămînă, seara. 

Brusc, mi-a părut rău pentru Jerry Bennett, care, din cite 
auzisem, era destul de îngrozit de Hickory şi Dickory, şi pro- 
babil că ar fi fost de acord cu orice cereau ei atita vreme cit 
îl lăsau în pace. Mi-am notat în minte să-l invit pe Bennett 
la următorul chef. Nimic nu putea face un obin mai puţin 
ameninţător decît să-l vezi în faţa unei mulţimi, legănîndu- 
şi capul înainte şi înapoi şi să scoată sunete de tamburină. 

Hickory continuă: 

— Cit timp eşti aici, o să studiezi dosarele Uniunii 
Coloniale despre alte specii conştiente de sine. 

— De ce vrei să învăţăm despre ele? întrebă Gretchen. 

— Ca să ştiţi cum să luptaţi cu ele, răspunse Hickory. Şi 
cum să le ucideţi. 


— Sînt sute de specii în Conclav, am comentat. Ar trebui 
să învăţăm despre fiecare dintre ele? Asta o să ceară mai 
mult de două seri pe săptămînă. 

— O să ne concentrăm asupra speciilor care nu sînt 
membre ale Conclavului. 

Gretchen şi cu mine ne-am uitat una la alta. 

— Dar nu ei sînt cei care plănuiesc să ne omoare, zise 
Gretchen. 

— Sînt mulţi care încearcă să vă omoare. Şi unii ar putea 
avea motive mai puternice decit alţii. De exemplu, rraey. 
Au pierdut recent un război cu eneshanii, care au preluat 
controlul celor mai multe dintre coloniile lor înainte să fie 
înfrînţi, la rîndul lor, de către obini. Rraey nu mai sînt o 
ameninţare directă pentru nici o rasă sau colonie 
statornicită. Dar dacă v-ar găsi aici, nu există nici o îndoială 
ce-ar face. 

M-a trecut un fior. Gretchen observă. 

— S-a-ntîmplat ceva? mă întrebă ea. 

— Nu-i nimic, am răspuns, prea repede. l-am mai întîlnit 
pe rraey. 

Gretchen îmi aruncă o privire stranie, dar nu spuse nimic 
după asta. 

— Avem o listă pentru voi, continuă Hickory. Jerry 
Bennett a pregătit deja fişierele la care aveţi acces pentru 
fiecare specie. Observaţi în mod special fiziologia fiecărei 
rase. Asta va fi important în instruirea voastră. 

— Ca să învăţăm cum să luptăm cu ele, am precizat. 

— Da, răspunse Hickory. Şi să învăţaţi cum să le omoriţi. 
La trei săptămîni după ce ne-am început studiile, m-am 
oprit la o rasă care nu era pe lista noastră. 

— Oho, arată înfiorător, exclamă Gretchen, uitîndu-se 
peste umărul meu după ce observă că citeam de ceva 
vreme. 

— Sînt consu, am spus. Sînt înfiorători, punct. 

l-am întins PDA-ul meu lui Gretchen. 

— Sînt cea mai avansată rasă despre care ştim. Ne fac să 
părem ca unii care ciocnesc pietroaie. Şi ei sînt cei care i-au 
făcut pe obini ceea ce sînt astăzi. 


— l-au manipulat genetic? întrebă Gretchen. 

Am dat din cap. 

— Ei, poate data viitoare pot codifica şi o personalitate. 
De ce te uiţi la ei? 

— Doar din curiozitate. Hickory şi Dickory au mai vorbit 
cu mine despre ei. Sînt lucrul cel mai apropiat de o putere 
superioară pe care-l au obinii. 

— Zeii lor, preciză Gretchen. 

Am ridicat din umeri. 

— Mai mult ca un copil cu un muşuroi de furnici, am co- 
mentat. Un muşuroi de furnici şi o lupă. 

— Sună încîntător, replică Gretchen şi-mi dădu înapoi 
PDA-ul. Sper să nu-i întîlnesc niciodată. În afară de cazul în 
care sînt de partea mea. 

— Nu sînt de nici o parte, am spus. Sînt deasupra. 

— Deasupra e o parte, zise Gretchen. 

— Nu partea noastră, am replicat şi am mutat PDA-ul pe 
ceea ce ar fi trebuit să citesc. 

Seara tirziu: orice altceva. 

— Ei, asta-i o surpriză, i-am zis lui Enzo, aşezat în pragul 
uşii mele, cînd abia veneam de la o altă noapte palpitantă 
la centrul de informare. Nu te-am văzut prea des în ultima 
vreme. 

— N-ai văzut prea des pe nimeni în ultima vreme, replică 
Enzo, ridicîndu-se în picioare să mă salute. Sînteţi doar tu şi 
Gretchen. Şi mă eviţi de cînd am despărţit grupul de studiu. 

— Nu te evit. 

— Dar nici nu te-ai dat peste cap să mă cauţi. 

Ei, aici are dreptate. 

— Nu dau vina pe tine pentru asta, am schimbat puţin 
subiectul. Nu-i vina ta că Magdy a avut accesul ăla de furie. 

După cîteva săptămîni de atacuri crescînde, lucrurile 
dintre Magdy şi Gretchen ajunseseră în cele din urmă la un 
nivel primejdios; cei doi avuseseră o ceartă zgomotoasă în 
clasă şi Magdy sfirşise prin a spune cite ceva destul de greu 
de iertat şi ieşise tropăâind, cu Enzo după el. Şi acesta 
fusese sfîrşitul micii noastre echipe. 


— Da, e numai vina lui Magdy, comentă Enzo. Faptul că 
Gretchen l-a sicîit pînă cînd el a răbufnit n-are nimic de-a 
face cu tot restul. 

Deja conversaţia ajunsese de două ori la lucruri la care 
nu voiam să ajungă, iar partea raţională a creierului meu 
tocmai îmi spunea s-o las baltă şi să schimb subiectul. Dar 
era şi partea cea nu tocmai raţională, care deveni brusc 
serios iritată. 

— Aşadar, pierzi vremea la uşa mea doar ca să arunci cu 
rahat în prietena mea cea mai bună, sau e şi alt motiv 
pentru care-ai trecut pe-aici? 

Enzo deschise gura să spună ceva, apoi clătină doar din 
cap. 

— Las-o baltă, rosti el şi porni să se îndepărteze. 

l-am tăiat drumul. 

— Nu, am zis. Ai venit aici pentru un motiv. Spune-mi ce 
e. 

— De ce nu te mai văd? 

— Asta ai venit să mă întrebi? 

— Nu. Nu asta am venit să te întreb. Dar asta te întreb 
acum. Au trecut două săptămîni de cînd Magdy şi Gretchen 
şi-au făcut numărul, Zoë. A fost între ei doi, dar abia dacă 
te-am mai văzut de atunci. lar dacă nu mă eviţi de fapt, te 
prefaci destul de bine. 

— Dacă era între Gretchen şi Magdy, de ce ai plecat 
odată cu el? am întrebat. 

— E prietenul meu. Cineva trebuia să-l potolească. Ştii 
cum îl apucă. Ştii că sînt cel în faţa căruia se descarcă. Ce 
fel de întrebare e asta? 

— Spun că nu e doar între Magdy şi Gretchen. E între noi 
toţi. Tu şi cu mine, şi Gretchen şi Magdy. Cînd ai făcut 
ultima oară ceva, fără Magdy? 

— Nu-mi aduc aminte să fi fost de faţă cînd petreceam 
noi un timp împreună. 

— Ştii ce vreau să spun. Întotdeauna te ţii după el, 
împiedicîndu-l să fie lovit de cineva, sau să-şi rupă gitul, 
sau să facă vreo prostie. 


— Nu sînt cățelul lui, protestă Enzo, şi în acea clipă chiar 
se înfurie puţin. 

Ceea ce era o noutate. 

N-am băgat-o în seamă. 

— Eşti prietenul lui, am spus. Prietenul lui cel mai bun. 
lar Gretchen e prietena mea. Şi, în momentul ăsta, prietenii 
noştri cei mai buni nu suportă să se vadă unul pe altul. lar 
asta are influenţă asupra noastră, Enzo. Dă-mi voie să te 
întreb, chiar acum, ce simţi în legătură cu Gretchen? Nu-ţi 
place prea mult, nu-i aşa? 

— Am avut şi zile mai bune. 

— Exact. Pentru că ea şi prietenul tău cel mai bun nu se 
înţeleg. Eu simt acelaşi lucru în privinţa lui Magdy. Îți 
garantez că şi el simte acelaşi lucru în privinţa mea. lar 
Gretchen nu e prea prietenoasă faţă de tine. Vreau să stau 
mai mult cu tine, Enzo, dar cea mai mare parte a timpului 
amîndoi venim cu cineva după noi. Prietenii noştri sînt 
ataşaţi de noi. Şi nu vreau o dramă în acest moment. 

— Pentru că e mai uşor să nu-ţi baţi capul. 

— Pentru că am obosit, Enzo, am replicat, scuipînd 
cuvintele. Bine? Am obosit! Mă trezesc în fiecare dimineaţă 
şi trebuie să alerg, să fac exerciţii de forţă sau altceva care 
mă epuizează imediat după ce m-am sculat din pat. Sînt 
obosită înainte ca voi ceilalţi să vă treziti măcar. Apoi, 
şcoală. Apoi, o după-amiază întreagă în care ajung 
dărîmată din punct de vedere fizic pentru a învăţa cum să 
mă apăr, pentru cazul în care nişte extratereştri vor să 
coboare aici şi să ne omoare pe toţi. Apoi, îmi petrec serile 
citind despre fiecare rasă de-acolo, din spaţiu, nu pentru că 
e interesant, ci doar pentru cazul în care, dacă am nevoie 
să omor pe vreunul dintre ei, să ştiu care-i sînt punctele 
slabe. Abia dacă am timp să mă gindesc la orice altceva, 
Enzo. Am obosit! 

Crezi că pentru mine toate astea sînt distractive? am 
continuat. Crezi că mă amuză să nu te văd? Să-mi petrec 
tot timpul învăţind să rănesc şi să ucid? Crezi că e nostim 
ca în fiecare zi să mi se aducă aminte de faptul că acolo, 
afară, e un întreg univers care abia aşteaptă să ne omoare? 


Cînd te-ai gîndit tu ultima oară la asta? Cînd s-a gindit 
Magdy ultima oară la asta? Eu mă gindesc în fiecare zi, 
Enzo. Îmi petrec timpul nefăcînd nimic altceva. Aşa că nu- 
mi spune că e mai uşor pentru mine să nu-mi bat capul cu 
drama. Nu ai nici cea mai mică idee. Imi pare rău, dar n-ai. 

Enzo se uită fix la mine, vreme de un minut, apoi întinse 
mîna să-mi şteargă obrajii. 

— Ai fi putut să-mi spui, ştii... 

Am scos un riset uşor. 

— N-am timp! 

Asta îi stîrni un zîmbet lui Enzo. 

— Şi oricum, nu vreau să-ţi faci griji, am continuat. 

— E puţin cam tirziu pentru asta. 

— Îmi pare rău. 

— Nu-i nimic. 

— Mi-e dor, ştii, am spus, ştergîndu-mă pe faţă. Mi-e dor 
de timpul petrecut cu tine... Chiar şi cînd asta însemna să 
fie de faţă şi Magdy. Mi-e dor să am vreme să stau cu- 
adevărat de vorbă cu tine. Mi-e dor să te văd cum o 
zbîrceşti la dodgeball. Mi-e dor să-mi trimiţi poezii. Mi-e dor 
de toate astea. Îmi pare rău că ne-am înfuriat unul pe altul 
în ultima vreme şi că n-am făcut nimic ca să îndreptăm 
asta. Îmi pare rău şi mi-e dor de tine, Enzo. 

— Mulţumesc. 

— Pentru nimic. 

Am stat pe loc cîteva clipe, uitîndu-ne unul la celălalt. 

— Ai venit aici să te desparţi de mine, nu-i aşa? am 
întrebat în cele din urmă. _ 

— Mda, răspunse Enzo. Da, de asta. Imi pare rău. 

— Să nu-ţi pară. N-am fost o prietenă prea bună. 

— Ba da, ai fost. Cînd ai avut timp. 

Încă un rîset tremurat din partea mea. 

— Ei, asta-i problema, nu-i aşa? 

— Da, răspunse Enzo, şi ştiu că-i părea rău că fusese silit 
s-o spună. 

Şi uite-aşa, într-o clipă, s-a încheiat prima mea relaţie, iar 
eu m-am dus în pat şi n-am dormit. Apoi m-am trezit la 
răsăritul soarelui şi am plecat către terenul de exerciţii şi 


am luat totul de la început. Exerciţii. Şcoală. Antrenament. 
Studiu. 

O perioadă foarte obositoare. 

Aşa s-au scurs zilele mele, cele mai multe dintre ele, 
vreme de luni întregi, pînă cînd a trecut aproape un an de 
cînd ne aflam pe Roanoke. 

Şi-apoi au început să se întîmple tot felul de lucruri. 
Repede. 


ȘAISPREZECE 


— ÎI căutăm pe Joe Loong, spuse Jane echipei de căutare 
adunate la marginea pădurii, lingă casa lui Joe. 

Tăticul, care stătea alături de ea şi de Savitri, o lăsa să 
conducă spectacolul. 

— Lipseşte de două zile. Therese Arlien, partenera lui, 
îmi spune că era entuziasmat de întoarcerea fanţilor în 
zonă şi că i-a spus că se gindea să încerce să se apropie de 
una dintre turme. Pornim de la presupunerea că asta a 
făcut şi că fie s-a rătăcit, fie a fost rănit de unul dintre 
animale. 

Jane făcu semn către lizieră. 

—O0O să cercetăm zona în echipe de cîte patru, 
răspîndindu-ne într-un şir, începînd de aici. Fiecare din grup 
rămîne în contact prin intermediul vocii cu membrii 
grupului din ambele părţi; fiecare dintre cei aflaţi la stînga 
sau la dreapta unui grup rămîne în contact cu persoana 
corespunzătoare din următorul grup. Strigaţi-vă între voi la 
fiecare cîteva minute. O să facem asta încet şi cu multă 
grijă; nu vreau pe nici unul dintre noi adăugat la numărul 
celor pierduţi, ne-am înţeles? Dacă pierdeţi contactul prin 
voce cu ceilalţi membri ai grupului vostru, opriți-vă, 
rămîneţi unde vă aflaţi şi lăsaţi-i pe membrii grupului 
vostru să restabilească legătura. Dacă persoana de lingă 


voi nu răspunde cînd strigaţi, opriți-vă şi alertaţi-i pe cei cu 
care sinteți în contact. Repet, hai să nu mai pierdem pe 
nimeni altcineva, în special cînd încercăm să-l găsim pe 
Joe. Acum, ştiţi cu toţii pe cine căutăm? 

Toată lumea dădu din cap; cei mai mulţi dintre cei vreo 
sută cincizeci de oameni care veniseră să-l caute pe Loong 
erau prieteni de-ai lui. Eu, personal, aveam doar o idee 
foarte vagă despre cum arăta, dar mergeam pe 
considerentul că, dacă cineva venea în fugă către noi dînd 
din miini şi strigînd „Slavă Domnului că m-aţi găsit”, era 
probabil să fie el. In plus, intrarea în echipa de căutare mă 
scutea de o zi de şcoală. Nu te poţi opune unei asemenea 
ocazii. 

— În ordine atunci, vorbi mămica. Să ne organizăm în 
echipe! 

Oamenii începură să formeze grupuri de cîte patru; m- 
am întors spre Gretchen şi mi-am închipuit că ea şi cu mine 
urma să facem o echipă cu Hickory şi Dickory. 

— Zo6, mă chemă mămica. Tu eşti cu mine. Adu-i pe 
Hickory şi Dickory. 

— Gretchen poate să vină cu noi? am întrebat. 

— Nu, răspunse Jane. E prea mare echipa. Îmi pare rău, 
Gretchen. 

— Nu-i nimic, îi zise Gretchen mămicii şi-apoi se întoarse 
spre mine: Încearcă să supravieţuieşti fără mine. 

— Incetează, am ripostat. Nu-i ca şi cum am ieşi 
împreună. 

Ea zimbi sarcastic şi se îndepărtă ca să se alăture altui 
grup. 

După cîteva minute, treizeci şi ceva de grupuri de cite 
patru se răspîndiseră de-a lungul a mai mult de jumătate 
de kilometru de lizieră. Jane dădu semnalul şi am pornit. 

Urmă partea plictisitoare: trei ore de tropăială prin 
pădure, încet, cu oamenii căutînd semne că Joe Loong 
hoinărise în această direcţie şi strigind unii la alţii, la 
fiecare cîteva minute. N-am găsit nimic; mămica, în stinga 
mea, nu găsi nimic, Hickory, în dreapta mea, nu găsi la 
rindu-i nimic, iar Dickory, la dreapta lui, nu găsi nici el 


nimic. Nu vreau să fiu disperat de superficială, dar credeam 
că o să fie măcar un pic mai interesant decit era. 

— O să facem vreo pauză în viitorul apropiat? am 
întrebat-o pe Jane, apropiindu-mă de ea cînd ajunse în raza 
mea vizuală. 

— Ai obosit? Credeam că după tot antrenamentul pe 
care-l faci, o plimbare prin pădure ar fi floare la ureche. 

Am făcut o pauză la acest comentariu; nu făceam nici un 
secret din antrenamentul pe care-l desfăşuram împreună 
cu Hickory şi Dickory - ar fi fost şi greu de ascuns, avînd în 
vedere cît de mult timp îi acordam -, dar nici nu vorbeam 
prea mult despre asta. 

— Nu-i o problemă de rezistenţă, am răspuns. E o 
problemă de plictiseală. Răscolim pădurea de trei ore. 
Încep să-mi cam ies din sărite. 

Jane dădu din cap. 

— O să ne odihnim în curînd. Dacă nu găsim ceva în zona 
asta în următoarea oră, o să adun la loc oamenii pe partea 
cealaltă a casei lui Joe şi o să încerc acolo. 

— N-ai nimic împotrivă că fac ceea ce fac cu Hickory şi 
Dickory, nu? am întrebat. N-am vorbit prea mult cu voi 
despre asta. Nici cu tine, nici cu tăticul. 

— Am fost îngrijoraţi în primele vreo două săptămîni, 
cînd veneai plină de vînătăi şi-apoi te duceai la culcare fără 
ca măcar să ne saluţi, răspunse Jane. 

Mergea mai departe şi cerceta locul, în timp ce vorbea. 

— Şi-mi pare rău că a dus la ruperea prieteniei dintre 
tine şi Enzo. Dar eşti destul de mare ca să alegi singură ce 
vrei să faci cu timpul tău, aşa că ne-am hotărît amîndoi să 
nu te sufocăm cu grijile noastre. 

Eram pe cale să spun: Păi, n-a fost numai alegerea mea 
să fac asta, dar Jane continua să vorbească. 

— În plus de asta, credem că e o alegere inteligentă. Nu 
ştiu cînd vom fi găsiţi, dar cred că vom fi. Eu pot avea grijă 
de mine; John poate avea singur grijă de el. Am fost soldaţi. 
Ne bucurăm să vedem că înveţi şi tu să ai grijă de tine. 
Cînd se ajunge la asta, s-ar putea să fie lucrul care să 
conteze. 


M-am oprit din mers. 

— Ei bine, ăsta e un gînd deprimant, am comentat. 

Jane se opri şi ea şi veni spre mine. 

— N-am vrut să sune aşa. 

— Tocmai ai spus că s-ar putea să fiu singură la capătul 
a toate astea. Că fiecare dintre noi o să trebuiască să aibă 
grijă de el însuşi. Asta nu-i tocmai un gînd fericit, ştii... 

— N-am vrut să sune aşa, repetă Jane. 

Întinse mîna şi atinse medalionul cu elefantul de jad pe 
care mi-l dăduse cu ani în urmă. 

— John şi cu mine n-o să te părăsim niciodată, Zoë. N-o 
să te abandonăm niciodată. Trebuie să ştii asta. E o 
promisiune pe care ţi-am făcut-o. Ceea ce vreau să spun 
este că o să avem nevoie unii de alţii. A şti să avem grijă de 
noi înşine înseamnă că putem să ne ajutăm mai bine unii 
pe alţii. Înseamnă că o să poţi să ne ajuţi pe noi. Gîndeşte- 
te la asta, Zoë. Totul s-ar putea să se reducă la ceea ce eşti 
în stare să faci. Pentru noi. Şi pentru colonie. Asta vreau să 
spun. 

— Mă îndoiesc că o să se ajungă la asta, am zis. 

— Ei bine, mă îndoiesc şi eu. Sau cel puţin sper că n-o să 
se ajungă la asta. 

— Mulţumesc, am răspuns, crispată. 

— Ştii ce vreau să spun. 

— Ştiu. Cred că e nostim să vezi cît de direct pui 
problema. 

În stînga noastră se auzi un țipăt uşor. Jane se răsuci în 
direcţia lui, apoi se întoarse cu faţa la mine; expresia ei 
lăsa foarte puţin loc de îndoială că indiferent ce moment de 
intimitate între mamă şi fiică am fi avut, se sfirşise foarte 
brusc. 

— Rămii aici, îmi ceru ea. Trimite de-a lungul liniei 
anunţul că trebuie să se oprească. Hickory, vino cu mine. 

Cei doi o luară la fugă fără zgomot în direcţia ţipătului, 
cu o viteză care părea aproape imposibilă; mi-am adus 
aminte dintr-odată că da, de fapt, mămica mea era o 
luptătoare veterană. Asta te pune pe ginduri. Abia acum 
aveam mijloacele de a aprecia cu adevărat acest fapt. 


Citeva minute mai tirziu, Hickory se întoarse la noi, 
păcăni ceva către Dickory în limba lor natală în timp ce 
trecea pe lîngă el şi se uită la mine. 

— Locotenentul Sagan spune că trebuie să te întorci în 
colonie cu Dickory, vorbi Hickory. 

— De ce? am întrebat. L-au găsit pe Joe? 

— L-au găsit, răspunse Hickory. 

— E teafăr? 

— E mort. lar locotenentul Sagan crede că există motive 
să fim îngrijoraţi şi că echipele de căutare s-ar putea afla în 
pericol dacă mai stau mult aici, afară. 

— De ce? am întrebat. Din cauza fanţilor? A fost călcat în 
picioare? 

Hickory se uită la mine netulburat. 

— Zoë, n-ai nevoie să-ţi aduc eu aminte de ultimul tău 
drum în pădure şi de ceea ce v-a urmărit atunci. 

Mi s-a făcut foarte frig. 

— Nu, am răspuns. 

— Orice-ar fi, par să urmeze turmele de fanţi în timp ce 
aceştia migrează, continuă Hickory. Au urmărit aceste 
turme pînă aici. Şi se pare că l-au găsit pe Joseph Loong în 
pădure. 

— Dumnezeule! am exclamat. Trebuie să-i spun lui Jane! 

— Te asigur, şi-a dat seama. lar eu trebuie să-l găsesc 
acum pe maiorul Perry, aşa că el va afla imediat. Am avut 
noi grijă de asta. Locotenentul îţi cere să te întorci în 
Croatoan. La fel îţi cer şi eu. Dickory te va însoţi. Du-te 
acum. Şi te sfătuiesc să păstrezi tăcerea pînă cînd părinţii 
tăi vorbesc despre asta în mod public. 

Hickory se îndepărtă. L-am privit plecînd, după care m- 
am îndreptat repede spre casă, cu Dickory potrivindu-şi 
paşii cu ai mei, amîndoi mişcîndu-ne fără zgomot, aşa cum 
exersaserăm de atitea ori. 


* 


Vestea că Joe Loong era mort se răspiîndi repede în 
colonie. Zvonurile despre cum murise se răspîndiră încă şi 


mai repede. Gretchen şi cu mine ne-am aşezat în faţa 
centrului comunitar din Croatoan şi am urmărit o varietate 
de născocitori de zvonuri etalîndu-şi prin rotaţie părerile. 

Jun Lee şi Evan Black erau primii care vorbiră; făcuseră 
parte din grupul care găsise corpul lui Loong. Se bucurară 
de clipa lor de prezenţă în lumina reflectoarelor cînd le 
povestiră tuturor celor dispuşi să asculte despre cum îl 
găsiseră pe Loong, despre cum fusese atacat acesta şi 
despre cum ceea ce-l atacase mîncase o parte din el. Unii 
speculară că o haită de ioţi, carnivorele locale, îl încolţiseră 
pe Joe Loong şi-l doboriseră, dar Jun şi Evan riseră auzind 
sugestia. Toţi văzuserăm ioţii; erau de mărimea unor cîini 
mici şi fugeau de colonişti de cite ori îi vedeau (şi din 
motive serioase, din moment ce coloniştii se apucaseră să-i 
împuşte pentru că siciiau vitele). Nici un iot, sau chiar o 
haită de ioţi, spuneau ei, n-ar fi putut să-i facă lui Joe ceea 
ce văzuseră ei că i se întîmplase. 

La scurtă vreme după ce apăruseră aceste zvonuri 
singeroase, întregul consiliu al coloniei se întîlni în 
infirmeria din Croatoan, unde fusese dus trupul lui Loong. 
Faptul că guvernul era atras în asta îi făcu pe oameni să 
bănuiască faptul că s-ar putea să fie de fapt o crimă (faptul 
că „guvernul” în acest caz însemna doar doisprezece 
oameni care-şi petreceau cea mai mare parte a timpului 
săpînd brazdele, la fel ca toţi ceilalţi, nu conta). Loong se 
întilnea cu o femeie care-şi părăsise de curînd soţul, aşa că 
acum soţul era principalul suspect; poate că-l urmărise pe 
Loong în pădure, îl ucisese şi apoi ioţii săriseră pe el. 

Această teorie îi nemulţumi pe Jun şi Evan - versiunea lor 
cu un animal de pradă misterios era mult mai sexy - dar 
tuturor celorlalţi părea să le placă mai mult. Majorităţii 
părea să le scape inconvenientul că presupusul asasin în 
acest caz se afla deja în arestul lui Jane, sub o acuzaţie 
diferită, şi nu era posibil să fi comis el fapta. 

Gretchen şi cu mine ştiam că zvonul de crimă nu avea 
nici o bază şi că teoria lui Jun şi Evan era mai aproape de 
realitate, dar ne ţineam gura închisă. Dacă am fi adăugat 


ceea ce ştiam, n-am fi făcut pe nimeni mai puţin paranoic 
în acest moment. 

— Eu Ştiu ce este, le spuse Magdy unui grup de prieteni 
de sex masculin. 

Am înghiontit-o pe Gretchen cu cotul şi am făcut semn 
din cap către Magdy. Ea îşi dădu ochii peste cap şi-l strigă 
foarte tare, înainte să apuce să spună altceva. 

— Da? răspunse el. 

— Eşti prost? întrebă Gretchen. 

— Vezi, asta-mi lipseşte de la tine, Gretchen. Farmecul 
tău. 

— La fel cum ceea ce îmi lipseşte mie e creierul tău, 
replică Gretchen. Mă întreb ce erai pe cale să povesteşti 
micului tău grup de prieteni. 

— Voiam să le spun despre ce s-a întîmplat cînd am 
urmărit fanţii. 

— Pentru că tu crezi că ar fi inteligent în momentul ăsta 
să le dai oamenilor încă un motiv de panică. 

— Nimeni nu intră-n panică, protestă Magdy. 

— Nu încă, am zis eu. Dar dacă te apuci să spui povestea 
aceea, n-o să ajuţi lucrurile, Magdy. 

— Cred că oamenii ar trebui să ştie cu ce se confruntă, 
zise Magdy. 

— Nu ştim cu ce ne confruntăm, am replicat. De fapt n- 
am văzut niciodată nimic. N-o să faci altceva decit să 
multiplici zvonurile. Lasă-i pe părinţii mei, pe tatăl lui 
Gretchen şi pe ceilalţi din consiliu să-şi facă treaba acum şi 
să-şi dea seama ce se petrece de fapt şi ce să le spună 
oamenilor, fără să le faci sarcina mai grea. 

— O s-o iau ca pe un sfat, Zoe, spuse Magdy şi se 
întoarse ca să se ducă înapoi la prietenii lui. 

— Bine, spuse Gretchen. la şi asta ca pe un sfat: le 
povesteşti amicilor tăi despre ce ne-a urmărit acolo în 
pădure, iar eu le povestesc partea în care ai sfirşit prin a 
muşca ţărîna pentru că Hickory te-a doborit la pămînt după 
ce ai intrat în panică şi ai tras în el. 

— O împuşcătură de-a dreptul jalnică, am spus. Una cu 
care aproape că ţi-ai zburat degetul mare de la picior. 


— Bine zis, comentă Gretchen. O să ne distrăm 
povestind partea asta. 

Magdy se uită printre gene la amîndouă şi porni cu paşi 
apăsaţi spre prieteni, fără să mai scoată vreo vorbă. 

— Crezi că o să meargă? am întrebat. 

— Sigur că o să meargă, răspunse Gretchen. Orgoliul lui 
Magdy e de mărimea unei planete. Cantitatea de timp şi de 
efort pe care o cheltuieşte pentru a îndeplini lucruri care 
să-l facă să arate bine este uluitoare. N-o să ne lase să-i 
creăm necazuri cu asta. 

Ca la un semn, Magdy aruncă o privire spre Gretchen. Ea 
flutură din mînă şi zîmbi. Magdy îi făcu semn pe furiş să 
plece şi începu să stea de vorbă cu prietenii lui. 

— Vezi, observă Gretchen. Nu-i atît de greu de înţeles. 

— Cîndva îţi plăcea, i-am amintit. 

— Încă îmi place, răspunse Gretchen. E foarte drăguţ, 
ştii. Şi amuzant. Are nevoie doar să-şi scoată capul dintr-o 
anumită parte a anatomiei. Poate peste încă un an o să fie 
suportabil. 

— Sau doi, am adăugat. 

— Sînt optimistă. Oricum, deocamdată am 
zvon. 

— Nu-i chiar un zvon, am spus. Chiar am fost urmăriţi în 
noaptea aceea. Aşa a zis Hickory. 

— Ştiu. Şi o să iasă la iveală mai devreme sau mai tirziu. 
Aş prefera doar să nu ne implice pe noi. Tatăl meu încă nu 
ştie că m-am strecurat afară, şi e genul de om care crede în 
pedepsele retroactive. 

— Aşadar, nu-ţi faci griji de fapt pentru evitarea panicii, 
îţi acoperi doar propriile urme. 

— Vinovat, recunoscu Gretchen. Dar evitarea panicii este 
felul în care explic raţional. 

Dar, din întîmplare, n-am evitat panica pentru prea multă 
vreme. 


A 


năbuşit un 


x 


Paulo Gutierrez era membru al consiliului colonial, şi 
acolo a aflat că Joe Loong nu numai că fusese ucis, dar că 
fusese asasinat - şi nu de către o fiinţă umană. Exista cu 
adevărat ceva afară. Ceva destul de deştept ca să facă 
sulițe şi cuțite. Ceva destul de deştept ca să-l transforme 
pe bietul Joe Loong în mîncare. 

Membrii consiliului primiseră ordin de la părinţii mei să 
nu vorbească încă despre acest fapt, ca să evite panica. 
Paulo Gutierrez nu-i băgă în seamă. Sau, de fapt, îi sfidă. 

— Mi-au spus că informaţia era acoperită de ceva numit 
Legea Secretului de Stat, şi că nu vă puteam vorbi despre 
asta, spuse Gutierrez unui grup care-l înconjura pe el şi pe 
alţi cîţiva, cu toţii înarmaţi cu puşti. Eu zic s-o ia naiba. 
Există ceva afară, chiar acum, şi ne omoară. Au arme. Ei zic 
că urmăresc turmele de fanţi, dar eu cred că s-ar putea să 
fi fost în pădure tot timpul, evaluîndu-ne, ca să ştie cum să 
ne vîneze. L-au vinat pe Joe Loong. L-au vînat şi l-au omorît. 
Eu şi băieţii de aici plănuim să le întoarcem favoarea. 

După care Gutierrez şi ceata lui de vînători plecară în 
direcţia pădurii. 

Declaraţia lui Gutierrez şi veştile despre partida lui de 
vînătoare înconjurară imediat colonia. Am auzit despre asta 
cînd nişte copii au venit în fugă la centrul comunitar, cu 
ultimele ştiri; pînă atunci însă, Gutierrez şi trupa lui se aflau 
în pădure de ceva vreme. M-am dus să le spun părinţilor 
mei, dar John şi Jane plecaseră deja să aducă înapoi grupul 
de vinători. Amîndoi erau foşti militari; nu credeam că ar fi 
avut vreo problemă să-i aducă înapoi. 

Dar mă înşelam. John şi Jane i-au găsit pe vînători, dar 
înainte de a apuca să-i tîrască înapoi, creaturile din pădure 
i-au prins pe toţi în capcană. Gutierrez şi oamenii lui au 
murit în atac. Jane a fost înjunghiată în abdomen. John a 
alergat după creaturile care fugeau şi le-a prins din urmă la 
lizieră, unde acestea au atacat un alt colonist aflat la ferma 
lui. Acel colonist era Hiram Yoder, unul dintre menoniţii 
care ajutaseră la salvarea coloniei, instruindu-ne pe toţi 


cum să semănăm şi să îngrijim recoltele fără ajutorul 
utilajelor computerizate. Era pacifist şi n-a încercat să lupte 
împotriva creaturilor. L-au omorit oricum. 

În intervalul de vreo două ore, şase colonişti erau morți, 
iar noi am aflat că nu eram singuri pe Roanoke - şi că ceea 
ce se afla aici, împreună cu noi, obişnuia să ne vineze. 

Dar eu eram mai îngrijorată pentru mămica. 

— N-o poţi vedea încă, îmi spuse tăticul. Doctorul Tsao se 
ocupă de ea chiar acum. 

— O să se facă bine? 

— O să se facă bine. Doctoriţa a spus că nu-i atît de rău 
pe cît arăta. 

— Şi cît de rău arăta? l-am întrebat. 

— Rău, răspunse tăticul, apoi îşi dădu seama că 
sinceritatea nu era exact ceea ce căutam în acest moment. 
Dar, uite, a alergat după chestiile alea după ce a fost lovită. 
Dac-ar fi fost cu adevărat rănită, n-ar fi putut să facă aşa 
ceva, nu? Mama ta îşi cunoaşte propriul corp. Cred că o să 
se facă bine. Şi oricum, doctorita se ocupă de ea chiar 
acum. N-aş fi deloc surprins dacă pînă miine, la vremea 
asta, Jane s-ar învirti pe-aici de parcă nu s-ar fi întîmplat 
nimic. 

— Nu trebuie să mă minţi, am spus, deşi, prin 
comentariul dinainte, îmi spusese de fapt ceea ce voiam să 
aud. 

— Nu mint. Doctor Tsao e foarte bună la ceea ce face. lar 
mămica ta se vindecă foarte repede. 

— Tu te simţi bine? l-am întrebat. 

— Am avut parte şi de vremuri mai bune, îmi răspunse, 
iar ceva sec şi obosit din vocea lui mă determină să nu 
insist mai mult asupra problemei. L-am îmbrăţişat şi i-am 
zis că o să mă duc în vizită la Gretchen şi că o să rămîn 
acolo o vreme, ca să nu-i stau pe cap. 

Se lăsa noaptea cînd am ieşit din casă. M-am uitat către 
poarta Croatoanului şi am văzut colonişti revărsîndu-se 
înăuntru dinspre ferme; nimeni, după cit se părea, nu voia 
să petreacă noaptea în afara zidurilor satului coloniei. Nu-i 
învinuiam cîtuşi de puţin. 


M-am răsucit ca s-o iau spre Gretchen şi am fost uşor 
surprinsă s-o văd mergind pe drum cu toată viteza. 

— Avem o problemă, îmi spuse. 

— Care anume? 

— ldiotul nostru prieten Magdy şi-a luat un grup de 
prieteni în pădure. 

— O, Doamne! Spune-mi că Enzo nu-i cu el! 

— Sigur că Enzo e cu el! Enzo e totdeauna cu el. 
Încercînd să-i bage minţile-n cap chiar şi cînd îl urmează 
de-a dreptul în prăpastie. 


ŞAPTESPREZECE 


Toţi patru am intrat cît de tăcut am putut în pădure, 
pornind din locul în care Gretchen îi văzuse pe Magdy, Enzo 
şi cei doi prieteni ai lor trecînd de lizieră. Ascultam, căutînd 
sunetele pe care le scoteau; nici unul dintre ei nu fusese 
antrenat să se mişte fără zgomot. Nu era prea bine pentru 
ei, în special în cazul în care creaturile se hotărau să-i 
vîneze. Era mai bine pentru noi, pentru că voiam să le dăm 
de urmă. Am încercat să-i descoperim pe prietenii noştri cu 
urechile lipite de pămînt, am privit şi-am ascultat căutînd 
mişcare în copaci. Ştiam deja că, orice-ar fi fost fiinţele 
acelea, ne puteau urmări. Speram să fim în stare să le 
urmărim şi noi. 

În depărtare, am auzit foşnete, provenind parcă de la 
nişte mişcări rapide, grăbite. Ne-am îndreptat în direcţia 
aceea, eu şi Gretchen în avangardă, Hickory şi Dickory 
repede în urma noastră. 

Gretchen şi cu mine ne antrenam de luni de zile, învăţind 
cum să ne mişcăm, cum să ne apărăm, cum să luptăm şi 
cum să ucidem, dacă era necesar. In noaptea asta, orice 
parte din ceea ce învăţaserăm putea fi folosită. Se putea să 


fie nevoie să luptăm. Se putea să fie nevoie chiar să 
ucidem. 

Eram atît de speriată încît, dacă m-aş fi oprit din alergat, 
cred că m-aş fi prăbuşit în forma unei mingi şi nu m-aş mai 
fi sculat niciodată. 

___Nu m-am oprit însă din alergat. Am mers mai departe. 
Incercînd să-i găsesc pe Enzo şi pe Magdy înainte s-o facă 
altcineva. Incercînd să-i găsesc şi să-i salvez. 


x 


— După ce-a plecat Gutierrez, Magdy a crezut că n-are 
nici un rost să mai țină povestea secretă, aşa că s-a apucat 
să trăncănească prietenilor săi, îmi spusese Gretchen. Îi 
lăsa pe ceilalţi să creadă că el chiar înfruntase creaturile 
alea şi că reuşise să le ţină la distanţă, în timp ce noi 
ceilalţi fugeam. 

— Idiotul, am exclamat. 

— Cînd părinţii tăi s-au întors fără vînători, cîţiva dintre 
prietenii lui au venit la el ca să organizeze o căutare. Ceea 
ce era de fapt doar o scuză pentru unii dintre ei să umble 
prin pădure cu arme. Tatăl meu a prins de veste şi a 
încercat să-i potolească. Le-a adus aminte că cinci adulţi s- 
au dus în pădure şi n-au mai ieşit vii de-acolo. Am crezut că 
asta însemna sfîrşitul, dar acum aud că Magdy a aşteptat 
doar pînă cînd tatăl meu s-a dus în vizită la al tău, pentru 
ca pe urmă să adune nişte idioţi cu aceleaşi idei ca şi ale lui 
şi să plece în pădure. 

— l-a observat cineva plecînd? am întrebat. 

— Le-au spus celorlalţi că se duc să exerseze puţin trasul 
la ţintă la ferma părinţilor lui Magdy. Nimeni n-avea să se 
plingă că făceau asta în situaţia de faţă. Odată ce au ajuns 
acolo însă, şi-au luat zborul. Restul familiei lui Magdy e aici, 
în sat, ca şi toţi ceilalţi. Nimeni nu ştie că lipsesc. 

— Atunci tu cum ai aflat despre asta? am întrebat. 
Magdy nu ti-ar fi spus aşa ceva tocmai acum. 

— Micul lui grup a lăsat ceva în urmă. Isaiah Miller 
trebuia să meargă cu el, dar tatăl lui nu l-a lăsat să ia 


puşca pentru „exerciţii de tras la ţintă”. L-am auzit 
plîngîndu-se despre asta şi-apoi am scos restul de la el prin 
intimidare. 

— A mai spus şi altcuiva? 

— Nu cred. Acum, că a avut timp să se gindească la cele 
întîimplate, nu cred că vrea să intre în încurcătură. Dar noi 
ar trebui să spunem cuiva. 

— Am provoca panică dacă am spune, am zis. Şase 
oameni au murit deja. Dacă spunem oamenilor că încă 
patru oameni - patru băieţi - au plecat în pădure, toţi or s-o 
ia razna. Şi o să avem şi mai mulţi oameni înarmaţi plecînd, 
şi mai mulţi oameni murind, fie din cauza acestor creaturi, 
fie împuşcîndu-se între ei din greşeală pentru că sînt atit de 
nervoşi. 

— Atunci ce vrei să faci? întrebă Gretchen. 

— Ne-am antrenat pentru asta, Gretchen. 

Gretchen făcu ochii foarte mari. 

— O, nu! exclamă. Zoë, te iubesc, dar asta-i o prostie! Cu 
nici un chip n-o să mă duci acolo, să servesc din nou drept 
ţintă chestiilor ălora, şi cu nici un chip n-o să te las pe tine 
să te duci. 

— N-o să fim numai noi... Hickory şi Dickory... 

— Hickory şi Dickory or să spună şi ei că eşti nebună. 
Tocmai au petrecut luni de zile învăţindu-te cum să te 
aperi, iar tu crezi c-or să fie cîtuşi de puţin bucuroşi că tu te 
duci acolo pentru ca vreo creatură să te folosească drept 
ţintă pentru sulițe? Nu prea cred. 

— Hai să-i întrebăm. 

— Domnişoara Gretchen are dreptate, îmi spuse Hickory 
după ce i-am chemat, pe el şi pe Dickory. E o idee foarte 
proastă. Maiorul Perry şi locotenentul Sagan sînt cei care ar 
trebui să se ocupe de problema asta. 

— Tăticul trebuie să-şi facă griji pentru toată colonia în 
momentul ăsta, am replicat. lar mămica e la infirmerie, 
vindecîndu-se după ce a avut de-a face cu intruşii data 
trecută. 

— Nu crezi că asta spune ceva? observă Gretchen. 

M-am întors spre ea, puţin supărată. Ridică o mină. 


— Îmi pare rău, Zoë. Asta n-a ieşit cum trebuie. Dar 
gîndeşte-te: mama ta a fost soldat al Forţelor Speciale. Era 
meseria ei să lupte cu tot felul de chestii. Şi dacă ea a ieşit 
din confruntarea asta cu o rană destul de urită încît să 
ajungă să-şi petreacă noaptea în infirmerie, înseamnă că 
orice-ar fi acolo e o treabă serioasă. 

— Da? Şi-atunci, cine să facă asta? am întrebat. Mămica 
şi tăticul au plecat singuri după vînători cu un motiv - ei au 
fost antrenați să lupte şi să se ocupe de asemenea 
întîmplări. Oricine altcineva ar fi fost ucis. Dar nu se mai 
pot duce după Magdy şi Enzo - nu chiar acum. lar dacă 
altcineva se aventurează după ei, se va afla într-un pericol 
la fel de mare ca şi cei doi şi prietenii lor. Sîntem singurii 
care-o putem face. 

— Nu te supăra pe mine pentru că spun asta, spuse 
Gretchen. Dar mi se pare că eşti prea entuziasmată. Ca şi 
cum ai vrea să te duci acolo şi să te baţi cu ceva. 

— Vreau să-i găsesc pe Enzo şi pe Magdy, am insistat. 
Asta-i tot ce vreau. 

— Ar trebui să-l informăm pe tatăl tău, spuse Hickory. 

— Dacă-l informăm pe tăticul, o să ne spună nu. Şi cu cît 
vorbim mai mult despre asta, cu atit o să ne ia mai mult să 
ne găsim prietenii. 

Hickory şi Dickory îşi apropiară capetele şi păcăniră înce- 
tişor vreme de cîteva minute. 

— Nu-i o idee bună, zise Hickory în sfîrşit. Dar vă vom 
ajuta. 

— Gretchen? am întrebat. 

— Încerc să mă hotărăsc dacă Magdy merită. 

— Gretchen! am repetat. 

— E o glumă. De genul pe care-l faci cînd eşti pe cale să 
faci în pantaloni. 

— Dacă o să facem asta, interveni Hickory, trebuie s-o 
facem pe baza presupunerii că o să intrăm în luptă. Aţi fost 
antrenate cu arme de foc şi cu arme albe. Trebuie să fiți 
pregătite să le folosiţi, dacă este nevoie. 

— Înţeleg, am răspuns. 

Gretchen dădu din cap. 


— Atunci să ne pregătim, vorbi Hickory. Şi hai s-o facem 
fără zgomot. 


* 


Orice urmă de încredere că aveam cea mai mică idee 
despre ce fac mă părăsi în clipa în care am intrat în pădure 
- cînd alergarea printre copaci mă purtă înapoi, către 
ultima oară cînd alergasem printre ei noaptea, cu una sau 
mai multe creaturi necunoscute ţinind pasul cu noi, 
invizibile. Diferenţa dintre atunci şi acum era că în ultima 
vreme mă antrenasem să lupt. Şi credeam că asta va avea 
vreo importanţă în felul în care mă simţeam. 

Nu avea. Eram speriată. Şi nu doarun pic. 

Sunetul foşnit, în rafale, pe care-l auziserăm, se apropia 
venind de-a dreptul spre noi, pe sol, deplasîndu-se repede. 
Toţi patru ne-am oprit, ne-am ascuns şi ne-am pregătit să 
ne ocupăm de orice-ar apărea în faţa noastră. 

Două siluete umane se năpustiră din tufişuri şi alergară 
în linie dreaptă pe lîngă locul unde ne ascundeam Gretchen 
şi cu mine. Hickory şi Dickory îi înşfăcară în timp ce treceau 
pe lîngă ei; băieţii ţipară îngroziţi cînd Hickory şi Dickory îi 
doborîră la pămînt. Puştile lor alunecară pe sol. 

Gretchen şi cu mine ne-am repezit la ei şi am încercat 
să-i liniştim. Prindea bine să fii uman. 

Nici unul nu era Enzo sau Magdy. 

— Hei, i-am spus, cît de liniştitor puteam, celui mai 
apropiat de mine. Hei... Linişteşte-te... Eşti la adăpost... 
Linişteşte-te... 

Gretchen făcea acelaşi lucru cu celălalt. În cele din urmă 
i-am recunoscut cine erau: Albert Yoo şi Michel Gruber. Atit 
Albert cît şi Michel făceau parte dintre cei pe care-i 
clasificasem de multă vreme în categoria „cam neghiob”, 
aşa că n-am petrecut cu ei nici un pic de timp în plus faţă 
de ceea ce trebuia. Ei îmi întoarseră favoarea. 

— Albert, i-am vorbit celui mai apropiat de mine. Unde 
sînt Enzo şi Magdy? 

— la-ţi chestia de pe mine! exclamă Albert. 


Dickory îl imobiliza încă. 

— Dickory, am zis. 

Îi dădu drumul lui Albert. 

— Unde sînt Enzo şi Magdy? am repetat. 

— Nu ştiu, răspunse Albert. Am fost separați. Chestiile 
alea din copaci au început să psalmodieze către noi, iar 
Michel şi cu mine ne-am speriat şi am fugit. 

— Să psalmodieze? am întrebat. 

— Sau să cînte, sau să păcănească sau ce-o fi, răspunse 
Albert. Mergeam singuri, căutînd creaturile, cînd toate 
zgomotele astea au început să vină din copaci. Ca şi cum 
încercau să ne arate că se strecuraseră pe lîngă noi fără 
măcar să ne dăm seama. 

Asta mă îngrijoră. 

— Hickory? am întrebat. 

— Nu-i nimic semnificativ în copaci, răspunse el. 

M-am destins puţin. 

— Ne-au înconjurat, continuă Albert. Şi Magdy a tras în 
ei. Apoi lucrurile au devenit de-a dreptul zgomotoase. 
Michel şi cu mine am plecat de-acolo. Am fugit pur şi 
simplu. N-am văzut unde s-au dus Magdy şi Enzo. 

— Cu cîtă vreme în urmă s-a întîmplat asta? am întrebat. 

— Nu ştiu. Zece minute, cincisprezece... Cam aşa ceva. 

— Arată-ne de unde-aţi venit, i-am cerut. 

Albert arătă cu degetul. Am dat din cap. 

— Scoală-te, am spus. Dickory o să vă ducă pe tine şi pe 
Michel înapoi la lizieră. Vă puteţi întoarce de acolo. 

— Nu mă duc nicăieri cu /ucrul acela, vorbi Michel, prima 
lui contribuţie din seara aceea. 

— In ordine, atunci aveţi două opţiuni, am explicat. 
Rămiîneţi aici şi speraţi că o să ne întoarcem după voi 
înainte ca fiinţele acelea să apară, sau să speraţi că o să 
ajungeţi la lizieră înainte să vă ajungă din urmă. Sau îl 
puteţi lăsa pe Dickory să vă ajute şi poate o să 
supraviețuiți. Alegerea voastră. 

Am vorbit puţin mai energic decit trebuia, dar eram 
enervată că idiotul ăsta nu voia ajutor ca să rămînă în 
viaţă. 


— De acord, consimţi el. 

— Bine, am zis. 

Le-am cules puştile de pe jos, i le-am dat lui Dickory şi 
am luat-o pe-a lui. 

— Du-i la lizieră lîngă casa lui Magdy. Nu le da înapoi 
puştile pînă cînd nu ajungeţi acolo. Intoarce-te şi găseşte- 
ne cît de repede poţi. 

Dickory dădu din cap, îi făcu să se mişte pe Albert şi pe 
Michel, intimidaţi, şi se îndepărtă. 

— Nu mi-au plăcut niciodată, vorbi Gretchen în timp ce 
plecau. 

— Îmi dau seama de ce, am comentat şi i-am dat lui 
Hickory puşca lui Dickory. 

— Hai. Să mergem mai departe. 


x 


l-am auzit înainte să-i vedem. De fapt, Hickory, al cărui 
auz se extinde mai mult decît cel uman, i-a auzit - 
fredonînd, ciripind şi psalmodiind. 

— Chiar cîntă, observă Hickory încetişor, şi ne conduse 
pe Gretchen şi pe mine către ei. 

Dickory sosi, fără zgomot, chiar înainte să-i găsim. 
Hickory îi întinse puşca. 

În micul luminiş se aflau şase siluete. 

Enzo şi Magdy fură primii pe care i-am recunoscut. 
Îngenuncheau pe jos, cu capetele plecate, aşteptînd 
indiferenți ce urma să li se întîmple. Lumina nu era destul 
de bună ca să văd expresia de pe chipurile oricăruia dintre 
ei, dar nu trebuia să le zăresc feţele ca să ştiu că erau 
speriaţi. Orice li s-ar fi întîmplat celor doi, mersese rău, iar 
acum nu aşteptau decit să se termine. Oricum s-ar fi 
terminat... 

Am măsurat cu privirea silueta îngenuncheată a lui Enzo 
şi mi-am adus aminte îndată de ce-l iubeam. Era acolo 
pentru că încerca să fie un bun prieten pentru Magdy. 
Încerca să-l împiedice să intre în necazuri sau măcar să-i 
împărtăşească necazurile. Era o fiinţă umană cumsecade, 


ceea ce este destul de rar, dar e de-a dreptul un miracol 
cînd e vorba de un băiat adolescent. Venisem aici pentru că 
îl iubeam încă. Trecuseră săptămîni de cînd nu ne 
spuseserăm mai mult de un „bună” la şcoală - cînd te 
desparţi într-o comunitate mică trebuie să păstrezi puţin 
distanţa - dar nu conta. Incă eram legată de el. O parte din 
el răminea în inima mea, şi-mi închipuiam că avea să 
rămînă pentru tot restul vieţii. 

Da, era un loc şi un moment cu adevărat inoportun ca 
să-mi dau seama de toate astea, dar asemenea lucruri se 
întîmplă cînd se întîmplă. Şi nu făceau nici un zgomot, aşa 
că era în regulă. 

M-am uitat la Magdy, şi acesta e gindul care mi-a venit în 
minte: Cind toate astea or să se termine, o să-i tăbăcesc 
serios fundul. 

Celelalte patru siluete... 

Vircolaci. 

Era singurul mod de a-i descrie. Arătau sălbatici, 
puternici, carnivori şi coboriţi dintr-un coşmar, şi la toate 
astea se adăugau mişcările şi sunetele care arătau limpede 
că exista un creier înăuntru, care să meargă miînă-n mînă 
cu tot restul. Aveau aceiaşi patru ochi ca ai tuturor 
animalelor de pe Roanoke pe care le văzuserăm pînă 
atunci, dar în afară de asta ar fi putut sosi direct din folclor. 
Erau, cum am spus, vîircolaci. 

Trei dintre aceştia erau ocupați să-i sicîie şi să-i împungă 
pe Magdy şi pe Enzo, fiind limpede că se jucau cu ei şi-i 
amenințau. Unul dintre ei ţinea o puşcă pe care-o luase de 
la Magdy şi-l împingea cu ea. M-am întrebat dacă mai era 
încărcată şi ce s-ar întîmplă cu Magdy sau cu vircolacul 
dacă s-ar descărca. Altul ţinea o suliță şi-l înţepa din cînd în 
cînd pe Enzo cu ea. Cei trei ciripeau şi păcăneau unii la 
alţii; nu mă îndoiesc că discutau ce să facă cu Magdy şi 
Enzo şi cum s-o facă. 

Cel de-al patrulea vircolac stătea separat de ceilalţi trei 
şi se purta diferit. Cînd vreunul din restul vîrcolacilor se 
ducea să-l împungă pe Enzo sau pe Magdy, se apropia şi 
încerca să-i împiedice s-o facă, stînd între oameni şi 


semenii lui. Din cînd în cînd, intervenea şi încerca să 
vorbească cu unul dintre ceilalţi vîrcolaci, făcînd semn 
către Enzo şi Magdy pentru a sublinia ce avea de spus. 
încerca să-i convingă pe ceilalţi de ceva. Să-i lase liberi pe 
oameni? Poate. Orice-ar fi fost, ceilalţi trei nu erau cîtuşi de 
puţin de acord. Cel de-al patrulea vîrcolac insista oricum. 

Asta îmi aduse aminte brusc de Enzo, prima oară cînd îl 
văzusem, încercînd să-l împiedice pe Magdy să intre fără 
nici un fel de motiv într-o bătaie idioată. De data aceea, nu 
mersese; Gretchen şi cu mine fuseserăm nevoite să 
intervenim şi să facem ceva. Nu mergea nici acum. 

Am aruncat o privire şi am văzut că Hickory şi Dickory 
luaseră poziţii acolo de unde puteau trage fără obstacole în 
vîrcolaci. Gretchen se mutase mai departe de mine şi-şi 
pregătea propria ei împuşcătură. 

Noi patru puteam nimeri toţi vîrcolacii înainte măcar să-şi 
dea seama ce li se întimplase. Ar fi fost rapid, curat şi uşor, 
şi i-am fi luat de-acolo pe Enzo şi pe Magdy şi i-am fi dus 
acasă înainte ca cineva să afle ce s-a-ntîmplat. 

Era lucrul cel mai inteligent de făcut. M-am mişcat în 
linişte şi mi-am pregătit arma. Am avut nevoie de un minut 
sau două să mă opresc din tremurat şi să rămîn nemişcată. 

Ştiam că-i vom împuşca la rînd, Hickory, cel mai din 
stinga, luîndu-l pe primul din grupul de trei vîrcolaci, 
Dickory pe-al doilea, Gretchen pe-al treilea, iar eu pe 
ultimul, cel care stătea deoparte de ceilalţi. Ştiam că ceilalţi 
mă aşteptau pe mine să trag. 

Unul dintre vircolaci se mişcă să-l înţepe din nou pe 
Enzo. Vircolacul meu se duse în grabă, prea tirziu, ca să 
oprească atacul. 

Şi am ştiut. Nu voiam. Pur şi simplu nu voiam. Nu voiam 
să-l omor. Pentru că încerca să-mi salveze prietenii, nu să-i 
omoare. Nu merita să moară doar pentru că ăsta era modul 
cel mai uşor de a-i lua înapoi pe Enzo şi Magdy. 

Dar nu ştiam ce altceva să fac. 

Cei trei începură să ciripească din nou, mai întîi într-un 
fel care părea aleator, apoi însă împreună, şi respectînd un 
anumit ritm. Cel cu suliță începu să bată ritmat în pămînt, 


cîntînd alături de vocile celorlalţi ceea ce părea clar o 
incantaţie a victoriei de un fel sau altul. Cel de-al patrulea 
vîrcolac începu să gesticuleze tot mai frenetic. Mă temeam 
teribil de ceea ce avea să se întîmple la sfîrşitul cîntecului. 

Ei cîntau mai departe, apropiindu-se de sfîrşit. 

Aşa că am făcut ceea ce trebuia să fac. 

Am cîntat şi eu. 

Am deschis gura şi pe ea a ieşit primul vers din 
„Dimineaţă la Delhi”. Nu prea bine, şi complet fals. De fapt, 
era de-a dreptul prost - toate acele luni de repetiţii şi de 
cîntat la chefuri nu meritaseră osteneala. Nu conta. Făceam 
ceea ce trebuia să fac. Vircolacii tăcură imediat. Am cîntat 
mai departe. 

M-am uitat spre Gretchen, care nu era atit de departe 
încît să nu pot descifra expresia A; înnebunit de tot? de pe 
faţa ei. l-am aruncat o privire care spunea Ajută-mă, te rog. 
Chipul îi încremeni în ceva indescifrabil şi-şi cobori puşca 
pentru a-l păstra pe unul dintre vîrcolaci în vizor - şi începu 
să cînte vocea a doua a cîntecului, urcînd şi coborînd pe 
lîngă partea mea, aşa cum exersaserăm de atitea ori. Cu 
ajutorul ei, am găsit tonul potrivit şi am intrat în ritm. 

lar acum vircolacii ştiau că sîntem mai mulţi de unul. 

În stînga lui Gretchen, Dickory intră ca un clopoțel, 
imitînd sitarul din cîntec aşa cum făcea atit de bine. Era 
amuzant să priveşti, dar cînd închideai ochii, era greu de 
spus diferenţa dintre el şi obiectul real. Am absorbit 
zumzetul vocii lui şi am continuat să cînt. lar în stînga lui 
Dickory, intră în sfîrşit Hickory, folosindu-şi gitul lung ca să 
scoată sunete ca de tobă, găsind ritmul şi păstrîndu-l de 
atunci înainte. 

lar acum vircolacii ştiau că eram la fel de mulţi ca şi ei. Şi 
că i-am fi putut omori oricînd. Dar nu i-am omorit. 

Planul meu prostesc mergea... Acum tot ce aveam de 
făcut era să-mi dau seama ce plănuisem să fac în 
continuare. Pentru că habar n-aveam ce făceam acolo. Tot 
ce ştiam era că nu voiam să-mi împuşc vîrcolacul. Cel care, 
de fapt, se dăduse complet deoparte de restul haitei sale şi 
păşea către locul de unde credea că vine vocea mea. 


M-am hotărît să-l întîlnesc la jumătatea drumului. Am 
lăsat jos puşca şi am intrat în luminiş, cîntînd încă. 

Vîrcolacul cu suliță începu s-o ridice, şi brusc mi-am 
simţit gura foarte uscată. Cred că vircolacul meu a 
observat ceva pe faţă, pentru că s-a întors şi a discutat 
violent cu purtătorul de suliță. Suliţa cobori; vîrcolacul meu 
nu ştia, dar tocmai îşi salvase prietenul de un glonţ în cap 
din partea lui Gretchen. 

Vîrcolacul se întoarse şi porni din nou spre mine. Am 
cîntat mai departe pînă cînd s-a terminat cîntecul. Pînă 
atunci, vîrcolacul ajunse chiar lîngă mine. 

Cîntecul nostru se terminase. Stăteam pe loc, aşteptînd 
să văd ce avea să facă mai departe vîrcolacul meu. 

Ceea ce făcu mai departe fu să arate la gitul meu, spre 
medalionul-elefant de jad pe care mi-l dăduse Jane. 

L-am atins. 

— Elefant, am rostit. Ca fanţii voştri. 

Se uită din nou fix la el şi apoi se uită iarăşi la mine. În 
cele din urmă, ciripi ceva. 

— Bună, i-am răspuns. 

Ce altceva era să spun? 

Am petrecut încă vreo două minute, măsurindu-ne din 
priviri. Apoi unul dintre ceilalţi vîrcolaci ciripi şi el ceva. Al 
meu răspunse cu un alt ciripit şi apoi înclină capul spre 
mine, ca pentru a spune: Chiar m-ai ajuta dacă ai face cu 
adevărat ceva aici. 

Aşa că am arătat spre Enzo şi spre Magdy. 

— Aceştia doi îmi aparţin mie, am spus, făcînd ceea ce 
speram că sînt semne potrivite din mînă, astfel ca 
vîrcolacul meu să priceapă ideea. Vreau să-i iau înapoi cu 
mine. 

Am făcut semn înapoi, în direcţia coloniei. 

— Apoi o să vă lăsăm în pace. 

Vîrcolacul urmări toate semnalele miinii mele; nu sînt 
sigură cîte dintre ele pricepu de fapt. Dar cînd am terminat, 
arătă către Enzo şi Magdy, ca pentru a spune: Hai să fim 
siguri că am înţeles corect. 


Am dat din cap, am zis „da” şi apoi am repetat toate 
semnele miinii. Chiar aveam o discuţie. 

Sau poate că nu, pentru că ceea ce urmă fu o explozie 
de ciripit din partea vîrcolacului meu, împreună cu gesturi 
frenetice. Am încercat să-l urmăresc, dar n-aveam nici cea 
mai mică idee ce se petrecea. M-am uitat la el neajutorată, 
încercînd să înţeleg ce spunea. În cele din urmă, şi-a dat 
seama că n-aveam nici un indiciu cu privire la ce făcea. Aşa 
că arătă spre Magdy şi spre puşca pe care-o ţinea acum 
unul dintre ceilalţi vîrcolaci. Apoi arătă spre el, într-o parte, 
după care îmi făcu semn, ca pentru a mă îndemna să mă 
uit mai îndeaproape. Împotriva oricărei raţiuni, m-am uitat 
şi am observat ceva ce-mi scăpase: vîrcolacul meu era 
rănit. O zgirietură urită era încrustată în şoldul lui, 
înconjurată de urme sîngerînde pe ambele părţi. 

Idiotul ăla de Magdy îmi împuşcase vîrcolacul! 

Nu prea grav, totuşi. Magdy avea noroc că precizia lui 
continua să fie proastă, altfel probabil c-ar fi fost mort deja. 
Dar chiar şi o julitură era un lucru destul de rău. 

M-am dat înapoi şi l-am lăsat pe vircolac să înţeleagă că 
văzusem destul. El arătă către Enzo, spre mine şi înapoi 
către colonie. Apoi arătă spre Magdy şi spre prietenii lui 
vîrcolaci. Asta era destul de clar: spunea că Enzo era liber 
să plece cu mine, dar că prietenii lui voiau să-l păstreze pe 
Magdy. Nu mă îndoiam că atunci totul urma să se termine 
prost pentru Magdy. 

Am clătinat din cap şi am arătat limpede că aveam 
nevoie de amîndoi. Vîrcolacul meu arătă la fel de clar că îl 
voiau pe Magdy. Negocierile noastre tocmai intraseră într- 
un mare impas. 

M-am uitat la vircolacul meu de sus pînă jos. Era îndesat, 
abia cu puţin mai înalt decît mine, şi acoperit doar cu un soi 
de fustă scurtă, prinsă cu o centură. Un cuţit simplu de 
piatră îi atîrna de cingătoare. Văzusem poze ale unor 
asemenea cuțite în cărţile de istorie care descriau în 
amănunt zilele oamenilor de Cro-Magnon de pe Pămînt. 
Partea ciudată despre Cro-Magnoni era aceea că, deşi abia 
dacă trecuseră de faza ciocnirii pietrelor, creierul lor era de 


fapt mai mare decit este acum creierul nostru. Erau 
troglodiţi, dar nu erau proşti. Aveau capacitatea de a se 
gîndi la lucruri serioase. 

— Sper mult de tot că ai un creier ca de Cro-Magnon, i- 
am spus vîrcolacului. Altfel sînt pe cale să dau de necazuri. 

El înclină iar capul, încercînd să-şi dea seama ce 
încercam să-i spun. Am făcut semn din nou, încercînd să 
arăt clar că voiam să vorbesc cu Magdy. Vircolacul meu nu 
păru încîntat de asta şi vorbi ceva cu prietenii lui. Ei îi 
răspunseră şi deveniră destul de agitaţi. Dar pînă la urmă 
vîrcolacul întinse mîna spre mine. L-am lăsat să mă ia de 
încheietură şi să mă tragă spre Magdy. Cei trei prieteni ai 
lui se aşezară în evantai în spatele meu, pregătiţi pentru 
cazul în care aş încerca o prostie. Ştiam că, în afara 
luminişului, cel puţin Hickory şi Dickory se mutau să aibă o 
linie de ochire mai bună. Erau încă o mulţime de căi prin 
care lucrurile puteau merge foarte, foarte prost. 

Magdy era încă în genunchi, şi nu se uita la mine, nici la 
orice altceva în afară de un loc de pe sol. 

— Magdy, am spus. 

— Omoară chestiile astea idioate şi scoate-ne mai 
repede de-aici, vorbi el, în şoaptă şi repede, tot fără să se 
uite la mine. Ştiu că ştii cum s-o faci. Ştiu că sînteţi destui 
acolo ca s-o faceţi. 

— Magdy, am repetat. Ascultă-mă cu atenţie şi nu mă 
întrerupe. Chestiile astea vor să te omoare. Sînt dornici să-l 
lase pe Enzo să plece, dar vor să te păstreze pentru că l-ai 
împuşcat pe unul dintre ei. Înţelegi ce-ţi spun? 

— Omoară-i, insistă Magdy. 

— Nu, am răspuns. Tu te-ai dus după indivizii ăştia, 
Magdy. Tu i-ai vînat. Tu i-ai împuşcat. O să încerc să nu las 
să fii ucis. Dar n-o să-i omor pe ei pentru că tu le-ai ieşit în 
cale. Nu, dacă n-o să fiu nevoită. Mă înţelegi? 

— Or să ne omoare, zise Magdy. Pe tine, pe mine şi pe 
Enzo. 

— Nu cred. Dar dacă nu taci din gură şi nu asculţi cu 
adevărat ce încerc să-ţi spun, o să faci mai probabil acest 
fapt. 


— Împuşcă-i pur şi simplu! 

— Pentru numele lui Dumnezeu, Magdy, vorbi brusc 
Enzo, de lîngă Magdy. O singură persoană de pe întreaga 
planetă îşi riscă pielea pentru tine şi tot ce poţi să faci este 
să te certi cu ea. Chiar eşti un rahat nerecunoscător. Acum 
vrei, te rog, să taci din gură şi s-o asculti? Mi-ar plăcea să 
scap de-aici în viaţă. 

Nu ştiu cine-a fost mai surprins de această răbufnire, eu 
sau Magdy. 

— Bine, încuviinţă Magdy după cîteva clipe. 

— Chestiile astea vor să te omoare pentru că ai 
împuşcat-o pe una dintre ele, am spus. O să încerc să-i 
conving să te lase să pleci. Dar o să trebuiască să ai 
încredere în mine, să nu mă contrazici şi să nu ripostezi. 
Pentru ultima oară: mă înţelegi? 

— Da, răspunse Magdy. 

— Bine. Ei cred că sînt conducătorul tău. Aşa că trebuie 
să le dăm ideea că sînt furios pe tine pentru ce-ai făcut. O 
să trebuiască să te pedepsesc în faţa lor. Şi doar ca să ştii, 
o să doară. Tare. 

— Dar..., începu Magdy. 

— Magdy, am spus. 

— Da, în ordine, cum vrei. Hai s-o facem. 

— Bine, am replicat. Îmi pare rău pentru asta. 

Apoi i-am dat un picior în coaste. Tare. 

Se prăbuşi cu un şuierat şi rămase lat la pămînt. La orice 
s-ar fi aşteptat, nu se aştepta la asta. 

După ce icni pe pămînt vreme de un minut, l-am apucat 
de păr. Se agăţă de mîna mea şi încercă să scape. 

— Nu mi te împotrivi, am spus, şi i-am dat un pumn rapid 
în coaste ca să accentuez ideea. 

El pricepu şi se opri. l-am tras capul spre spate şi am 
tipat la el pentru că a împuşcat vircolacul, arătînd puşca lui 
şi apoi vîrcolacul rănit, de mai multe ori, ca să-l fac să 
înţeleagă. Vircolacii părură să facă legătura şi ciripiră între 
ei despre asta. 

— Cere-ţi scuze, i-am cerut lui Magdy, încă ţinîndu-i 
capul. 


Magdy întinse mîna către vircolacul rănit. 

— Îmi pare rău, spuse el. Dacă aş fi ştiut că să te împuşc 
însemna să primesc de la Zoë o bătaie soră cu moartea, n- 
aş fi făcut-o niciodată. 

— Mulţumesc, am răspuns şi apoi i-am dat drumul la păr 
şi l-am plesnit tare peste faţă. Magdy se prăbuşi din nou. M- 
am uitat la vîrcolac să văd dacă era destul. Nu părea să fie 
complet satisfăcut. 

M-am aplecat deasupra lui Magdy. 

— Ce mai faci? l-am întrebat. 

— Cred că o să vomit. 

— Bine. Cred că asta ar merge. Ai nevoie de ajutor? 

— M-am prins, zise, şi vărsă peste tot pe pămînt. 

Asta  provocă _ciripituri  impresionate din partea 
vîrcolacilor. 

— În regulă. Ultima parte, Magdy. Chiar trebuie să ai 
încredere în mine cu asta. 

— Te rog, nu mă mai lovi acum, imploră Magdy. 

— Aproape gata. Ridică-te în picioare, te rog. 

— Nu cred că pot. 

— Sigur că poţi, am spus, şi i-am sucit braţul ca să-i ofer 
un stimulent. 

Magdy trase aer în piept şi se ridică. L-am făcut să 
meargă pînă la vircolacul meu, care se uită la noi doi, 
curios. Am arătat spre Magdy şi apoi spre rana vircolacului. 
Apoi am arătat către vircolac şi am făcut un gest de 
retezare la şoldul lui Magdy, apoi am arătat cuțitul 
vîrcolacului. 

Vîrcolacul înclină din nou capul, ca pentru a spune: Vreau 
să fiu sigur că ne înțelegem unul pe celălalt. 

— Cei drept, e drept, am comentat. 

— O să-l laşi să mă înjunghie? exclamă Magdy, cu vocea 
ridicîndu-i-se dramatic la sfîrşitul frazei. 

— Tu l-ai împuşcat. 

— Ar putea să mă omoare! 

— Tu l-ai fi putut omori. 

— Te urăsc. Acum chiar te urăsc mult, mult, mult de tot. 


— Taci din gură, am zis şi apoi am făcut semn din cap 
către viîrcolac. Ai încredere în mine, i-am spus lui Magdy. 

Vîrcolacul îşi scoase cuțitul şi apoi se uită din nou la înso- 
ţitorii lui, care vorbeau cu toţii tare şi începeau să cînte 
ceea ce cîntaseră mai devreme. N-aveam nimic împotrivă. 
Diferenţa era acum că vircolacul meu era cel care urma să 
comită indiferent ce act de violenţă avea să aibă loc. 

Vîrcolacul meu stătu nemişcat citeva clipe, absorbind 
incantaţia colegilor lui vîrcolaci. Apoi, fără avertisment, îi 
făcu o tăietură lui Magdy atit de repede încît nu l-am zărit 
decit cînd s-a dat înapoi, nu cînd s-a mişcat în faţă. Magdy 
şuieră de durere. l-am dat drumul şi el a căzut la pămînt, 
ţinîndu-se de şold. M-am dus în faţa lui şi l-am apucat de 
miîlini. 

— Lasă-mă să văd. 

Magdy îşi dădu miinile la o parte şi clipi preventiv, 
aşteptîndu-se la un şuvoi de sînge. 

Pe şoldul lui era doar o linie roşie cît se poate de subţire. 
Vîrcolacul îl tăiase pe Magdy numai atit cît să-l facă să 
înţeleagă că l-ar fi putut tăia mult mai rău. 

— Ştiam eu, am comentat. 

— Ce ştiai? întrebă Magdy. 

— Că avem de-a face cu un Cro-Magnon. 

— Chiar nu te înţeleg. 

— Stai jos. Nu te ridica pînă nu-ţi spun eu. 

— Nu mă mişc, spuse el. Serios. 

M-am ridicat şi am stat cu faţa la vircolac, care-şi pusese 
cuțitul înapoi la centură. Arătă spre Magdy, apoi spre mine, 
apoi înapoi spre colonie. 

— Mulţumesc, am spus, şi am plecat puţin capul spre vîr- 
colac, ceea ce speram că avea să transmită ideea. 

Cînd am ridicat din nou ochii, l-am văzut uitîndu-se iar la 
elefantul meu de jad. M-am întrebat dacă văzuse vreodată 
bijuterii sau era doar pentru că un elefant arată ca un fant. 
Aceşti vîrcolaci urmează turmele de fanţi; ei trebuiau să fie 
o sursă principală de hrană pentru ei. Fanţii erau viaţa lor. 
Mi-am scos colierul şi i l-am întins vîrcolacului meu. L-a luat 
şi a atins cu grijă medalionul, făcîndu-l să se învirtească şi 


să sclipească în lumina slabă a nopţii. A gîngurit la el 
apreciativ. Apoi mi l-a dat înapoi. 

— Nu, am spus. 

Am ridicat o mînă şi am arătat către medalion şi către el. 

— E pentru tine. Ţi-l dau ţie. 

Vîrcolacul rămase nemişcat pentru o clipă, apoi murmură 
un tril, ceea ce-i făcu pe prietenii lui să se îngrămădească 
în jurul lui. El ridică medalionul pentru ca ceilalţi să-l 
admire. 

— Uite, am spus după un minut, şi i-am făcut semn să-mi 
dea colierul. 

Mi l-a dat, iar eu - foarte încet, ca să nu-l surprind - i l- 
am pus în jurul gitului şi l-am încheiat. Medalionul îi atinse 
pieptul. Îl atinse din nou. 

— Poftim. Mie mi-a fost dat de către cineva foarte 
important, ca să-mi amintesc de cei care mă iubesc. Ti-l 
dau ţie, ca să-ţi aduci aminte că-ţi mulţumesc pentru că mi- 
ai dat înapoi nişte oameni pe care-i iubesc. Mulţumesc. 

Vîrcolacul înclină din nou capul. 

— Ştiu că n-ai nici cea mai mică idee ce vorbesc. 
Mulţumesc oricum. 

Vîrcolacul duse mîna la şold, scoase cuțitul. Apoi îl puse 
culcat în palmă şi mi-l oferi. 

L-am luat. 

— Oho, am exclamat şi l-am admirat. 

Am fost atentă să nu ating lama propriu-zisă; văzusem 
deja cît era de ascuţită. Am încercat să i-l înapoiez, dar 
ridică mîna, sau gheara, sau cum vreţi s-o numiţi, într-o 
copie în oglindă a ceea ce făcusem eu pentru el. Mi-l dădea 
mie. 

— Mulţumesc, am repetat. 

El ciripi şi cu asta se întoarse la prietenii lui. Cel care 
ţinea puşca lui Magdy o lăsă din mînă şi apoi, fără să se 
uite în urmă, se îndreptară către cei mai apropiaţi copaci, îi 
escaladară cu viteză incredibilă şi dispărură aproape 
instantaneu. 

— La naiba, am exclamat după un minut. Nu-mi vine să 
cred că chiar a mers. 


— Tie nu-ţi vine să crezi, vorbi Gretchen. 

leşi din ascunzătoare şi păşi drept spre mine. 

— Ce naiba te-a apucat? Venim tot drumul ăsta şi tu le 
cinți. Cinţi. De parcă ai fi la un chef. N-o să mai facem asta. 
Niciodată. 

— Mulţumesc pentru că te-ai luat după mine. Şi pentru 
că ai avut încredere în mine. Te iubesc. 

— Şi eu te iubesc, răspunse Gretchen. Dar tot nu 
înseamnă că asta o să se mai întîmple vreodată. 

— De acord. 

— Aproape că a meritat totuşi să te văd cum îl baţi măr 
pe Magdy. 

— Doamne, mă simt îngrozitor pentru asta. 

— Chiar aşa? N-a fost şi un pic distractiv? 

— O, bine. Poate, un pic... 

— Sînt chiar aici, vorbi Magdy de pe jos. 

— Şi trebuie să-i mulţumeşti lui Zoe pentru că eşti, 
replică Gretchen şi se aplecă să-l sărute. Persoană 
neghioabă, exasperantă. Sînt atit de fericită că trăieşti încă. 
Şi dacă vreodată mai faci aşa ceva, o să te omor cu mîna 
mea. Şi ştii că pot. 

— Ştiu, răspunse el, şi arătă spre mine. Şi dacă tu nu 
poţi, ea o să poată. Am priceput. 

— Bine, spuse Gretchen. 

Se ridică în picioare, apoi îi întinse mîna lui Magdy. 

— Acum scoală-te. Avem un drum lung de făcut pînă 
acasă, şi cred că ne-am consumat tot norocul chior pentru 
un an de zile. 


xæ 


— Ce-ai să le spui părinților tăi? mă întrebă Enzo în timp 
ce mergeam spre casă. 

— İn noaptea asta? Nimic, am răspuns. Amîndoi au 
destule pentru care să-şi facă griji azi. N-au nevoie să vin 
eu şi să le spun că, în timp ce erau plecaţi, am înfruntat 
patru vircolaci care erau cît pe ce să mai omoare doi 
colonişti, şi i-am înfrînt folosind doar puterea cintecului. 


Cred că aş putea să aştept o zi-două să le strecor asta. Că 
veni vorba, asta-i o aluzie. 

— Am priceput aluzia. Deci o să le spui ceva. 

— Da. Trebuie să le spunem. Dacă aceşti vircolaci 
urmează turmele de fanţi, atunci o să avem asemenea 
probleme în fiecare an şi de fiecare dată cînd se întorc. 
Cred că trebuie să anunţăm oamenii că nu sînt chiar nişte 
sălbatici ucigaşi, dar o să ne fie tuturor mai bine dacă îi 
lăsăm pur şi simplu în pace. 

— De unde-ai ştiut? mă întrebă Enzo după un minut. 

— Ce să ştiu? 

— Că vircolacii aceia nu erau doar sălbatici ucigaşi. L-ai 
ţinut pe Magdy şi l-ai lăsat pe vircolacul ăla să-i dea o 
lovitură. Te-ai gîndit că n-o să-l înjunghie mortal pe Magdy. 
Te-am auzit, ştii. După ce-a făcut-o, ai zis „ştiam eu”. Aşa 
că de unde ştiai? 

— Nu ştiam. Dar speram... Tocmai îşi petrecuse 
Dumnezeu-ştie-ciît timp împiedicîndu-şi prietenii să vă 
omoare pe voi doi. Nu cred că o făcea pentru că era un tip 
cumsecade. 

— Vircolac cumsecade. 

— Orice-ar fi, cumsecade... Problema este că vîrcolacii 
au omorît pe cîţiva dintre noi. lar John şi Jane au ucis pe 
cîţiva dintre ei încercînd să ne recupereze oamenii. Şi noi, 
şi ei - colonişti şi vîrcolaci - am arătat că sîntem perfect 
capabili să ne omorîm unii pe alţii. Cred că trebuia să 
demonstrăm că sîntem capabili şi să nu ne omorim unii pe 
alţii. l-am lăsat să afle acest lucru cînd le-am cîntat, în loc 
să-i împuşcăm. Cred că vircolacul meu a priceput asta. Aşa 
că atunci cînd i-am oferit o şansă să i-o plătească lui 
Magdy, am bănuit că n-o să-l rănească de-a binelea. Pentru 
că eu cred că voia ca noi să ştim că era destul de deştept 
încît să-şi dea seama ce s-ar întîmplat dacă-l rănea. 

— Dar tot ţi-ai asumat un mare risc... 

— Mda, aşa e, am recunoscut. Dar cealaltă alternativă 
era să-l omor pe el şi pe prietenii lui sau să-i las să ne 
omoare pe toţi. Sau să ne omorim cu toţii între noi. 
Bănuiesc că am sperat că pot face ceva mai bun. În plus, 


nu cred că era un risc atît de mare. Ceea ce făcea cînd îi 
ţinea pe ceilalţi departe de voi doi îmi amintea de cineva 
cunoscut. 

— De cine? 

— De tine. 

— Da, bine. Cred că noaptea asta marchează oficial 
ultima oară cînd merg pe urmele lui Magdy ca să-l ţin 
departe de necazuri. După asta, e pe cont propriu. 

— N-am nimic rău de comentat despre ideea asta. 

— Nu credeam că ai avea. Ştiu că Magdy te calcă pe 
nervi ciîteodată. 

— Aşa e, am răspuns. Chiar mă calcă pe nervi, serios. 
Dar ce pot să fac? E prietenul meu. 

— Îţi aparţine. Şi la fel şi eu. 

M-am uitat pieziş la el. 

— Ai auzit şi partea asta. 

— Crede-mă, Zoë. După ce ai apărut, n-am mai încetat 
să te ascult. O să fiu în stare să recit tot ce-ai spus pentru 
tot restul vieţii mele. Pe care acum o am, datorită ţie. 

— Şi lui Gretchen, lui Hickory şi lui Dickory. 

— Şi o să le mulţumesc şi lor, tuturor. Dar în acest 
moment vreau să mă concentrez asupra ta. Mulţumesc, 
Zoë Boutin-Perry. Mulţumesc pentru că mi-ai salvat viaţa. 

— Pentru nimic. Şi încetează. Mă faci să roşesc. 

— Nu te cred. Şi acum e prea întuneric ca să văd. 

— Atinge-mi obrajii, i-am cerut. 

El mi i-a atins. 

— Nu-i simt deosebit de înroşiţi. 

— N-o faci cum trebuie. 

— Mi-am pierdut exerciţiul. 

— Ei bine, rezolvă asta. 

— Bine, răspunse Enzo şi mă sărută. 

— Asta trebuia să te facă să roşeşti, nu să plingi, zise el 
după ce ne-am oprit. 

— Scuză-mă, am replicat şi am încercat să mă adun. 
Doar că mi-a fost chiar dor. De asta. De noi. 

— E vina mea, începu Enzo. 

l-am pus o mină pe buze. 


— Nu-mi pasă de nimic din toate astea. Chiar nu-mi 
pasă, Enzo. Nimic dintre astea nu contează pentru mine. 
Doar că nu mai vreau să-mi fie dor de tine. 

— Zo€..., spuse Enzo. 

Îmi luă mîinile. 

— Tu m-ai salvat. Sînt al tău. Sînt proprietatea ta. Îţi 
aparţin. Ai spus-o chiar tu. 

— Am spus, am recunoscut. 

— Atunci e stabilit. 

— Bine, am răspuns şi am zimbit. 

Ne-am mai sărutat un timp, în noapte, în afara porţii din 
faţă a lui Enzo. 


OPTSPREZECE 


Discuţia pe care-o purta Hickory cu tăticul despre 
Conclav şi despre Uniunea Colonială era realmente 
interesantă, mai ales din momentul în care Hickory spuse 
că el şi cu Dickory plănuiau să-i omoare pe părinţii mei. 
După aceea, ei bine... am cam pierdut şirul. 

Ca să fiu cinstită, fusese o zi foarte /ungă. 

l-am spus noapte bună lui Enzo, mi-am tîrît fundul pînă 
acasă şi abia dac-am reuşit să gindesc destul de coerent cît 
să ascund cuțitul de piatră în măsuţa de toaletă şi să 
resping atacul cu limba al lui Babar asupra feţei mele, 
înainte să mă prăbuşesc pe pat şi să mă cufund în somn, 
fără măcar să mă ostenesc să mă dezbrac de tot. La un 
anumit moment după ce m-am culcat, Jane a venit acasă 
de la infirmerie, m-a sărutat pe frunte şi mi-a scos încetişor 
ghetele, dar abia dacă îmi aduc aminte altceva decit că am 
murmurat despre cît de bine-mi părea că se simţea mai 
bine. Cel puţin, asta era ceea ce spuneam în minte; nu ştiu 
dacă şi gura mea a pronunţat cuvintele propriu-zise. Cred 
că da. Eram foarte obosită în acel moment. 


Nu cu multă vreme după asta, tăticul intră şi mă 
înghionti uşor, ca să mă trezesc. 

— Hai, draga mea. Am nevoie să faci ceva pentru mine. 

— O să fac dimineaţă, am mormăit. Jur. 

— Nu, iubito. Am nevoie s-o faci acum. 

Tonul vocii lui, blînd dar insistent, îmi spuse că avea cu 
adevărat mare nevoie să mă scol. M-am sculat, dar cu 
destule bombăneli ca să-mi păstrez onoarea. Ne-am dus în 
camera de zi a casei noastre; tăticul mă conduse către 
canapea, pe care m-am aşezat şi am încercat să rămîn într- 
o stare de semitrezie care să-mi permită să mă întorc la 
somn cînd terminam cu ceea ce făceam. Tăticul se aşeză la 
birou; mămica rămase în picioare lîngă el. l-am zîmbit 
somnoroasă, dar ea păru să nu observe. Între mine şi 
părinţii mei se aflau Hickory şi Dickory. 

Tăticul îl întrebă pe Hickory: 

— Voi puteţi minţi? 

— Încă nu te-am minţit pe tine, răspunse Hickory. 

Ceea ce, chiar şi în starea mea adormită, mi-am dat 
seama că nu era un răspuns propriu-zis la întrebarea care 
fusese pusă. Tăticul şi Hickory îşi aruncară de la unul la 
altul cîteva replici înţepătoare despre ce însemna pentru o 
conversaţie capacitatea de a minţi (după părerea mea, în 
cea mai mare parte faptul că nu trebuie să te cerţi în 
legătură cu prostiile despre care e mai bine să minţi, dar 
nimeni nu m-a întrebat pe mine), apoi tăticul mi-a cerut să 
le spun lui Hickory şi Dickory să răspundă la toate 
întrebările lui fără minciuni sau ocolişuri. 

Asta mă trezi în sfîrşit de-a binelea. 

— De ce? am întrebat. Ce se petrece? 

— Te rog, fă-o, insistă tăticul. 

— In ordine, am răspuns, şi apoi m-am întors către 
Hickory. Hickory, te rog să-i răspunzi tăticului meu fără să-l 
minţi sau să-i ocoleşti întrebările. Bine? 

— Cum doreşti, Zoë, vorbi Hickory. 

— Şi Dickory, am adăugat. 

— O să răspundem amindoi cu sinceritate, promise 
Hickory. 


— Mulţumesc, spuse tăticul şi apoi se întoarse din nou 
spre mine. 

— Te poţi întoarce în pat acum, iubito. 

Asta mă enervă. Eram o fiinţă umană, nu un ser al 
adevărului. 

— Vreau să ştiu ce se petrece, am cerut. 

— Nu e ceva despre care să fie nevoie să-ţi faci griji. 

— Îmi ordoni să-i pun pe ei doi să-ţi spună adevărul, şi 
vrei să cred că nu-i ceva pentru care e nevoie să-mi fac 
griji? 

Toxinele somnului nu se grăbeau să-mi părăsească 
sistemul, pentru că, pînă şi în timp ce vorbeam, mi-am dat 
seama că arătam ceva mai multă impertinenţă faţă de 
părinţii mei decit era cu totul îngăduit în acel moment. 

Ca pentru a confirma acest lucru, Jane se îndreptă puţin. 

— Zoë, vorbi ea. 

Mi-am reconsiderat poziţia. 

— În plus, dacă plec n-aveţi nici o garanţie că n-au să vă 
mintă, am adăugat, încercînd să vorbesc pe un ton ceva 
mai rezonabil. Sînt capabili din punct de vedere emoţional 
să vă mintă, pentru că nu le pasă dacă vă dezamăgesc pe 
voi. Dar nu vor să mă dezamăgească pe mine. 

Nu ştiam dacă asta era, de fapt, adevărat sau nu. Dar 
bănuiam că era. 

Tăticul se întoarse spre Hickory. 

— E-adevărat? 

— Te-am minţi dacă am simţi că e necesar, răspunse 
Hickory. N-am minţi-o pe Zoë. 

Aici se punea o întrebare de-a dreptul interesantă: dacă 
Hickory spunea asta pentru era adevărat sau dacă o 
spunea ca să mă sprijine în ceea ce susţineam, şi, în 
ultimul caz, care era de fapt valoarea de adevăr a 
afirmației. Dacă aş fi fost mai trează, cred că m-aş fi gîndit 
mai mult la asta în acel moment. Dar aşa cum stăteau 
lucrurile, am dat doar din cap şi i-am zis tăticului: 

— Dă-i drumul. 

— Suflă un singur cuvint oricui şi-ţi petreci tot anul 
următor în grajdul de cai, mă avertiză tăticul. 


— Gura mea e pecetluită, am promis şi aproape că am 
făcut un gest de închidere a buzelor, dar m-am gîndit mai 
bine şi am renunţat în ultima clipă. 

Bine am făcut, pentru că Jane se apropie şi se uită de sus 
la mine, purtînd pe chip expresia ei de sînt serioasă ca 
moartea. 

— Nu, vorbi ea. Trebuie să înţelegi că ceea ce auzi aici 
nu poţi cu nici un chip să spui nimănui altcuiva. Nici lui 
Gretchen, nici oricăruia dintre ceilalţi prieteni ai tăi. 
Nimănui. Nu-i un joc şi nu-i un secret amuzant. E o treabă 
extrem de serioasă, Zoë. Dacă nu eşti gata să accepţi asta, 
trebuie să ieşi din cameră chiar acum. O să-mi asum riscul 
ca Hickory şi Dickory să ne mintă pe noi, dar nu şi pe tine. 
Aşa că înţelegi că, atunci cînd îţi spunem să nu vorbeşti cu 
nimeni despre asta, înseamnă să nu vorbeşti cu nimeni? Da 
sau nu? 

Citeva gînduri îmi trecură prin minte în acel moment. 

Primul era că în momente precum acesta îmi făceam o 
idee vagă despre cît de inspăimintătoare trebuie să fi fost 
Jane ca soldat. Era cea mai bună mămică pe care o putea 
avea o fată, fără îndoială, dar cînd adopta o asemenea 
atitudine devenea tot atît de dură, de rece şi de directă pe 
cît putea fi oricine. Era, ca să folosesc un singur cuvint, 
intimidantă. Şi era vorba doar de cuvinte. Am încercat să 
mi-o închipui păşind pe un cîmp de bătălie, cu aceeaşi 
expresie pe faţă pe care o avea acum, şi cu o puşcă 
standard a Forţelor de Apărare. Cred că am simţit cel puţin 
trei dintre organele mele interne contractindu-se la gindul 
ăsta. 

Al doilea era că mă întrebam ce-ar crede despre 
capacitatea mea de a păstra un secret dac-ar fi ştiut ce 
făcusem chiar în seara respectivă. 

Al treilea era că poate știa, şi că despre asta era vorba. 

Mi-am simțit alte cîteva dintre organele interne 
contractîndu-se la acest gînd. 

Jane se uita încă la mine, rece ca piatra, aşteptind 
răspunsul meu. 

— Da, am zis. Înţeleg, Jane. Nici o vorbă. 


— Mulţumesc, Zoë. 

Se aplecă şi mă sărută în creştet. Dintr-odată, era din 
nou mămica mea. Ceea ce, în felul ei, o făcea încă şi mai 
înfricoşătoare, dacă mă întrebaţi pe mine. 

Asta fiind stabilit, tăticul începu să-l întrebe pe Hickory 
despre Conclav şi despre ce ştiau el şi cu Dickory despre 
acel grup. De cînd făcuserăm saltul spre Roanoke, 
aşteptaserăm să ne găsească Conclavul şi, cînd ne găsea, 
să ne distrugă, aşa cum distruseseră colonia whaidă din 
filmul pe care ni-l dăduse Uniunea Colonială. Tăticul voia să 
ştie dacă ceea ce ştia Hickory despre Conclav era diferit de 
ceea ce ştiam noi. 

Hickory spuse că da, în principiu. Ştiau destul de mult 
despre Conclav, pe baza dosarelor guvernului obin asupra 
lor - şi propriile lor dosare, contrar a ceea ce ni se spusese 
de către Uniunea Colonială, arătau că, atunci cînd era 
vorba de colonii, Conclavul prefera de multe ori să 
evacueze coloniile pe care le înfruntau, în loc să le distrugă. 

Tăticul îl întrebă pe Hickory de ce, dacă aveau informaţii 
diferite, nu le împărtăşiseră mai devreme. Hickory 
răspunse că li se ordonase astfel de către guvernul lor; nici 
Hickory, nici Dickory n-ar fi minţit despre faptul că aveau 
informaţii dacă tăticul i-ar fi întrebat, dar el nu-i întrebase 
niciodată pînă atunci. Cred că asta îl izbi pe tăticul ca fiind 
un pic nesincer din partea lui Hickory şi Dickory, dar lăsă de 
la el. 

Tăticul îl întrebă pe Hickory dacă văzuse filmul pe care 
ni-l dăduse Uniunea Colonială, despre Conclavul care 
distruge colonia whaidă. Hickory răspunse că el şi Dickory 
aveau propria lor versiune. Tăticul îi întrebă dacă versiunea 
lor era diferită; Hickory răspunse că era - era mai lungă şi-l 
arăta pe generalul Gau, care ordonase distrugerea coloniei 
whaide, încercînd să-l convingă pe conducătorul coloniei 
whaide să lase Conclavul să evacueze coloniştii, doar ca să 
primească refuzul whaizilor de a pleca înainte de 
distrugerea coloniei lor. Hickory spuse că în alte dăţi, pe 
alte planete colonizate, coloniştii ceruseră să fie evacuaţi, 
iar Conclavul îi luase de pe planetă şi-i trimisese înapoi pe 


lumile lor de origine sau le permisese să se alăture 
Conclavului în calitate de cetăţeni. 

Jane întrebă despre cifre. Hickory răspunse că ei ştiau 
despre şaptesprezece eliminări de colonii de către Conclav. 
În zece dintre ele, Conclavul dusese coloniştii înapoi pe 
fostele lor planete. În patru cazuri, coloniştii se alăturaseră 
Conclavului. Numai trei implicau distrugerea coloniilor, 
după ce coloniştii refuzaseră să plece. Conclavul era teribil 
de serios cînd venea vorba de a nu permite oricui altcuiva 
să înfiinţeze colonii noi, dar - spre deosebire de ceea ceni 
se spusese de către Uniunea Colonială - nu insistase să 
omoare pe toată lumea din aceste colonii noi, doar ca să-şi 
susţină punctul de vedere. 

Erau lucruri fascinante - şi neliniştitoare. Pentru că, dacă 
ceea ce spunea Hickory era adevărat - şi era, pentru că 
Hickory nu m-ar fi minţit pe mine sau pe părinţii mei 
împotriva voinţei mele - atunci însemna că fie Uniunea 
Colonială se înşelase complet în privinţa Conclavului şi a 
conducătorului său, generalul Gau, fie că UC ne minţise 
cînd ne spusese ce s-ar putea întîmpla dacă ne găsea 
Conclavul. Prima dintre variante era cu siguranţă posibilă, 
presupun; Uniunea Colonială se afla într-o situaţie de 
ostilităţi active cu aproape orice altă rasă despre care 
ştiam, ceea ce bănuiam că ar face adunarea de informaţii 
mai dificilă decît dacă am fi avut mai mulţi prieteni. Dar 
mult mai probabil părea ca a doua variantă să reprezinte 
adevărul: guvernul nostru ne minţise. 

Dar dacă Uniunea Colonială ne minţise, de ce-o făcuse? 
Ce obținea din faptul că ne minţea, azvirlindu-ne cine ştie 
unde în univers, făcîndu-ne să trăim cu frica de a fi 
descoperiţi - şi punîndu-ne astfel pe toţi în primejdie? 

Ce punea la cale guvernul nostru? 

Şi ce ne-ar face de fapt Conclavul, dacă ne-ar găsi? 

Era un lucru atit de interesant la care să te gîndeşti, încît 
aproape că mi-a scăpat partea unde Hickory explica 
motivul pentru care el şi Dickory aveau de fapt dosare 
amănunțite despre celelalte eliminări de colonii de către 
Conclav: ca să-i convingă, în cazul în care venea Conclavul 


să bată la uşă, să predea colonia mai curînd decit să lase 
să fie distrusă. Şi de ce-ar vrea să-i convingă pe mămica şi 
pe tăticul de asta? 

— Din cauza lui Zoë? îl întrebă tăticul pe Hickory. 

— Da, răspunse Hickory. 

— Oho! am exclamat. 

Asta era o noutate. 

— Linişte, iubito, spuse tăticul şi-apoi îşi îndreptă din nou 
atenţia către Hickory. Ce s-ar întîmpla dacă Jane şi cu mine 
am alege să nu predăm colonia? 

— Am prefera să nu răspundem, zise Hickory. 

— Nu ocoli întrebarea, îi ceru tăticul. Răspunde! 

L-am surprins pe Hickory aruncîndu-mi o privire scurtă, 
înainte de a răspunde: 

— V-am ucide, pe tine şi pe locotenentul Sagan. Pe voi şi 
pe orice alt conducător care ar autoriza distrugerea 
coloniei! 

Tăticul comentă ceva auzind răspunsul, iar Hickory 
replică la rîndul lui, dar mi-a scăpat cea mai mare parte a 
discuţiei din cauză că mintea mea încerca să prelucreze 
ceea ce tocmai auzisem, şi înregistra un eşec absolut şi 
complet. Ştiam că eram importantă pentru obini. O ştiusem 
întotdeauna în mod abstract, iar apoi Hickory şi Dickory îmi 
imprimaseră ideea în minte cu forţa, cu luni în urmă, cînd 
mă atacaseră şi-mi arătaseră cum era să fii hăituit şi de ce 
trebuia să învăţ să mă apăr singură. Dar în nici o formulare 
a importanţei mele nu existase vreodată concepţia că eram 
atit de importantă pentru obini încît, dacă s-ar fi ajuns la 
asta, i-ar fi ucis pe părinţii mei ca să mă salveze pe mine. 

Nici măcar nu ştiam ce să cred despre aşa ceva. Nu 
ştiam ce să simt în legătură cu asta. Ideea tot încerca să-mi 
pătrundă în creier, dar pur şi simplu nu mergea. Era ca şi 
cum aş fi avut o experienţă extracorporală. Pluteam pe 
deasupra discuţiei şi o ascultam pe Jane intervenind cu 
interjecţii, întrebîndu-l pe Hickory dacă, chiar şi după ce 
recunoscuseră că acesta era planul lor, Hickory şi Dickory 
încă i-ar mai ucide pe ea şi pe John. l-ar ucide pe mămica şi 
tăticul. 


— Dacă alegi să predai colonia, da, răspunse Hickory. 

Brusc, am simţit un dec!/ic în timp ce m-am retras înapoi 
în propriul meu cap, şi mă bucur să spun că, pe 
neaşteptate, am ştiut exact cum să mă simt în legătură cu 
toate astea: absolut furioasă. 

— Să nu îndrăzniți! am exclamat şi am azvirlit cuvintele 
cu violenţă. În nici o împrejurare să nu faceţi aşa ceva! 

Am fost surprinsă să descopăr că stăteam în picioare în 
timp ce vorbeam; nu-mi aduc aminte să mă fi ridicat. 
Tremuram atit de tare de furie, încît nu-mi dădeam seama 
cum de mai eram încă în picioare. 

Hickory şi Dickory tresăriră amindoi văzindu-mi miînia şi 
începură să tremure. 

— Acest singur lucru trebuie să ţi-l refuzăm, vorbi 
Hickory. Eşti prea importantă. Pentru noi. Pentru toţi obinii. 

Pentru toţi obinii. 

Dacă aş fi putut scuipa, aş fi făcut-o. 

Ne întorceam aici. Toată viaţa mea, îngrădită de obini. 
Îngrădită nu cu privire la cine eram, ci la ce eram. Prin ceea 
ce însemnam pentru ei. Nu exista nimic în propria mea 
viaţă care conta în povestea asta, cu excepţia 
divertismentului pe care li-l puteam oferi, în timp ce 
miliarde de obini rulau înregistrări ale vieţii mele ca şi cum 
ar fi fost un spectacol distractiv. Dacă, în schimb, orice altă 
fată ar fi fost fiica lui Charles Boutin, ar fi urmărit bucuroşi 
viaţa ei. Dacă părinţii adoptivi ai oricărei alte fete ar fi stat 
în calea planurilor obinilor pentru ea, i-ar fi măcelărit şi pe 
ei. Cine eram, nu însemna nimic. Singurul fapt important se 
dovedea acela că, din întîmplare, eram fiica unui om. Un 
om despre care obinii crezuseră că le putea da ceva. Un om 
cu care se tirguiseră folosindu-se de viaţa fiicei sale pentru 
a obţine acel lucru. Un om care sfirşise prin a muri din 
cauza muncii pe care-o depusese pentru ei. lar acum voiau 
şi mai multe sacrificii... 

Aşa că i-am lăsat pe Hickory şi Dickory să simtă cum mă 
simţeam. 

— Am pierdut deja un părinte din cauza obinilor, am 
spus, şi am încărcat tot ce puteam în acest ultim cuvînt. 


Toată miînia, dezgustul, oroarea şi înverşunarea stîrnite de 
ideea că ei ar trebui să decidă cu atita nepăsare să mi-i ia 
pe cei doi oameni care nu mi-au arătat niciodată altceva 
decit dragoste, afecţiune şi respect, şi să-i dea la o parte ca 
şi cum n-ar fi altceva decit o neplăcere. 

l-am urit pe Hickory şi Dickory în acel moment. l-am urit 
în acel fel care apare numai cînd cineva pe care-l iubeşti îţi 
ia acea iubire şi o trădează, complet şi total. l-am urit 
pentru că m-ar fi trădat din cauză că ei credeau că mă 
iubesc. 

l-am urit. 

— Toată lumea să se liniştească, vorbi John. Nimeni n-o 
să omoare pe nimeni. Bine? Nici nu se pune problema. Zoe, 
Hickory şi Dickory n-or să ne omoare pentru că noi n-o să 
lăsăm colonia să fie distrusă. Simplu ca bună ziua. Şi cu nici 
un chip n-o să las să ţi se întîmple ceva, Zoë. Hickory, 
Dickory şi cu mine sîntem cu toţii de acord că eşti prea 
importantă pentru asta. 

Am deschis gura ca să răspund ceva, dar am început 
doar să suspin. Simţeam că mi se înmuiaseră picioarele. 
Brusc, Jane apăru lingă mine, ţinîndu-mă în braţe şi 
ducîndu-mă înapoi către canapea. Am suspinat în braţele ei 
ca în urmă cu mulţi ani, la uşa acelui magazin de jucării, 
încercînd să pun în ordine tot ce gindeam. 

L-am auzit pe tăticul punîndu-i pe Hickory şi Dickory să 
jure că mă vor apăra, întotdeauna, în orice împrejurare. Ei 
au jurat. Simţeam că n-o să mai vreau ajutorul sau 
protecţia lor niciodată. Ştiam că o să-mi treacă. Chiar şi 
acum ştiam că simţeam astfel din cauza momentului. Asta 
nu schimba faptul că simţeam așa ceva. Trebuia să trăiesc 
cu sentimentul respectiv de-acum înainte. 

Tăticul mai vorbi cu Hickory despre Conclav şi ceru să 
vadă fişierele obinilor despre alte eliminări de colonii. 
Hickory spuse că aveau nevoie să se ducă la centrul de 
informare ca să le vadă. Chiar dacă era atit de tirziu încît se 
făcuse aproape dimineaţă, tăticul voia să meargă cu ei 
chiar atunci. Îmi dădu un sărut şi ieşi pe uşă cu obinii; Jane 
se opri pentru o clipă. 


— O să fie totul bine? mă întrebă. 

— Am o zi extrem de intensă, mămico. Cred că vreau să 
se termine. 

— Îmi pare rău că a trebuit să auzi ce-a zis Hickory, 
continuă Jane. Nu cred că ar fi existat vreo cale mai bună 
de a rezolva asta. 

Am scos cu greu un zimbet uşor. 

— Tu pari să fi suportat bine, am comentat. Dacă mi-ar fi 
spus mie că are planuri să mă omoare, nu cred că aş fi 
ascultat nici pe departe cu atîta calm. 

— Hai să spunem doar că n-am fost complet surprinsă 
să-l aud pe Hickory zicînd asta. 

M-am uitat la ea cu ochii mari. 

— Eşti o condiţie a tratatului, adu-ţi aminte, continuă ea. 
Şi reprezinţi principala experienţă a obinilor privind cum e 
să trăieşti. 

— Trăiesc cu toţii! 

— Nu. Există. Chiar şi cu implanturile lor de conştiinţă, nu 
prea ştiu cum să se descurce cu propria lor persoană, Zoë. 
Totul e prea nou pentru ei. Rasa lor n-are experienţă cu 
asta. Nu te privesc pentru că îi distrezi. Te privesc pentru 
că-i înveţi cum să fie. Îi înveţi să trăiască. 

— Nu m-am gîndit în felul ăsta... 

— Ştiu că nu te-ai gindit. Tu nu trebuie să gindeşti astfel. 
A trăi este firesc pentru tine. Mai firesc decît pentru unii 
dintre noi ceilalţi... 

— A trecut un an de cînd nu m-a văzut nici unul dintre ei. 
Nici unul, în afară de Hickory şi Dickory. Dacă eu i-am 
învăţat să trăiască, mă întreb ce-au făcut în ultimul an. 

— Le-a fost dor de tine, răspunse mămica şi mă sărută 
din nou pe creştet. lar acum ştii de ce-ar face orice ca să te 
aibă înapoi. Şi să te ştie la adăpost... 

N-aveam un răspuns bun la asta. Mămica îmi dădu o 
ultimă îmbrăţişare scurtă şi se îndreptă spre uşă, vrind să 
plece după tăticul şi după obini. E 

— Nu ştiu cît de mult o să ne ia, spuse. Încearcă să te 
duci înapoi, în pat. 

— Sînt prea surescitată ca să mă culc la loc. 


— Dacă dormi puţin, o să fii probabil mai-puţin 
surescitată cînd te trezeşti. 

— Crede-mă, mămico. O să fie nevoie de ceva destul de 
important ca să mă facă să trec peste surescitarea 
provocată de toate astea. 


NOUĂSPREZECE 


Şi ce să vezi! S-a pus la cale ceva important. 
A apărut Uniunea Colonială. 


x 


Naveta ateriză şi un omuleţ verde se ivi din ea. Şi m-am 
gindit: Pare familiar. Era chiar acelaşi omuleţ verde: 
generalul Rybicki. 

Existau însă şi diferenţe. Prima oară cînd îl văzusem pe 
general, se afla în curtea mea din faţa casei de pe 
Huckleberry, şi eram doar noi doi. De data asta, naveta lui 
ateriză în porţiunea cu iarbă aflată chiar în faţa porţii 
Croatoanului, şi o mare parte a coloniei venise ca să-l vadă 
aterizind. Era primul nostru vizitator de cînd ajunseserăm 
pe Roanoke, iar apariţia sa părea să sugereze ideea că 
poate exilul nostru o să se termine, în sfîrşit. 

Generalul Rybicki rămase în faţa navetei şi se uită la 
oamenii din faţa lui. Flutură mîna. 

Oamenii ovaţionară cu entuziasm. Asta dură citeva 
minute. Era ca şi cum nu mai văzuseră niciodată pe cineva 
dînd din mînă. 

În cele din urmă, generalul vorbi: 

— Colonişti de pe Roanoke, vă aduc veşti bune. Zilele de 
ascunzătoare s-au încheiat. 

Fu întrerupt de încă un val de aclamații. Cînd acesta se 
potoli, generalul continuă: 


— În timp ce vorbesc cu voi, nava mea de pe orbită vă 
instalează satelitul de comunicaţii. In curînd, o să puteţi 
trimite mesaje prietenilor şi celor dragi de pe planetele 
voastre de baştină. De asemenea, începînd din acest 
moment, toată aparatura electronică şi de comunicaţii pe 
care vi s-a ordonat să încetaţi s-o mai folosiţi vă va fi 
restituită. 

Asta  stîrni strigăte  asurzitoare din sectoarele de 
adolescenţi ale mulţimii. 

— Ştim că am cerut mult de la voi, continuă Rybicki. Sînt 
aici să vă spun că sacrificiul vostru nu a fost irosit. Credem 
că, foarte curînd, inamicul care v-a ameninţat va fi pus la 
respect - şi nu doar pus la respect, ci înfrînt. Aşa că, în 
numele întregii Uniuni Coloniale, vă mulţumesc! 

Alte urale şi absurdităţi. In lumina soarelui, generalul 
părea să se delecteze cu clipa lui de glorie. 

— Acum trebuie să vorbesc cu şefii coloniei pentru a 
stabili cum să vă reintegrăm în Uniunea Colonială. Unele 
lucruri s-ar putea să ceară oarece timp, aşa că vă rog să 
aveţi puţină răbdare. Dar pînă atunci, daţi-mi voie să vă 
spun doar atit: Bine-aţi venit înapoi la civilizaţie! 

Acum mulţimea o luă razna de-a binelea. Am dat ochii 
peste cap şi m-am uitat în jos, la Babar, care venise cu 
mine la locul aterizării. 

— Asta se întîmplă cînd petreci un an în sălbăticie, am 
comentat. Orice timpenie pare o distracţie. 

Babar ridică ochii spre mine şi lăsă să-i atîrne limba 
afară; îmi dădeam seama că e de acord cu mine. 

— Hai, atunci, i-am zis. 

Şi am pornit prin mulţime către general, pe care trebuia 
să-l însoțesc la tăticul. 

Generalul Rybicki îl văzu pe Babar înainte de a mă vedea 
pe mine. 

— Hei! exclamă el şi se aplecă pentru porţia lui de bale, 
pe care Babar i-o aplică serios şi cu entuziasm. 

Era un cîine bun, dar nu se prea pricepea să judece 
caracterele. 

— Îmi aduc aminte de tine, îi zise lui Babar, mîngtindu-l. 


Ridică privirea şi mă văzu. 

— Îmi aduc aminte şi de tine. 

— Bună, domnule general, am rostit politicos. 

Mulțimea se învirtea încă în jurul nostru, dar se împrăştia 
repede, în timp ce majoritatea dintre cei prezenţi alergau 
către toate colţurile coloniei ca să anunţe mai departe ceea 
ce li se spusese. 

— Arăţi mai înaltă, îmi spuse. 

— Şi sînt o fată în creştere. Asta în ciuda faptului că am 
fost ţinută în întuneric în tot acest timp. 

Generalul păru să nu se prindă. 

— Mama ta a spus că o să mă însoţeşti pînă la ei. Sint 
puţin surprins că n-au ieşit chiar ei. 

— Au avut două zile aglomerate. Cum am avut cu toţii, 
de altfel. 

— Aşadar, viaţa în colonie e mai palpitantă decît credeai 
că o să fie, observă generalul. 

— Cam aşa ceva, am răspuns şi apoi i-am făcut semn. 
Ştiu că tăticul meu e foarte interesat să stea de vorbă cu 
tine, generale. Hai să nu-l lăsăm să aştepte. 


* 


Îmi ţineam PDA-ul în mînă. Ceva nu era tocmai în ordine 
cu el. 

Gretchen observă şi ea. 

— Îl simt ciudat, spuse. A trecut atita vreme de cînd 
aveam unul asupra mea. Parcă aş fi uitat cum se face... 

— Păreai să ştii destul de bine cînd le foloseam pe acelea 
de la centrul de informaţii, i-am adus eu aminte despre 
cum petrecuserăm destul de mult timp din ultimul an. 

— E altceva, replică ea. N-am spus c-am uitat cum să-l 
folosesc. Spun doar că am uitat cum e să am unul cu mine. 
Două lucruri diferite. 

— Poţi oricînd să-l dai înapoi. 

— N-am zis asta, răspunse Gretchen repede. 

Apoi zîmbi. 


— Totuşi, trebuie să te întrebi... În ultimul an, oamenii 
de-aici chiar au reuşit să se descurce foarte bine fără ele. 
Toate chefurile, şi piesele, şi celelalte... 

Se uită la PDA. 

— Te face să te întrebi dacă toate astea or să dispară 
acum. 

— Cred că fac parte din ceea ce sîntem în clipa de faţă. 
Locuitori de pe Roanoke, adică. 

— Poate. E un gînd frumos. O să trebuiască să vedem 
dacă e chiar adevărat... 

— Am putea exersa un cîntec nou, am propus. Hickory 
spune că Dickory doreşte de mult să încerce ceva nou. 

— Asta-i  nostim, comentă Gretchen. Unul dintre 
bodyguarzii tăi a devenit amator de muzică! 

— E şi el locuitor de pe Roanoke. 

— Presupun că este. Şi asta e nostim. 

PDA-ul meu clipi; se întîmplă ceva şi cu cel al lui 
Gretchen. Îl privi cu ochii mari. 

— E un mesaj de la Magdy, anunţă ea. Asta o să fie de 
rău. 

Atinse PDA-ul ca să-l deschidă. 

— Hopa, exclamă şi-mi arătă filmuleţul. Magdy trimisese 
un scurt fişier video cu el visînd la noi. 

— Unii revin în vîrtejul lucrurilor mai repede decit alţii, 
am remarcat. 

— Din păcate, replică Gretchen. 

Atinse PDA-ul cu degetul. 

— Uite, spuse ea. Mi-am făcut o notiţă să-i tăbăcesc 
fundul data viitoare cînd în văd. 

Făcu semn către PDA. 

— ŢI l-a trimis şi ţie? 

— Da. Cred că o să mă abţin să-l deschid. 

— Laşo, exclamă Gretchen. Ei bine, care o să fie prima ta 
acţiune oficială pe PDA? 

— O să trimit un mesaj anumitor două persoane, am răs- 
puns, şi o să le spun că vreau să-i văd singuri. 


x 

— Ne cerem scuze pentru întîrziere, îmi spuse Hickory 
cînd el şi cu Dickory intrară în dormitorul meu. Maiorul 
Perry şi generalul Rybicki ne-au acordat statut de prioritate 
pentru un pachet de date ca să putem comunica cu 
guvernul nostru. Ne-a luat un timp să pregătim datele. 

— Ce-aţi trimis? am întrebat. 

— Totul, răspunse Hickory. 

— Totul... Fiecare lucruşor pe care voi doi şi cu mine l-am 
făcut în ultimul an. 

— Da. Un rezumat al evenimentelor, acum, şi un raport 
mai cuprinzător de îndată ce putem. Poporul nostru o să fie 
disperat să ştie ce s-a întîmplat cu tine de ultima oară cînd 
au auzit de noi. Au nevoie să afle că eşti teafără şi 
nevătămată. 

— Asta include şi ce s-a întîmplat astă-noapte. În 
întregime. Inclusiv partea în care ai pomenit cu atita 
uşurinţă de planurile voastre de a-mi omori părinţii... 

— Da. Ne pare rău că te-am supărat, Zoë. N-am fi vrut să 
facem asta. Dar nu ne-ai oferit nici o alternativă cînd ne-ai 
cerut să spunem adevărul părinţilor tăi. 

— Şi cum rămîne cu mine? 

— Ţie ţi-am spus întotdeauna adevărul. 

— Da, dar nu pe tot, nu-i aşa? l-ai spus tăticului că aveaţi 
informaţii despre Conclav pe care nu i le-ai spus. Dar nu 
mi-ai spus nici mie. Ai păstrat secrete faţă de mine, 
Hickory. Şi tu, şi Dickory. 

— N-ai întrebat niciodată. 

— O, nu-mi veni cu rahatul ăsta! Nu jucăm aici jocuri de 
cuvinte, Hickory! Ne-aţi ţinut în întuneric. M-aţi ţinut pe 
mine în întuneric. Şi cu cît mă gîndesc mai mult la asta, cu 
atit mai mult îmi dau seama de felul în care aţi acţionat pe 
baza a ceea ce ştiaţi, fără să-mi spuneţi şi mie. Toate 
rasele alea pe care ne-aţi pus să le studiem, pe mine şi pe 
Gretchen, la centrul de informare... Toate rasele cu care 
ne-aţi antrenat să luptăm... Aproape nici una dintre ele nu 
făcea parte din Conclav. Pentru că ştiaţi că, dacă ne 


găseşte Conclavul primul, vor încerca totul ca să nu lupte 
cu noi. 

— Da. 

— Nu crezi că ar fi trebuit să ştiu asta? Nu crezi că ar fi 
contat pentru mine? Pentru noi toţi? Pentru întreaga 
colonie? 

— Ne pare rău, Zoe, vorbi Hickory. Aveam ordine de la 
guvernul nostru să nu dezvăluim părinţilor tăi informaţii pe 
care nu le ştiau deja, pînă cînd devenea absolut necesar. 
Asta s-ar fi întîmplat numai dacă navele Conclavului ar fi 
apărut pe cerul vostru. Pînă atunci, ni s-a cerut să dăm 
dovadă de grijă. Dacă am fi vorbit cu tine despre asta, ţi-ai 
fi informat părinţii, fireşte. Aşa că am hotărît că n-o să 
aducem în discuţie aceste lucruri cu tine, în afară de cazul 
în care ne întrebi direct despre ele. 

— Şi de ce-aş face asta? 

— Adevărat. Regretăm necesitatea. Dar n-am văzut nici 
o altă alternativă. 

— Ascultaţi-mă, amîndoi, am sus, apoi m-am oprit. Înre- 
gistrezi asta acum, nu-i aşa? 

— Da. Înregistrăm întotdeauna, în afară de cazul în care 
ne ceri tu să nu. Ai dori să oprim înregistrarea? 

— Nu, am răspuns. De fapt, vreau să ascultați asta cu 
toţii. Mai întîi, vă interzic să-mi vătămaţi părinţii în orice fel. 
Niciodată. 

— Maiorul Perry ne-a informat deja că o să predea 
colonia mai curînd decît s-o distrugă. Din moment ce este 
adevărat, nu există nici un motiv să-i facem vreun rău nici 
lui, nici locotenentului Sagan. 

— Nu contează. Cine ştie dacă n-o să fie vreo altă ocazie 
în care să hotăriţi că o să fie necesar să încercaţi să scăpaţi 
de John şi Jane? 

— Pare puţin probabil. 

— Nu-mi pasă dacă e mai puţin probabil decît să-mi 
crească aripi! N-am crezut să fie posibil vreodată să vă 
gîndiţi să-mi ucideți părinții, Hickory. M-am înşelat în 
privinţa asta. N-o să mă mai înşel niciodată. Aşa că jură. 
Jură că n-o să faci niciodată nici un rău părinţilor mei. 


Hickory vorbi rapid cu Dickory în limba lor. 

— Jurăm, vorbi Hickory. 

— Juraţi în numele tuturor obinilor, am insistat. 

— Nu putem. Asta nu-i ceva ce putem promite. Nu ne stă 
în putere. Dar nici Dickory, nici eu nu vom căuta să-i 
vătămăm pe părinţii tăi. Şi îi vom apăra împotriva tuturor 
acelora care ar încerca să le facă vreun rău. Chiar 
împotriva altor obini. Asta îţi jurăm, Zoë. 

Ultima parte a declaraţiei mă făcu să-l cred pe Hickory. 
Nu-i cerusem să-i apere pe John şi Jane, doar să nu le facă 
rău. Hickory adăugase asta. Amîndoi o făcuseră. 

— Mulţumesc. 

Mă simţeam ca şi cum m-aş fi destins brusc; pînă în 
secunda aceea, nu-mi dădusem seama cît de nervoasă 
eram doar stînd acolo şi vorbind despre asta. 

— Mulţumesc amîndurora. Chiar aveam nevoie să aud 
asta. 

— Cu plăcere, Zoë. Mai vrei să ne ceri ceva? 

— Aveţi fişiere despre Conclav. 

— Da. | le-am dat deja locotenentului Sagan pentru 
analiză: 

Era perfect logic; Jane fusese ofiţer de informaţii pe 
vremea cînd făcuse parte din Forţele Speciale. 

— Vreau să le văd şi eu. Tot ce-aveţi. 

— Ţi le vom pune la dispoziţie. Dar sînt o mulţime de 
informaţii, şi nu toate sînt uşor de înţeles. Locotenentul 
Sagan e mult mai calificată să lucreze cu această 
informaţie. 

— Nu spun să mi le dai mie şi nu ei. Vreau doar să le văd 
Şi eu. 

— Dacă doreşti... 

— Şi orice altceva ai mai putea primi de la guvernul tău 
despre Conclav. Şi mă refer la tot, Hickory. Nimic din 
prostia asta cu „n-ai cerut direct” de-acum înainte. Am 
terminat cu asta. Mă înţelegi? 

— Da, răspunse Hickory. Înţelegi că informaţiile pe care 
le primim pot fi incomplete prin natura lor. Nu ni se spune 
totul. 


— Ştiu. Dar tot pari să ştii mai mult decit noi. Şi vreau să 
înţeleg cu ce ne confruntăm. Sau ne confruntam, oricum. 

— De ce spui „ne confruntam”? 

— Generalul Rybicki a spus astăzi mulţimii că Conclavul e 
pe cale să fie înfrînt. De ce? Tu ştii altceva? 

— Nu ştim nimic altceva. Dar nu credem că, doar pentru 
că generalul Rybicki spune ceva în public unei mulţimi 
numeroase, înseamnă că spune adevărul. Nici nu înseamnă 
că Roanoke însuşi a scăpat complet de pericol. 

— Dar n-are nici o noimă! am exclamat. 

Am ridicat PDA-ul în faţa lui Hickory. 

— Ni s-a spus că le putem folosi din nou. Că putem folosi 
din nou toată aparatura electronică. Am încetat să le 
folosim pentru că ne-ar fi dat de gol. Dacă ne e permis să le 
folosim din nou, înseamnă că nu mai trebuie să ne facem 
griji că vom fi daţi de gol. 

— Asta-i una dintre interpretările posibile ale datelor. 

— Există şi o alta? 

— Generalul n-a spus că Conclavul ar fi fost înfrînt, ci că 
el credea că vor fi înfrînţi. E corect? 

— Da, am încuviinţat. 

— Atunci este posibil ca generalul să aibă intenţia ca 
Roanoke să joace un rol în înfringerea Conclavului. In care 
caz, nu e vorba că vi se permite să folosiţi aparate 
electronice pentru că e sigur. Vi se permite să le folosiţi 
pentru că acum sînteţi momeala. 

— Crezi că Uniunea Colonială va aduce Conclavul aici, 
am spus după un minut. 

— Nu ne exprimăm nici o opinie într-un fel sau altul. 
Atragem doar atenţia că este posibil. Şi se potriveşte cu 
datele pe care le avem. 

— l-aţi spus tăticului despre asta? 

— N-am... începu Hickory, dar eu ieşeam deja pe uşă. 


x 


— Închide uşa după tine, spuse tăticul. 
Am închis-o. 


— Cu cine ai vorbit despre asta? 

— Cu Hickory şi Dickory, evident. Nimeni altcineva. 

— Nimeni? Nici măcar Gretchen? 

— Nu. 

Gretchen plecase să-l hărţuiască pe Magdy pentru că-i 
trimisese acel fişier video. Incepeam să-mi doresc să mă fi 
dus cu ea în loc să-i pun pe Hickory şi Dickory să vină în 
camera mea. 

— Bine. Atunci trebuie să păstrezi tăcerea, Zoe. Tu şi 
gemenii extratereştri. 

— Tu nu crezi că ceea ce spune Hickory o să se întîmple, 
nu-i aşa? 

Tăticul se uită direct la mine, şi încă o dată mi-am 
amintit cît de bătrîn este, faţă de cît părea să fie. 

— O să se întimple, răspunse. Uniunea Colonială a întins 
o capcană pentru Conclav. Am dispărut cu un an în urmă. 
Conclavul ne-a căutat în tot acest timp, iar Uniunea 
Colonială a petrecut perioada pregătind capcana. Acum e 
gata, aşa că sîntem scoşi din nou la vedere. Cînd nava 
generalului Rybicki pleacă înapoi, o să lase o urmă care să 
indice unde sîntem. Vestea va ajunge la Conclav. Conclavul 
o să-şi trimită flota încoace. lar Uniunea Colonială o va 
distruge. Oricum, ăsta-i planul. 

— O să meargă? 

— Nu ştiu. 

— Ce se întîmplă dacă nu merge? 

Tăticul scoase un riset abia auzit şi plin de amărăciune. 

— Dacă nu merge, atunci nu cred că acest Conclav o să 
fie într-o dispoziţie favorabilă pentru negocieri. 

— O, Doamne! Trebuie să le spunem oamenilor, tăticule! 

— Ştiu că trebuie. Am mai încercat şi înainte să 
ascundem unele lucruri coloniştilor şi n-a mers prea bine. 

Aici vorbea despre vircolaci, şi mi-am adus aminte că, 
atunci cînd aveau să se termine toate astea, trebuia să 
limpezesc cu el lucrurile în legătură cu aventurile mele din 
pădure. 

_ — Dar nici nu avem nevoie de încă un acces de panică. 
In ultimele două zile, oamenii au fost destul de solicitaţi din 


toate părţile. Trebuie să descopăr o cale de a le spune ce-a 
plănuit UC, fără să le provoc teamă pentru propriile lor 
vieţi. 

— În ciuda faptului că ar trebui să se teamă... 

— Asta-i şmecheria, replică tăticul şi scoase încă un riset 
amar. 

Apoi se uită la mine. 

— Nu e drept, Zoe. Toată colonia asta e construită pe o 
minciună. N-a existat niciodată intenţia ca Roanoke să fie o 
colonie reală, viabilă. Există doar pentru că guvernul nostru 
are nevoie de o cale de a da cu tifla Conclavului, de a sfida 
interdicţia de colonizare proclamată de acesta şi de a trage 
de timp ca să construiască o capcană. Acum, că a avut 
timpul necesar, singurul motiv pentru care mai există 
colonia noastră este acela că serveşte drept momeală. 
Uniunii Coloniale nu-i pasă de noi pentru cine sîntem, Zoë. 
Îi pasă de noi numai pentru ceea ce sîntem. Pentru ceea ce 
reprezentăm pentru ei. Pentru modul în care ne pot folosi. 
Cine sîntem n-are de fapt importanţă. 

— Cunosc senzaţia. 

— Îmi pare rău. Devin atît abstract, cît şi deprimat... 

— Nu e abstract, tăticule. Vorbeşti cu fata a cărei viaţă 
este un punct dintr-un tratat. Ştiu ce înseamnă să fiu 
preţuită pentru ce sînt, în loc de cine sînt. 

Tăticul mă îmbrăţişă. 

— Nu aici, Zoë. Noi te iubim pentru tine. Deşi, dacă vrei 
să le spui prietenilor tăi obini să-şi mişte fundurile şi să ne 
ajute, n-aş avea nimic împotrivă. 

— Păi, i-am pus pe Hickory şi Dickory să jure că n-or să 
te omoare. Aşa că e un progres, cel puţin. 

— Da, bebeluşul merge în direcţia corectă. Ar fi plăcut să 
nu trebuiască să-mi fac griji că aş putea fi înjunghiat de 
cineva din propria-mi casă. 

— Mai rămîne, ca de obicei, mămica. 

— Crede-mă, dac-aş enerva-o vreodată atit de tare, ea n- 
ar folosi ceva atit de puţin dureros ca un cuţit, comentă 
tăticul. 

Mă sărută pe obraz. 


— Mulţumesc că ai venit să-mi povesteşti ce-a zis 
Hickory, Zoë. Şi mulţumesc că păstrezi informaţia pentru 
tine deocamdată. 

— Cu plăcere, am răspuns şi m-am îndreptat spre uşă. 

M-am oprit înainte să apăs pe clanţă. 

— Tăticule... Cît crezi că o să dureze pînă cînd ajunge 
Conclavul aici? 

— Nu prea mult, Zoë. Deloc prea mult. 


x 


De fapt, a durat doar vreo două săptămîni. 

În care interval de timp, ne-am pregătit. Tăticul a găsit o 
cale să comunice tuturor adevărul fără ca ei să intre în 
panică: le-a spus că existau şanse mari să ne găsească 
Conclavul şi că Uniunea Colonială plănuia să i se 
împotrivească aici; că eram încă în pericol, dar că 
fuseserăm în pericol şi mai înainte, iar că cea mai bună 
apărare era să fim ingenioşi şi bine pregătiţi. Coloniştii au 
venit cu planuri de a construi adăposturi împotriva 
bombelor dar şi alte mijloace de protecţie, şi au folosit 
utilajele de excavat şi de construcţii pe care le păstraserăm 
pînă atunci împachetate. Oamenii se ţineau de treabă, 
rămîneau optimişti şi se pregăteau cit de bine puteau, gata 
pentru o viaţă aflată în pragul războiului. 

Îmi petreceam timpul citind materialele pe care mi le 
dădeau Hickory şi Dickory, urmărind filmele despre 
eliminările de colonii şi analizînd datele că să văd ce pot 
afla. Hickory şi Dickory aveau dreptate, erau prea multe, şi 
o foarte mare parte dintre ele în formate pe care nu le 
înţelegeam. Nu ştiu cum reuşea Jane să păstreze totul 
direct în minte. Dar ceea ce se afla acolo era destul ca să 
rețin cîteva lucruri diferite. 

Mai întîi, Conclavul era uriaş: peste patru sute de rase îi 
aparţineau, fiecare dintre ele angajindu-se să lucreze 
împreună pentru a coloniza lumi noi, în loc să concureze 
pentru ele. Asta era o idee nebunească; pînă acum, sutele 
de rase din partea noastră de spaţiu luptau între ele ca să 


pună mîna pe planete şi să le colonizeze, apoi, odată ce 
creau o colonie nouă, luptau cu ghearele şi cu dinţii să şi le 
păstreze pe ale lor şi să le nimicească pe ale tuturor 
celorlalţi. Dar în sistemul Conclavului, creaturile din tot felul 
de rase urmau să trăiască pe aceeaşi planetă. Nu trebuia 
să concurezi. In teorie, o idee grozavă - mai bună decit să 
trebuiască să încerci să-i omori pe toţi ceilalţi din zonă - 
dar încă nu era prea clar dacă ea putea să meargă cu 
adevărat. 

Ceea ce aducea în discuţie al doilea punct: sistemul era 
încă incredibil de nou. Generalul Gau, conducătorul 
Conclavului, lucrase vreme de mai mult de douăzeci de ani 
ca să-l construiască, şi în cea mai mare parte a acestor ani 
arătase ca şi cum era pe cale să se destrame. Nu ajuta nici 
faptul că Uniunea Colonială - noi, oamenii - şi alţi cîțiva 
cheltuiau o mulţime de energie ca să-l distrugă înainte 
chiar de a se constitui. Dar Gau reuşise cumva să-l creeze 
şi, în ultimii doi ani, trecuse chiar de la planuri la practică. 

Acesta nu era un lucru prea bun pentru cine nu făcea 
parte din Conclav, în special cînd Conclavul începu să dea 
decrete, cum ar fi acela că nici o specie din afara 
Conclavului nu putea coloniza lumi noi. Orice dispută cu 
Conclavul era o dispută cu fiecare membru al Conclavului. 
Nu era o confruntare unu la unu; era o confruntare patru 
sute la unu. lar generalul Gau avu grijă ca toţi să ştie asta. 
Cînd Conclavul începu să aducă flote ca să înlăture acele 
colonii noi pe care alte rase le înfiinţau în semn de sfidare, 
exista cite o navă în acea flotă pentru fiecare rasă din 
Conclav. Am încercat să-mi imaginez patru sute de 
crucişătoare de luptă apărind brusc deasupra planetei 
Roanoke, şi apoi mi-am adus aminte că, dacă planul Uniunii 
Coloniale mergea, aveam să le vedem destul de curînd. Am 
încetat să mai încerc să-mi închipui. 

Era firesc să te întrebi dacă Uniunea Colonială era 
nebună pentru că încerca să se ia la bătaie cu Conclavul, 
dar, aşa mare cum era, noutatea lui nu-i era favorabilă. 
Fiecare dintre cei patru sute de aliaţi fusese inamicul altora 
nu cu multă vreme în urmă. Fiecare dintre ei venise în 


alianţă cu propriile planuri şi proiecte, şi nu toţi, după cît se 
părea, erau convinşi că treaba asta cu Conclavul avea să 
meargă; dacă te uitai mai atent, unii dintre ei plănuiau să 
culeagă crema. Era încă destul de devreme ca totul să se 
prăbuşească, dacă cineva aplica presiunea potrivită. Se 
părea că Uniunea Colonială plănuia acest lucru, undeva pe 
orbită, deasupra lui Roanoke. 

Un singur lucru ţinea totul laolaltă, şi acesta era al treilea 
lucru pe care l-am aflat: că acest general Gau era în felul lui 
o persoană remarcabilă. Nu ca unul dintre acei dictatori de 
mahala care aveau noroc, puneau mina pe o ţară şi-şi luau 
titlul de înălţimea Sa Marele Mahăr sau cam aşa ceva. 
Fusese general adevărat pentru un popor numit vrenn şi 
cîiştigase nişte bătălii importante pentru ei, pînă cînd 
ajunsese la concluzia că era o risipă să te lupţi pentru nişte 
resurse pe care le puteau împărţi uşor şi productiv mai 
multe rase; atunci cînd a început să-şi promoveze ideea, a 
fost aruncat în închisoare. Nimănui nu-i place un zurbagiu. 

Conducătorul care-l aruncase în închisoare a murit pînă 
la urmă (Gau nu avusese nimic de-a face cu asta; se 
întîimplase din cauze naturale), iar lui Gau i s-a oferit 
funcţia, dar a refuzat-o şi, în schimb, a încercat să 
determine alte rase să subscrie la ideea de Conclav. Avea 
dezavantajul că la început nu-i convinsese pe vrenn să fie 
de acord cu ideea; tot ce poseda pe numele lui era o idee şi 
un mic crucişător de luptă numit Steaua B/indă, pe care-l 
obținuse de la vrenn după ce aceştia îl scoseseră din uz. 
Din ceea ce citeam, se părea că vrenn se gîindeau că-l 
mituiau cu nava, ceva în genul „poftim, ia asta, mulţumim 
pentru servicii, pleacă, nu-i nevoie să trimiţi o carte 
poştală, salut”. 

Dar el n-a plecat şi, în ciuda faptului că ideea lui părea 
dementă, nepractică, trăsnită, şi că n-ar putea niciodată să 
meargă din cauză că fiecare rasă din universul nostru ura 
prea mult toate celelalte rase, a mers. Pentru că generalul 
Gau a făcut-o să meargă, folosindu-şi propriile talente şi 
propria-i personalitate ca să facă persoane din toate rasele 


diferite să lucreze împreună. Cu cît citeam mai mult despre 
el, cu atît părea că tipul era cu adevărat admirabil. 

Şi totuşi era şi persoana care ordonase uciderea 
coloniştilor civili. 

Da, se oferise să-i mute şi chiar să le acorde spaţiu în 
Conclav. Dar cînd se ajungea la asta, dacă nu se mutau şi 
nu se alăturau, îi nimicea. Exact la fel cum ne-ar fi nimicit 
pe toţi dacă, în ciuda a tot ceea ce le spusese tăticul lui 
Hickory şi Dickory, n-am preda colonia - sau dacă, în cazul 
în care atacul plănuit de Uniunea Colonială asupra 
Conclavului ar merge prost, generalul ar hotărî că UC avea 
nevoie de o lecţie pentru că încercase să sfideze Conclavul 
şi ne-ar distruge doar pentru principii generale. 

Nu eram prea sigură cît de admirabil ar fi generalul Gau, 
dacă pînă la urmă nu s-ar abţine să mă omoare pe mine şi 
pe fiecare persoană la care ţineam. 

Era o enigmă. E/ era o enigmă. Am petrecut aceste două 
săptămîni încercînd să-l descifrez. Gretchen devenise 
morocănoasă cu mine pentru că mă izolam fără să-i spun 
ce puneam la cale; Hickory şi Dickory trebuiau să-mi aducă 
aminte să ies şi să-mi fac antrenamentul. Chiar şi Jane se 
întreba dacă n-aş avea nevoie să ies mai mult din casă. 
Singura persoană care nu-mi dădea prea multă bătaie de 
cap era Enzo; de cînd eram din nou împreună, devenise 
foarte adaptabil la programul meu. Apreciam asta. Am avut 
grijă să afle. El păru să aprecieze, la rîndul lui, acest lucru. 

După care, pe neaşteptate, am intrat în criză de timp. 
Steaua Blindă, nava generalului Gau, apăru într-o după- 
amiază deasupra coloniei noastre, ne scoase din funcţiune 
satelitul de comunicaţii, astfel încît Gau să aibă timp să 
stea de vorbă, şi apoi trimise un mesaj pe Roanoke, cerînd 
să se întilnească cu şefii coloniei. John răspunse că se va 
întîlni cu el. În seara aceea, în timp ce soarele apunea, se 
întîlniră pe creasta din afara coloniei, cam la un kilometru 
depărtare. 

— Dă-mi binoclul, te rog, i-am spus lui Hickory cînd ne- 
am urcat pe acoperişul casei. 

Imi făcu plăcerea. 


— Mulţumesc, am zis. 

Dickory era dedesubtul nostru, pe pămînt; obiceiurile 
vechi dispar greu. 

Chiar şi cu binoclul, generalul Gau şi cu tăticul abia dacă 
erau ceva mai mult decit nişte puncte. M-am uitat oricum. 
Nu eram singurul; în Croatoan şi la ferme, alţi oameni 
stăteau pe acoperişuri cu binocluri şi telescoape, privind la 
tăticul şi la general, sau scrutînd cerul în amurg, căutînd 
Steaua Blindă. Cînd noaptea se lăsă în sfîrşit, am zărit chiar 
eu nava; un punctuleţ între două stele, strălucind fără să 
clipească acolo unde celelalte stele licăreau. 

— Cît crezi că mai e pînă cînd ajung şi celelalte nave? l- 
am întrebat pe Hickory. 

Steaua Blindă sosea întotdeauna prima, singură, apoi, la 
comanda lui Gau, apăreau sutele de alte nave, un pic de 
spectacol nu tocmai subtil pentru a face un conducător de 
colonie reticent să accepte să-şi convingă oamenii că 
trebuie să-şi abandoneze casele. Văzusem filmele despre 
eliminările anterioare de colonii. Urma să se întîmple şi aici. 

— Nu mai durează mult, anunţă Hickory. Pînă acum, 
maiorul Perry a refuzat deja să predea colonia. 

Am luat binoclul de la ochi şi i-am aruncat o privire lui 
Hickory, în semiîntuneric. 

— Nu pari îngrijorat pentru asta, am remarcat. E o altă 
melodie decît cea pe care o cîntaţi înainte. 

— Lucrurile s-au schimbat, replică Hickory. 

— Aş vrea să am încrederea ta. 

— Uite, zise Hickory. A început. 

Am ridicat ochii. Pe cer începuseră să apară stele noi. 
Mai întîi una sau două, apoi grupuri mici şi apoi constelații 
întregi. Apăreau atit de multe, încît era imposibil să 
urmăreşti fiecare apariţie în parte. Ştiam că erau patru 
sute. Dar păreau mii. 

— Doamne Dumnezeule! am exclamat, şi mi s-a făcut 
frică; cu adevărat frică. Uită-te la toate astea! 

— Nu te teme de acest atac, Zoë. Credem că acest plan 
o să meargă. 

— Cunoşti planul? am întrebat. 


Nu-mi luam ochii de la cer. 

— Am aflat despre el în după-amiaza asta. Maiorul Perry 
ne-a povestit totul, în semn de politeţe faţă de guvernul 
nostru. 

— Nu mi-ai spus! 

— Am crezut că ştii. Spuneai că ai vorbit cu maiorul Perry 
despre asta. 

— Am vorbit despre Uniunea Colonială care vrea să 
atace flota Conclavului. Dar n-am vorbit despre cum o s-o 
facă. 

— Scuzele mele, Zoë. Ţi-aş fi spus. 

— Spune-mi acum, i-am cerut, dar imediat ceva se 
întîmplă pe cer. 

Stelele cele noi începură să se transforme în nove. 

Mai întîi una sau două, apoi grupuri mici şi apoi 
constelații întregi. Atît de multe se dilatară şi se făcură mai 
luminoase, încît începură să se contopească între ele, 
formînd un braţ al unei galaxii mici şi violente. Era frumos. 
Şi era cel mai rău lucru pe care-l văzusem vreodată. 

— Bombe cu antimaterie, explică Hickory. Uniunea Colo- 
nială a aflat identitatea navelor din flota Conclavului. A 
însărcinat membri ai Forţelor voastre Speciale să le 
depisteze şi să planteze bombele chiar înainte de saltul 
aici. Un alt membru al Forţelor Speciale de aici le-a 
declanşat. 

— Bombe pe cite nave? am întrebat. 

— Pe toate. Toate în afară de Steaua B/indă. 

Am încercat să mă întorc ca să mă uit la Hickory, dar nu- 
mi puteam muta ochii de la cer. 

— E imposibil! 

— Nu, răspunse Hickory. Nu imposibil. Extraordinar de 
dificil. Dar nu imposibil. 

De pe celelalte acoperişuri şi de pe străzile din Croatoan, 
aclamaţiile şi strigătele se înălţară în aer. M-am întors în 
sfîrşit cu spatele şi mi-am şters lacrimile de pe faţă. 

Hickory observă. 

— Plîngi pentru flota Conclavului. 

— Da. Pentru oamenii de pe navele acelea. 


— Navele acelea erau aici ca să distrugă colonia. 

— Ştiu. 

— Iți pare rău că au fost distruse. 

— Imi pare rău că nu ne-am putut gîndi la ceva mai bun, 
am spus. Imi pare rău că a trebuit să fie „noi sau ei”. 

— Uniunea Colonială crede că asta va fi o mare victorie, 
zise Hickory. Crede că distrugerea flotei Conclavului într-o 
singură confruntare va avea ca rezultat colapsul 
Conclavului, punînd capăt amenințării. Asta este ceea cea 
spus guvernului meu. 

— Oh... 

— Să sperăm că au dreptate. 

Am reuşit în sfîrşit să mă întorc cu faţa spre Hickory. Ima- 
ginile remanente ale exploziilor făceau să-i apară pete 
peste tot. 

— Crezi că au dreptate? am întrebat. Guvernul tău o să 
creadă asta? 

— Zoë, vorbi Hickory. O să-ţi aminteşti că, puţin înainte 
de plecarea pe Roanoke, guvernul meu te-a invitat să 
vizitezi lumile noastre. 

— Îmi aduc aminte. 

— Te-am invitat pentru că poporul nostru tînjea să te 
vadă, şi să te vadă printre noi. Te-am invitat şi pentru că 
noi credeam că guvernul vostru urma să folosească 
Roanoke ca şiretlic pentru a porni o bătălie împotriva 
Conclavului. Şi, cîtă vreme nu ştiam dacă acest şiretlic 
avea să aibă succes, credeam cu tărie că ai fi fost mai în 
siguranţă cu noi. Nu există nici o îndoială că viaţa ta a fost 
în pericol aici, Zoë, în moduri pe care le-am prevăzut şi în 
moduri pe care n-am reuşit să le prevedem. Te-am invitat, 
Zoe, pentru că ne temeam pentru tine. Inţelegi ce-ţi spun? 

— Da, am răspuns. 

— M-ai întrebat dacă ei cred că Uniunea Colonială are 
dreptate că asta e o mare victorie şi dacă guvernul meu o 
să creadă acelaşi lucru. Răspunsul meu este acela că 
guvernul meu îşi reia invitaţia, Zoë, de a veni să vizitezi 
lumile noastre şi să călătoreşti în siguranţă printre ele. 


Am dat din cap şi m-am uitat din nou la cer, unde stelele 
încă se transformau în nove. 

— Şi cînd aţi vrea să înceapă această călătorie? 

— Acum. Sau cît mai aproape de acum cu putinţă. 

N-am răspuns nimic la asta. M-am uitat în sus, către cer, 
am închis ochii şi pentru prima oară am început să mă rog. 
M-am rugat pentru echipajele navelor de deasupra mea. M- 
am rugat pentru coloniştii de dedesubtul meu. M-am rugat 
pentru John şi Jane. Pentru Gretchen şi tatăl ei. Pentru 
Magdy şi pentru Enzo şi pentru familiile lor. Pentru Hickory 
şi Dickory. M-am rugat pentru generalul Gau. M-am rugat 
pentru toţi. 

M-am rugat. 

— Zoë... rosti Hickory. 

Am deschis ochii. 

— Mulţumesc pentru invitaţie, am zis. Regret că trebuie 
să refuz. 

Hickory nu scotea nici o vorbă. 

— Mulţumesc, Hickory. Serios, mulţumesc. Dar sînt exact 
acolo unde mi-e locul. 


PARTEA A III-A 


DOUĂZECI 


— Recunoaşte, vorbi Enzo prin PDA. Ai uitat. 

— N-am uitat! am exclamat, cu ceea ce speram să fie 
exact cantitatea corectă de indignare menită să sugereze 
că nu uitasem, cînd de fapt aşa era. 

— Aud falsa indignare, comentă el. 

— Prostii. M-ai prins. În sfîrşit. 

— În sfîrşit? Nu există în sfirsit. Te-am prins de cînd te- 
am cunoscut. 

— Poate că da, am acceptat. 

— Şi oricum, asta nu rezolvă problema prezentă. Sîntem 
pe cale să ne aşezăm la cină. Ar trebui să fii aici. Nu să te 
fac să te simţi vinovată sau pe-aproape. 

Asta era diferenţa dintre mine şi Enzo, din cînd în cînd. A 
fost o vreme cînd Enzo ar fi spus aceste cuvinte şi ele ar fi 
sunat ca şi cum m-ar fi acuzat de ceva (pe lîngă faptul, 
desigur, că am întîrziat). Dar în acest moment erau amabile 
şi amuzante. Da, era exasperat, dar era exasperat într-un 
fel care sugera că aş putea reuşi să-mi iau revanşa faţă de 
el. Ceea ce probabil aş fi făcut, dacă el n-ar fi insistat. 

— De fapt, sînt strivită sub povara vinei. 

— Bine, pentru că ştii că am pus un întreg cartof supli- 
mentar în tocană pentru tine. 

— Ce amabil! Un cartof întreg! 

— Şi am promis gemenelor că pot arunca morcovii în 
tine, continuă, referindu-se la surorile lui mai mici. Pentru 
că ştiu cît de mult adori morcovii. În special cînd sînt 
aruncaţi de copii. 

— Nu ştiu de ce i-ar mînca cineva în orice alt fel. 


— Şi după cină voiam să-ţi citesc o poezie pe care-am 
scris-o pentru tine. 

Am făcut o pauză. 

— Ei, asta nu-i cinstit, am spus. Să introduci ceva real în 
zeflemeaua noastră spirituală. 

— Îmi pare rău. 

— Chiar îţi pare? am întrebat. Nu mi-ai mai scris un poem 
de-o veşnicie. 

— Ştiu, răspunse el. Am crezut că mi-aş putea reintra în 
formă. Îmi aduc aminte că îţi cam plăcea. 

— Ticălosule! Acum chiar mă simt vinovată pentru că am 
uitat de cină. 

— Nu te simţi prea vinovată. Nu-i o poezie foarte bună. 
Nici măcar nu rimează. 

— Ei bine, sînt uşurată. 

Încă mă simţeam descumpănită. E plăcut să primeşti 
poezii. 

— O să ţi-o trimit, zise Enzo. O poţi citi în schimb. Şi apoi, 
poate, dacă eşti drăguță cu mine, o să ţi-o citesc eu. 
Dramatic. 

— Şi dacă sînt rea cu tine? 

— Atunci o s-o citesc melodramatic. O să flutur miinile şi 
toate celelalte. 

— Aduci argumente pentru ca să fiu rea. 

— Hei, deja ai lipsit de la masă. Asta merită o fluturare 
de mînă sau două. 

— Ticălosule, am repetat. Aproape că-l auzeam zimbind 
la PDA. 

— Trebuie să plec. Mama zice să pun masa. 

— Vrei să-ncerc să ajung? am întrebat. 

Brusc, chiar voiam să fiu acolo. 

— Pot încerca. 

— O să traversezi toată colonia în fugă în cinci minute? 
întrebă el. 

— Aş putea s-o fac, am răspuns. 

— Poate că Babar ar putea. Dar el are două picioare în 
plus faţă de tine. 


— Bine, am răspuns. O să-l trimit pe Babar să cineze cu 
tine. Enzo izbucni în ris. 

— Aşa să faci. Să-ţi spun eu ce-ar trebui, Zoe. Vino 
încoace în pas rezonabil şi probabil că o să ajungi la timp 
pentru desert. Mama a făcut o plăcintă. 

— Oho, plăcintă! Ce fel? 

— Cred că se cheamă plăcinta „Zoe-capătă-orice-fel-de- 
plăcintă-găseşte-şi-i-place”. 

— Mmmm, întotdeauna mi-a plăcut felul ăsta de plăcintă. 

— Ei bine, da. E trecută chiar în denumire. 

— Atunci întîlnirea e aranjată, am spus. 

— Bine. Nu uita. Ştiu că ţinerea de minte e o problemă 
pentru tine. 

— Ticălosule! 

— Verifică-ţi lista de mesaje. S-ar putea să fie o poezie 
acolo. 

— O să aştept fluturarea din mînă. 

— Ăsta-i probabil idealul. O să fie mai bine aşa. lar acum, 
mama se uită la mine cu laser în ochi. Trebuie să plec. 

— Du-te, l-am îndemnat. Ne vedem curînd. 

— Bine, răspunse Enzo. Te iubesc. 

Începuserăm să ne spunem asta unul altuia de curînd. 
Părea potrivit. 

— Şi eu te iubesc, am replicat şi m-am deconectat. 

— Voi doi mă faceţi să vomit atit de tare, comentă 
Gretchen.  Auzise partea mea de conversaţie şi-şi 
rostogolise ochii în cap tot timpul. Stăteam în dormitorul ei. 

Am lăsat jos PDA-ul şi i-am tras una cu o pernă. 

— Eşti doar geloasă că Magdy nu ţi-o spune niciodată. 

— O, Dumnezeule! exclamă Gretchen. Lăsînd deoparte 
faptul că nu vreau cituşi de puţin să aud asta din partea lui, 
dacă ar încerca vreodată să-mi spună asta, capul i-ar 
exploda de-a dreptul înainte ca vorbele să-i iasă măcar pe 
gură. Ceea ce, dacă mă gindesc acum la asta, ar putea fi 
un motiv excelent să încerc să-l fac s-o spună. 

— Voi doi sînteţi atît de drăguţi! Vă şi văd stînd în faţa 
altarului şi luîndu-vă la harţă chiar înainte să spuneţi „da”. 


— Zoë, dacă ajung vreodată prin apropierea unui altar cu 
Magdy, te autorizez să mă plachezi şi să mă tîrăşti afară. 

— O, bine... 

— Acum hai să nu mai vorbim niciodată despre asta. 

— Eşti într-o stare de negare totală. 

— Cel puţin nu eu sînt cea care-a uitat întîlnirea pentru 
cină, comentă Gretchen. 

— E şi mai rău. Mi-a scris o poezie. Urma să mi-o 
citească. 

— Ai pierdut cina şi un spectacol. Eşti cea mai rea 
prietenă care a existat vreodată. 

— Ştiu, am răspuns. 

Am întins mîna după PDA. 

— O să-i scriu un mesaj de scuze în care să spun asta. 

— Pune nişte umilinţă în plus, mă sfătui Gretchen. Pentru 
că asta e sexy. 

— Comentariul ăsta explică multe despre tine, Gretchen. 

Apoi, PDA-ul meu căpătă o viaţă proprie, emiţind un 
sunet de alarmă din difuzor şi derulînd un avertisment de 
atac aerian pe ecran. Pe biroul lui Gretchen, PDA-ul ei 
scoase acelaşi sunet şi derulă acelaşi mesaj. Fiecare PDA 
din colonie făcu acelaşi lucru. În depărtare, am auzit 
sirenele instalate lîngă fermele menoniţilor şi alertîndu-i, 
pentru că ei nu foloseau tehnologie personală. 

Pentru prima oară de la înfringerea flotei Conclavului, 
Roanoke era atacată. Rachetele erau pe drum. 

M-am repezit la uşa camerei lui Gretchen. 

— Unde te duci? întrebă ea, prinzindu-mă din urmă. 
Trebuie să ajungem la un adăpost. 

— Uite, i-am arătat. 

În depărtare, un ac strălucitor de lumină brăzda cerul, 
ţintind către ceva ce nu vedeam prea bine. Apoi urmă un 
fulger de un alb orbitor. Exista un satelit defensiv deasupra 
lui Roanoke; trăsese şi lovise una dintre rachetele ce venea 
spre noi. Dar altele erau încă pe drum. 

Pocnetul tăios al exploziei rachetei ajunse la noi, cu un 
decalaj nici pe departe suficient între lumină şi sunet. 


— Hai, Zoe, strigă Gretchen şi porni să tragă de mine. 
Trebuie să plecăm! 

Am renunţat să mă mai uit la cer şi am alergat împreună 
cu Gretchen către unul dintre adăposturile comunităţii pe 
care le excavaserăm şi construiserăm de curînd; se umplea 
repede cu colonişti. In timp ce fugeam, i-am văzut pe 
Hickory şi Dickory, care mă zăriseră şi ei; se apropiară şi se 
aşezară de-o parte şi de alta a mea în timp ce intram în 
adăpost. Chiar şi cuprinşi de panică, oamenii încă le făceau 
loc. Gretchen, Hickory, Dickory, cam cincizeci de alţi 
colonişti şi cu mine ne-am ghemuit cu toţii în adăpost, 
încordaţi să auzim ce se petrecea deasupra noastră, prin 
aproape patru metri de pămînt şi beton. 

— Ce crezi că se pe... vorbi cineva şi apoi se auzi un 
huruit indescriptibil, ca şi cum cineva ar fi luat unul dintre 
containerele de marfă care alcătuiau zidul coloniei şi l-ar fi 
dezmembrat chiar în timpanele noastre. M-am rostogolit la 
pămînt pentru că imediat avu loc un cutremur, am tipat şi 
pariez că toţi ceilalţi din adăpost au tipat şi ei, dar n-am 
perceput asta pentru că a urmat cel mai asurzitor sunet pe 
care-l auzisem vreodată, atît de puternic încît creierul meu 
capitulă şi zgomotul deveni absenţa zgomotului. Singurul 
mod în care ştiam că eu, cel puţin, tipam încă era faptul că- 
mi simţeam gitul cum începe să mă usture. Hickory (sau 
poate Dickory) mă apucă şi mă tinu cît putea de strîns; o 
vedeam pe Gretchen ţinută în acelaşi fel de către celălalt 
obin. 

Luminile din adăpost pilpiîiră, dar rămaseră aprinse. 

Pînă la urmă m-am oprit din ţipat, iar solul încetă să se 
scuture; ceva asemănător auzului îmi reveni şi i-am auzit 
pe ceilalţi din adăpost plîngînd şi rugindu-se şi încercînd să- 
i liniştească pe copii. M-am uitat spre Gretchen, care arăta 
zguduită. M-am desprins de Dickory (se dovedi că el era, 
pînă la urmă) şi m-am dus către ea. 

— Eşti teafără? am întrebat-o. 

Vocea mea sună de parcă era trecută prin vată de lao 
depărtare oarecare. Gretchen dădu din cap, dar nu se uită 


la mine. Mi-am dat seama că era prima oară cînd se afla în 
mijlocul unui atac. 

M-am uitat în jur. Cei mai mulţi dintre oamenii din 
adăpost arătau la fel ca şi Gretchen. Era pentru prima oară 
cînd oricare dintre ei participase la un atac. Dintre toţi 
aceşti oameni, eu eram singura veterană a unui atac ostil. 
Bănuiesc că asta mă punea la comandă. 

Am văzut un PDA pe podea; cineva îl scăpase. L-am 
ridicat, l-am pornit şi am citit ce era pe el. Apoi m-am 
ridicat în picioare, am fluturat miinile dintr-o parte într-alta 
şi am strigat: „Scuzaţi-mă!”, pînă cînd oamenii începură să 
se uite la mine. Cred că destui mă recunoscură ca fiind fiica 
şefilor coloniei, încît să ajungă la concluzia că s-ar putea să 
ştiu ceva în plus. 

— Informaţia de urgenţă de pe PDA spune că atacul pare 
să se fi terminat, am strigat eu cînd mi s-a părut că se uitau 
la mine destui oameni. Dar pînă cînd nu primim un semnal 
de „cale liberă”, trebuie să rămînem în adăpost. Trebuie să 
stăm aici şi să ne păstrăm calmul. Este cineva rănit sau 
bolnav? 

— Nu aud prea bine, anunţă cineva. 

— Nu cred că vreunul dintre noi aude prea bine în acest 
moment, am observat. De aceea tip. 

Era o încercare de glumă. Nu cred că oamenii se lăsară 
atraşi de ea. 

— Mai există răni pe-aici în afară de pierderea auzului? 

Nimeni nu spuse nimic şi nu ridică mîna. 

— Atunci haideţi să rămînem pe loc şi să aşteptăm 
semnalul de „cale liberă”. 

Am ridicat PDA-ul pe care-l foloseam. 

— Al cui e ăsta? 

Cineva ridică mîna; am întrebat dacă-l puteam 
împrumuta. 

— Cineva a luat lecţii de „comandă” cînd nu mă uitam, 
comentă Gretchen cînd m-am aşezat din nou lîngă ea. 

Cuvintele erau tipice pentru Gretchen, dar vocea era 
foarte, foarte tremurată. 


— Tocmai am fost atacați, am explicat. Dacă cineva nu 
se preface că ştie ce face, oamenii or să înceapă s-o ia 
razna. Asta ar fi rău. 

— Nu te contrazic. Sînt doar impresionată. 

Arătă către PDA. 

— Poţi să trimiţi mesaje? Putem afla ce se petrece? 

— Nu cred, am răspuns. Cred că sistemul de urgenţă 
anulează mesajele obişnuite. 

Am ieşit din contul proprietarului PDA-ului şi am intrat în 
contul meu. 

— Să vedem. Enzo a zis că mi-a trimis poemul acela, dar 
nu-i încă aici. Probabil e în aşteptare şi o să fie trimis de 
îndată ce avem cale liberă. 

— Aşadar, nu ştim dacă toţi ceilalţi sînt teferi. 

— Sînt sigură că o să primim curînd semnalul de cale 
liberă. Eşti îngrijorată pentru tatăl tău? 

— Da. Tu nu eşti îngrijorată pentru părinţii tă? E 

— Au fost soldaţi. Au mai făcut asta şi înainte. Imi fac 
griji pentru ei, dar pariez că n-au nimic. lar Jane este cea 
care rulează mesajele de urgenţă. Atita vreme cit se 
actualizează, înseamnă că e teafără. 

PDA-ul trecu de la cutia mea poştală la o notă care se 
plimba pe ecran; primiserăm „cale liberă”. 

— Vezi, am spus. 

l-am pus pe Hickory şi pe Dickory să verifice intrarea 
adăpostului, în căutarea de resturi care cădeau; era liber. 
Am ieşit din cont de pe PDA şi i l-am dat înapoi 
proprietarului, apoi lumea începu să se tirască afară. 
Gretchen şi cu mine am fost ultimele care să pornim spre 
suprafaţă. 

— Ai grijă unde calci, mă avertiză Gretchen în timp ce 
urcam, şi arătă pe jos. 

Era sticlă peste tot. M-am uitat în jur. Toate casele şi 
clădirile erau în picioare, dar aproape toate ferestrele erau 
sparte. Aveam să culegem sticlă zile întregi, de peste tot. 

— Măcar a fost vreme frumoasă, am comentat. 

Nimeni nu păru să mă audă. Probabil că n-avea nici o 
importanţă. 


l-am spus la revedere lui Gretchen şi m-am îndreptat 
spre casa mea, împreună cu Hickory şi Dickory. Am găsit şi 
mai multă sticlă în locuri surprinzătoare şi pe Babar ascuns 
în cabina de duş. Am reuşit să-l conving să iasă şi l-am 
îmbrăţişat strîns. El mă linse pe faţă cu o frenezie 
crescîndă. După ce l-am mîngiiat şi l-am liniştit, am întins 
mîna după PDA să-i chem pe mămica şi pe tăticul, dar mi- 
am dat seama că-l lăsasem la Gretchen. l-am pus pe 
Hickory şi Dickory să stea cu Babar - avea nevoie de 
compania lor mai mult decit aveam eu în acel moment - şi 
am plecat către Gretchen. In timp ce mergeam către casa 
ei, uşa din faţă se deschise şi Gretchen se năpusti afară, 
mă văzu şi alergă spre mine, cu PDA-ul ei într-o mînă şi cu 
al meu în cealaltă. 

— Zoë, exclamă ea, apoi chipul i se înăspri şi orice-ar fi 
avut de spus se pierdu pentru cîteva clipe. 

— O, nu... Gretchen! Gretchen! Ce e? E tatăl tău? Tatăl 
tău e bine? 

Gretchen clătină din cap şi se uită la mine. 

— Nu e tatăl meu. El n-a păţit nimic. Nu e tata. Zoë, 
Magdy tocmai m-a chemat. Zice că ceva a lovit ferma lui 
Enzo. Casa e încă în picioare, zice el, dar că e ceva mare în 
curte. Crede că e o bucată de rachetă. Zice că a încercat 
să-l sune pe Enzo, dar nu-i acolo. Nu-i nimeni acolo. Nu 
răspunde nimeni. Zice că tocmai au construit un adăpost 
împotriva bombelor, în afara casei. În curte, Zoë. Magdy 
zice că tot cheamă şi nu răspunde nimeni. Tocmai l-am 
sunat şi eu pe Enzo. Nu prind nimic, Zoë. Nici măcar nu se 
conectează. Tot încerc. O, Doamne, Zoë! Doamne, Zoë! 
Doamne! 


æ 


Enzo Paulo Gugino era născut pe Zhong Guo, ca prim 
copil al lui Bruno şi Natalie Gugino. Bruno şi Natalie se 
cunoşteau de cînd erau mici şi toată lumea din anturajul lor 
a ştiut, din clipa în care puseseră ochii unul pe celălalt, că 
aveau să fie împreună în fiecare moment al vieţii lor. Bruno 


şi Natalie n-au contrazis această idee. Bruno şi Natalie, din 
cîte se ştie, nu s-au contrazis pentru nimic, şi cu siguranţă 
nu s-au contrazis între ei. S-au căsătorit tineri, chiar şi 
pentru cultura profund religioasă în care trăiau pe Zhong 
Guo, în care oamenii se căsătoreau deseori devreme. Dar 
nimeni nu şi-i închipuia pe cei doi altfel decît împreună; 
părinţii lor şi-au dat consimţămiîntul şi tinerii s-au căsătorit 
într-una dintre nunțile cu cei mai mulţi participanţi pe care 
şi le putea aminti oricine în orăşelul lor natal, Pomona Falls. 
Nouă luni mai tîrziu, aproape la zi, a apărut Enzo. 

Enzo a fost dulce din clipa în care s-a născut; era 
întotdeauna vesel şi numai din cînd în cînd neastîmpărat, 
deşi (aşa cum se explica deseori, mai tîrziu, în mare parte 
spre umilinţa lui), avea o tendinţă pronunţată să-şi dea jos 
scutecele şi să le întindă conţinutul pe cel mai apropiat 
perete. Acest lucru a provocat o dată o problemă serioasă, 
într-o bancă. Din fericire, a fost învăţat devreme la toaletă. 

Enzo l-a cunoscut pe prietenul lui cel mai bun, Magdy 
Metwalli, la grădiniţă. În prima zi de şcoală, un băiat din 
clasa a treia a încercat să se ia de Enzo şi l-a împins cu 
putere la pămînt; Magdy, pe care Enzo nu-l mai văzuse 
niciodată în viaţă, s-a aruncat asupra băiatului din anul trei 
şi a început să-i dea pumni în faţă. Magdy, care la vremea 
aceea era mic pentru vîrsta lui, n-a produs nici o pagubă 
serioasă, în afară de faptul că l-a făcut pe băiatul din clasa 
a treia să facă pe el de frică (literalmente); Enzo a fost cel 
care l-a tras în cele din urmă pe Magdy de pe băiatul din 
clasa a treia şi l-a potolit înainte să fie trimişi cu toţii în 
biroul directorului şi apoi acasă, pentru restul zilei. 

Enzo a arătat devreme talent pentru vorbe şi cînd avea 
şapte ani şi-a scris prima povestire, intitulată „Şoseta 
oribilă care mirosea urit şi care a mîncat tot Pomona Falls 
în afară de casa mea”, în care o şosetă mare, suferind 
mutații din cauza propriului ei miros oribil de nespălat, a 
început să-şi croiască drum mîncînd conţinutul unui întreg 
oraş şi a fost înfrintă numai cînd eroii Enzo şi Magdy au 
bătut-o ca s-o supună şi apoi au aruncat-o într-o piscină 
plină cu detergent de rufe. Prima pare a povestirii (despre 


originea şosetei), avea trei fraze; scena bătăliei culminante 
avea trei pagini. Zvonurile spuneau că Magdy (cel care 
citea povestea, nu cel din ea) cerea tot mai mult din scena 
bătăliei. 

Cînd Enzo avea zece ani, mama lui a rămas însărcinată 
pentru a doua oară, cu gemenele Maria şi Katherina. 
Sarcina a fost dificilă şi complicată, pentru că trupul lui 
Natalie avea dificultăţi în a păstra doi bebeluşi deodată; 
naşterea a fost pe muchie de cuţit, iar Natalie a fost cît pe 
ce să sîngereze de moarte, nu numai o dată. Natalie a avut 
nevoie de mai mult de un an ca să se refacă în întregime, şi 
în acest timp Enzo, în vîrstă de zece, apoi de unsprezece 
ani, şi-a ajutat tatăl şi mama să aibă grijă de surorile lui, 
învăţind să schimbe scutece şi să hrănească fetele cînd 
mama avea nevoie să se odihnească. Asta a fost ocazia 
pentru singura ceartă adevărată între Magdy şi Enzo: 
Magdy i-a spus în glumă lui Enzo fătălău pentru că-şi ajuta 
mama, iar Enzo l-a plesnit peste gură. 

Cînd Enzo avea cincisprezece ani, familiile Gugino, 
Metwalli şi încă două pe care le cunoşteau s-au înscris în 
grup ca să facă parte din prima colonie formată din 
cetăţeni ai Uniunii Coloniale, în loc de cetăţeni ai 
Pămîntului. În următoarele cîteva luni, fiecare părticică a 
vieţii lui Enzo, ca şi viaţa familiei lui au fost deschise 
cercetărilor, iar el a suportat totul cu la fel de multă graţie 
pe cît ar fi avut oricine altcineva în vîrstă de cincisprezece 
ani şi care voia să fie lăsat în pace. Fiecărui membru al 
fiecărei familii i s-a cerut să dea o declaraţie în care să 
explice de ce dorea să facă parte din colonie. Bruno Gugino 
a explicat că era fan al epocii colonizării americane şi al 
istoriei timpurii a Uniunii Coloniale; voia să facă parte şi el 
din acest nou capitol al istoriei. Natalie Gugino a scris că 
voia să-şi crească copiii pe o lume unde cu toţii să 
muncească împreună. Maria şi Katherina au făcut desene 
cu ele, plutind în spaţiu, înconjurate de luni zimbăreţe. 

Enzo, care iubea cuvintele din ce în ce mai mult, a scris o 
poezie, imaginîndu-se pe el însuşi stînd pe o lume nouă, şi 
o intitulă „Destinația mea, stelele”. Mai tîrziu a recunoscut 


că luase titlul dintr-o carte obscură de aventuri fantastice 
pe care n-o citise niciodată, dar al cărei titlu îi rămăsese în 
minte. Poezia, menită doar pentru înscriere, s-a strecurat în 
presa locală şi a devenit un soi de senzaţie. Pînă la urmă a 
devenit un fel de imn, neoficial oficial, pentru efortul de 
colonizare de pe Zhong Guo. Şi după toate astea, Enzo, 
familia lui şi colegii lor de înscriere chiar nu mai putuseră 
să nu fie aleşi să plece. 

Cînd Enzo abia împlinise şaisprezece ani, a cunoscut o 
fată, pe nume Zoë şi, pentru un motiv care depăşeşte 
înţelegerea, s-a îndrăgostit de ea. Zoë era o fată care părea 
că ştie ce face în cea mai mare parte a timpului şi care era 
încîntată să-ţi spună că acesta era cazul, de fapt, tottimpul 
- însă în clipele petrecute în intimitate, Enzo a aflat că Zoë 
era la fel de nervoasă, de nesigură şi de îngrozită că ar 
putea să spună sau să facă o prostie care să-l sperie şi să-l 
alunge pe acest băiat pe care credea că l-ar putea iubi, pe 
cît era şi el de nervos, de nesigur şi de îngrozit că ar putea 
face o prostie similară. Ei au vorbit, s-au atins, s-au ţinut în 
braţe, s-au sărutat şi au învăţat cum să nu fie nervoşi, 
nesiguri şi îngroziţi unul de celălalt. Au zis şi au făcut 
prostii, şi s-au speriat unul pe celălalt şi s-au îndepărtat 
unul de celălalt, pentru că nu ştiau cum să se poarte mai 
bine de-atit. Apoi însă au trecut peste asta şi, cînd au fost 
împreună din nou, pentru a doua oară, nu s-au întrebat 
dacă era posibil să se iubească unul pe altul. Pentru că 
ştiau că se iubeau. Şi şi-o spuneau unul altuia. 

În ziua în care Enzo a murit, a vorbit cu Zoë, a glumit cu 
ea despre faptul că a lipsit de la cina pe care trebuia s-o ia 
cu familia lui şi i-a promis să-i trimită o poezie pe care-o 
scrisese pentru ea. Apoi i-a spus că o iubea şi a auzit-o 
zicîndu-i că îl iubea. l-a trimis poemul şi s-a aşezat la masă 
cu familia lui. Cînd a venit alerta de pericol, familia Gugino, 
tatăl Bruno, mama Natalie, fiicele Maria şi Katherina şi fiul 
Enzo s-au dus cu toţii în adăpostul pe care Bruno şi Enzo îl 
făcuseră doar cu o săptămînă în urmă şi au stat împreună, 
unul lîngă altul, ţinîndu-se în braţe şi aşteptind „calea 
liberă”. 


În ziua în care Enzo a murit, a ştiut că era iubit. A ştiut că 
era iubit de mama şi de tatăl lui, care, aşa cum cunoştea 
toată lumea, nu încetaseră niciodată să se iubească pînă în 
clipa în care au murit. Dragostea lor unul pentru celălalt 
devenise dragostea lor pentru fiul şi pentru fiicele lor. Enzo 
ştia că era iubit de surorile lui, de care avusese grijă cînd 
erau mici. Ştia că era iubit de prietenul lui cel mai bun, pe 
care nu înceta niciodată să-l scoată din încurcături, şi 
alături de care nu înceta niciodată să intre în încurcături. Şi 
ştia că era iubit de Zoe - adică de mine - Zoe pe care o 
numea dragostea lui şi care îi întorcea întruna cuvintele. 

Enzo a trăit o viaţă de iubire, din clipa în care s-a născut 
pînă în clipa în care a murit. Atiţia oameni trec prin viaţă 
fără iubire. Dorind iubire. Sperind să găsească iubire. 
Tînjind după mai multă decit aveau. Simţind lipsa iubirii 
cînd aceasta dispărea. Enzo n-a trebuit niciodată să treacă 
prin asta. N-ar fi trebuit niciodată să treacă. 

Tot ceea ce a cunoscut, toată viaţa lui, a fost iubirea. 

Trebuie să cred că a fost de-ajuns. 

Ar fi trebuit să fie, acum. 


x 


Am petrecut ziua cu Gretchen, Magdy şi toți prietenii lui 
Enzo, care erau atît de mulţi, plîngînd, rîzînd şi amintindu- 
ne de el, apoi, la un moment dat, n-am mai putut suporta 
pentru că toată lumea începuse să mă trateze ca pe 
văduva lui Enzo şi, cu toate că într-un fel mă simțeam ca şi 
cum aş fi fost, nu voiam să fiu nevoită să împart asta cu 
toată lumea. Sentimentul era al meu şi voiam să fiu zgîrcită 
cu el încă un pic. Gretchen văzu că am ajuns la un soi de 
limită şi mă duse în camera ei, îmi spuse să mă odihnesc 
puţin şi că o să vină mai tirziu să vadă ce mai fac. Apoi îmi 
dădu o îmbrăţişare aprigă, mă sărută pe timplă, îmi spuse 
că mă iubeşte şi închise uşa după mine. M-am întins în 
patul lui Gretchen şi am încercat să nu gîndesc. Am reuşit 
destul de bine, pînă cînd mi-am adus aminte de poezia lui 
Enzo, care mă aştepta în cutia poştală. 


Gretchen îmi pusese PDA-ul pe biroul ei. M-am dus pînă 
la el, am luat PDA-ul, m-am aşezat înapoi pe pat, am 
deschis lista de mesaje şi l-am văzut pe cel de la Enzo. Am 
întins degetul ca să apăs pe ecran, pentru a-l salva, apoi 
am deschis în schimb conţinutul PDA-ului. Am găsit 
directorul intitulat „Enzo Dodgeball”, l-am deschis şi am 
început să rulez fişierele, privind cum Enzo flutura din mîini 
pe terenul de dodgeball, încasînd lovituri în faţă şi 
rostogolindu-se pe jos cu o sincronizare incredibil de 
comică. M-am uitat pînă cînd am început să rîd atît de tare 
încît abia mai vedeam, şi a trebuit să las din mînă PDA-ul 
pentru un minut, ca să mă concentrez asupra simplului act 
de a inspira şi de a expira. 

Cînd m-am stăpiînit din nou, am luat PDA-ul, am deschis 
lista de mesaje şi l-am deschis pe cel de la Enzo. 


x 


Zoë: 

lată-te. O să trebuiască să-ți imaginezi deocamdată 
braţul fluturînd. Dar spectacolul pe viu soseşte! Adică, după 
ce mîncăm plăcintă. Mmm... plăcintă... 


AL TĂU 


Ai zis că sînt al tău 

Și sînt de acord 

Dar felul în care sînt al tău 

E o chestiune de o oarecare importanță. 
Nu-s al tău 


Ca o cumpărătură, 


Ceva comandat şi vindut 

ȘI livrat într-o cutie 

Ca să fie aşezat şi etalat 

Prietenilor şi admiratorilor. 

N-aş fi al tău în acest fel 

Și ştiu că nu m-ai vrea aşa. 

O să-ți spun cum sînt al tău. 

Sint al tău ca un inel pe deget 

Un simbol a ceva etern. 

Sint al tău ca o inimă într-un piept 

Bătind în acelaşi ritm cu altă inimă. 

Sint al tău ca un cuvint în aer 

Ducindu-ţi dragostea la ureche. 

Sint al tău ca un sărut pe buze 

Pus acolo de mine, sperind la mai multe. 
Și cel mai mult sînt al tău 

Pentru că înăuntru, unde-mi tin speranțele 
Păstrez speranţa că tu eşti a mea. 

E o speranță pe care o dezvălui acum ca pe un dar. 
Fii a mea ca un inel 


Și ca o inimă 


Şi ca un cuvint 

Și ca un sărut 

Și ca o speranță ținută aproape. 
Eu voi fi al tău ca toate acestea 
Și ceva mai mult 

Ceva ce vom descoperi între noi 
Și va fi numai al nostru. 

Ai zis că sînt al tău 

Și sint de acord. 

Spune-mi că eşti a mea şi tu. 
Aştept cuvintul tău 


Și sper la sărutul tău. 


Te iubesc. 
Enzo. 


Şi eu te iubesc, Enzo. Te iubesc. 
Mi-e dor de tine. 


DOUĂZECI ŞI UNU 


În dimineaţa următoare am aflat că tăticul era sub arest. 


— Nu-i tocmai arest, explică tăticul de la masa din 
bucătărie, unde îşi lua cafeaua de dimineaţă. Am fost 
eliberat din postul de conducător al coloniei şi trebuie să 
mă întorc pe staţia Phoenix pentru o anchetă. Aşa că e mai 
mult un proces. Şi dacă ăsta merge prost, atunci o să fiu 
arestat. 

— O să meargă prost? am întrebat. 

— Probabil, răspunse tăticul. De obicei nu fac o anchetă 
dacă nu ştiu cum o să iasă, şi dacă era să iasă bine, nu se 
mai osteneau s-o facă. 

Sorbi din cafea. 

— Ce-ai făcut? am întrebat. 

Aveam propria cafea, plină ochi cu frişcă şi zahăr, care 
stătea nebăgată în seamă în faţa mea. Eram încă în stare 
de şoc din cauza lui Enzo, şi asta chiar nu mă ajuta. 

— Am încercat să-l conving pe generalul Gau să nu intre 
în capcana pe care am întins-o pentru el şi flota lui. Cînd 
ne-am întîlnit, i-am cerut să nu-şi cheme navele. L-am 
implorat, la drept vorbind. Era împotriva ordinelor pe care 
le primisem. Mi se ceruse să intru într-o „conversaţie 
neesenţială” cu el. Ca şi cum ai putea avea o conversaţie 
neesenţială cu cineva care plănuieşte să-ţi ocupe colonia şi 
a cărui întreagă flotă eşti pe cale s-o faci să explodeze... 

— De ce-ai făcut-o? De ce-ai încercat să-i acorzi 
generalului Gau o ieşire? 

— Nu ştiu. Probabil pentru că nu voiam pe mîinile mele 
sîngele tuturor echipajelor acelora. 

— Nu tu ai fost cel care a declanşat bombele. 

— Nu cred că asta are vreo importanţă, nu-i aşa? 

Lăsă ceaşca din mînă. 

— Făceam totuşi parte din plan. Eram încă un participant 
activ. Port deci o parte din responsabilitate. Voiam să ştiu 
că măcar am încercat, oricît de puţin, să evit atita vărsare 
de sînge. Bănuiesc că speram doar că ar putea exista o 
cale să fac lucrurile altfel decît pe calea care sfirşeşte cu 
toată lumea omorită. 


M-am ridicat de pe scaun şi l-am strîns cu putere în braţe 
pe tăticul. Mă îmbrăţişă şi el, apoi se uită la mine, puţin 
surprins, cînd m-am aşezat la loc. 

— Mulţumesc, zise el. Mi-ar plăcea să ştiu pentru ce a 
fost asta. 

— Pentru că sînt fericită că gîndim la fel. Îmi dau seama 
că sîntem înrudiţi, chiar dacă nu biologic. 

— Nu cred că s-ar îndoi cineva că semănăm, draga mea. 
Deşi, avînd în vedere că sînt pe cale să fiu luat la refec în 
stil mare de către Uniunea Colonială, nu sînt sigur că e un 
lucru chiar atit de bun pentru tine. 

— Eu cred că este. 

— Şi, biologie sau nu, sîntem amindoi destul de deştepţi 
ca să ne dăm seama că lucrurile nu merg bine pentru 
nimeni. E o harababură mare de tot şi să nu crezi că noi am 
scăpat de ea. 

— Amin. 

— Cum te mai simţi, iubito? O să-ţi revii? 

Am deschis gura să spun ceva, dar am închis-o la loc. 

— Cred că în momentul ăsta vreau să vorbesc despre 
orice altceva pe lumea asta în afară de ce mai fac, am 
răspuns în cele din urmă. 

— Bine, spuse tăticul. 

Incepu atunci să vorbească despre el însuşi, nu pentru că 
era preocupat numai de propria lui persoană, ci pentru că 
ştia că dacă-l ascultam pe el, m-ar fi ajutat să-mi abat 
mintea de la propriile mele griji. L-am ascultat vorbind mai 
departe, fără să mă preocupe prea tare ce spunea. 


x 


Tăticul plecă pe nava de aprovizionare San Joaquin în 
ziua următoare, împreună cu Manfred Trujillo şi cu alți 
cîţiva colonişti care mergeau pe post de reprezentanţi ai 
coloniei Roanoke, avînd treburi politice şi culturale. Asta 
era acoperirea lor, oricum. Ceea ce urmăreau de fapt, cel 
puțin aşa îmi spusese Jane, era să încerce să afle ce se 
petrecea în universul din care făcea parte Roanoke şi cine 


erau cei care ne atacaseră. Le lua o săptămînă tăticului şi 
celorlalţi să ajungă pe staţia Phoenix; urmau să stea acolo 
o zi-două, după care le mai trebuia încă o săptămînă să se 
întoarcă. Ceea ce însemna că, exceptindu-l pe tăticul, toţi 
ceilalţi aveau nevoie de mai bine de o săptămînă ca să se 
întoarcă; dacă ancheta tăticului se întorcea împotriva sa 
însă, el nu s-ar mai fi întors. 
Am încercat să nu ne gîndim la asta. 


x 


Trei zile mai tîrziu, cea mai mare parte a coloniei se 
întîlni la ferma Gugino şi-şi luă rămas-bun de la Bruno şi 
Natalie, de la Maria, Katherina şi Enzo. Erau îngropaţi acolo 
unde muriseră; Jane şi cu ceilalţi înlăturaseră rămăşiţele 
rachetei care căzuse peste ei, remodelaseră locul cu 
pămînt nou şi sădiseră iarbă nouă deasupra. Fu amplasat 
un semn care să amintească de familie. La un moment dat 
în viitor, ar putea fi pus un alt monument, mai mare, dar 
deocamdată era unul mic şi simplu; numele familiei, 
numele tuturor membrilor săi şi datele lor. Îmi amintea de 
piatra de mormiînt a propriei mele familii, unde se afla 
îngropată mama mea biologică. Pentru un motiv 
neprecizat, am găsit asta oarecum reconfortant. 

Tatăl lui Magdy, care fusese prietenul cel mai apropiat al 
lui Bruno Gugino, vorbi cu căldură despre întreaga familie. 
Un grup de cîntăreţi veni şi cîntă două dintre imnurile 
favorite ale lui Natalie de pe Zhong Guo. Magdy vorbi, scurt 
şi cu greutate, despre prietenul lui cel mai bun. Cînd se 
aşeză la loc, Gretchen era acolo să-l ia în braţe în timp ce 
suspina. În cele din urmă ne-am sculat cu toţii, unii s-au 
rugat şi alţii au stat tăcuţi, cu capetele plecate, gîndindu-se 
la prietenii absenţi şi la cei dragi. Apoi plecară, pînă cînd 
am rămas numai eu, Gretchen şi Magdy, stînd tăcuţi lîngă 
semn. 

— Te-a iubit, ştii, îmi spuse brusc Magdy. 

— Ştiu. 


— Nu, replică Magdy, şi am văzut cum încerca să mă 
facă să înţeleg că nu rostea doar cuvinte de alinare. Nu e 
cum spunem noi că iubim ceva sau că iubim oameni care 
doar ne plac. Chiar te-a iubit, Zoe, era gata să-ţi petreacă 
toată viaţa cu tine. Aş vrea să te pot face să crezi asta. 

Mi-am scos PDA-ul, l-am deschis la poezia lui Enzo şi i-am 
arătat-o lui Magdy. 

— Cred, i-am spus. 

Magdy citi poezia, dădu din cap. Apoi îmi dădu înapoi 
PDA-ul. 

— Mă bucur, vorbi el. Mă bucur că ţi-a trimis asta. 
Obişnuiam să fac haz de el pentru că-ţi scria poeziile astea. 
Îi ziceam că era doar un nătărău. 

l-am zimbit. 

— Dar acum mă bucur că nu m-a ascultat. Mă bucur că 
le-a trimis. Pentru că acum ştii. Ştii cît de mult te-a iubit. 

Magdy izbucni în lacrimi încercînd să termine fraza. M- 
am dus la el, l-am luat în braţe şi l-am lăsat să plîngă. 

— Te-a iubit şi pe tine, Magdy. La fel de mult ca şi pe 
mine. La fel de mult ca pe oricine. Ai fost cel mai bun 
prieten al lui. 

— Şi eu l-am iubit. A fost fratele meu. Adică, nu fratele 
meu adevărat... 

Expresia i se schimbă; era enervat pe el însuşi că nu se 
exprima aşa cum voia. 

— Nu, Magdy, am spus. Ai fost fratele lui adevărat. Din 
toate punctele de vedere care contează, ai fost fratele lui. 
Ştia că te gindeşti la el în felul ăsta. Şi te iubea pentru asta. 

— Îmi pare rău, Zoë, răspunse Magdy şi se uită în jos, la 
picioare. Îmi pare rău că v-am făcut necazuri, ţie şi lui Enzo. 
Îmi pare rău. 

— Hei, am replicat. Încetează. Trebuia să ne faci 
necazuri, Magdy. A face oamenilor necazuri e ceea ce faci 
tu. Întreab-o pe Gretchen! 

— E adevărat, răspunse Gretchen, nu fără bunăvoință. 
Chiar aşa e. 


— Enzo se gindea la tine ca la fratele lui, am continuat. 
Eşti şi fratele meu. Ai fost, în tot acest timp. Te iubesc, 
Magdy. 

— Şi eu te iubesc, Zoë, vorbi Magdy în şoaptă, apoi se 
uită drept la mine. Mulţumesc. 

— Pentru nimic. 

L-am îmbrăţişat din nou. 

— Adu-ţi aminte doar că, în calitate de nou membru al 
familiei, am dreptul acum să-ţi fac zilele amare în toate 
felurile. 

— Abia aştept, răspunse Magdy şi apoi se întoarse spre 
Gretchen. Asta înseamnă că şi tu eşti sora mea? 

— Avînd în vedere istoria noastră, ai face mai bine să 
speri că nu. 

Magdy izbucni în ris, ceea ce era un semn bun, apoi îmi 
dădu un pupic pe obraz, o îmbrăţişă pe Gretchen şi plecă 
de la mormîntul prietenului şi fratelui său. 

— Crezi că o să fie bine? am întrebat-o pe Gretchen în 
timp ce-l urmăream îndepărtindu-se. 

— Nu, răspunse Gretchen. Nu pentru multă vreme. Ştiu 
că l-ai iubit pe Enzo, Zoë, chiar ştiu, şi nu vreau par că 
încerc să subapreciez asta. Dar Enzo şi Magdy erau ca două 
jumătăţi ale aceluiaşi întreg. 

Făcu semn din cap către Magdy. 

— Tu ai pierdut pe cineva pe care-l iubeşti. £/a pierdut o 
parte din fiinţa lui. Nu ştiu dacă o să treacă peste asta. 

— İl poţi ajuta. 

— Poate. Dar gindeşte-te ce-mi ceri să fac. 

Am rîs. De aceea o iubeam pe Gretchen. Era cea mai 
deşteaptă fată pe care-o cunoscusem vreodată şi destul de 
deşteaptă ca să ştie că faptul de a fi deşteaptă avea 
repercusiuni. Îl putea ajuta pe Magdy, sigur că da, devenind 
o parte din ceea ce-i lipsea lui. Dar asta însemna ca ea să 
fie aşa, într-un fel sau altul, pentru tot restul vieţii lor. Urma 
s-o facă, pentru că, dacă mergeai pînă la limită, chiar îl 
iubea pe Magdy. Dar avea dreptate să se îngrijoreze în 
legătură cu ceea ce însemna asta pentru ea. 


— Oricum, continuă Gretchen, n-am terminat cu ajutatul 
altcuiva. 

M-am dezmeticit brusc din gindurile mele auzind asta. 

— O, am exclamat. Bine. Ştii tu. N-am nimic. 

— Ştiu, replică Gretchen. Şi mai ştiu şi că minţi 
îngrozitor. 

— Nu te pot păcăli. 

— Nu. Pentru că ceea ce era Enzo pentru Magdy sînt eu 
pentru tine. 

Am îmbrăţişat-o. 

— Ştiu, am zis. 

— Bine. De cite ori o să uiţi, am să-ţi aduc aminte. 

— În ordine. 

Ne-am desprins din braţe şi Gretchen mă lăsă singură cu 
Enzo şi familia lui. Am stat cu ei multă vreme. 


x 


Patru zile mai tîrziu, sosi o notiţă de la tăticul, cu o sondă 
de salt de pe stația Phoenix. 

Un miracol, scria. N-am luat drumul închisorii. Ne 
întoarcem cu următoarea navă de aprovizionare. Spune-le 
lui Hickory şi Dickory că o să am nevoie să stau de vorbă cu 
ei cînd mă întorc. Vă iubesc. 

Mai era şi o notiţă pentru Jane, dar nu mi-a spus ce scria 
în ea. 


x 


— De ce-ar vrea tăticul să stea de vorbă cu voi? l-am 
întrebat pe Hickory. 

— Nu ştim, răspunse Hickory. Ultima oară cînd el şi cu 
mine am vorbit despre ceva cît de cît important a fost în 
ziua - iartă-mă - cînd a murit prietenul tău, Enzo. Cu ceva 
vreme în urmă, înainte să plecăm de pe Huckleberry, i-am 
pomenit maiorului Perry că guvernul obinilor şi poporul obin 
sînt gata să te ajute pe tine şi familia ta aici, pe Roanoke, 
dacă ai avea nevoie de ajutorul nostru. Maiorul Perry mi-a 


amintit de această discuţie şi m-a întrebat dacă oferta mai 
stă în picioare. l-am zis că la vremea respectivă credeam 
că da. 

— Crezi că tăticul o să ceară ajutorul vostru? 

— Nu ştiu. Şi de cînd am vorbit ultima oară cu maiorul 
Perry, împrejurările s-au schimbat. 

— Ce vrei să spui? 

— Dickory şi cu mine am primit în sfîrşit informaţii actua- 
lizate detaliate de la guvernul nostru, pînă la şi incluzînd 
analiza acestuia referitoare la atacul Uniunii Coloniale 
împotriva flotei Conclavului. Ştirea cea mai importantă este 
aceea că am fost informaţi că, la scurtă vreme după 
dispariţia navei Magellan, Uniunea Colonială a venit la 
guvernul obinilor şi le-a cerut să nu caute colonia Roanoke, 
nici să nu-i ofere ajutor, dacă urma să fie descoperită de 
Conclav sau de către oricare altă rasă. 

— Ştiau că o să veniţi să mă căutaţi. 

— Da. 

— Dar de ce v-ar cere să nu ne ajutaţi? 

— Pentru că s-ar fi amestecat în planurile Uniunii 
Coloniale de a atrage flota Conclavului pe Roanoke. 

— Asta s-a întîmplat deja. S-a făcut. Obinii ne pot ajuta 
acum. 

— Uniunea Colonială ne-a cerut să continuăm să nu 
acordăm ajutor sau asistenţă coloniei Roanoke. 

— Dar n-are nici un sens! 

— Sîntem înclinați să fim de acord. 

— Asta înseamnă însă că nu mă puteţi ajuta nici pe 
mine! 

— Există o diferenţă între tine şi colonia Roanoke, explică 
Hickory. Uniunea Colonială nu ne poate cere să nu te 
protejăm sau să nu te ajutăm pe tine. Ar încălca tratatul 
între popoarele noastre, iar Uniunea Colonială n-ar vrea să 
facă aşa ceva, în special acum. Dar Uniunea Colonială ar 
putea alege să dea o interpretare îngustă tratatului, şi aşa 
a făcut. Tratatul nostru te priveşte pe tine, Zoë. lar într-o 
măsură mult mai mică, priveşte şi familia ta, însemnînd 


maiorul Perry şi locotenentul Sagan. Nu priveşte însă 
colonia Roanoke ciîtuşi de puţin. 

— O priveşte cînd eu /ocuiesc aici! Colonia asta mă 
priveşte în foarte mare măsură pe mine. Oamenii ei mă 
privesc în foarte mare măsură pe mine. Toţi cei la care ţin, 
din tot universul, sînt aici. Roanoke e importantă pentru 
mine. Ar trebui să fie importantă pentru voi! 

— N-am spus că nu e importantă pentru noi, replică 
Hickory, şi în vocea lui am auzit ceva ce nu mai auzisem 
niciodată: reproș. Nici nu sugerăm că nu e importantă 
pentru tine, din multe motive. Îţi spunem cum cere Uniunea 
Colonială guvernului obinilor să-şi privească drepturile, 
conform prevederilor tratatului. Şi îţi spunem că guvernul 
nostru, pentru propriile lui motive, a fost de acord. 

— Aşadar, dacă tăticul vă cere ajutorul, o să-i spuneţi nu. 

— O să-i spunem că, atita vreme cît Roanoke este o lume 
a Uniunii Coloniale, nu avem posibilitatea de a-i oferi ajutor. 

— Aşadar, nu. 

— Da. Ne pare rău, Zoë. 

— Vreau informaţiile pe care vi le-a dat guvernul vostru. 

— O să ţi le dăm. Dar sînt în limba şi în formatul de 
fişiere ale noastre, şi o să ne ia o durată considerabilă de 
timp ca PDA-ul tău să le traducă. 

— Nu-mi pasă. 

— Cum doreşti. 

Nu prea multă vreme după aceea, m-am uitat cu atenţie 
la ecranul PDA-ului şi am scriîşnit din dinţi, în timp ce acesta 
se tira prin transformări de fişiere şi prin traduceri. Mi-am 
dat seama că ar fi mai uşor să-i întreb pur şi simplu pe 
Hickory şi Dickory despre ceea ce mă interesa, dar voiam 
să văd totul cu propriii mei ochi. Oricît de mult ar fi durat. 

Şi a durat îndeajuns de mult încît să nu apuc să citesc 
mare lucru pînă cînd tăticul şi ceilalţi au ajuns acasă. 


x 


— Toate astea arată ca o păsărească, comentă Gretchen, 
uitîndu-se la documentele pe care i le arătam pe PDA. Parc- 
ar fi fost tradusă de maimuțe, sau cam aşa ceva. 

— Uite, am zis. 

Am deschis un alt document. 

— Potrivit ăstuia, distrugerea flotei Conclavului a avut 
efecte contrare celor aşteptate. Ar fi trebuit să provoace 
prăbuşirea Conclavului, şi toate rasele să înceapă să tragă 
unele în altele. Ei bine, Conclavul începe să se 
prăbuşească, dar rasele nu se prea bat între ele. In schimb, 
atacă lumile Uniunii Coloniale. Au încurcat-o rău de tot. 

— Dacă tu zici că asta înseamnă, o să te cred. Nu prea 
găsesc verbele pe-aici. 

Am deschis alt document. 

— Aici, este vorba despre un conducător din Conclav pe 
nume Nerbros Eser. Acum e principalul concurent al 
generalului Gau la conducerea Conclavului. Gau încă nu 
vrea să atace direct Uniunea Colonială, chiar dacă tocmai i- 
am distrus flota, încă mai crede că e destul de puternic 
Conclavul pentru a face mai departe ceea ce făcea. Dar 
tipul ăsta, Eser, crede că acum Conclavul ar trebui să ne 
nimicească pur şi simplu. Toată Uniunea Colonială. Şi în 
special pe noi, cei de-aici, de pe Roanoke. Asta doar ca să 
sublinieze ideea că nu trebuie să-i faci necazuri 
Conclavului. 

— Bine, replică Gretchen. Dar tot nu ştiu ce înseamnă 
toate astea, Zoë. Vorbeşte o limbă mai simplă cu mine. Mă 
pierzi. 

M-am oprit şi am tras aer în piept. Gretchen avea 
dreptate. Petrecusem cea mai mare parte a zilei trecute 
citind aceste documente şi bînd cafea, fără să dorm; nu 
eram chiar pe culmea talentelor mele în materie de 
comunicare. Aşa că am încercat din nou. 

— Tot rostul găsirii coloniei Roanoke a fost să înceapă un 
război, am explicat. 

— Se pare că a mers. 


— Nu. Trebuia să înceapă un război în interiorul 
Conclavului. Distrugerea flotei ar fi trebuit să destrame 
Conclavul din interior. Ar fi pus capăt amenințării acestei 
coaliţii uriaşe de rase extraterestre şi ar fi adus lucrurile 
înapoi la situaţia dinainte, cînd fiecare rasă lupta cu toate 
celelalte. Declanşăm un război civil, apoi ne strecurăm în 
timp ce se bat cu toţii, punem mîna pe lumile pe care le 
vrem şi ieşim din toate astea mai puternici decit înainte - 
poate prea puternici pentru ca orice rasă singură sau chiar 
un grup mic de rase să îndrăznească să ne atace. Asta a 
fost planul. 

— Dar tu spui că n-a mers aşa... 

— Exact. Am distrus flota şi i-am făcut pe membrii 
Conclavului să se lupte, dar să lupte împotriva noastră. 
Motivul pentru care nu ne place Conclavul este că erau 
patru sute contra unu, acel unu fiind noi. Ei bine, acum încă 
sînt patru sute contra unu, cu excepţia faptului că nimeni 
nu-l mai ascultă pe singurul tip care-i împiedica să 
pornească un război total împotriva noastră. 

— Impotriva noastră, aici, pe Roanoke. 

— Împotriva noastră, pretutindeni. Uniunea Colonială. 
Fiinţele umane. Noi... Asta se întîmplă acum. Lumile Uniunii 
Coloniale sînt luate cu asalt. Nu numai coloniile noi, cele 
care sînt atacate de obicei. Dar chiar şi coloniile statornicite 
- care n-au fost atacate de decenii - sînt lovite. lar dacă 
generalul Gau nu-i pune pe toţi la locul lor, atacurile astea 
or să se tot întîmple. Or să devină din ce în ce mai rele. 

— Cred că ai nevoie de un nou hobby, observă Gretchen, 
dîndu-mi înapoi PDA-ul. Cel de-acum e de-a dreptul 
deprimant. 

— Nu încerc să te sperii. M-am gindit că ai vrea să ştii 
despre toate astea. 

— Nu trebuie să-mi spui mie. Trebuie să le spui părinţilor 
tăi. Sau tatălui meu. Cuiva care chiar ştie ce să facă în 
legătură cu toate astea. 

— Ei ştiu deja. l-am auzit pe John şi Jane vorbind despre 
asta noaptea trecută, după ce tăticul s-a întors de pe staţia 
Phoenix. Toţi cei de-acolo ştiu că sînt atacate coloniile. 


Nimeni nu raportează - Uniunea Colonială are o interdicţie 
asupra ştirilor - dar toată lumea vorbeşte pe ascuns. 

— Şi ce înseamnă asta pentru Roanoke? 

— Nu ştiu. Dar ştiu că nu avem prea multă protecţie în 
acest moment. 

— Aşadar, o să murim cu toţii. E bine. Doamne! 
Mulţumesc, Zoë. Chiar mă bucur să aflu. 

— Încă nu-i chiar atît de rău. Părinţii noştri se ocupă de 
asta. Or să găsească ei ceva. N-o să murim cu toţii. 

— Ei bine, tu n-o să mori, măcar atit. 

— Ce înseamnă asta? am întrebat. 

— Dacă lucrurile o iau cu adevărat razna, obinii or să dea 
buzna şi or să te ia de-aici. Deşi, dacă toată Uniunea 
Colonială este cu adevărat atacată, nu sînt sigură unde-o 
să te duci pînă la urmă. Dar ideea este că ai o cale de 
scăpare. Noi ceilalţi nu avem. 

M-am uitat cu ochii mari la Gretchen. 

— Asta-i incredibil de nedrept, am spus. Nu plec nicăieri, 
Gretchen. 

— De ce? întrebă Gretchen. Nu sînt supărată pe tine că 
ai o ieşire, Zoë. Sînt invidioasă. Am trecut printr-un atac. O 
singură rachetă a trecut şi nici măcar n-a explodat cum 
trebuie, şi tot a făcut pagube incredibile şi a omorit pe 
cineva la care ţineam şi pe toată familia lui. Dar cînd or să 
vină după noi de-adevăratelea, n-o s-avem nici o şansă. 

— Încă ai antrenamentul. 

— N-o să fiu în stare să mă iau la luptă corp la corp cu o 
rachetă, Zoë, ripostă Gretchen, iritată. Da, dacă cineva se 
hotărăşte să trimită soldaţi la sol, s-ar putea să fiu în stare 
să-i resping pentru o vreme. Dar după ce i-am făcut flotei 
aceleia a Conclavului, crezi c-o să-şi mai bată cineva capul? 
N-or să facă altceva decit să ne nimicească din cer. Ai spus- 
o chiar tu. Vor să scape de noi. lar tu eşti singura care are 
şansa să scape de-aici. 

— Am zis deja că nu plec nicăieri. 

— lisuse, Zoe, exclamă Gretchen. Te iubesc, serios, dar 
nu-mi vine să cred că eşti de fapt chiar atît de bătută-n 
cap. Dacă ai şansa să pleci, pleacă. Nu vreau să mori. 


Mama şi tatăl tău nu vor nici ei. Obinii vor tăia cărare 
printre noi toţi ca să te împiedice să mori. Cred că ar trebui 
să pricepi aluzia. 

— Pricep aluzia. Dar nu înţelegi. Am fost singurul 
supravieţuitor, Gretchen. Mi s-a mai întîmplat şi înainte. O 
dată e de-ajuns de-a lungul vieţii oricui. Nu plec nicăieri. 


x 


— Hickory şi Dickory vor să pleci de pe Roanoke, îmi 
spuse tăticul, după ce mă apelase pe PDA. 

Hickory şi Dickory stăteau în camera de zi, împreună cu 
el. Era limpede că sosisem în toiul unui soi de negocieri. Şi 
la fel de limpede era că se refereau la mine. Tonul vocii 
tăticului era destul de lipsit de gravitate ca să-mi dau 
seama că spera să le demonstreze ceva obinilor, iar eu 
eram destul de sigură că ştiam ce anume. 

— Tu şi cu mămica veniţi şi voi? am întrebat. 

— Nu, răspunse tăticul. 

Mă aşteptam la asta. Orice s-ar fi întîmplat cu colonia, 
atit John cît şi Jane aveau să ia parte pînă la sfîrşit, chiar 
dacă însemna că aveau să moară odată cu ea. Era ceea ce 
se aştepta de la ei în calitate de conducători ai coloniei, de 
foşti soldaţi şi de fiinţe umane. 

— Atunci, la naiba cu plecarea! 

M-am uitat la Hickory şi Dickory în timp ce vorbeam. 

— Ţi-am spus eu, îi zise tăticul lui Hickory. 

— Nu i-ai cerut să plece, remarcă Hickory. 

— Pleacă, Zoë! 

Cuvintele fură rostite pe un ton atit de sarcastic încît nici 
măcar lui Hickory şi Dickory nu le putea scăpa. 

Am dat un răspuns nu tocmai politicos la asta, apoi lui 
Hickory şi Dickory şi apoi, ca să fiu sigură, întregii idei că 
reprezentam ceva special pentru obini. Pentru că aveam un 
acces de impertinenţă şi pentru că mă săturasem de toată 
povestea. 

— Dacă vreţi să mă protejaţi, i-am zis lui Hickory, atunci 
protejaţi colonia asta. Protejaţi oamenii la care ţin. 


— Nu putem, răspunse Hickory. Ni se interzice s-o facem. 

— Atunci aveţi o problemă, am continuat, pentru că eu 
nu plec nicăieri. Şi nici voi, nici oricine altcineva, nu poate 
face nimic în privinţa asta. 

Apoi am plecat, cu un aer dramatic, în parte pentru că 
asta cred că aştepta tăticul de la mine, în parte pentru că 
terminasem ce-aveam de spus. 

După aceea, m-am dus în camera mea şi am aşteptat să 
mă cheme tăticul din nou. Pentru că, orice s-ar fi petrecut 
între el şi Hickory şi Dickory, nu se terminase cînd m-am 
năpustit eu afară din cameră. Şi, aşa cum am spus, orice-ar 
fi fost, era clar că era vorba despre mine. 

Cam cu zece minute mai tîrziu, tăticul mă chemă iar. M- 
am întors în camera de zi. Hickory şi Dickory plecaseră. 

— Stai jos, Zoe, te rog, spuse tăticul. Am nevoie să faci 
ceva pentru mine. 

— Presupune să plec de pe Roanoke? am întrebat. 

— Da. 

— Nu. 

— Zoë... 

— Nu, am repetat. Şi nu te înţeleg. Cu zece minute în 
urmă erai încîntat să stau aici, în faţa lui Hickory şi Dickory, 
şi să le spun că nu plec nicăieri, iar acum vrei să plec? Ce 
ti-au zis ca să te facă să te răzgîndeşti? 

— Asta e ceea ce le-am spus şi lor. Şi nu m-am răzgîndit. 
Am nevoie să pleci, Zoë. 

— De ce? Ca să rămîn în viaţă, în timp ce toţi cei la care 
ţin mor? Tu, mămica, Gretchen şi Magdy? Ca să fiu salvată 
cînd Roanoke va fi distrusă? 

— Am nevoie să pleci ca să pot sa/va Roanoke. 

— Nu înţeleg. 

— Asta se întîmplă probabil pentru că nu mă laşi să 
termin înainte de a te lansa în discursuri pompoase. 

— Nu mă lua peste picior! 

Tăticul oftă. 

— Nu încerc să te iau peste picior, Zoë. Dar ceea ce 
vreau eu de la tine în momentul ăsta este să taci, ca să-ți 
spun despre ce este vorba. Poţi să faci asta, te rog? Aşa 


lucrurile ar merge mult mai repede. Apoi, dacă spui nu, cel 
puţin o să spui nu pentru motive întemeiate. Bine? 

— Bine. 

— Mulţumesc. Uite... Chiar acum, toată Uniunea 
Colonială este atacată pentru că am distrus flota 
Conclavului. A fost lovită fiecare lume a UC. Forţele 
Coloniale de Apărare erau şi aşa suprasolicitate, şi o să fie 
şi mai rău. Mult mai rău. Uniunea Colonială ia deja hotăriri 
privind ce colonii îşi poate permite să piardă atunci cînd se 
va ajunge la asta. 

— lar Roanoke este una dintre ele. 

— Da. Categoric. Dar e mai mult de-atit, Zoë. Exista o 
posibilitate ca eu să pot cere obinilor să ne ajute aici, pe 
Roanoke. Pentru că te aflai aici. Dar Uniunea Colonială a 
cerut obinilor să nu ne ajute deloc. Te pot lua de aici, dar 
nu te pot ajuta pe tine, sau pe noi, să apărăm Roanoke. 
Uniunea Colonială nu vrea ca ei să ne ajute. 

— De ce? N-are nici un sens. 

— N-are sens dacă presupui că Uniunea Colonială vrea 
ca Roanoke să supraviețuiască. Dar priveşte lucrurile altfel, 
Zoë. Aceasta este prima colonie în care oamenii vin din UC 
în loc să vină de pe Pămînt. Coloniştii de aici sînt din zece 
lumi ale Uniunii Coloniale, cele mai mari şi cele mai 
populate. Dacă Roanoke este distrusă, toate aceste zece 
lumi or să fie greu lovite de pierdere. Roanoke va deveni un 
strigăt de luptă pentru aceste lumi. Şi pentru întreaga 
Uniune Colonială. 

— Vrei să spui că pentru Uniunea Colonială valorăm 
acum mai mult morţi decît vii? 

— Valorăm mai mult ca simbol decit ca una dintre 
colonii. Ceea ce este un inconvenient pentru aceia dintre 
noi care trăiesc aici şi vor să rămînă în viaţă. Dar, da. De 
aceea nu vor să-i lase pe obini să ne ajute. De aceea nu ne 
calificăm pentru resurse. 

— Eşti sigur de asta? Ţi-a spus cineva cînd te-ai întors pe 
staţia Phoenix? 


— Mi-a spus cineva. Un anume general Szilard. Este 
fostul comandant al lui Jane. Neoficial, dar se potrivea cu 
propriile mele calcule interioare. 

— Şi ai încredere în el? Nu vreau să jignesc pe nimeni, 
dar Uniunea Colonială n-a fost tocmai onestă cu noi în 
ultima vreme. 

— Am problemele mele cu Szilard. La fel şi mama ta. Dar 
da. In privinţa asta am încredere în el. Chiar şi-acum, este 
singurul din întreaga Uniune Colonială în care am de fapt 
încredere. 

— Ce legătură are asta cu plecarea mea de pe Roanoke? 

— Generalul Szilard mi-a mai spus ceva cînd m-am 
întîlnit cu el. Tot neoficial, dar din surse bune. Mi-a spus că 
generalul Gau, conducătorul Conclavului... 

— Ştiu cine e, tăticule. M-am ţinut la curent cu 
evenimentele curente. 

— Scuză-mă. Szilard a spus că generalul Gau este vizat 
de un atentat de către cineva cin cercul lui apropiat de 
consilieri, şi că atentatul se va petrece curînd, probabil în 
următoarele cîteva săptămîni. 

— De ce ţi-a spus ţie aşa ceva? 

— Ca să pot folosi informaţia. Chiar dacă Uniunea 
Colonială ar fi vrut să-i spună generalului Gau despre 
atentat - ceea ce nu vrea, din moment ce probabil i-ar 
plăcea să reuşească - nu există nici un motiv să socotim că 
Gau ar fi dispus să creadă. UC tocmai i-a distrus flota. Dar 
Gau s-ar putea să asculte informaţia dacă ar veni din 
partea mea, pentru că a avut deja de-a face cu mine. 

— Şi tu ai fost cel care l-a implorat să nu-şi aducă flota 
pe Roanoke. 

— Exact. Din cauza asta am fost atacați atit de puţin pînă 
acum. Generalul Gau mi-a spus că nici el, nici Conclavul n- 
or să treacă la represalii împotriva coloniei Roanoke pentru 
ceea ce s-a întîmplat cu flota. 

— Am fost totuşi atacați. 

— Dar nu de către Conclavul propriu-zis. De către alţii, 
care ne testau apărarea. Dacă Gau este asasinat, această 
garanţie moare odată cu el. Şi atunci se deschide sezonul 


de vinătoare pentru Roanoke, pentru că aici a avut 
Conclavul cea mai mare înfrîngere. Sintem un simbol şi 
pentru noi, şi pentru Conclav. Aşa că trebuie să-l anunţăm 
pe generalul Gau că e în pericol. Pentru propriul nostru 
bine. 

— Dacă-i spui asta, o să dai informaţii unui duşman al 
Uniunii Coloniale. O să fii un trădător. 

Tăticul zîmbi strimb. 

— Crede-mă, Zoë. Sînt deja în belea pînă la git. 

Zimbetul îi dispăru. 

— Şi da, generalul Gau este duşmanul Uniunii Coloniale. 
Dar cred că ar putea fi un prieten pentru Roanoke. Chiar 
acum, Roanoke are nevoie de toţi prietenii pe care-i poate 
găsi, oriunde-i poate găsi. Cei pe care-i aveam ne întorc 
spatele. Ne ducem la acesta nou, cu pălăria în mînă. 

— Şi prin noi vrei să spui eu. 

— Da. Am nevoie să transmiţi acest mesaj pentru mine. 

— N-ai nevoie de mine ca s-o fac. Ai putea s-o faci tu. Ar 
putea s-o facă mămica. Ar fi mai bine din partea oricăruia 
dintre voi. 

Tăticul clătină din cap. 

— Nici Jane, nici eu nu putem pleca de pe Roanoke, Zoë. 
Uniunea Colonială stă cu ochii pe noi. N-au încredere în noi. 
Şi chiar dacă am putea, nu putem pleca din cauză că locul 
nostru e aici, alături de colonişti. Sîntem conducătorii lor. 
Nu-i putem abandona. Orice li s-ar întîmpla lor, ni se 
întîmplă şi nouă. Le-am făcut o promisiune şi o să rămînem 
să apărăm colonia, indiferent ce se întîmplă. Înţelegi asta. 

Am dat din cap. 

— Aşa că noi nu putem pleca. Dar tu poţi, în secret. 
Obinii vor deja să te ia de pe Roanoke. Uniunea Colonială 
va permite, pentru că face parte din tratatul cu obinii şi, 
atita vreme cît Jane şi cu mine rămînem aici, n-o să 
stirnească nici o mirare. Obinii sînt neutri, tehnic vorbind, în 
lupta dintre Conclav şi Uniunea Colonială; o navă obină ar 
putea să ajungă la cartierul general al generalului Gau, pe 
cînd o navă a Uniunii Coloniale n-ar putea. 


— Atunci, trimite-i pe Hickory şi Dickory. Sau pune-i doar 
pe obini să-i trimită o sondă de salt generalului Gau. 

— N-ar merge. Obinii n-or să-şi pună în primejdie relaţia 
cu Uniunea Colonială pentru a transmite mesaje pentru 
mine. Singurul motiv pentru care fac asta cît de cît este 
pentru că sînt de acord să-i las să te ia de pe Roanoke. 
Folosesc singura pirghie pe care o am pentru obini, Zoë. 
Adică tu. 

Şi mai e ceva, continuă el. Generalul Gau trebuie să ştie 
că eu cred că informaţia pe care i-o trimit este bună. Că nu 
sînt iarăşi doar un pion într-un joc mai mare al Uniunii 
Coloniale. Trebuie să-i dau o dovadă a sincerităţii mele, 
Zoë. Ceva care să dovedească faptul că eu risc la fel de 
mult trimiţindu-i această informaţie, ca şi el primind-o. 
Chiar dacă eu sau Jane ne-am putea duce în persoană, 
generalul Gau n-ar avea nici un motiv să aibă încredere în 
ceea ce-i spunem, pentru că ştie că atit Jane cît şi eu am 
fost soldaţi şi sîntem conducători. Ştie că am fi dispuşi să 
ne sacrificăm pentru colonia noastră. Dar ştie şi că nu sînt 
dispus să-mi sacrific singura fiică. Şi nici Jane. 

Aşa că vezi tu, Zoë... Trebuie să fii tu. Nimeni altcineva 
n-o poate face. Tu eşti singura care poate să ajungă la 
generalul Gau, să ducă mesajul şi să fie crezută. Nu eu, nu 
Jane, nu Hickory şi Dickory. Nimeni altcineva. Numai tu. 
Transmite mesajul şi s-ar putea să găsim totuşi o cale să 
salvăm Roanoke. E o şansă slabă. Dar în clipa asta, e 
singura pe care-o avem. 

Am stat nemişcată cîteva minute, încercînd să pricep ce 
anume îmi ceruse tăticul să fac. 

— Ştii că dacă Hickory şi Dickory mă iau de pe Roanoke, 
n-or să vrea să mă mai aducă înapoi, am spus în cele din 
urmă. Ştii asta. 

— Sînt destul de sigur. 

— Îmi ceri să plec. Îmi ceri să accept că s-ar putea să nu 
vă mai văd niciodată pe nici unul dintre voi. Pentru că, dacă 
generalul Gau n-o să mă creadă, sau dacă e omorit înainte 
de a apuca să vorbesc cu el, sau chiar dacă mă crede dar 
nu poate face nimic să ne ajute, călătoria asta nu va 


însemna mare lucru. Tot ce va realiza va fi să mă ia pe 
mine de pe Roanoke. 

— Dacă asta-i tot ce-ar realiza, Zoë, tot nu m-aş plinge, 
spuse tăticul şi-apoi ridică repede mina, ca să mă împiedice 
să comentez. Dar dacă asta ar fi tot ce-aş crede că o să 
realizeze, nu ţi-aş cere s-o faci. Ştiu că nu vrei să pleci de 
pe Roanoke. Ştiu că nu vrei să ne părăseşti - pe noi sau pe 
prietenii tăi. Nu vreau să ţi se întîmple nimic rău, Zoë. Dar 
eşti şi destul de mare ca să iei singură decizii. Dacă, după 
ce se termină totul, o să vrei să rămii pe Roanoke ca să 
înfrunţi orice ti-ar ieşi în cale, n-o să încerc să te opresc. La 
fel şi Jane. O să fim cu tine pînă la sfîrşit. Ştii asta. 

— Ştiu. 

— Există riscuri pentru toţi. Cînd Jane şi cu mine o să 
spunem consiliului coloniei Roanoke despre asta - ceea ce 
vom face imediat după ce vei pleca - sînt destul de sigur că 
or să ne dea afară din slujba de conducători ai coloniei. lar 
cînd veştile or să ajungă la Uniunea Colonială, Jane şi cu 
mine o să fim aproape cu siguranţă arestaţi sub acuzaţia 
de trădare. Chiar dacă totul merge perfect, Zoë, şi 
generalul Gau acceptă mesajul tău, acţionează pe baza lui 
şi poate chiar are grijă ca Roanoke să rămînă nevătămată, 
tot va trebui să plătim pentru acţiunile noastre. Jane şi cu 
mine acceptăm. Credem că merită, pentru o şansă de a 
ţine Roanoke la adăpost. Riscul pentru tine, Zoë, este că, 
dacă faci asta, s-ar putea să nu-ţi mai vezi prietenii pentru 
foarte multă vreme sau chiar deloc. E un mare risc. E un 
risc real. Trebuie să hotărăşti dacă merită luat. 

M-am gîndit la asta încă puţin. 

— Cit timp am ca să mă gîndesc? am întrebat. 

— Tot timpul de care ai nevoie. Dar asasinii aceia n-or să 
stea degeaba fără să facă nimic. 

Am aruncat o privire către locul unde se aflaseră Hickory 
şi Dickory. 

— Cit timp crezi că o să le trebuiască pentru ca să aducă 
aici un mijloc de transport? am întrebat. 

— Glumeşti? Dacă nu trimit după unul în secunda în care 
termin de vorbit cu ei, o să-mi mănînc pălăria. 


— Nu porţi pălărie. 

— Atunci o să cumpăr o pălărie şi-o s-o mănînc. 

— Am să mă întorc. O să duc mesajul ăsta generalului 
Gau, apoi o să mă întorc aici. Nu sînt sigură cum am să-i 
conving pe obini, dar am s-o fac. lţi promit, tăticule. 

— Bine. Adu o armată cu tine. Şi arme. Şi crucişătoare de 
luptă. 

— Arme, crucişătoare, armată, am înşirat pe listă. 
Altceva? Adică, atita vreme cît mă duc la cumpărături... 

— Circulă zvonul că aş fi doritor să cumpăr o pălărie. 

— Pălărie, bine. 

— Ai grijă să fie o pălărie elegantă. 

— Nu promit nimic. 

— Bine. Dar dacă trebuie să alegi între pălărie şi armată, 
alege armata. Şi ai grijă să fie una bună. O să avem nevoie. 


* 


— Unde-i Gretchen? mă întrebă Jane. _ 

Stăteam lîngă micul aparat de transport obin. Imi luasem 
deja rămas-bun de la tăticul. Hickory şi Dickory mă 
aşteptau înăuntrul aparatului. 

— Nu i-am spus că plec. 

— O să fie foarte supărată din cauza asta. 

— N-am intenţia să fiu plecată destulă vreme ca să i se 
facă dor de mine. 

Mămica nu răspunse nimic la asta. 

— l-am scris o notiţă, am adăugat în sfirşit. E programată 
să fie transmisă miine dimineaţă. l-am spus ce-am crezut 
că-i pot spune despre motivul plecării. Am sfătuit-o să 
vorbească cu voi despre restul. Aşa că s-ar putea să treacă 
să vă vadă. 

— O să vorbesc cu ea. O să-ncerc s-o fac să înţeleagă. 

— Mulţumesc. 

— Tu cum te simţi? 

— Sînt îngrozită. Sînt speriată că n-o să vă mai văd 
niciodată pe tine, pe tăticul sau pe Gretchen. Sînt speriată 
că o să stric totul. Sînt speriată că, şi dacă n-o să stric totul, 


n-o să conteze. Simt că o să leşin, şi am simţit aşa de cînd 
a aterizat chestia asta. 

Jane mă îmbrăţişă, apoi se uită la gitul meu, nedumerită. 

— Nu-ţi iei medalionul cu elefantul de jad? 

— Oh... E o poveste lungă. Spune-i lui Gretchen că am zis 
să ţi-o povestească. Trebuie oricum să afli despre ea. 

— L-ai pierdut? 

— Nu e pierdut. Numai că nu-l mai am. 

— Oh, exclamă Jane. 

— Nu mai am nevoie de el. Ştiu cine mă iubeşte în lumea 
asta şi cine m-a iubit. 

— Bine. Ceea ce voiam să-ţi spun eu este că, aşa cum îţi 
aduci aminte cine te iubeşte, ar trebui să-ţi aduci aminte 
cine eşti. Şi totul despre cine eşti. Şi totul despre ce eşti. 

— Ce sînt, am zimbit atotştiutor. Din cauza a ceea ce sînt 
plec acum. Ce sînt a stîrnit mai multe necazuri decît merită, 
dacă mă întrebi pe mine. 

— Asta nu mă surprinde. Trebuie să-ţi spun, Zoë, că au 
existat momente în care mi-a părut rău pentru tine. Atit de 
mult din viaţa ta a fost complet în afara controlului tău... Ţi- 
ai trăit viaţa sub privirea unei rase întregi de fiinţe, iar ei au 
avut pretenţii de la tine chiar de la început. Întotdeauna am 
fost uimită că ai reuşit să rămii întreagă la minte trecînd 
prin toate astea. 

— Ei, ştii tu. Părinţii buni ajută. 

— Mulţumesc. Am încercat să-ţi facem viaţa cît mai 
normală posibil. Şi cred că te-am crescut destul de bine ca 
să-ţi pot spune asta, iar tu să înţelegi: ce eşti a avut 
pretenţii de la tine toată viaţa ta. Acum e momentul să 
pretinzi ceva înapoi. Înţelegi? 

— Nu sînt sigură. 

— Cine eşti a trebuit întotdeauna să lase loc pentru ce 
eşti. Ştii asta. 

Am dat din cap. Aşa era. 

— Asta s-a întîmplat în parte pentru că eşti tînără, şi ce 
eşti este atit de mare faţă de cine eşti. Nu te poţi aştepta 
ca un copil normal, de opt ani sau chiar de paisprezece ani, 
să înţeleagă ce înseamnă să fii ceva asemănător cu ceea 


ce eşti tu. Dar acum ai ajuns destul de mare ca să înţelegi. 
Să ai parte de apreciere pentru asta. Să ştii cum să 
foloseşti acest lucru, pentru altceva decit să stai tîrziu 
noaptea. 

Am zîmbit, uluită că Jane îşi amintea cum încercam să 
folosesc tratatul ca să stau mai tîrziu decît ora mea de 
culcare. 

— Te-am urmărit în ultimul an. Am văzut cum 
interacţionezi cu Hickory şi Dickory. Ţi-au impus multe din 
cauza a ceea ce eşti. Tot antrenamentul şi toate exerciţiile 
acelea. Dar ai început şi să ceri mai mult de la ei. 
Documentele pe care i-ai pus să ţi le dea... 

— Nu ştiam că ai aflat despre asta. 

— Am fost ofiţer de informaţii. Soiul ăsta de lucruri e 
meseria mea. Esenţa este că ai devenit mai dispusă să 
foloseşti această putere. Preiei în sfîrşit controlul asupra 
vieţii tale. Ce eşti a început să facă loc pentru cine eşti. 

— E un început. 

— Ţine-o tot aşa. Avem nevoie de cine eşti, Zoe. Avem 
nevoie să iei ceea ce eşti - fiecare parte din ceea ce eşti - 
şi s-o foloseşti ca să ne salvezi pe noi. Să salvezi Roanoke. 
Şi să te întorci la noi. 

— Cum s-o fac? am întrebat. 

Jane zimbi. 

— Cum am spus: pretinde ceva înapoi. 

— E prea vag ca să mă ajute cu ceva. 

— Poate, răspunse Jane, şi mă sărută pe obraz. Sau 
poate că am doar încredere că eşti destul de deşteaptă ca 
să-ţi dai seama singură. 

Mămica obţinu o îmbrăţişare pentru asta. 

Zece minute mai tirziu, mă aflam la cincisprezece 
kilometri deasupra planetei Roanoke şi urcam în 
continuare, îndreptindu-mă către o navă obină, gîndindu- 
mă la ce spusese Jane. 

— Vei afla că navele noastre zboară mult mai repede 
decit navele Uniunii Coloniale, mă informă Hickory. 

— Chiar aşa! am exclamat. 


M-am dus către locul unde Hickory şi Dickory îmi 
puseseră bagajul şi am luat una dintre valize. 

— Da, replică Hickory. Motoare mult mai eficiente şi o 
administrare mai bună a gravitaţiei artificiale. Vom ajunge 
la distanţa de salt faţă de Roanoke în ceva mai puţin de 
două zile. Uneia dintre navele voastre i-ar trebui cinci sau 
şase zile să ajungă la aceeaşi distanţă. 

— În regulă, am comentat. Cu cît ajungem mai repede la 
generalul Gau, cu atit mai bine. 

Am desfăcut fermoarul valizei. 

— Este o clipă foarte emoţionantă pentru noi, vorbi 
Hickory. E prima oară de cînd locuieşti cu maiorul Perry şi 
locotenent Sagan cînd vei întîlni alţi obini în persoană. 

— Dar ei ştiu totul despre mine... 

— Da. Înregistrările din ultimul an au ajuns la toţi obinii, 
atit în formă nemontată cît şi de rezumat. Versiunile 
nemontate vor lua timp să fie prelucrate. 

— Pariez. Asta era! 

Găsisem ce căutam: cuțitul de piatră, dar de la vircolacul 
meu. Îl împachetasem în grabă, cînd nu se uita nimeni. 
Voiam să mă asigur că nu mi-am închipuit doar că-l 
pusesem în bagaje. 

— Ţi-ai adus cuțitul de piatră. 

— L-am adus. Am planuri pentru el. 

— Ce planuri? întrebă Hickory. 

— O să-ţi zic mai tirziu. Dar spune-mi, Hickory... Nava 
asta pe care mergem... E cineva important pe ea? 

— Da, răspunse Hickory. Pentru că e prima oară cînd te 
afli în prezenţa altor obini de cînd erai copil, unul dintre 
membrii consiliului de guvernămiînt al obinilor va fi acolo să 
te salute. Vrea foarte mult să se întilnească cu tine. 

— Bine, am zis şi am aruncat o privire către cuţit. Şi eu 
vreau foarte mult să mă întîlnesc cu el. 

Cred că în acel moment chiar l-am făcut nervos pe 
Hickory. 


DOUĂZECI ŞI DOI 


— Pretinde ceva înapoi, mi-am spus în timp ce aşteptam 
ca membrul consiliului obinilor să mă salute în cabina mea 
de lux. Pretinde ceva înapoi. Pretinde ceva înapoi. 

Cu siguranță că o să vomit, m-am gindit. 

Nu poţi să vomiti, mi-am răspuns singură. Încă nu ţi-ai 
dat seama cum e cu toaleta. Nu ştii în ce să vomiti. 

Asta cel puţin era adevărat. Obinii nu excretă şi nu se 
ocupă de igiena personală în acelaşi fel ca fiinţele umane, 
şi nu au - atunci cînd sînt cu alţii din propria lor rasă - 
aceleaşi probleme privind pudoarea, pe care le avem noi. 
In colţul cabinei se afla un sortiment interesant de găuri şi 
robinete care arătau precum ceva ce ai folosi probabil pe 
post de baie. Dar n-aveam nici cea mai mică idee ce era 
fiecare. Nu voiam să folosesc obiectul despre care credeam 
că e o chiuvetă, doar ca să descopăr mai tîrziu că ar fi 
trebuit să fie toaleta. Băutul din toaletă era în ordine pentru 
Babar, dar îmi place să cred că eu am standarde mai înalte. 

Urma, cu siguranţă, să devină o problemă într-o oră sau 
două. Ar trebui să-i întreb pe Hickory şi Dickory despre 
asta. 

Nu erau cu mine pentru că cerusem să fiu dusă direct în 
cabina mea cînd am pornit şi apoi am cerut să rămîn 
singură pentru o oră, în care moment am vrut să-l văd pe 
membrul consiliului. Cred că făcînd acest lucru, am dat 
peste cap vreun soi de ceremonie de bun-venit din partea 
transportorului obin (numit 7ransportor Obin 8532, cu 
eficienţa tipică şi plictisitoare a obinilor), dar n-am lăsat ca 
asta să mă deranjeze. A avut efectul pe care-l urmăream în 
clipa de faţă: luasem hotărîrea că urma să fiu un pic dificilă. 
Faptul de a fi un pic dificilă avea să facă mai uşor pentru 
mine, speram eu, ceea ce aveam nevoie să întreprind în 
continuare. Şi anume să încerc să salvez Roanoke. 


Tăticul avea propriul lui plan să obţină asta, iar eu aveam 
să-l ajut. Dar mă gindeam la un plan al meu propriu. Tot ce 
trebuia să fac eu era să pretind ceva înapoi. 

Ceva cu adevărat foarte, foarte mare. 

O, bine, vorbi creierul meu. Dacă asta nu merge, cel 
putin îl poţi intreba pe tipul ăsta din consiliu unde-ar trebui 
să faci pipi. Da, bine, asta ar fi ceva. 

Se auzi un ciocănit la intrarea cabinei, iar uşa se 
deschise. Nu exista încuietoare pentru că obinii între ei nu 
aveau cine ştie ce idee de intimitate (nici vreun semn pe 
uşă, din acelaşi motiv). Trei obini intrară în cameră: 
Hickory, Dickory şi un altul care era nou pentru mine. 

— Bine-ai venit, Zoë, îmi spuse acesta. Te salutăm la 
începutul timpului tău petrecut cu obinii. 

— Mulţumesc, am răspuns. Tu eşti membru al consiliului? 

— Da. Numele meu este Dock. 

Am încercat foarte tare să-mi stăpînesc zimbetul de pe 
faţă şi am eşuat mizerabil. 

— Ai spus că numele tău e Dock? 

— Da, răspunse. 

— Ca în Hickory, Dickory, Dock... 

— E corect. 

— Asta-i o coincidenţă uimitoare, am comentat, odată ce 
mi-am recăpătat controlul asupra feţei. 

— Nu-i o coincidenţă, spuse Dock. Cînd tu ai dat numele 
de Hickory şi Dickory, am aflat despre versurile de copii din 
care ai luat numele. Cînd eu şi mulţi alţi obini ne-am ales 
nume, am ales cuvinte din poezie. 

— Ştiam că există alţi Hickory şi Dickory. Dar îmi spui că 
există şi alţi obini pe nume Dock... 

— Da, răspunse Dock. 

— Şi „Şoarece” şi „Ceas”? 

— Da. 

— Cum rămîne cu „Fuge”, „Sus” şi „Un”? 

— Fiecare cuvînt din poezioară e popular ca nume. 

— Sper că unii dintre obini ştiu că şi-au luat nume după 
un articol nehotărit. 


— Sîntem perfect conştienţi de semnificaţia cuvintelor. 
Ceea ce este important este asocierea cu tine. Tu le-ai dat 
acestora doi numele de Hickory şi Dickory. Totul a urmat de 
aici. 

Fusesem dată peste cap de ideea că o întreagă rasă 
înfricoşătoare de extratereştri îşi luase nume prosteşti din 
cauza numelor pe care le-am dat la doi dintre ei, fără să mă 
gîndesc cine ştie ce, cu mai mult de un deceniu în urmă; 
acest comentariu al lui Dock îmi readuse brusc 
concentrarea. Imi reamintea că obinii, cu noua lor 
conştiinţă, se identificaseră atît de mult cu mine, purtau o 
amprentă atit de adîncă a mea, chiar şi cînd eram copil, 
încît chiar şi o poezioară de copii care-mi plăcea avea 
greutate. 

Să cer ceva înapoi. 

Stomacul mi se strînse. Nu l-am băgat în seamă. 

— Hickory, am întrebat. Tu şi Dickory înregistraţi chiar 
acum? 

— Da. 

— Opriţi-vă, vă rog. Consilier Dock, înregistrezi în acest 
moment? 

— Da, răspunse. Deşi numai pentru amintirea mea 
personală. 

— Te rog, opreşte-te. 

Toţi se opriră din înregistrat. 

— Te-am jignit? întrebă Dock. 

— Nu, am răspuns. Dar nu cred că o să vreţi asta ca 
parte a unei înregistrări permanente. 

Am tras adînc aer în piept. 

— Am nevoie de ceva din partea obinilor, consilier. 

— Spune-mi ce este. O să încerc să găsesc pentru tine. 

— Am nevoie ca obinii să mă ajute să apăr Roanoke. 

— Mă tem că nu sîntem capabili să te ajutăm cu această 
cerere. 

— Nu este o cerere. 

— Nu înţeleg. 

— Am spus că nu e o cerere. N-am cerut ajutorul obinilor, 
consiliere. Am spus că am nevoie de el. E o diferenţă. 


— Nu ne putem supune, vorbi Dock. Uniunea Colonială a 
cerut ca noi să nu oferim nici un ajutor coloniei Roanoke. 

— Nu-mi pasă, am replicat. Ce vrea Uniunea Colonială în 
acest moment nu înseamnă absolut nimic pentru mine. 
Uniunea Colonială plănuieşte să lase să moară pe toţi cei la 
care ţin, pentru că s-a hotărît că Roanoke e mai folositoare 
ca simbol decit în calitate de colonie. Nu dau nici o ceapă 
degerată pe simbolism. Îmi pasă de oameni. De prietenii şi 
de familia mea. Au nevoie de ajutor. Şi îl cer de la voi. 

— Să te ajutăm pe tine înseamnă să rupem tratatul cu 
Uniunea Colonială, explică Dock. 

— Tratatul vostru... E vorba de cel care vă permite 
accesul la mine? 

— Da, confirmă Dickory. 

— Vă daţi seama că mă aveți, am zis. Pe nava asta. 
Tehnic vorbind, pe teritoriu obin. Nu mai aveţi nevoie de 
permisiunea Uniunii Coloniale ca să mă vedeţi. 

— Tratatul nostru cu Uniunea Colonială nu prevede 
numai accesul la tine, replică Dock. Acoperă multe 
probleme, inclusiv accesul la aparatele de conştiinţă pe 
care le purtăm. Nu putem să acţionăm împotriva tratatului, 
nici măcar pentru tine. 

— Atunci nu-l rupeţi, am spus, şi aici mi-am încrucişat 
degetele, mental. 

Ştiam că obinii aveau să spună că nu pot rupe tratatul cu 
Uniunea Colonială; Hickory spusese asta mai înainte. Aici 
lucrurile erau pe cale să devină de-a dreptul spinoase. 

— Am nevoie ca obinii să mă ajute să apăr Roanoke, 
consilier. N-am spus că obinii trebuie s-o facă chiar ei. 

— Mă tem că nu te înţeleg, zise Dock. 

— Faceţi ca altcineva să mă ajute. Sugeraţi-le că ajutorul 
ar fi apreciat. Faceţi tot ce trebuie să faceţi. 

— Nu vom fi capabili să ne ascundem influenţa. Uniunea 
Colonială nu va fi convinsă de argumentul că forțarea de 
către noi a altei rase să acţioneze în numele nostru nu 
reprezintă un amestec. 

— Atunci cereţi cuiva despre care Uniunea Colonială ştie 
că nu-i puteţi forţa. 


— Pe cine sugerezi? întrebă Dock. 

Există o veche expresie pentru atunci cînd faci ceva 
complet nebunesc. „A da cu barda-n lună”, aşa se cheamă. 

Asta eram eu, ridicînd barda. 

— Consu, am răspuns. 

Trosc. Barda mea porni spre o lună foarte îndepărtată. 

Dar era o aruncătură pe care trebuia s-o fac. Obinii erau 
obsedaţi de consu, pentru motive cît se poate de bune: 
cum să nu fii obsedat de creaturile care ţi-au dat 
inteligenţă şi apoi nu te-au mai băgat în seamă pentru tot 
restul eternității? Consu vorbiseră cu obinii numai o dată de 
cînd le dăduseră raţiunea, iar această conversaţie avusese 
loc cu preţul enorm a jumătate dintre obinii de 
pretutindeni. Îmi aminteam de acel preţ. Plănuiam să-l 
folosesc acum în avantajul meu. 

— Consu nu vorbesc cu noi, zise Dock. 

— Determinaţi-i s-o facă! 

— Nu ştim cum. 

— Găsiţi o cale. Știu cum se simt obinii faţă de consu, 
consiliere. l-am studiat pe ei. V-am studiat pe voi. Hickory 
şi Dickory au făcut o poveste despre ei. Primul mit al 
creaţiei pentru obini, numai că e adevărat. Ştiu cum i-aţi 
făcut să vă vorbească. Şi ştiu că aţi încercat să-i faceţi să 
vă vorbească din nou de atunci. Spune-mi că nu e 
adevărat. 

— E adevărat. 

— Sînt dispusă să ghicesc că lucraţi încă la asta, chiar şi 
acum. 

— Aşa e. Am lucrat. 

— Acum e timpul să realizaţi asta. 

— Nu există nici o garanţie că ne-ar ajuta consu, chiar 
dacă îi convingem să stea de vorbă cu noi şi să ne asculte 
pledoaria din partea voastră. Consu sînt imposibil de 
cunoscut. 

— Înţeleg, merită oricum o încercare. 

— Chiar dacă ceea ce ne ceri ar fi posibil, ar avea un preţ 
mare. Dacă ştii ce ne-a costat ultima oară cînd am vorbit cu 
consu... 


— Ştiu exact cît de mult a costat. Hickory mi-a zis. Şi ştiu 
că obinii sînt obişnuiţi să plătească pentru ceea ce capătă. 
Dă-mi voie să te întreb ceva, consiliere. Ce-aţi căpătat de la 
tatăl meu biologic? Ce-aţi obţinut de la Charles Boutin? 

— El ne-a dat conştiinţă, după cum bine ştii. Dar a avut 
un preţ. Tatăl tău a cerut un război. 

— Pe care nu i l-aţi dat niciodată. Tatăl meu a murit 
înainte ca voi să apucaţi să plătiţi. Aţi căpătat darul lui pe 
gratis. 

— Uniunea Colonială a cerut un preţ ca să termine 
munca lui. 

— Asta-i între voi şi Uniunea Colonială. Nu anulează 
nimic din ce-a făcut tatăl meu sau faptul că n-aţi plătit 
niciodată. Eu sînt fiica lui. Moştenitoarea lui. Faptul că vă 
aflaţi aici spune că obinii mi-au acordat onoarea pe care i- 
ar acorda-o lui. V-aş putea spune că-mi datorați ceea ce-i 
datoraţi lui: un război, cel puţin. 

— Nu pot spune că-ţi datorăm ceea ce datoram tatălui 
tău. 

— Atunci ce-mi datoraţi mie? Ce-mi datoraţi mie pentru 
ceea ce am făcut eu pentru voi? Cum te cheamă? 

— Numele meu e Dock. 

— Un nume pe care-l porţi pentru că într-o zi le-am dat 
acestora doi numele de Hickory şi Dickory, am zis, arătînd 
spre cei doi prieteni ai mei. Este numai exemplul cel mai 
evident pentru ceea ce aveţi prin intermediul meu. Tatăl 
meu v-a dat o conştiinţă, dar voi nu ştiaţi ce să faceți cu ea, 
nu-i aşa? Nici unul dintre voi n-a ştiut. Toţi aţi învăţat ce să 
faceţi cu conştiinţa urmărind-o crescînd pe-a mea, de cînd 
eram copil şi pînă am ajuns ceea ce sînt acum. Consiliere, 
cîţi obini mi-au urmărit viaţa? Au văzut cum făceam 
lucrurile? Au învăţat de la mine? 

— Toţi. Am învăţat cu toţii de la tine, Zoë. 

— Cit i-a costat pe obini? De cînd au venit Hickory şi 
Dickory să locuiască împreună cu mine, pînă în clipa în care 
am păşit pe nava asta, cît v-a costat? Ce-am cerut eu 
vreodată de la oricare dintre obini? 

— N-ai cerut nimic. 


Am dat din cap. 

— Aşadar, să recapitulăm. Consu v-au dat inteligenţă şi 
v-a costat jumătate din toţi obinii cînd aţi venit să-i 
întrebaţi de ce-au făcut-o. Tatăl meu v-a dat conştiinţă, iar 
preţul pentru asta a fost un război, un preţ pe care l-aţi fi 
plătit de bunăvoie dacă ar fi trăit. Eu v-am dat zece ani de 
lecţii despre cum să fiţi conştienţi - despre cum să trăiţi. 
Nota de plată a ajuns la scadenţă, consiliere. Ce preţ cer? 
Cer vieţile a jumătate dintre obinii din univers? Nu. Cer ca 
obinii să se angajeze într-un război împotriva unei cu totul 
alte rase? Nu. Cer numai ajutorul vostru ca să-mi salvez 
familia şi prietenii. Nu cer nici măcar ca obinii s-o facă ei 
înşişi, doar ca ei să găsească o cale de a pune pe altcineva 
s-o facă pentru ei. Consiliere, avînd în vedere istoria 
obinilor în privinţa a ceea ce au primit şi cît a costat, 
dorinţa mea de-acum de la obini vine chiar foarte ieftin! 

Dock mă privi lung, în tăcere. l-am întors privirea, mai 
mult pentru că uitasem să clipesc în tot acest răstimp şi mă 
temeam că dacă încercam s-o fac în clipa de faţă aş putea 
să tip. Cred că asta mă făcea să arăt enervant de calmă. 
Puteam trăi cu ideea... 

— Eram pe cale să trimitem o sondă de salt cînd ai sosit, 
vorbi Dock. N-a fost încă trimisă. O să anunţ restul 
consiliului obinilor despre cererea ta. Le voi spune că eu te 
sprijin. 

— Mulţumesc, consilier Dock. 

— S-ar putea să fie nevoie de un timp ca să se hotărască 
un curs al acţiunii. 

— Nu aveţi timp. O să-l văd pe generalul Gau şi o să-i 
transmit mesajul tatălui meu. Consiliul obinilor are timp să 
acţioneze pînă cînd termin de vorbit cu generalul Gau. 
Dacă n-a făcut-o sau n-o s-o facă, atunci îl veţi părăsi pe 
generalul Gau fără mine. 

— Nu vei fi în siguranţă în Conclav. 

— Trăiţi cu impresia că voi tolera să mai stau printre 
obini dacă mă refuzaţi? Vă tot repet asta: nu vă cer, am 
nevoie de asta. Dacă obinii n-au s-o facă, mă vor pierde. 


— Asta ar fi foarte greu de acceptat pentru unii dintre 
noi. Te-am pierdut deja pentru un an, Zoë, cînd Uniunea 
Colonială a ascuns colonia voastră. 

— Atunci ce-o să faceţi? Să mă tiriţi înapoi pe navă? Să 
mă ţineţi prizonieră? Să mă înregistraţi împotriva voinţei 
mele? Nu-mi închipui ca va fi foarte distractiv. Ştiu ce sînt 
pentru obini, consiliere. Ştiu la ce m-aţi folosit cu toţii. Nu 
cred că mă veţi găsi foarte folositoare după ce mă refuzaţi. 

— Te înţeleg. Zoë, a fost o onoare să te întîlnesc. Şi 
acum trebuie să trimit acest mesaj... Te rog să mă scuzi! 

Am dat din cap. Dock plecă. 

— Te rog, închide uşa, i-am cerut lui Hickory, care era cel 
mai aproape de ea. O închise. 

— Mulţumesc, am spus, şi am vomitat peste pantofi. 
Dickory se repezi la mine şi mă prinse înainte să cad de-a 
binelea. 

— Eşti bolnavă, spuse Hickory. 

— N-am nimic, am răspuns, şi apoi am vomitat peste 
Dickory de sus pînă jos. 

— O, Doamne, Dickory, îmi pare atît de rău! 

Hickory se apropie, mă luă de lingă Dickory şi mă 
îndreptă către instalaţiile stranii. Învîrti un robinet şi apa 
ieşi bolborosind. 

— Ce-i asta? am întrebat. 

— E o chiuvetă, răspunse Hickory. 

— Eşti sigur? am întrebat. Hickory dădu din cap. M-am 
aplecat, m-am spălat pe faţă şi mi-am clătit gura. 

— Cum te simţi? întrebă Hickory după ce m-am curăţat 
cît de bine-am putut. 

— Nu cred că o să mai vomit, dacă asta vrei să spui. 
Chiar dacă aş vrea, n-a mai rămas nimic. 

— Ai vomitat pentru că eşti bolnavă, insistă Hickory. 

— Am vomitat pentru că tocmai l-am tratat pe unul 
dintre conducătorii voştri de parcă ar fi fost valetul meu. 
Asta-i ceva nou pentru mine, Hickory. Chiar este! 

M-am uitat la Dickory, aşa cum era acoperit de 
vărsătură. 


— Şi sper să meargă. Pentru că eu cred că dacă trebuie 
să fac iarăşi aşa ceva, stomacul meu s-ar putea să sară de- 
a dreptul pe masă. 

Măruntaiele mele făcură o tumbă după ce-am spus asta. 
Notă pentru mine: după ce vomiţi, atenţie la comentariile 
excesiv de colorate. 

— Ai vorbit serios? întrebă Hickory. Ce i-ai spus lui 
Dock... 

— Fiecare cuvinţel, am răspuns şi-am făcut semn către 
mine. Hai, Hickory, uită-te la mine. Crezi că m-aş supune 
singură la toate astea dacă n-aş fi serioasă? 

— Voiam să fiu sigur. 

— Poţi fi sigur. 

— Zoë, o să fim cu tine. Eu şi Dickory. Indiferent ce 
decide consiliul. Dacă alegi să rămii pe loc după ce vorbeşti 
cu generalul Gau, vom sta cu tine. 

— Mulţumesc, Hickory. Dar nu trebuie să faceţi asta. 

— O s-o facem. Am stat alături de tine în cea mai mare 
parte a vieţii tale. Şi în toată viaţa pe care-am petrecut-o 
conştienţi. Alături de tine şi de familia ta. Ne-ai spus că 
facem parte din familia ta. Acum eşti departe de acea 
familie. S-ar putea să nu-i mai vezi niciodată. N-o să te 
lăsăm singură. Locul nostru e lîngă tine. 

— Nu ştiu ce să spun... 

Spune că o să ne laşi să stăm cu tine. 

— Da. Staţi. Şi mulţumesc. Mulţumesc amîndurora. 

— Cu plăcere. 

— lar acum, ca primă îndatorire oficială pentru voi, 
găsiţi-mi ceva nou de îmbrăcat. Incep să put de-a binelea. 
Şi apoi spuneţi-mi care dintre chestiile alea de-acolo este 
toaleta. Pentru că acum chiar am nevoie să ştiu. 


DOUĂZECI ŞI TREI 


Ceva mă înghiontea ca să mă trezesc. Am plesnit acel 
ceva. 

— Mori, am mormăit. 

— Zoë, vorbi Hickory. Ai un vizitator. 

Am clipit către Hickory, a cărui siluetă era încadrată de 
lumina ce venea de pe coridor. 

— Despre ce tot vorbeşti? 

— Generalul Gau. E aici. Acum. Şi doreşte să-ţi 
vorbească. 

M-am ridicat în capul oaselor. 

— Trebuie că glumeşti! am exclamat. Mi-am luat PDA-ul 
şi m-am uitat la oră. 

Sosiserăm în spaţiul Conclavului cu paisprezece ore în 
urmă, făcîndu-ne apariţia în spaţiul real la o mie de 
kilometri de staţia spaţială pe care generalul Gau o făcuse 
cartierul general administrativ al Conclavului. Spusese că 
nu dorea să favorizeze o planetă mai presus de alta. Staţia 
spaţială era înconjurată de sute de nave din tot spaţiul 
Conclavului şi de şi mai multe navete şi vehicule de 
transport care circulau printre nave, plecînd şi sosind pe 
staţie. Staţia Phoenix, cea mai mare staţie spaţială umană 
- atit de mare încît auzisem că afecta mareele de pe 
planeta Phoenix (cu efecte măsurabile numai cu cele mai 
sensibile instrumente, dar orişicum...) - ar fi încăput într-un 
colţ al cartierului general al Conclavului. 

Sosiserăm şi ne anunţaserăm trimiţind un mesaj codificat 
generalului Gau, prin care ceream o audienţă. Ni se 
dăduseră coordonate de andocare, apoi fuseserăm ignoraţi 
în mod deliberat. După zece ore, m-am dus în sfîrşit la 
culcare. 

— Ştii că eu nu glumesc, spuse acum Hickory. 

Se întoarse în cadrul uşii şi aprinse luminile în cabină. Am 
clipit. 


— Acum, te rog, zise el, hai să-l întîmpinăm. 

Cinci minute mai tirziu eram îmbrăcată în ceva ce 
speram să fie prezentabil şi păşeam oarecum nesigură de-a 
lungul coridorului. După un minut de mers, am exclamat: 

— Oh, rahat! şi am alergat înapoi în cabină, lăsîndu-l pe 
Hickory singur pe coridor. Un minut mai tîrziu eram înapoi, 
purtînd în mînă o cămaşă cu ceva înfăşurat în ea. 

— Ce-i asta? întrebă Hickory. 

— Un dar, am răspuns. 

Ne-am continuat drumul pe coridor. 

După încă un minut stăteam în camera de conferinţe 
amenajată în grabă, împreună cu generalul Gau. Şedea pe 
o latură a unei mese înconjurate de scaune în stilul obin, 
care nu erau prea bine proiectate nici pentru fiziologia lui, 
nici pentru a mea. M-am aşezat pe partea cealaltă, cu 
cămaşa în mînă. 

— O să aştept afară, zise Hickory după ce mă lăsă acolo. 

— Mulţumesc, Hickory, am răspuns. 

El plecă. M-am întors cu faţa spre general. 

— Bună, l-am salutat, cam neconvingător. 

— Tu eşti Zoë, spuse generalul Gau. Fiinţa umană care îi 
face pe obini să-i îndeplinească poruncile. 

Vorbele lui erau într-o limbă pe care n-o înţelegeam; erau 
traduse printr-un dispozitiv de comunicaţii care-i atîrna de 
git. 

— Asta-s eu, am replicat. 

Mi-am auzit vorbele traduse în limba lui. 

— Mă interesează felul în care o fată umană este 
capabilă să rechiziţioneze o navă de transport obină ca s-o 
aducă să mă vadă. 

— E o poveste lungă. 

— Spune-mi versiunea scurtă. 

— Tatăl meu a creat aparate speciale care le conferă 
obinilor conştiinţă. Obinii mă onorează ca fiind singura 
legătură în viaţă cu tatăl meu. Fac tot ce le cer eu să facă. 

— Trebuie să fie plăcut să ai o rasă întreagă la cheremul 
tău. 


— Ar trebui să ştii cum e. Ai patru sute de rase la 
cheremul tău. Domnule... 

Generalul Gau făcu ceva cu capul care speram că era 
menit să fie un zîmbet. 

— Asta e o chestiune oarecum discutabilă în acest 
moment, mă tem. Dar sînt nedumerit. Trăiam cu impresia 
că eşti fiica lui John Perry, administrator al coloniei 
Roanoke. 

— Sînt. El şi cu soţia lui, Jane Sagan, m-au adoptat după 
ce tatăl meu a murit. Mama mea naturală murise cu ceva 
timp înainte. De dragul părinţilor mei adoptivi sînt acum 
aici. Deşi îmi cer scuze - am arătat spre mine şi spre 
aspectul meu dezordonat - nu mă aşteptam să vă întîlnesc 
aşa repede. Credeam că o să venim la dumneavoastră şi că 
o să avem timp să ne pregătim. 

— Cînd am auzit că obinii transportau o fiinţă umană 
care venea să mă vadă, şi încă una de pe Roanoke, am fost 
destul de curios ca să nu vreau să aştept, explică Gau. De 
asemenea, găsesc important să fac opoziţia să se întrebe 
ce pun la cale. Faptul că vin să vizitez o navă obină în loc 
să aştept să le primesc delegaţia o să-i facă pe unii să se 
întrebe cine eşti şi ce ştiu eu, iar ei nu. 

— Sper că merit drumul. 

— Dacă nu, tot or să fie nervoşi. Dar avînd în vedere cît 
de departe ai venit, sper, de dragul nostru, al amîndurora, 
că drumul a meritat. Eşti complet îmbrăcată? 

— Ce? 

Dintre multele întrebări la care m-aş fi putut aştepta, 
asta nu era una dintre ele. 

Generalul arătă către mîna mea. 

— Ai o cămaşă în mînă. 

— Ah, am exclamat, şi am pus cămaşa pe masă între noi. 
E un dar. Nu cămaşa. E ceva înfăşurat în cămaşă. Asta-i 
darul. Speram să găsesc altceva în care să-l pun înainte de 
a vi-l da, dar m-aţi luat oarecum prin surprindere. O să tac 
din gură acum şi-o să vă las să-l luaţi pur şi simplu. 

Generalul îmi aruncă ceea ce cred că era o privire 
stranie, apoi întinse mîna şi desfăşură obiectul aflat în 


cămaşă. Era cuțitul de piatră pe care mi-l dăduse 
vîrcolacul. Îl ridică şi-l examină la lumină. 

— E un dar foarte interesant, observă el şi începu să-l 
mişte în mînă, încercîndu-i, bănuiam, greutatea şi 
echilibrul. 

— Şi un cuţit destul de frumos desenat. 

— Mulţumesc. 

— Nu tocmai o armă modernă. 

— Nu, am răspuns. 

— Ţi-ai închipuit că un general trebuie să fie interesat de 
arme arhaice? întrebă Gau. 

— La drept vorbind, e o poveste în spatele lui. Există o 
rasă băştinaşă de fiinţe inteligente pe Roanoke. N-am ştiut 
despre ele, înainte de a ateriza. Nu cu multă vreme în 
urmă, ne-am întîlnit cu ele pentru prima oară şi lucrurile au 
mers prost. Unii dintre ei au murit, la fel şi unii dintre noi. 
Apoi însă unul dintre ei şi unul dintre noi s-au întîlnit şi s-au 
hotărît să încerce să nu se mai omoare unii pe alţii; în 
schimb, şi-au făcut daruri. Cuţitul acela a fost unul dintre 
aceste daruri. E al tău acum. 

— E o poveste interesantă. Şi cred că am dreptate să 
presupun că această poveste are o oarecare implicaţie 
legată de motivul pentru care te afli aici. 

— Depinde de dumneavoastră, domnule. Puteţi să 
hotăriţi doar că e un cuţit frumos de piatră. 

— Nu prea cred. Administratorul Perry este un om care 
cochetează cu subtextele. Nu mi-a scăpat ce înseamnă 
faptul că şi-a trimis fiica să transmită un mesaj. Apoi însă a 
oferit acest dar anume, cu această poveste anume. E un 
om de o oarecare subtilitate. 

— Şi eu cred la fel. Dar cuțitul nu e de la tăticul meu. E 
de la mine. 

— Aşa, exclamă Gau surprins. Asta-i încă şi mai 
interesant. Administratorul Perry n-a sugerat asta? 

— Nu ştie că aveam cuțitul. Şi nu ştie cum l-am căpătat. 

— Dar ai avut intenţia să-mi transmiţi un mesaj cu 
ajutorul lui. Unul care să-l completeze pe cel al tatălui tău 
adoptiv. 


— Speram să vedeţi lucrurile astfel. 

Gau lăsă cuțitul jos. 

— Spune-mi ce are de zis administratorul Perry. 

— O să fiţi asasinat, am răspuns. Oricum, cineva o să 
încerce. E cineva apropiat de dumneavoastră. Cineva din 
cercul de consilieri de încredere. Tăticul nu ştie cînd sau 
cum, dar ştie că e plănuit să se întimple curînd. Voia să 
ştiţi, ca să vă puteţi apăra. 

— De ce? Tatăl tău adoptiv este funcţionar al Uniunii 
Coloniale. A făcut parte din planul care a distrus flota 
Conclavului şi a pus în primejdie toate lucrurile pentru care 
am muncit, mai multă vreme decit ai trăit tu, tînără fiinţă 
umană. De ce-ar trebui să am încredere în cuvintul unui 
duşman? 

— Uniunea Colonială este duşmanul dumneavoastră, nu 
tăticul meu. 

— Tăticul tău a ajutat la uciderea a zeci de mii. Fiecare 
navă din flotă a fost distrusă, în afară de a mea. 

— V-a implorat să nu vă chemaţi navele la Roanoke. 

— Aici a fost mult prea subtil. N-a explicat niciodată cum 
a fost întinsă capcana. Mi-a cerut doar să nu-mi chem flota. 
Un pic mai multe informaţii ar fi ţinut în viaţă mii de fiinţe. 

— A făcut ce-a putut. Eraţi acolo să ne distrugeţi colonia. 
Nu-i era permis să o predea. Ştiţi că n-avea prea multe 
opţiuni. Şi-aşa, a fost rechemat de către Uniunea Colonială 
şi acuzat chiar şi pentru că v-a sugerat că s-ar putea să se 
întîmple ceva. Ar fi putut fi trimis la închisoare pentru 
simpla faptă de a fi vorbit cu dumneavoastră, generale. A 
făcut tot ce-a putut. 

— De unde ştiu că nu este folosit iarăşi? 

— Aţi spus că ştiaţi ce înseamnă că m-a trimis pe mine 
să vă aduc un mesaj. Eu sînt dovada că vă spune adevărul. 

— Tu eşti dovada că el crede că-mi spune adevărul. Nu 
înseamnă că este adevărul. Tatăl tău adoptiv a fost folosit o 
dată. De ce n-ar putea fi folosit din nou? 

Am luat foc auzind asta. 

— Imi cer scuze, generale. Dar ar trebui să ştiţi că, 
trimiţindu-mă pe mine să vă aduc acest avertisment, atit 


tăticul cît şi mămica mea sînt absolut siguri că vor fi 
etichetaţi drept trădători de către Uniunea Colonială. 
Amîndoi or să meargă la închisoare. Ar trebui să ştiţi că nu 
mă pot întoarce pe Roanoke, ca parte a înţelegerii datorită 
căreia obinii mă aduc la dumneavoastră. Trebuie să rămîn 
cu ei. Pentru că ei cred că e doar o chestiune de timp pînă 
cînd Roanoke va fi distrusă, dacă nu de către 
dumneavoastră, atunci de către vreo parte a Conclavului 
asupra căreia nu mai aveţi nici un control. Părinţii mei şi cu 
mine am riscat totu/ ca să vă dăm acest avertisment. Este 
posibil să nu-i mai văd niciodată nici pe ei, nici pe oricine 
altcineva de pe Roanoke, pentru că vă dau acest 
avertisment. Acum, generale, credeţi că oricare dintre noi 
ar fi făcut acest lucru dacă n-am fi absolut siguri de ceea ce 
vă spunem? Credeţi? 

Generalul Gau nu scoase nici un cuvînt pentru o clipă. 
Apoi vorbi: 

— Imi pare rău că a trebuit să riscaţi cu toţii atît de mult. 

— Atunci faceţi-i tăticului meu onoarea de a-l crede. 
Siînteţi în pericol, generale. Şi acel pericol e mai aproape 
decit credeţi. 

— Spune-mi, Zoë, ce speră administratorul Perry să 
obţină spunîndu-mi mie asta? Ce vrea de la mine? 

— Vrea să rămineţi în viaţă. l-aţi promis că atita vreme 
cît o să conduceţi Conclavul, n-o să mai atacați Roanoke. 
Cu cît rămîneţi mai mult în viaţă, cu atît mai mult rămînem 
şi noi în viaţă. 

— Dar aici e ironia. Mulțumită a ceea ce s-a întîmplat la 
Roanoke, nu mai deţin controlul în aceeaşi măsură ca 
înainte. Acum îmi petrec timpul ţinîndu-i pe alţii la locul lor. 
Şi sînt şi unii care privesc Roanoke ca pe o cale de a-mi lua 
controlul. Sînt sigur că nu ştii despre Nerbros Eser... 

— Sigur că ştiu. Principala dumneavoastră opoziţie în 
acest moment. Incearcă să convingă oamenii să-l urmeze. 
Vrea să distrugă Uniunea Colonială. 

— Imi cer scuze. Am uitat că nu eşti doar o aducătoare 
de mesaje... 

— Nu-i nimic. 


— Nerbros Eser plănuieşte să atace Roanoke. Am readus 
Conclavul sub controlul meu - prea încet - dar pe Eser îl 
sprijină destule rase ca să fie capabil să finanţeze o 
expediţie pentru a cuceri Roanoke. Ştie că Uniunea 
Colonială e prea slabă ca să organizeze o apărare a 
coloniei, şi ştie că în acest moment nu mă aflu în situaţia 
de a-l opri. Dacă poate cuceri Roanoke atunci cînd eu n-am 
putut, s-ar putea ca mai multe rase să treacă de partea lui. 
Destule ca să atace Uniunea Colonială în mod direct. 

— Atunci, nu ne puteţi ajuta... 

— Altfel decît spunîndu-ţi ceea tocmai ţi-am spus, nu. 
Eser o să atace Roanoke. Dar, parţial din cauză că 
administratorul Perry a ajutat la distrugerea flotei mele, cu 
nici un chip nu pot face prea mult să-l opresc acum. Şi mă 
îndoiesc foarte mult că Uniunea voastră Colonială o să facă 
prea multe să-l oprească. 

— De ce spuneţi asta? 

— Pentru că eşti aici. Nu înţelege greşit, Zoë, apreciez 
avertismentul familiei tale. Dar administratorul Perry nu-i 
atit de amabil încît să mă fi prevenit din simpla lui 
bunătate. Aşa cum ai observat, preţul e prea mare pentru 
asta. Eşti aici pentru că nu aveţi încotro să vă mai duceti. 

— Dar îl credeţi pe tăticul... 

— Da. Din nefericire. Cineva în situaţia mea e 
întotdeauna o ţintă. Dar acum, în mod special, ştiu că pînă 
şi unii dintre cei în care am avut încredere, cărora le-am 
încredinţat viaţa şi prietenia mea, calculează costurile şi 
ajung la concluzia că valorez mai mult mort decit viu. Şi are 
sens ca cineva să încerce să mă omoare înainte ca Eser să 
atace Roanoke. Dacă sînt mort şi Eser se răzbună pe 
colonia voastră, nimeni altcineva n-o să încerce măcar să 
concureze cu el pentru controlul Conclavului. 
Administratorul Perry nu-mi spune nimic din ce nu ştiu. 
Confirmă doar ce ştiu. 

— Atunci nu v-am fost de nici un folos. 

ȘI nici tu nu mi-ai fost de nici un folos mie, am gîndit, dar 
n-am rostit-o. 


— N-aş spune asta. Unul dintre motivele pentru care sînt 
aici, acum, este ca să aud ce ai să-mi spui fără să se mai 
amestece oricine altcineva. Să aflu ce să fac cu informaţiile 
pe care s-ar putea să le ai. Să văd dacă îmi sînt de folos. Să 
văd dacă tu îmi eşti de folos. 

— Ştiaţi deja ce v-am spus eu. 

— E adevărat. Totuşi, nimeni altcineva nu ştie cît de 
multe ştii. Nu aici, în orice caz. 

Întinse mîna, luă cuțitul de piatră şi se uită din nou la el. 

— lar adevărul în problema asta este că m-am săturat să 
nu ştiu cine, dintre cei în care am încredere, plănuieşte să 
mă înjunghie în inimă. Oricine intenţionează să mă 
asasineze, trebuie să fie mînă-n mînă cu Nerbros Eser. Este 
probabil să ştie cînd plănuieşte acesta să atace Roanoke şi 
cît de mari sînt forţele cu care o va face. Şi poate că lucrînd 
împreună am putea afla ambele lucruri. 

— Cum? 

Generalul Gau se uită din nou la mine şi schiţă din cap 
acea chestie sper-că-e-un-zimbet. 

— Făcînd un pic de teatru politic. Făcîndu-i să creadă că 
ştiu ceea ce ştiu ei. Făcîndu-i să acţioneze din acest motiv. 

l-am întors zîmbetul lui Gau. 

— „lar piesa mea-i capcana ce-n curînd, va prinde-n ea 
pe rege şi-al său gînd”. 

— Exact. Deşi cel pe care-l prindem o să fie un trădător, 
nu un rege. 

— În citatul acela era şi una şi alta. 

— Interesant. Mă tem că nu cunosc referinţa. 

— E dintr-o piesă numită Hamlet. Am avut un prieten 
căruia îi plăcea autorul. 

— Îmi place citatul. Şi prietenul tău. 

— Mulţumesc. Şi mie. 


x 


— Unul dintre voi, din această cameră, e trădător, vorbi 
generalul Gau. Şi ştiu care dintre voi. 


Oho, m-am gîndit. Generalul ştie cu siguranţă cum să 
înceapă o întîlnire. 

Ne aflam în camera consilierilor oficiali ai generalului, o 
încăpere ornamentată, pe care, îmi spusese generalul 
înainte, n-o folosea niciodată decit ca să primească 
demnitarii străini cu o oarecare aparenţă de pompă şi 
ceremonial. Din moment ce, tehnic vorbind, mă primea pe 
mine pentru această întîlnire de protocol, mă simţeam 
specială. Dar, revenind la subiect, în cameră se afla o mică 
platformă supraînălţată, cu trepte, pe care fusese aşezat 
un fotoliu mare. Demnitarii, consilierii şi personalul lor se 
apropiau de el ca şi cum ar fi fost un tron. Asta urma să fie 
folositor pentru ceea ce avea de gînd generalul Gau astăzi. 

În faţa platformei, camera se deschidea într-un semicerc. 
În jurul perimetrului se afla un şir de bănci curbat, în 
general de înălţimea pe care o au cînd stau în picioare cele 
mai multe specii conştiente de sine din Conclav. Aici îşi 
aveau locul echipele consilierilor şi demnitarilor, deschizînd 
documente şi date cînd era nevoie şi şoptind (sau ce 
altceva făceau ei) în microfoane micuţe care transmiteau la 
căşti de urechi (sau orice altceva) purtate de şefii lor. 

Şefii - consilieri sau demnitari - umpleau zona dintre 
bănci şi platformă. De obicei, mi s-a spus, li se ofereau 
bănci sau scaune (sau ce se potrivea cel mai bine cu forma 
lor), ca să se poată odihni în timp ce-şi făceau treburile. 
Astăzi, erau ţinuţi cu toţii în picioare. 

Cît despre mine, stăteam în stinga, chiar în faţa 
generalului aşezat în fotoliul lui cel mare. În partea opusă a 
fotoliului, se afla o măsuţă, pe care era aşezat cuțitul de 
piatră. Tocmai i-l prezentasem (pentru a doua oară) 
generalului. De data asta, era oferit într-un ambalaj mai 
protocolar decit o cămaşă. Generalul îl scosese din cutia pe 
care-o găsisem, îl admirase şi-l pusese pe masă. 

În spate, alături de personal, stăteau Hickory şi Dickory, 
nu tocmai încîntaţi de planul propus de general. Impreună 
cu ei erau trei membri ai diviziei de securitate a 
generalului, care nu erau nici ei deloc mulţumiţi. 


Ei bine, acum că-l puneam în aplicare, nici eu nu sînt 
prea sigură că eram complet entuziasmată de plan. 

— Credeam că sîntem aici ca să auzim o cerere din 
partea acestei tinere fiinţe umane, vorbi unul dintre 
consilieri, o lalană înaltă (adică, înaltă chiar şi pentru o 
lalană!), pe nume Hafte Sorvalh. Vocea ei era tradusă de 
către căsca pe care mi-o dăduseră obinii. 

— A fost un pretext, replică generalul Gau. Fiinţa umană 
nu are nici o cerere, ci informaţii legate despre care dintre 
voi are intenţia să mă asasineze. 

Asta stîrni, fireşte, agitaţie în cameră. 

— E o fiinţă umană! exclamă Wert Ninung, un dwaer. Nu 
vreau să fiu lipsit de respect, generale, dar umanii au 
distrus recent întreaga flotă a Conclavului. Orice informaţie 
pe care-ar împărtăşi-o cu tine ar trebui privită ca extrem de 
suspectă, ca să nu spun decit atit. 

— Sînt complet de acord, Ninung, răspunse Gau. Din 
acest motiv, cînd mi-a fost furnizată, am făcut ceea ce-ar fi 
făcut orice persoană raţională şi mi-am pus oamenii de la 
securitate să verifice amănunţit informaţia. Regret să spun 
că informaţia a fost bună. lar acum trebuie să mă ocup de 
faptul că unul dintre consilierii mei - cineva care cunoaşte 
toate planurile mele pentru Conclav - a conspirat împotriva 
mea. 

— Nu înţeleg, vorbi un ghlagh al cărui nume, dacă mi-l 
aminteam corect, era Lernin Il. Nu eram absolut sigură 
totuşi; oamenii lui Gau de la securitate îmi dăduseră dosare 
despre cercul de consilieri ai lui Gau numai cu citeva ore 
înainte de şedinţă şi, avînd în vedere toate celelalte pe care 
trebuia să le pregătesc, abia avusesem timp să le 
frunzăresc. 

— Ce nu înţelegi, Lernin? întrebă generalul Gau. 

— Dacă ştii care dintre noi este trădătorul, de ce nu s-a 
ocupat deja de el divizia ta de securitate? întrebă Il. Asta s- 
ar fi putut face fără să te expui unui risc inutil. Avînd în 
vedere poziţia ta, n-ai nevoie să-ţi asumi mai multe riscuri 
decit este absolut necesar. 


— Nu vorbim despre un ucigaş întîmplător, Il. Uită-te în 
jurul tău. De cîtă vreme ne cunoaştem unii pe alţii? Cît de 
mult a muncit fiecare dintre noi ca să creeze acest mare 
Conclav al raselor? Ne-am văzut mai mult între noi de-a 
lungul timpului decît ne-am văzut soţii sau soțiile şi copiii. 
Ar fi acceptat oricare dintre voi dacă l-aş fi făcut pe unul să 
dispară cu o acuzaţie vagă de crimă? Nu i s-ar părea 
fiecăruia dintre voi că-mi pierd autoritatea şi creez tapi 
ispăşitori? Nu, Il. Am ajuns prea departe şi am făcut prea 
multe pentru asta. Chiar şi acest viitor asasin merită mai 
multă politeţe. 

— Atunci, ce intenţionezi să faci? întrebă II. 

— Îi voi cere trădătorului din această încăpere să iasă în 
faţă. Nu-i prea tîrziu să îndrept acest rău. 

— li oferi amnistie acestui asasin? întrebă o creatură al 
cărei nume chiar nu mi-l aminteam (sau, avînd în vedere 
cum vorbea, bănuiesc că nu l-aş fi putut pronunţa corect 
chiar dacă mi l-aş fi amintit). 

— Nu, răspunse Gau. Această persoană nu acţionează 
singură. Face parte dintr-o conspirație care ameninţă 
lucrurile pentru care am muncit cu toţii. 

Gau făcu semn spre mine. 

— Prietena mea umană de aici mi-a dat cîteva nume, dar 
asta nu e de-ajuns. Pentru securitatea Conclavului, avem 
nevoie să ştim mai mult. Şi ca să arătăm tuturor membrilor 
Conclavului că trădarea nu poate fi tolerată, asasinul meu 
trebuie să răspundă pentru ceea ce a făcut pînă în acest 
punct. Ceea ce ofer este acest lucru: că va fi tratat corect şi 
cu demnitate. Că îşi va petrece perioada de pedeapsă într- 
o măsură oarecare în confort. Că familia şi cei dragi nu vor 
fi pedepsiţi sau făcuţi răspunzători, în afară de cazul în care 
sînt ei înşişi conspiratori. lar crima lor nu va fi făcută 
publică. Toţi cei din afara prezentei încăperi vor şti numai 
că acest conspirator s-a retras din serviciu. Va exista o 
pedeapsă. Trebuie să existe o pedeapsă. Dar nu va exista 
pedeapsa istoriei. 

— Vreau să ştiu de unde şi-a căpătat informaţia această 
fiinţă umană, pretinse Wert Ninung. 


Gau îmi făcu semn din cap. 

— Această informaţie provine, în ultimă instanţă, de la 
divizia Forţelor Speciale ale Uniunii Coloniale, am răspuns. 

— Acelaşi grup care a constituit virful de lance al 
distrugerii flotei Conclavului, comentă Wert. Nu tocmai 
demn de încredere. 

— Consilier Wert, am spus, cum crezi că au reuşit Forţele 
Speciale să descopere fiecare dintre navele flotei voastre? 
Singura dată cînd se adună este atunci cînd elimină o 
colonie. Să descoperi patru sute de nave printre zecile de 
mii pe care le are la dispoziţia sa fiecare rasă în parte a fost 
o ispravă nemaiauzită a informaţiilor militare. După asta, 
crezi că Forţele Speciale au avut dificultăţi să furnizeze un 
singur nume? 

Wert mirii de-a binelea la mine. M-am gîndit că era 
nepoliticos. 

— V-am spus deja că am pus să fie verificată informaţia, 
vorbi generalul Gau. Nu există nici o îndoială că este 
exactă. Asta nu intră în discuţie. Ceea ce intră în discuţie 
este felul în care asasinul va alege să fie descoperit. Repet: 
asasinul este în această încăpere chiar acum, printre noi. 
Dacă va ieşi în faţă acum şi ne va divulga informaţii despre 
ceilalţi conspiratori, tratamentul lor va fi generos, uşor şi 
secret. Oferta e în faţa ta, acum. Te implor, ca un vechi 
prieten, să o accepţi. Vino în faţă, acum! 

Nimeni din încăpere nu se mişcă. Generalul Gau se uită 
fix la fiecare dintre consilierii săi, direct şi în ochi, vreme de 
cîteva secunde la fiecare. Nici unul nu făcu nici măcar un 
pas în faţă. 

— Foarte bine, continuă generalul Gau. Atunci vom face 
asta pe calea cea mai grea. 

— Ce-o să faci acum, generale? întrebă Sorvalh. 

— Simplu, răspunse Gau. Vă voi chema pe fiecare dintre 
voi, pe rînd. Vă veţi înclina în faţa mea şi îmi veţi jura 
loialitate în calitate de conducător al Conclavului. Acelora 
dintre voi despre care ştiu că sînt sinceri, le voi oferi 
mulţumirile mele. Aceluia despre care ştiu că e trădător, îi 
spun: te voi da în vileag în faţa celor alături de care ai 


lucrat atita vreme şi voi pune să fii arestat. Pedeapsa ta va 
fi severă. Şi va fi categoric publică. Şi se va sfirşi cu 
moartea ta! 

— Asta nu-ţi seamănă, generale, observă Sorvalh. Ai 
creat Conclavul cu ideea să nu existe dictatori, nici cereri 
de loialitate personală. Există doar loialitatea faţă de 
Conclav. Faţă de idealurile lui. 

— Conclavul este aproape de prăbuşire, Hafte. lar tu ştii 
la fel de bine ca şi mine că Nerbros Eser şi cei de soiul lui 
vor conduce Conclavul ca pe moşia personală. Unul dintre 
voi a hotărit deja că dictatura lui Eser este preferabilă unui 
Conclav unde fiecare rasă are o voce. Este limpede pentru 
mine că trebuie să cer loialitatea care era cîndva de la sine 
înţeleasă. Îmi pare rău că s-a ajuns la asta. Dar s-a ajuns. 

— Dacă nu vom jura loialitate? întrebă Sorvalh. 

— Atunci veţi fi arestaţi ca trădători. Împreună cu cel 
despre care ştiu că este asasinul. 

— N-ai dreptul să faci asta, insistă Sorvalh. Acţionezi 
împotriva propriei tale viziuni pentru Conclav, dacă ceri 
această loialitate. Vreau să ştii că eu cred asta din adincul 
sufletului. 

— Am notat. 

— Foarte bine, zise Sorvalh, păşi în faţă pe platformă şi 
îngenunche. General Tarsem Gau, îţi ofer loialitatea mea în 
calitate de conducător al Conclavului. 

Gau se uită la mine. Era rîndul meu. Am clătinat din cap 
în direcţia lui, destul de clar ca toată lumea din încăpere să 
vadă că aştepta verificarea mea. 

— Mulţumesc, Hafte. Te poţi duce înapoi. Wert Ninung, te 
rog înaintează. 

Ninung înaintă. La fel şi următorii şase consilieri. Mai 
rămîneau trei. 

Începeam să devin foarte nervoasă. Gau şi cu mine 
căzuserăm deja de acord că nu aveam să ducem jocul atît 
de departe încît să acuzăm pe cineva care nu era de fapt 
vinovat. Dar dacă ajungeam la sfîrşit fără un trădător, 
atunci amîndoi am fi avut multe pentru care să răspundem. 

— Lernin Il, rosti generalul Gau. Te rog înaintează. 


II dădu din cap, se deplasă lin înainte şi, cînd ajunse lîngă 
mine, mă împinse cu brutalitate pe podea şi se aruncă 
după cuțitul de piatră pe care Gau îl lăsase pe masa de 
lîngă el. M-am lovit de podea atit de tare, încît craniul mi-a 
săltat pe ea. Am auzit ţipete şi gigiituri de alarmă din 
partea celorlalţi consilieri. M-am rostogolit şi m-am uitat în 
sus, exact cînd Il ridicase cuțitul şi se pregătea să-l înfigă în 
general. 

Cuţitul fusese lăsat afară şi la îndemînă pentru un motiv. 
Gau spusese deja că avea intenţia să dea în vileag 
trădătorul; spusese că ştia fără nici o îndoială cine era; 
spusese că pedeapsa pentru trădător avea să includă 
moartea. Trădătorul ar fi fost deja convins că n-ar fi avut 
nimic de pierdut încercînd asasinatul atunci şi acolo. Dar 
consilierii lui Gau nu purtau de obicei unelte ucigătoare 
asupra persoanei lor; erau nişte birocraţi care nu aveau 
nimic mai periculos la ei decît un toc. Dar un cuţit de piatră 
frumos şi ascuţit, lăsat neglijent prin preajmă, ar fi fost 
exact obiectul menit să convingă viitorul asasin să-şi 
asume riscul. Acesta era, de asemenea, motivul pentru 
care gărzile generalului (şi Hickory şi Dickory) erau postate 
la marginea încăperii, în loc să fie în apropierea 
generalului; trebuia să dăm asasinului iluzia că apucă să 
dea o lovitură sau două, înainte ca gărzile să pună mîna pe 
el. 

Generalul nu era prost, desigur; purta o armură corporală 
care-i acoperea cea mai mare a părţilor corpului 
susceptibile la răni de cuţit. Dar capul şi gitul erau încă 
vulnerabile. Generalul credea că merita riscul, dar acum, 
cînd îl vedeam încercînd să se mişte ca să se apere, am 
ajuns la concluzia că partea cea mai slabă a planului nostru 
era cea în care generalul se presupune că evită să fie 
înjunghiat mortal. 

II cobora cuțitul. Nici una dintre gărzile generalului sau 
Hickory şi Dickory nu aveau să ajungă acolo la timp. 
Hickory şi Dickory mă antrenaseră să dezarmez un 
adversar; problema era că mă aflam pe jos şi nu într-o 
poziţie din care să blochez lovitura de cuţit. Şi oricum, 


ghlagh era o rasă a Conclavului; nu petrecusem nici un pic 
de timp învăţind vreunul dintre punctele lor slabe. 

Apoi însă îmi trecu ceva prin cap, aşa cum stăteam pe 
spate, uitîindu-mă în sus la Il. 

Poate că nu ştiam prea multe despre ghlagh, dar cu 
siguranţă ştiam cum arată un genunchi. 

M-am proptit în podea, am împins şi am lovit tare cu 
călcîiul, dintr-o parte, în genunchiul cel mai apropiat al lui 
II. Acesta cedă cu o răsucire nefirească şi am crezut că simt 
ceva din piciorul lui trosnind, ceea ce îmi dădu o senzaţie 
de greață. Il ţipă de durere şi se apucă de picior, scăpînd 
cuțitul. M-am tîrît departe de el cît de repede am putut. 
Generalul Gau se aruncă de pe scaun şi îl dobori pe ll la 
podea. 

Hickory şi Dickory apărură brusc lîngă mine, trăgindu-mă 
de pe trepte. Gau strigă ceva gărzilor care alergau spre 
general. 

— Echipa lui! Opriţi-i echipa! 

M-am uitat către bănci şi am văzut trei ghlagh 
năpustindu-se spre aparatura lor. Oamenii lui II erau clar la 
curent cu asasinatul şi încercau acum să le semnaleze 
conspiratorilor că fuseseră descoperiţi. Gărzile lui Gau se 
opriră brusc şi se întoarseră, sărind peste bănci ca să 
ajungă la echipa lui Il. Le azvîrliră aparatele dintr-o lovitură, 
dar nu înainte ca unul dintre ei să fi trimis un mesaj. Am 
ştiut asta pentru că peste tot în cartierul general al 
Conclavului alarmele se treziră la viaţă, cu un bolborosit. 

Staţia spaţială era atacată. 


x 


Cam la un minut după ce II îşi lansase atacul stîngaci 
asupra generalului Gau, un crucişător de luptă impo numit 
Farre lansă şase rachete în porțiunea din staţia spaţială a 
Conclavului unde se aflau birourile lui Gau. Farre era 
comandat de un impo numit Ealt Rumi. Ruml, se dovedi, 
ajunsese la o înţelegere cu Nerbros Eser şi cu Lernin Il ca 
să preia comanda unei noi flote a Conclavului după 


asasinarea lui Gau. Ruml urma să ducă apoi toată flota la 
staţia Phoenix, s-o distrugă şi să înceapă să ia la rînd lista 
lumilor umane. În schimb, tot ce trebuia să facă Ruml era 
să fie pregătit pentru un mic bombardament demonstrativ 
al birourilor şi al navei amiral a lui Gau cînd primea 
semnalul, ca parte dintr-o tentativă mai mare de lovitură 
de stat concertată, care urma să cuprindă asasinarea lui 
Gau ca eveniment principal şi distrugerea navelor 
principale de luptă ale raselor loiale lui Gau. 

Cînd Gau le dezvălui consilierilor săi că ştia că unul 
dintre ei era trădător, un membru al echipei lui Il trimise un 
mesaj codificat lui Ruml, informîndu-l că totul era pe cale s- 
o ia razna. La rîndul lui, Ruml trimise mesaje codificate 
proprii către alte trei crucişătoare de luptă din apropierea 
staţiei Conclavului, fiecare avînd drept căpitan pe cineva pe 
care Ruml îl convertise la cauză. Toate cele patru nave 
începură să-şi încălzească sistemele de armament şi să-şi 
aleagă ţintele: Ruml ţinti birourile lui Gau, în timp ce restul 
trădătorilor ţinti nava amiral a lui Gau, Steaua B/indă şi alte 
aparate. 

Dacă totul ar fi mers aşa cum plănuiseră, Ruml şi 
conspiratorii săi ar fi scos din funcţiune navele cele mai 
capabile să vină în ajutorul lui Gau - nu că ar fi contat, 
pentru că Ruml ar fi deschis birourile lui Gau către spaţiu, 
aspirînd pe toţi cei dinăuntru (inclusiv, în acel moment, pe 
mine) în vidul rece, fără aer. Citeva minute mai tîrziu, cînd 
echipa lui Il trimise o notă de confirmare chiar înainte de a- 
şi vedea aparatura aruncată din labe, Rumi îşi lansă 
rachetele şi pregăti încă o serie pentru lansare. 

Şi fu, îmi închipui, extrem de surprins cînd Farre fu lovit 
din flanc aproape simultan de trei rachete trase de pe 
Steaua Blindă. Steaua şi alte şase nave de încredere 
fuseseră puse în stare de alertă de către Gau ca să stea cu 
ochii pe orice navă care at fi început să-şi încălzească 
sistemele de arme. Steaua depistase Farre încălzindu-şi 
bateriile de rachete, ţintise nava în tăcere şi-şi pregătise 
propria apărare. 


Gau interzisese orice acţiune pînă cînd rachetele altcuiva 
îşi luau zborul, dar în clipa în care Farre lansă, Steaua făcu 
acelaşi lucru, apoi porni apărarea antirachetă împotriva 
celor două rachete care o ţinteau, trimise de către 
crucişătorul arrisian Vut-Roy. 

Steaua distruse una dintre rachete şi suferi pagube 
uşoare din partea celei de-a doua. Farre, care nu se 
aşteptase la un contraatac, suferi pagube grele de la 
rachetele de pe Steaua şi încă şi mai multe pagube cînd 
motorul i se rupse, distrugînd jumătate de navă şi ucigind 
sute de persoane la bord, inclusiv pe Ealt Ruml şi echipajul 
său de pe punte. Cinci din cele şase rachete trase de Farre 
fură scoase din funcţiune de către sistemele defensive ale 
staţiei spaţiale; a şasea lovi staţia, lăsînd o gaură din 
compartimentul staţiei aflat lîngă birourile lui Gau. Sistemul 
de uşi etanşe al staţiei izolă stricăciunile în cîteva minute; 
fură ucişi patruzeci şi patru de oameni. 

Toate acestea se petrecură în intervalul de mai puţin de 
două minute, pentru că lupta avusese loc la distanţe 
incredibil de mici. Spre deosebire de bătăliile spaţiale din 
spectacolele de divertisment, bătăliile reale între nave 
spaţiale au loc pe distanţe uriaşe. În această bătălie totuşi, 
toate navele se aflau pe orbită în jurul staţiei. Unele dintre 
navele implicate erau doar la cîţiva kilometri unele de 
altele. Asta-i în mare parte echivalentul pentru navele 
spaţiale al unei încăierări cu pumnalele. 

Sau aşa mi se spuse. Mă iau după ce-mi spun alţii despre 
bătălie, pentru că în acel moment ceea ce făceam ev era 
să fiu trasă afară din camera consilierilor generalului Gau 
de către Hickory şi Dickory. Ultimul lucru pe care l-am 
văzut a fost Gau ţintuindu-l la pămînt pe Lernin Il, în timp 
ce încerca din răsputeri să-i împiedice pe ceilalţi consilieri 
să-l bată măr pe nemernic. Era prea mult zgomot pentru ca 
să mai meargă dispozitivul de traducere, dar bănuiam că 
Gau încerca să le spună celorlalţi că avea nevoie de Il în 
viaţă. Ce poţi să zici... Nimănui nu-i plac trădătorii. 


x 


Mi s-a spus, de asemenea, că bătălia din afara stației 
spațiale ar fi durat mai mult, numai că la scurtă vreme 
după prima salvă de rachete se întîmplă ceva straniu: un 
crucişător obin făcu saltul neliniştitor de aproape de stația 
spaţială a Conclavului, declanşind o serie de alarme de 
proximitate în acelaşi timp cu alarmele de bătălie deja 
pornite. Asta era neobişnuit, dar ceea ce atrase cu 
adevărat atenţia tuturor fură celelalte nave care apărură 
cam la treizeci de secunde după aceea. Staţia avu nevoie 
de cîteva minute ca să le identifice şi pe acestea. 

Moment în care toţi cei ce se luptaseră între ei îşi dădură 
seama că aveau acum ceva mult mai mare pentru care să- 
şi facă griji. 

Nu ştiam, deocamdată, nimic din toate astea. Hickory şi 
Dickory mă trăseseră către sala de conferinţe, la o 
oarecare distanţă de camera consilierilor, şi o păzeau, cînd 
alarmele se opriră brusc. 

— Ei bine, am folosit în sfîrşit antrenamentul acela, i-am 
zis lui Hickory. 

Eram surescitată din cauza adrenalinei rămase după 
încercarea de asasinat şi umblam de la un capăt al altul al 
încăperii. Hickory nu răspunse nimic şi continuă să scruteze 
coridorul în căutarea amenințărilor. Am oftat şi am aşteptat 
pînă cînd mi-a făcut semn că ne puteam mişca în siguranţă. 

Zece minute mai tîrziu, Hickory păcăni ceva către 
Dickory, care se duse la uşă. Hickory porni pe coridor şi 
dispăru din vedere. După puţin timp, am auzit ceea ce suna 
ca vocea lui Hickory discutînd aprins cu cineva. Hickory se 
întoarse, urmat de şase gărzi cu o înfăţişare foarte serioasă 
şi de generalul Gau. 

— Ce s-a întîmplat? am întrebat. Sînteţi teafăr? 

— Ce-ai de-a face cu consu? mă întrebă generalul Gau, 
ignorînd întrebarea mea. 

— Consu? Nimic. Le-am cerut obinilor să încerce să-i 
contacteze în numele meu, să văd dacă m-ar putea ajuta 


să salvez Roanoke. Asta s-a întîmplat cu cîteva zile în urmă. 
N-am auzit nimic despre asta de la obini, de-atunci. 

— Cred că ai un răspuns. Sînt aici. Şi cer să te vadă. 

— E o navă consu aici, acum? 

— De fapt, acel consu care întreabă de tine este pe o 
navă obină. Ceea ce, pentru mine n-are nici un sens, dar nu 
contează asta. Sint nave consu care urmează nava obină. 

— Nave... Cite? 

— Pînă acum? Vreo şase sute. 

— Poftim? am exclamat. 

Adrenalina atinse din nou un vîrf. 

— Şi încă mai vin, continuă generalul Gau. Te rog, nu 
înţelege greşit, Zo&, dar dacă ai făcut ceva ca să-i înfurii pe 
consu, sper că aleg să te pedepsească pe tine, nu pe noi! 

M-am întors şi m-am uitat la Hickory, nevenindu-mi să 
cred. 

— Ai spus că ai nevoie de ajutor, vorbi Hickory. 


DOUĂZECI ŞI PATRU 


Am intrat în cala celeilalte nave obine. 

— Aşadar, aceasta este fiinţa umană care are o întreagă 
rasă să-i îndeplinească poruncile, vorbi creatura consu care 
mă aştepta acolo. 

Era singurul loc de pe nava obină unde ar fi încăput, am 
bănuit. 

Am zimbit împotriva voinţei mele. 

— Rizi de mine, continuă consu. 

Vorbea o engleză perfectă, şi cu o voce domoală, blindă, 
ceea ce era ciudat, avînd în vedere cît de mult semăna cu o 
insectă mare şi cumplit de furioasă. 

— Îmi pare rău, am răspuns. Numai că e a doua oară pe 
ziua de azi cînd cineva mi-a spus asta. 

— Bine, spuse consu. 


Se desfăşură într-un fel care mă făcu să vreau s-o iau la 
fugă ţipînd în cealaltă direcţie şi, de undeva din interiorul 
corpului, un braţ şi o mină înfiorător de asemănătoare cu 
unele umane făcură semn spre mine. 

— Vino şi lasă-mă să mă uit la tine... 

Am făcut un pas în faţă, apoi am avut mari dificultăţi cu 
pasul următor. 

— Ai cerut să vin, fiinţă umană, vorbi consu. 

Mi-am adunat curajul şi m-am dus către consu. Acesta 
mă atinse şi mă împunse cu braţele mai mici, în timp ce 
braţele gigantice, tăioase, cele pe care consu le foloseau ca 
să decapiteze inamici în luptă, pluteau ameninţător de-o 
parte şi de alta a mea, cam la nivelul capului. Am reuşit să 
nu mă pierd de tot. 

— Da, bine, zise consu, şi am auzit ceva care suna a 
dezamăgire în vocea lui. Nu-i nimic deosebit de special la 
tine, nu-i aşa? Fizic. Ai ceva special din punct de vedere 
mintal? 

— Nu, am răspuns, sînt doar eu. 

— Cu toţii sîntem doar noi înşine, replică uriaşul consu şi 
se plie la loc în corpul lui, spre marea mea uşurare. Asta-i 
axiomatic. Ce anume ai tu care să facă sute de obini să 
accepte să moară ca să ajungă la mine, asta întreb. 

Mi s-a făcut rău din nou. 

— Ai spus că sute de obini au murit ca să te aducă la 
mine? 

— O, da. Favoriţii tăi mi-au înconjurat nava cu a lor şi au 
încercat să urce la bord. Nava i-a ucis pe toţi cei care au 
încercat. 

Au perseverat şi în cele din urmă am devenit curios. Am 
permis unuia să urce la bordul navei şi mi-a spus că tu ai 
cerut obinilor să-i convingă pe consu să te ajute. Voiam să 
văd cu ochii mei ce fel de creatură ar putea să ceară aşa 
ceva cu atita nonşalanţă şi ar putea să-i facă pe obini să 
îndeplinească cererea cu un asemenea preţ pentru ei. 

Se uită din nou la mine, curios. 

— Pari supărată. 

— Mă gîndesc la obinii care au murit. 


— Au făcut ce le-ai cerut, zise consu, pe un ton plictisit. 

— Nu trebuia să omori atit de mulţi dintre ei. 

— Favoriţii tăi nu trebuiau să ofere atît de mulţi pentru 
sacrificiu. Şi totuşi au făcut-o. Pari proastă, aşa că o să-ți 
explic. Favoriţii tăi, în măsura în care pot gîndi, au făcut 
acest lucru în mod inteligent. Consu nu vor vorbi cu obinii 
pentru interesul acestora. Am răspuns la întrebările lor cu 
multă vreme în urmă şi nu ne interesează să vorbim mai 
departe pe acest subiect. 

— Dar tu vorbeşti cu obinii, am remarcat. 

— Sînt pe moarte. Am pornit în - şi aici consu scoase un 
zgomot care suna ca un tractor căzind de pe un deal - 
călătoria morţii care le este permisă acelor consu pregătiţi 
să meargă mai departe, dacă în această viaţă s-au dovedit 
vrednici. Consu aflaţi în această călătorie pot face tot ce le 
place, inclusiv să vorbească cu creaturi proscrise, şi pot, 
dacă li se cere în mod corespunzător, să acorde o ultimă 
favoare. Favoriţii tăi i-au spionat pe consu vreme de decenii 
- am fost conştienţi de asta, dar n-am făcut nimic - ştiau 
traseul călătoriei morţii şi navele ceremoniale în care 
zboară cei aflaţi în călătorie. Favoriţii tăi înțelegeau că era 
singurul mod în care puteau vorbi cu noi. Şi mai ştiau de 
ce-ar fi nevoie ca să-mi trezească interesul, mie sau 
oricărui alt consu, destul ca să-i ascult. Ar fi trebuit să ştii 
asta cînd ţi-ai făcut cererea. 

— N-am ştiut. 

— Atunci eşti necugetată, fiinţă umană. Dacă aş fi 
înclinat să-mi pară rău pentru obini, aş face acest lucru 
pentru că şi-au irosit efortul şi m-au abătut din drum de 
dragul cuiva atît de ignorant în privinţa preţului. Dar nu-mi 
pare rău pentru ei. Obinii măcar ştiau preţul şi l-au plătit de 
bunăvoie. Acum... Fie îmi spui cum ceri să te ajut, fie o să 
plec şi moartea favoriţilor tăi va fi fost cu adevărat în zadar. 

— Am nevoie de ajutor ca să-mi salvez colonia, am 
răspuns, şi am făcut un efort să mă concentrez. Prietenii şi 
familia mea sînt acolo şi sînt ameninţaţi de un atac. E o 
colonie mică şi nu-i în stare să se apere singură. Uniunea 
Colonială nu ne va ajuta. Obinilor nu le e permis să ne 


ajute. Consu au tehnologia care ne-ar putea ajuta. Te rog 
să ne ajuţi! 

— Ai spus „rog”, observă consu. Favoriţii tăi spun „cer”. 

— Am cerut ajutor de la obini pentru că ştiam că pot. Pe 
tine te rog. 

— Nu-mi pasă de colonia ta sau de tine. 

— Tocmai ai spus că poţi acorda o favoare, ca parte a 
călătoriei morţii tale. Ar putea fi aceasta. 

— S-ar putea ca favoarea mea să fi fost acordată 
obinilor, prin faptul că am vorbit cu tine. 

Am clipit auzind asta. 

— Cum ar putea fi o favoare pentru ei simplul fapt de a 
vorbi cu mine, dacă nici măcar nu te gindeşti să mă ajuţi? 
Atunci ai fi tu cel care le-ar irosi sacrificiul şi efortul. 

— E alegerea mea. Obinii înţeleg că, făcînd sacrificiul, 
răspunsul ar putea fi „nu”. Acesta este un alt lucru pe care 
ei îl înţeleg, iar tu nu. 

— Ştiu, sînt o mulţime de lucruri pe care nu le înţeleg 
aici. Îmi dau seama de asta. Îmi pare rău. Dar tot am 
nevoie de ajutor pentru familia şi prietenii mei. 

— Cît de mulţi membri ai familiei şi prieteni ai? 

— Colonia mea are două mii cinci sute de oameni. 

— Un număr asemănător de obini au murit ca să mă 
aducă aici. 

— N-am ştiut că o să se întimple asta. N-aş fi cerut aşa 
ceva. 

— Aşa să fie? întrebă consu. 

Îşi mută volumul şi se trase spre mine. N-am dat înapoi. 

— Nu te cred, fiinţă umană. Eşti necugetată şi ignorantă, 
atita lucru e limpede. Şi totuşi, nu-mi vine să cred că pînă şi 
tu n-ai înţeles ce pretindeai de la obini, atunci cînd le-ai 
cerut să vină la noi de dragul tău. Ai cerut ajutor de la obini 
pentru că puteai. Şi pentru că puteai, n-ai întrebat de preţ. 
Dar trebuia să fi ştiut că preţul va fi mare. 

Nu ştiam ce să răspund la asta. 

Consu se trase înapoi şi păru să mă privească de parcă 
aş fi fost o insectă amuzantă. 


— Capriciile şi cruzimea ta faţă de obini mă interesează. 
La fel şi faptul că obinii sînt dornici să-i dea pe unii dintre ei 
pentru capriciile tale, în ciuda lipsei de afecţiune pentru ei. 

Am spus ceva ce ştiam că o să regret, dar nu m-am putut 
împiedica. Consu făcea o treabă realmente excelentă 
provocîndu-mă intenţionat. 

— Asta e amuzant, venind din partea unui membru al 
rasei care a dat obinilor inteligenţă, dar nu şi conştiinţă. 
Atita vreme cit vorbim despre capricii şi cruzime. 

— A, da, aşa e. Obinii mi-au spus. Eşti copilul fiinţei 
umane care a făcut aparatele cu care obinii se joacă de-a 
conştiinţa. 

— Nu se joacă. O au! 

— Şi e un lucru îngrozitor că o au. Conştiinţa e o 
tragedie, îndepărtează întreaga rasă de perfecţiune, o face 
să-şi irosească eforturile în încercări individuale şi 
extravagante. Vieţile noastre, în calitate de consu, sînt 
petrecute învăţind să ne eliberăm rasa de tirania sinelui, să 
trecem dincolo de noi înşine şi, făcînd astfel, să ne 
împingem rasa înainte. De aceea ajutăm rasele inferioare, 
ca să vă puteţi şi voi elibera cu timpul. 

Mi-am muşcat obrazul auzind asta. Consu coborau uneori 
într-o colonie umană, o rădeau de pe faţa planetei, apoi 
aşteptau ca Forţele Coloniale de Apărare să vină să se 
lupte cu ei. Era un joc pentru consu, din cîte îşi putea da 
seama oricare dintre noi. A spune că o făceau în folosul 
nostru era pervers, ca să nu zicem mai mult. 

Dar eram aici ca să cer ajutor, nu să discut probleme de 
morală. Inghiţisem o dată momeala. Nu îndrăzneam să las 
să se întîmple din nou. 

Consu continuă, fără să bage în seamă luptele mele 
personale. 

— Ceea ce aţi făcut voi, fiinţele umane, obinilor le 
batjocoreşte potenţialul. l-am creat pe obini să fie cei mai 
buni dintre noi toţi, singura rasă fără conştiinţă, singura 
rasă liberă să-şi urmeze destinul ca rasă de la primii paşi. 
Obinii erau meniţi să fie ceea ce noi aspiram să devenim. 
A-i vedea năzuind spre conştiinţă însemna să vedem o 


creatură care ar putea zbura năzuind să se bălăcească în 
noroi. Tatăl tău n-a făcut obinilor nici o favoare, fiinţă 
umană, înlănţuindu-i cu o conştiinţă! 

Am rămas nemişcată vreme de un minut, uimită că acest 
consu mi-ar spune mie, într-o discuție aparent 
întîmplătoare, lucruri pentru care obinii îşi sacrificaseră 
jumătate din numărul lor cu atît de mulţi ani în urmă dar nu 
le fusese niciodată permis să le audă. Consu aşteptă, 
răbdător, răspunsul meu. 

— Obinii n-ar fi de acord. Şi nici eu. 

— Sigur că nu. Dragostea lor pentru conştiinţă este 
motivul pentru care sînt dornici să facă lucruri ridicole 
pentru tine. Asta, şi faptul că au ales să te cinstească 
pentru ceva ce a făcut tatăl tău, deşi tu n-ai avut nici o 
contribuţie. Orbirea şi cinstea asta îţi convin. Le foloseşti ca 
să-i determini să facă ce vrei tu. Nu le preţuieşti conştiinţa 
pentru ceea ce le oferă lor. O preţuieşti pentru ceea ce-ţi 
permite să /e faci lor. 

— Nu-i adevărat! 

— Adevărat!  comentă consu, şi am auzit tonul 
batjocoritor din vocea lui. 

Îşi deplasă din nou greutatea. 

— Foarte bine, fiinţă umană. Mi-ai cerut să te ajut. Poate 
că o s-o fac. Îţi pot acorda o favoare, una pe care consu n-o 
pot refuza. Dar această favoare nu este gratuită. Vine cu 
un preţ ataşat. 

— Ce preţ? 

— Mai întîi vreau să mă distrez. Aşa că îţi ofer acest tîrg. 
Aveţi printre voi cîteva sute de obini. Alege o sută dintre ei 
în orice fel doreşti. O să cer de la consu să trimită o sută 
dintre ai noştri - condamnaţi, păcătoşi şi alţii care s-au 
abătut de la cale şi ar fi dispuşi să încerce să se 
răscumpere. Îi vom arunca unii împotriva celorlalţi, pînă la 
moarte. În final, o singură parte va obţine victoria. Dacă e a 
voastră, te voi ajuta. Dacă e a mea, nu. Şi apoi, după ce mă 
voi fi distrat suficient, voi pleca la drum, să-mi termin 
călătoria morţii. O să-i chem pe consu acum. Hai să zicem 
că în opt ore de-ale voastre vom începe acest divertisment. 


Sînt convins că va fi destul timp pentru ca tu să-ți 
pregăteşti favoriţii. 


x 


— Nu vom avea nici o problemă să găsim o sută de 
voluntari printre obini, îmi zise Dock. 

El şi cu mine ne aflam în camera de conferinţe pe care 
mi-o împrumutase generalul Gau. Hickory şi Dickory 
stăteau de partea cealaltă a uşii ca să se asigure că nu 
eram deranjati. 

— Voi pregăti voluntarii pentru tine într-o oră. 

— De ce nu mi-ai spus cum plănuiau obinii să-i aducă pe 
consu la mine? am întrebat. Acel consu de aici mi-a zis că 
sute de obini au murit ca să-l aducă pe el aici. De ce nu m- 
ai avertizat că asta o să se-ntimple? 

— N-am ştiut cum vom alege să încercăm să atragem 
atenţia consu, răspunse Dock. Am transmis mai departe 
cererea ta, împreună cu acordul meu. N-am participat la 
luarea hotăririi. 

— Dar ştiai că asta s-ar putea întîmplă. 

— Ca membru al consiliului, ştiam că i-am ţinut pe consu 
sub observaţie şi că au existat planuri de a găsi metode să 
vorbim din nou cu ei. Ştiam că asta era una dintre ele. 

— De ce nu mi-ai spus? 

— Ţi-am spus că încercarea de a vorbi cu consu cere un 
preţ mare. Acesta a fost preţul. La vremea aceea, preţul n- 
a părut prea mare pentru tine. 

— N-am ştiut că asta ar însemna ca sute de obini să 
moară. Sau că s-ar arunca încontinuu sub focul consu pînă 
cînd aceştia devin suficient de curioşi ca să oprească. Dacă 
aş fi ştiut, v-aş fi cerut să încercaţi altceva. 

— Avînd în vedere ce ne-ai cerut să facem şi timpul pe 
care-l aveam la dispoziţie, nu exista altceva. 

Dock veni spre mine şi desfăcu mîinile ca şi cum ar fi 
încercat să mă facă să văd ceva important. 

— Te rog, înţelege, Zoë. Plănuiserăm să apelăm la un 
consu în călătoria morţii sale de multă vreme, şi pentru 


propriile noastre motive. A fost unul dintre motivele pentru 
care ţi-am putut îndeplini cererea. Totul era deja pregătit. 

— Dar ordinul meu i-a omorit. 

— Nu e vina ta că au pretins consu moartea lor... Obinii 
care au făcut parte din misiune ştiau deja de ce era nevoie 
ca să atragă atenţia consu. Erau deja dedicați acestei 
sarcini. Cererea ta a schimbat doar momentul şi scopul 
misiunii. Dar cei care au participat au făcut-o de bunăvoie 
şi au înţeles motivul pentru a o face. A fost alegerea lor. 

— Dar tot au făcut-o pentru că eu nu m-am gindit la ce- 
am cerut... 

— Au făcut-o pentru că ne-ai cerut ajutorul. Ei au crezut 
că e o onoare să facă asta pentru tine. Exact la fel cum cei 
care vor lupta acum pentru tine vor considera că eo 
onoare. 

Mi-am privit miinile, ruşinat să mă uit la Dock. 

— Ai spus că plănuiaţi deja să apelaţi la un consu în 
călătoria morţii. Ce voiaţi să cereţi? 

— Înţelegere. Să ştim de ce consu ne-au refuzat 
conştiinţa. Să ştim de ce au ales să ne pedepsească cu 
lipsa ei. 

Am ridicat ochii auzind asta. 

— Ştiu răspunsul, am replicat, şi i-am spus lui Dock ce-mi 
spusese consu despre conştiinţă şi despre motivul pentru 
care preferaseră să nu le-o dea obinilor. Nu ştiu dacă ăsta 
era răspunsul pe care-l căutaţi. Dar asta mi-a spus consu. 

Dock nu scoase nici un cuvînt. M-am uitat la el cu mai 
multă atenţie şi mi-am dat seama că tremura. 

— Hei, am zis, şi m-am ridicat de pe scaun. N-am vrut să 
te supăr. 

— Nu sînt supărat. Sînt fericit. Ne-ai dat răspunsuri la 
întrebări pe care le-am pus de cînd există rasa noastră. 
Răspunsuri pe care consu nu ni le-ar fi dat singuri. 
Răspunsuri pentru care mulţi dintre noi ne-am fi dat viaţa. 

— Mulţi dintre voi v-aţi dat viaţa pentru ele. 

— Nu. Şi-au dat viaţa să te ajute pe tine. Nu ne-am 
aşteptat la nici o compensație pentru sacrificiu. Au făcut-o 


pentru că ai avut nevoie. Nu trebuia să ne dai nimic în 
schimb. Dar ne-ai dat asta. 

— Cu plăcere. 

Începeam să mă simt stînjenită. 

— Nu-i mare lucru. Consu tocmai mi-au spus. M-am 
gîndit doar că ar trebui să ştiţi. 

— Gîndeşte-te, Zoë, că acest lucru pe care tocmai ai 
crezut că ar trebui să-l ştim şi noi este ceva pe care alţii l-ar 
fi privit ca pe o metodă de a ne avea la mînă. Că ei ne-ar fi 
vîndut informaţia sau ne-ar fi refuzat-o. Tu ne-ai dat-o pe 
gratis. 

— După ce v-am zis că am nevoie de ajutor şi am trimis 
sute de obini la moarte, am adăugat şi m-am aşezat la loc. 
Nu face din mine o eroină, Dock. Nu aşa mă simt în 
momentul ăsta. 

— Îmi pare rău, Zoë. Dar dacă nu vrei să fii eroină, să ştii 
măcar că nu eşti nici o persoană rea. Eşti prietena noastră. 

— Mulţumesc, Dock. Asta mă ajută un pic. 

Dock dădu din cap. 

— Acum trebuie să mă duc să găsesc cei o sută de 
voluntari pe care-i cauţi. Nu-ţi face griji, Zoe. Nu te vom 
dezamăgi. 


x 


— Asta-i ce-am găsit pentru tine într-un termen atît de 
scurt, vorbi generalul Gau. 

Roti mîna prin imensa cală a stației spațiale. 

— Partea asta a stației abia a fost construită, n-am 
folosit-o încă pentru mărfuri. Cred că o să se potrivească 
pentru scopurile tale. 

Am privit imensitatea spațiului. 

— Aşa cred. Multumesc, generale. 

— Măcar atît am putut face. Avînd în vedere cum m-ai 
ajutat în ultima vreme. 

— Mulţumesc că nu-mi purtaţi pică pentru invazia consu. 

— Dimpotrivă, a fost un cîştig. A oprit bătălia din jurul 
stației spațiale înainte să devină cu adevărat oribilă. 


Echipajele trădătoare au presupus că eu am chemat navele 
acelea în ajutor. S-au predat înainte să apuc să le corectez 
impresia. M-ai ajutat să înăbuş revolta înainte de a începe. 

— Cu plăcere. 

— Mulţumesc. Acum, desigur, aş vrea să plece. Dar 
înţeleg că se află aici ca să se asigure că n-o să facem 
nimic nesăbuit cu oaspetele nostru consu cît timp e aici. 
Navele sînt automate de luptă, nici măcar cu echipaj, dar 
aceasta e tehnologie consu. Nu-mi închipui că dacă ar 
deschide focul asupra noastră am avea prea multe şanse. 
Aşa că avem o pace forţată aici, pe moment. De vreme ce 
e în favoarea mea şi nu împotriva mea, n-ar trebui să mă 
plîng. 

— Aţi mai aflat ceva despre Nerbros Eser şi ce planuri 
are? am întrebat. 

Nu prea aveam chef să mă mai gîndesc la consu. 

— Da. Lernin a fost destul de îndatoritor acum, că 
încearcă să evite să fie executat pentru trădare. Asta îi 
oferă o motivaţie excelentă. Îmi spune că Eser plănuieşte 
să cucerească Roanoke cu o trupă mică de soldaţi. Ideea 
este să arate că poate lua cu o sută de soldaţi ceea ce eu 
n-am putut lua cu patru sute de crucişătoare de luptă. Dar 
mă tem că „a lua” este un cuvînt nepotrivit. Eser plănuieşte 
să distrugă colonia şi pe toţi din ea. 

— Ăsta era şi planul dumneavoastră, i-am adus aminte 
generalului. 

Acesta legănă din cap în ceea ce am presupus că era un 
semn de recunoaştere. 

— Ai aflat pînă acum, sper, că aş fi preferat foarte mult 
să nu ucid coloniştii. Eser n-are intenţia să ofere această 
opţiune. 

Am sărit peste această informaţie în mintea mea. 

— Cînd o să atace? 

— Curînd, cred. Lernin nu crede că Eser şi-a adunat 
trupele încă, dar tentativa eşuată de asasinat o să-l forţeze 
să se pună în mişcase mai devreme, nu mai tîrziu. 

— Grozav, am exclamat. 

— Mai e timp. Nu abandona speranţa, Zoë. 


— N-am abandonat-o. Dar am încă o mulţime pe cap. 

— Aţi găsit destui voluntari? 

— Am găsit, am răspuns, şi chipul mi se crispă în timp ce 
vorbeam. 

— Ce nu merge? 

— Unul dintre voluntari... am zis şi m-am oprit. 

Am încercat din nou. 

— Unul dintre voluntari e un obin pe nume Dickory. 
Prietenul şi garda mea de corp. Cînd s-a oferit voluntar, i- 
am zis nu. l-am cerut să-şi retragă oferta, dar a refuzat. 

— Faptul că el s-a oferit voluntar ar putea fi un imbold 
puternic. Probabil i-a încurajat şi pe alţii să iasă în faţă. 

Am dat din cap. 7 

— Dar Dickory încă e prietenul meu... Incă face parte din 
familie. Poate că n-ar trebui să aibă importanță, dar are. 

— Sigur că are importanță. Motivul pentru care te afli aici 
este să împiedici ca aceia pe care-i iubeşti să păţească 
vreun rău. 

— Cer unor persoane pe care nu le cunosc să se sacrifice 
pentru unele pe care le cunosc. 

— De aceea le ceri să se ofere voluntari. Dar mie mi se 
pare că motivul pentru care se oferă eşti tu. 

Am dat din cap, m-am uitat la cală şi mi-am închipuit 
lupta care se apropia. 


* 


— Am o propunere pentru tine, îmi spuse consu. 

Stăteam amîndoi în camera de comandă a calei, la zece 
metri deasupra podelei. Pe podea erau două grupuri de 
fiinţe. În primul grup, se aflau cei o sută de obini care se 
oferiseră voluntari să lupte pentru mine. In celălalt grup, 
erau cei o sută de infractori consu, care urmau să fie forţaţi 
să lupte cu obinii pentru şansa de a-şi recăpăta onoarea. 
Consu arătau înfricoşător de mari pe lîngă obini. Competiţia 
urma să fie luptă corp la corp modificată: obinilor le era 
permis un pumnal de luptă, în timp ce consu, cu braţele lor 
tăioase, urmau să lupte cu miinile goale, dacă faptul că 


puteai mînui două membre ascuţite ca un brici, ataşate la 
propriul tău corp, se putea numi „cu mîinile goale”. 

Deveneam din ce în ce mai nervoasă în legătură cu 
şansele obinilor. 

— O propunere, repetă consu. 

Am aruncat o privire piezişă către consu, care aproape 
că umplea singur camera de comandă. Il găsisem deja aici 
cînd urcasem; nu eram prea sigură cum trecuse pe uşă. Noi 
doi ne aflam aici împreună cu Hickory, Dock şi generalul 
Gau, care îşi asumase sarcina de a juca rolul de arbitru 
oficial pentru competiţie. 

Dickory era jos, pe podea. Pregătindu-se de luptă. 

— Te interesează s-o auzi? întrebă consu. 

— Sîntem pe cale să începem, am replicat. 

— E vorba de competiţie, insistă consu. Am o cale prin 
care poţi obţine ceea ce vrei fără să avem nici o 
competiţie. 

Am închis ochii. 

— Spune-mi. 

— Te voi ajuta să păstrezi colonia în siguranţă furnizîindu- 
ţi o mostră din tehnologia noastră. O maşină care produce 
un cîmp de energie menit să absoarbă impulsul 
proiectilelor. Un cîmp sugător. Face gloanţele să cadă din 
aer şi absoarbe energia rachetelor înainte ca acestea să-şi 
lovească ţintele. Dacă eşti deşteaptă, colonia ta o poate 
folosi ca să-i înfringă pe cei care o atacă. Asta este ceea ce 
îmi este îngăduit şi ceea ce sînt pregătit să-ţi dau. 

— Şi ce vrei în schimb? 

— O demonstraţie simplă. 

Consu se desfăşură şi arătă către obinii de pe podea. 

— O cerere din partea ta a fost suficientă ca să facă sute 
de obini să se sacrifice de bunăvoie pentru simplul scop de 
a-mi atrage atenţia. Această putere pe care o ai mă 
interesează. Vreau s-o văd. Spune acestei sute de obini să 
se sacrifice aici şi acum, şi-ţi voi da ceea ce ai nevoie 
pentru a-ţi salva colonia. 

— Nu pot face asta. 

— Nu se pune problema dacă e posibil, spuse consu. 


Îşi aplecă greutatea şi i se adresă lui Dock: 

— Obinii de aici s-ar sinucide dacă această fiinţă umană 
ar cere-o? 

— Fără îndoială, răspunse Dock. 

— N-ar şovăi? continuă consu. 

— Nu. 

Consu se întoarse din nou spre mine. 

— Atunci tot ce trebuie să faci este să dai ordinul. 

— Nu, am răspuns. 

— Nu fi proastă, fiinţă umană. Ai primit asigurări de la 
mine că te voi ajuta. Ai primit asigurarea de la acest obin 
că favoriţii tăi de aici se vor sacrifica bucuroşi în folosul tău, 
fără întirziere şi fără să se plingă. Vei fi sigură că o să-ți 
ajuţi familia şi prietenii să supravieţuiască unui atac 
iminent. Ai mai făcut-o şi înainte. Nu ţi-ai făcut nici o 
problemă din a trimite sute dintre ei la moarte ca să 
vorbeşti cu mine. N-ar trebui să fie o hotărire grea acum. 

Făcu semn din nou către podea. 

— Spune-mi sincer, fiinţă umană. Uită-te la favoriţii tăi şi 
apoi uită-te la consu. Crezi că favoriţii tăi vor fi cei rămaşi 
în picioare cînd asta se va termina? Vrei să rişti siguranţa 
prietenilor şi a familiei tale pe mîna lor? 

Îţi ofer o alternativă, continuă consu. Nu prezintă nici un 
risc. Nu te costă nimic decit acordul tău. Favoriţii tăi nu vor 
obiecta. Vor fi încîntaţi să facă asta pentru tine. Spune pur 
şi simplu că ceri asta de la ei. Şi dacă te face să te simţi 
mai bine, le poţi cere să-şi închidă conştiinţele înainte să se 
sinucidă. Atunci nu se vor teme de sacrificiul lor. O vor face 
pur şi simplu. O vor face pentru tine. O vor face pentru 
ceea ce eşti pentru ei. 

M-am gîndit la ceea ce spusese consu. 

M-am întors către Dock. 

— N-ai nici o îndoială că acei obini ar face asta pentru 
mine? 

— Nu există nici o îndoială, răspunse Dock. Sînt acolo ca 
să lupte la cererea ta, Zoë. Ştiu că ar putea muri. Au 
acceptat deja această posibilitate, la fel cum obinii care s- 


au sacrificat ca să-l aducă la tine pe acest consu ştiau ce se 
cere de la ei. 

— Şi cum rămîne cu tine? l-am întrebat pe Hickory. 
Prietenul şi partenerul tău e acolo jos, Hickory. Vreme de 
zece ani, cel puţin, ţi-ai petrecut viaţa cu Dickory. Tu ce 
spui? 

Tremuratul lui Hickory era atît de slab încît aproape că 
mă îndoiam că l-am văzut. 

— Dickory va face cum ceri, Zoë. Ar trebui să ştii deja. 

După asta se întoarse cu spatele. 

M-am uitat la generalul Gau. 

— N-am nici un sfat pentru tine, vorbi el. Dar mă 
interesează foarte mult să aflu ce alegi. 

Am închis ochii şi m-am gindit la familia mea. La John şi 
Jane. La Savitri, care venise cu noi pe o lume nouă. M-am 
gîndit la Gretchen şi Magdy şi la viitorul pe care l-ar putea 
avea împreună. M-am gindit la Enzo şi la familia lui şi la tot 
ceea ce le fusese luat. M-am gindit la Roanoke, devenită 
acum casa mea. 

Şi am ştiut ce aveam de făcut. 

Am deschis ochii. 

— Alegerea e evidentă, zise consu. 

M-am uitat la consu şi am dat din cap. 

— Cred că ai dreptate, am spus. Şi cred că trebuie să mă 
duc jos şi să le spun. i 

M-am dus către uşa camerei de comandă. In timp ce 
treceam, generalul Gau mă luă uşor de braț. 

— Gîndeşte-te ce faci, Zoë. Alegerea ta de aici contează. 

Am ridicat ochii spre general. 

— Ştiu. Şi e alegerea mea. 

Generalul îmi dădu drumul la braţ. 

— Fă ceea ce trebuie să faci. 

— Mulţumesc. Cred că aşa o să fac. 

Am ieşit din cameră şi în minutul următor am încercat 
din răsputeri să nu cad pe scări în timp ce le coboram. Mă 
bucur să spun că am reuşit. Dar a fost cît pe ce. 

Am păşit către grupul de obini, care se învirteau de colo 
pînă colo, unii făcînd exerciţii, unii vorbind încetişor între ei 


sau în grupuri mici. În timp ce mă apropiam, am încercat 
să-l descopăr pe Dickory şi n-am reuşit. Erau prea mulţi 
obini, iar Dickory nu era undeva unde să-l văd uşor. 

Pînă la urmă obinii observară că mă îndreptam spre ei. 
Tăcură şi, la fel de tăcuţi, formară şiruri. 

Am stat pe loc în faţa lor vreme de citeva secunde, 
încercînd să-l văd pe fiecare obin în parte, doar ca pe unul 
din o sută. Am deschis gura să vorbesc. Nu ieşi nimic. 
Aveam gura atit de uscată, încît nu puteam rosti cuvinte. 
Am închis gura, am înghiţit în sec de citeva ori şi am 
încercat din nou. 

— Ştiţi cine sînt. Sînt destul de sigură de asta. Cunosc 
personal numai unul dintre voi, şi îmi pare rău pentru asta. 
Aş dori să vă fi cunoscut pe fiecare dintre voi, înainte de a 
vi se cere... înainte ca eu să cer... 

M-am oprit. Spuneam prostii. Nu era ceea ce voiam să 
fac. Nu acum. 

— Uite, am zis. O să vă spun unele lucruri şi nu pot 
promite că or să aibă vreo noimă. Dar trebuie să vi le spun 
înainte... 

Am făcut un semn către cală. 

— Înainte de toate astea. 

Obinii se uitară cu toţii la mine, fie politicoşi, fie 
răbdători, nu-mi dau seama. 

— Ştiţi de ce sînteţi aici. Sînteţi aici ca să luptaţi 
împotriva acelor consu de acolo, pentru că eu încerc să-mi 
protejez familia şi prietenii de pe Roanoke. Vi s-a spus că 
dacă i-aţi putea bate pe consu, aş căpăta ajutorul de care 
am nevoie. Dar ceva s-a schimbat. 

Am arătat în sus, către camera de observaţii. 

— Acolo sus este un consu care-mi spune că o să-mi dea 
ceea ce am nevoie pentru a salva Roanoke fără să 
trebuiască să luptaţi şi să riscaţi să pierdeţi. Tot ce trebuie 
să fac este să vă spun să scoateţi pumnalele acelea pe 
care trebuia să le folosiţi pe aceşti consu şi să le folosiţi 
chiar asupra voastră. Tot ce trebuie să fac este să vă spun 
să vă sinucideţi. Toată lumea îmi zice că o s-o faceţi, din 
cauza a ceea ce sînt pentru voi. 


Şi au dreptate. Şi eu sînt destul de sigură de asta. Sînt 
sigură că dacă v-aş cere tuturor să vă sinucideţi, aţi face-o. 
Pentru că sînt Zoë a voastră. Pentru că m-aţi văzut toată 
viaţa în înregistrările pe care le-au făcut Hickory şi Dickory. 
Pentru că stau acum aici, în faţa voastră, cerîndu-vă s-o 
faceţi. 

Ştiu că aţi face asta pentru mine. Aţi face-o... 

M-am oprit pentru citeva clipe, încercînd să mă 
concentrez. 

Şi apoi am înfruntat ceva ce petrecusem multă vreme ca 
să evit. 

Propriul meu trecut. 

Am ridicat capul din nou şi m-am uitat direct la obini. 

— Cînd aveam cinci ani, locuiam pe o staţie spaţială, 
Covell. Locuiam acolo cu tatăl meu. Intr-o zi, în timp ce era 
plecat de pe staţie pentru cîteva zile, cu treburi, staţia a 
fost atacată. Mai întîi de către rraey. Aceştia au atacat, au 
venit pe staţie, au adunat toţi oamenii care locuiau acolo şi 
au început să-i ucidă, îmi aduc aminte... 

Am închis din nou ochii. 

— Îmi aduc aminte de soţi luaţi de lîngă soțiile lor şi apoi 
împuşcaţi în holuri, unde toată lumea putea auzi. Îmi aduc 
aminte de părinţi implorîndu-i pe rraey să le cruţe copiii. 
Îmi aduc aminte că am fost împinsă în spatele unui străin 
cînd femeia care avea grijă de mine, mama unei prietene, a 
fost luată. Ea a încercat s-o împingă şi pe fiica ei, dar 
aceasta s-a ţinut de mama ei şi au fost luate amîndouă. 
Dacă rraey ar mai fi continuat mult, pînă la urmă m-ar fi 
găsit şi m-ar fi omorit şi pe mine. 

Am deschis ochii. 

— Apoi însă obinii au atacat staţia, ca s-o ia de la rraey, 
care nu erau pregătiţi pentru încă o luptă. Şi cînd au 
curăţat staţia de rraey, i-au luat pe aceia dintre noi, 
oamenii, care mai rămăseseră şi ne-au dus în sala comună. 
Îmi aduc aminte că eram acolo, fără nimeni care să aibă 
grijă de mine. Tatăl meu era plecat. Prietena mea şi mama 
ei erau moarte. Rămăsesem singură... 


Staţia spaţială era o staţie ştiinţifică, aşa că obinii au 
căutat printre cercetări şi au dat peste munca tatălui meu. 
Munca lui despre conştiinţă. Şi au vrut ca el să lucreze 
pentru ei. Aşa că s-au întors la noi, în sala comună, şi au 
strigat numele tatălui meu. Dar el nu era pe staţie. l-au 
strigat iar numele şi-atunci am răspuns eu. Am zis că eram 
fiica lui şi că avea să vină după mine curînd. 

Îmi aduc aminte că obinii au vorbit între ei atunci şi-apoi 
mi-au spus să vin cu ei. Şi îmi aduc aminte că am zis nu, 
pentru că nu voiam să-i părăsesc pe ceilalţi oameni. Şi-mi 
mai aduc aminte ceva: ce mi-a spus atunci unul dintre 
obini. A spus: „Tu trebuie să vii cu noi. Ai fost aleasă, şi o să 
fii în siguranţă.” 

Îmi aduc aminte, aşadar, de tot ce s-a întîmplat. Şi cred 
că, pînă şi la cinci ani, o parte din mine ştia ce urma să se 
întîimple cu restul oamenilor de pe Covell. Dar iată-i pe 
obini, spunîndu-mi că o să fiu în siguranţă. Pentru că 
fusesem aleasă. Şi-mi aduc aminte că l-am luat pe obin de 
mînă, am fost condusă afară şi de-acolo m-am uitat în 
urmă, la oamenii care rămîneau. Apoi au dispărut. Nu i-am 
mai văzut niciodată. 

Dar eu am trăit. Nu din cauza a cine eram; eram doar o 
fetiţă. Ci din cauza a ce eram: fiica omului care le putea da 
o conştiinţă. Era prima oară cînd asta conta mai mult decit 
cine eram. Dar nu era şi ultima... 

M-am uitat în sus, către camera de comandă, încercînd 
să văd dacă cei de acolo mă ascultau şi întrebîndu-mă ce 
gîndeau. Întrebîndu-mă ce gîndea Hickory. Şi generalul 
Gau. M-am întors iarăşi către obini. 

— Ce sînt contează încă mai mult decit cine sînt. 
Contează şi mai mult în clipa asta. Chiar în acest moment. 
Din cauza a ceea ce sînt, sute dintre voi au murit ca să 
aducă un singur consu să mă vadă. Din cauza a ceea ce 
sînt, dacă vă cer să scoateţi cuţitele acelea şi să vi le 
înfigeţi în corp, o veţi face. Din cauza a ceea ce sînt. Din 
cauza a ceea ce am fost pentru voi. 

Am clătinat din cap şi m-am uitat în jos. 


— Toată viaţa am acceptat că ceea ce sînt contează. Că 
trebuie să mă descurc cu asta. Să mă adaptez la asta. 
Uneori am crezut că aş putea manipula acest lucru, deşi 
tocmai am aflat preţul pentru această convingere. Uneori 
chiar am luptat împotriva lui. Dar nici măcar o dată nu m- 
am gîndit că aş putea lăsa în urmă ceea ce sînt. Pentru că 
îmi aduceam aminte ce mi-a adus. Cum m-a salvat. Nici 
măcar nu mi-a trecut prin cap să renunţ. 

Am arătat în sus, către camera de comandă. 

— În camera aceea de comandă e un consu care vrea să 
vă omor pe toţi, doar ca să-i arăt că pot. Vrea s-o fac ca să- 
mi demonstreze ceva şi mie - că atunci cînd se ajunge la 
asta, sînt dispusă să vă sacrific pe toţi ca să capăt ceea ce 
vreau. Pentru că atunci cînd se ajunge la asta, voi nu 
contaţi. Sinteţi doar ceva ce pot folosi, un mijloc către un 
ţel, o unealtă pentru un alt scop. Vrea să vă omor ca să-mi 
arunce în faţă faptul că nu-mi pasă. 

Şi are dreptate! 

M-am uitat la feţele obinilor. 

— Nu cunosc nici unul dintre voi, cu o singură excepţie. 
N-o să-mi aduc aminte cum arată nici unul dintre voi peste 
cîteva zile, indiferent ce-o să se întîmple aici. Pe de altă 
parte, pe toţi oamenii pe care-i iubesc şi de care-mi pasă îi 
pot vedea îndată ce închid ochii. Feţele lor îmi sînt limpezi. 
Ca şi cum ar fi aici, cu mine. Pentru că sînt. Îi port înăuntrul 
meu. Aşa cum voi îi purtaţi pe aceia de care vă pasă, 
înăuntrul vostru. 

Consu are dreptate că ar fi uşor să vă cer să vă sacrificați 
pentru mine. Să vă spun să faceţi aşa pentru ca eu să-mi 
pot salva familia şi prietenii. Are dreptate pentru că ştiu că 
aţi face-o fără să vă gindiţi de două ori. Aţi fi bucuroşi s-o 
faceţi pentru că m-ar face fericită pe mine - pentru că ceea 
ce sînt contează pentru voi. Ştie că faptul de a şti acest 
lucru mă va face să mă simt mai puţin vinovată pentru că 
v-am întrebat. 

Şi are din nou dreptate. Are dreptate în privinţa mea. 
Recunosc. Şi-mi pare rău... 


M-am oprit din nou şi am avut nevoie de încă o clipă ca 
să mă adun. M-am şters pe faţă. 

Asta urma să fie partea cea grea. 

— Consu are dreptate. Dar nu ştie despre mine singurul 
lucru care contează în clipa asta. Şi acesta este că m-am 
săturat să fiu ceea ce sînt. M-am săturat să fi fost aleasă. 
Nu vreau să fiu cea pentru care vă sacrificați din cauză că 
sînt fiica cuiva sau pentru că acceptaţi că pot avea pretenţii 
de la voi. Nu vreau asta de la voi. Şi nu vreau să muriţi 
pentru mine. 

Aşa că uitaţi. Uitaţi de toate astea. Vă eliberez de 
obligaţia voastră faţă de mine. De orice obligaţie faţă de 
mine. Mulţumesc pentru că v-aţi oferit voluntari, dar n-ar 
trebui să luptaţi pentru mine. N-ar fi trebuit să cer! Aţi făcut 
deja atît de mult pentru mine... M-aţi adus aici ca să pot 
transmite un mesaj generalului Gau. El mi-a vorbit despre 
planurile împotriva coloniei Roanoke. Ar trebui să fie destul 
ca să ne apărăm. Nu pot să vă cer nimic altceva. Cu 
siguranţă nu vă pot cere să luptaţi cu aceşti consu şi poate 
să muriţi. Vreau în schimb să trăiţi. 

M-am săturat să fiu ceea ce sînt. De acum înainte sînt 
doar cine sînt. Şi cine sînt înseamnă Zoë. Doar Zoë. Cineva 
care n-are nici un drept asupra voastră. Care nu cere sau 
nu pretinde nimic de la voi. Şi care vrea să fiţi capabili să 
vă faceţi propriile voastre alegeri, nu să fie făcute pentru 
voi. În special, nu de către mine. 

Şi asta-i tot ce am de spus! 

Obinii stăteau în faţa mea, tăcuţi, şi după un minut mi- 
am dat seama că nu prea ştiam de ce aşteptam un 
răspuns. Apoi, pentru o clipă complet nebunească, m-am 
întrebat dacă de fapt mă înțelegeau măcar. Hickory şi 
Dickory vorbeau limba mea, iar eu presupusesem doar că 
toţi ceilalţi obini ar vorbi-o şi ei. Era o presupunere destul 
de arogantă, mi-am dat seama. 

Aşa că am dat din cap oarecum şi m-am întors să plec, 
înapoi în camera de comandă, unde numai Dumnezeu ştia 
ce-o să-i spun acelui consu. 

Şi apoi am auzit un cîntec... 


O singură voce, de undeva din mijlocul cetei de obini. 
începea primele cuvinte din „Dimineaţă la Delhi”. Şi, cu 
toate că aceea era partea pe care-o cîntam întotdeauna eu, 
n-am avut nici o dificultate să recunosc vocea. 

Era Dickory. 

M-am întors cu faţa la obini chiar cînd o a doua voce 
începu contrapunctul, apoi o altă voce interveni, şi încă 
una, şi încă una şi, în curînd, toţi cei o sută de obini cîntau, 
creînd o versiune a cîntecului atit de diferită de oricare alta 
auzită înainte, atit de magnifică, încît tot ce puteam face 
era să stau acolo şi să mă scald în ea, s-o las să se reverse 
în jurul meu şi s-o las să se mişte prin mine. 

A fost unul dintre acele momente pe care pur şi simplu 
nu le poţi descrie. Aşa că n-o să mai încerc. 

Dar pot să spun că am fost impresionată. Aceşti obini 
ştiau de „Dimineaţă la Delhi” de numai citeva săptămîni. 
Pentru ei, nu numai să ştie cîntecul, dar să-l şi interpreteze 
fără cusur era absolut uluitor. 

Trebuia să-i iau pe tipii ăştia la următorul chef! 

Cînd se termină, tot ce-am putut face a fost să-mi duc 
mîinile la faţă şi să spun „mulţumesc” obinilor. Moment în 
care Dickory veni printre rînduri, pînă în faţa mea. 

— Hei, am exclamat. 

— Zoë Boutin-Perry, vorbi Dickory, eu sînt Dickory. 

Aproape că am spus ştiu asta, dar Dickory vorbi mai 
departe. 

— Te-am cunoscut de cînd erai copil. Te-am urmărit 
crescînd, învăţind şi trecînd prin viaţă, şi prin tine am 
învăţat să trec şi eu prin viaţă. Am ştiut întotdeauna ce eşti. 
Dar îţi spun sincer că cine eşti contează pentru mine şi a 
contat întotdeauna. 

Ţie, Zoë Boutin-Perry, îţi fac oferta de a lupta pentru 
familia ta şi pentru Roanoke. Fac acest lucru nu pentru că 
ai cerut tu sau ai pretins tu, ci pentru că ţin la tine şi am 
ţinut întotdeauna. Mi-ai face o onoare dacă ai accepta 
ajutorul meu! 

Dickory se înclină, ceea ce era un lucru foarte interesant 
la un obin. 


Aici era ironia: acestea erau cele mai multe vorbe pe 
care le auzisem vreodată de la Dickory, şi nu-mi venea în 
minte nimic de răspuns. 

Aşa că am zis: 

— Mulţumesc, Dickory. Accept. 

Dickory se înclină din nou şi se întoarse în rînd. 

Un alt obin făcu un pas în faţă şi se opri în faţa mea. 

— Eu sînt Strike, vorbi el. Nu ne-am mai întîlnit pînă 
acum. Te-am privit crescînd prin tot ceea ce Hickory şi 
Dickory au împărtăşit cu toţi obinii. Şi eu am ştiut 
întotdeauna ce eşti. Ceea ce am învăţat de la tine provine 
totuşi de la cine eşti. E o cinste să te fi cunoscut. Va fi o 
onoare să lupt pentru tine, pentru familia ta şi pentru 
Roanoke. Îmi ofer ajutorul ţie, Zoë Boutin-Perry, liber şi fără 
rezerve! 

Strike se înclină. 

— Mulţumesc, Strike, am răspuns. Accept. 

Şi apoi, dintr-un impuls, l-am îmbrăţişat pe Strike. A 
chiţăit de-a binelea, surprins. Ne-am desprins din 
îmbrăţişare. Strike se înclină din nou, apoi se întoarse în 
rînd chiar cînd un alt obin înaintă. 

Şi altul. Şi altul. 

Îmi luă mult timp să aud fiecare salut şi ofertă de ajutor, 
şi să accept fiecare ofertă. Pot să spun cu sinceritate că n- 
am avut niciodată un timp mai bine cheltuit. Cînd se 
încheie totul, stăteam din nou în faţa a o sută de obini - de 
data asta, fiecare fiind un prieten. Şi mi-am plecat capul 
spre ei şi le-am urat numai bine, şi le-am spus că o să ne 
vedem după. 

Apoi m-am întors în camera de comandă. Generalul Gau 
era la baza scărilor, aşteptindu-mă. 

— Am un post pentru tine în echipa mea, Zoë, dacă o să-l 
vrei vreodată, zise el. 

Am izbucnit în ris. 

— Nu vreau decit să mă întorc acasă, generale. 
Mulţumesc oricum. 

— Atunci, altă dată. Acum o să prezidez peste competiţia 
asta. O să fiu imparţial cît timp o observ. Dar ar trebui să 


ştii că, în sinea mea, ţin cu obinii. Şi asta-i ceva ce n-am 
crezut c-o să spun vreodată. 

— Apreciez acest lucru, am replicat şi am urcat scările. 

Hickory mă întîmpină la uşă. 

— Ai făcut ceea ce speram că vei face. Regret că nu m- 
am oferit şi eu voluntar. 

— Eu nu, am răspuns şi l-am îmbrăţişat pe Hickory. 

Dock se înclină: am răspuns dînd din cap. Şi apoi m-am 
apropiat de consu. 

— Ai răspunsul meu, am spus. 

— Aşa este. Şi mă surprinde, fiinţă umană. 

— Bine. Şi mă numesc Zoë. Zoë Boutin-Perry. 

— Adevărat. 

Părea amuzat de impertinenţa mea. 

— Am să-mi amintesc de nume. Şi am şi alte lucruri pe 
care-o să mi le amintesc. Deşi, dacă obinii tăi nu cîştigă 
competiţia, nu-mi închipui că o să trebuiască să ne amintim 
de numele tău prea multă vreme. 

— O să ţi-l aminteşti multă vreme, am ripostat. Pentru că 
prietenii mei de-acolo sînt pe cale să măture pe jos cu voi. 

Aşa au şi făcut. 

N-a fost nici măcar un scor strîns. 


DOUĂZECI ŞI CINCI 


Şi astfel am plecat acasă, cu darul consu la remorcă. 

John şi cu Jane mă salutară cînd am sărit din naveta 
obină, toţi sfirşind într-o grămadă cînd am alergat peste 
mămica cu toată viteza şi apoi l-am tras pe tăticul după 
noi. După care le-am arătat jucăria mea cea nouă: 
generatorul de cîmp sugător, proiectat special de consu ca 
să ne dea un avantaj tactic cînd Nerbros Eser şi prietenii săi 
veneau în vizită. Jane îl luă imediat şi începu să se joace cu 
el; era ocupaţia ei, la urma urmei. 


Hickory, Dickory şi cu mine am hotărît că, pînă la urmă, 
nici John, nici Jane nu aveau nevoie să ştie de ce fusese 
nevoie ca să-l căpătăm. Cu cît ştiau mai puţin, cu atît mai 
puţin îi putea acuza Uniunea Colonială la procesul de 
trădare. Deşi se părea că s-ar putea să nu se petreacă aşa 
ceva - consiliul de pe Roanoke îi înlăturase pe John şi pe 
Jane din posturile lor după ce dezvăluiseră unde mă 
trimiseseră şi pe cine trebuia să văd, şi-l numiseră pe tatăl 
lui Gretchen în locul lor. Dar îi dăduseră lui mămica şi 
tăticul zece zile ca să primească veşti de la mine înainte să 
informeze Uniunea Colonială despre ceea ce făcuseră. Am 
ajuns înapoi chiar înainte de limită şi, odată ce au văzut ce- 
am adus, n-au mai fost înclinați să-i ofere pe părinţii mei 
afecțiunii tandre a sistemului judiciar al Uniunii Coloniale. 
N-aveam de gînd să mă pling pentru asta. 

După ce le-am făcut cunoştinţă mămicii şi tăticului cu 
generatorul de cîmp sugător, m-am dus la plimbare şi am 
găsit-o pe Gretchen, citind o carte pe verandă. 

— M-am întors! am anunţat. 

— Oh, replică ea, întorcînd cu nonşalanţă o pagină. Ai 
fost plecată? 

Am zimbit larg; ea zvirli cartea după mine şi-mi spuse că 
dacă-i mai fac vreodată aşa ceva, o să mă strîngă de git, şi 
că putea s-o facă, pentru că fusese întotdeauna mai bună 
decît mine la cursurile de apărare. Ei bine, era adevărat. 
Era mai bună. Apoi ne-am îmbrăţişat, ne-am împăcat şi am 
plecat să-l găsim pe Magdy, ca să-l putem siciîi în stereo. 

Zece zile mai tîrziu, Roanoke a fost atacată de Nerbros 
Eser şi cam de o sută de soldaţi arrisieni, asta fiind rasa lui 
Eser. Eser şi soldaţii lui au mărşăluit de-a dreptul în 
Croatoan şi au cerut să stea de vorbă cu şefii. S-au ales în 
schimb cu Savitri, asistenta administrativă; ea le-a sugerat 
să se întoarcă la navele lor şi să pretindă că invazia n-a 
avut loc niciodată. Eser a ordonat unui soldat de-al său s-o 
împuşte pe Savitri, şi-atunci au aflat cum un cîmp sugător 
le poate da de-a binelea peste cap armele. Jane a reglat 
cîmpul astfel încît să încetinească gloanţele, dar nu şi 
proiectilele mai lente. De aceea puştile soldaţilor arrisieni 


n-au mers, dar aruncătorul de flăcări al lui Jane, da. Ca şi 
arcul de vînătoare al tăticului. Şi cuţitele lui Hickory şi 
Dickory. Şi camionul lui Manfred Trujillo. Şi aşa mai 
departe. 

La sfirşit, Nerbros Eser nu mai avea nici unul dintre 
soldaţii cu care aterizase, şi a fost de asemenea surprins să 
afle că nava de luptă pe care-o parcase pe orbită nu mai 
era nici ea la locul ştiut. Ca să fim cinstiţi, cîmpul sugător 
nu se întindea în spaţiu; acolo am avut puţin ajutor de la un 
binefăcător care a dorit să rămînă anonim. Dar oricum ai 
lua-o, jocul lui Nerbros Eser pentru conducerea Conclavului 
a ajuns la un sfîrşit foarte trist şi jenant. 

Unde eram eu în toate astea? Păi, ascunsă în siguranţă 
într-un adăpost împotriva bombelor, împreună cu Gretchen, 
Magdy şi o ceată de alţi adolescenţi, acolo eram. In ciuda 
tuturor evenimentelor din luna precedentă, sau poate din 
cauza lor, s-a luat decizia executivă potrivit căreia am avut 
parte de destulă emoție pentru moment. N-aş putea spune 
că n-am fost de acord cu hotărîrea. Ca să fiu sinceră, abia 
aşteptam să mă întorc la viaţa mea de pe Roanoke, cu 
prietenii, fără nimic pentru care să-mi fac griji în afară de 
şcoală şi de repetițiile pentru următorul chef. Asta era ceea 
ce-mi doream acum. 

Apoi sosi în vizită generalul Gau. 

Venise să-l aresteze pe Nerbros Eser, ceea ce şi făcu, 
spre marea lui satisfacţie personală. Dar era acolo şi pentru 
alte două motive. 

Primul era să-i informeze pe cetăţenii de pe Roanoke că 
dăduse un ordin permanent ca nici un membru al 
Conclavului să nu atace vreodată colonia noastră, şi că 
lăsase rasele din acea parte de spaţiu care nu aparţineau 
Conclavului să înţeleagă limpede că, dacă oricăreia dintre 
ele i-ar fi intrat în cap să-şi facă planuri în legătură cu mica 
noastră planetă, el personal ar fi foarte dezamăgit. Lăsase 
nerostit ce nivel de represalii garanta „dezamăgirea 
personală”. Era mai eficace astfel. 

Locuitorii de pe Roanoke aveau păreri împărţite în 
privinţa asta. Pe de o parte, Roanoke era acum practic 


imună la atac. Pe de altă parte, declaraţia generalului Gau 
îi făcu pe toţi să vadă că Uniunea Colonială însăşi nu făcuse 
prea multe pentru Roanoke, nu doar în ultima vreme, ci 
dintotdeauna. Sentimentul general era că Uniunea 
Colonială era răspunzătoare pentru multe, şi pînă cînd nu 
răspundea pentru aceste lucruri, locuitorii de pe Roanoke 
se simțeau perfect îndreptăţiţi să nu acorde prea multă 
atenţie dictatelor Uniunii Coloniale. Cum ar fi, de exemplu, 
cel în care Manfred Trujillo trebuia să-i aresteze pe părinţii 
mei şi să-i închidă sub acuzaţia de trădare. După cit se 
părea, Trujillo avea mari dificultăţi să-i găsească, atit pe 
John cît şi pe Jane, după sosirea ordinului. O şmecherie 
abilă, avînd în vedere cît de des vorbeau. 

Dar asta ducea la celălalt motiv pentru care venise Gau. 

— Generalul Gau ne oferă adăpost, îmi spuse tăticul. Ştie 
că mămica ta şi cu mine vom fi acuzaţi de trădare - cîteva 
capete de acuzare par probabile - şi nu e complet în afara 
tărimului posibilului ca să fii acuzată şi tu. 

— Păi, am comis o trădare, am comentat. Ce zici de 
asocierea cu conducătorul Conclavului şi toate celelalte? 

Tăticul nu mă băgă în seamă. 

— Problema este următoarea: chiar dacă cei de aici nu 
se grăbesc să ne predea, e doar o chestiune de timp pînă 
cînd UC va trimite o autoritate reală să ne preia. Nu le 
putem cere oamenilor de-aici să intre în şi mai multe 
încurcături din cauza noastră. Trebuie să plecăm, Zoë. 

— Cînd? 

— În ziua următoare. Nava lui Gau e aici acum, dar nu 
cred că UC o s-o ignore prea multă vreme. 

— Aşadar, o să devenim cetăţeni ai Conclavului. 

— Nu cred. O să stăm printre ei pentru o vreme, da. Dar 
am un plan care o să ne ducă într-un loc în care cred că s- 
ar putea să fii încîntată. 

— Şi unde-i asta? 

— Păi, ai auzit vreodată de locşorul acela numit Pămînt? 

Tăticul şi cu mine am mai vorbit vreme de cîteva minute, 
apoi m-am dus la Gretchen, căreia chiar am reuşit să-i spun 


„bună”, înainte să izbucnesc în suspine. Mă îmbrăţişă şi mă 
strînse lîngă ea, apoi mă anunţă că totul era în ordine. 

— Ştiam c-o să urmeze aşa ceva, îmi spuse. Nu faci ceea 
ce-ai făcut tu şi apoi te întorci şi te prefaci că nu s-a- 
ntîmplat nimic. 

— Am crezut că ar merita să-ncerc. 

— Asta pentru că eşti o idioată! 

Am început să rîd. 

— Eşti o idioată, şi sora mea, şi te iubesc, Zoë! 

Ne-am mai ţinut în braţe un pic. După aceea veni la mine 
acasă şi ne ajută, pe mine şi pe familia mea, să ne 
împachetăm viaţa pentru o plecare grăbită. 

Veştile se împrăştie, aşa cum se întîmplă într-o colonie 
mică. Trecură pe la noi prietenii, ai mei şi ai părinţilor, 
singuri, cîte doi, cîte trei. Ne-am îmbrăţişat, am ris, am 
plins, ne-am luat rămas-bun şi am încercat să ne despărţim 
frumos. Cînd soarele se apropie de apus, sosi Magdy şi 
împreună cu Gretchen şi cu mine am făcut o plimbare la 
ferma Gugino, unde am îngenuncheat şi am sărutat piatra 
de mormînt a lui Enzo; mi-am luat rămas-bun de la el 
pentru ultima oară, chiar dacă îl purtam încă în inimă. Ne- 
am întors acasă şi Magdy şi-a luat rămas-bun atunci, 
îmbrăţişindu-mă atit de înverşunat încît am crezut că o să- 
mi frîngă coastele. Şi apoi a făcut ceva ce nu mai făcuse 
niciodată: mi-a dat un sărut pe obraz. 

— La revedere, Zoë, spuse el. 

— La revedere, Magdy. Ai grijă de Gretchen pentru mine. 

— O să încerc. Dar ştii cum e ea... 

Am zîmbit la replica asta. Apoi se duse la Gretchen, o 
îmbrăţişă şi o sărută. Plecă. 

Am rămas numai Gretchen şi cu mine, împachetind, 
vorbind şi tachinîndu-ne una pe cealaltă tot restul nopţii. 
Pînă la urmă, mămica şi tăticul se duseră la culcare, dar nu 
părură să aibă ceva împotrivă ca Gretchen şi cu mine să 
stăm mai departe toată noaptea, pînă dimineaţă. 

Un grup de prieteni sosi într-o căruţă menonită trasă de 
cai ca să ne ducă lucrurile (şi pe noi) pînă la naveta 
Conclavului. Am început scurta călătorie rizind, dar am 


tăcut pe măsură ce ne apropiam de navetă. Nu era o tăcere 
tristă; era o tăcere care apare atunci cînd ai spus tot ce 
trebuia să spui unei alte persoane. 

Prietenii noştri urcară în navetă tot ce luam cu noi; erau 
o mulţime de lucruri pe care le lăsam în urmă, prea 
voluminoase ca să le cărăm şi pe care le dăduserăm 
coloniştilor. Unul cîte unul, toţi prietenii mă îmbrăţişară, îşi 
luară rămas-bun şi cobortîră. Din nou, am rămas împreună 
numai Gretchen şi cu mine. 

— Vrei să vii cu noi? am întrebat. 

Gretchen rise. 

— Cineva trebuie să aibă grijă de Magdy, zise ea. Şi de 
tata. Şi de Roanoke. 

— Întotdeauna ai fost cea organizată, am remarcat. 

— lar tu ai fost întotdeauna tu. 

— Cineva trebuia să fie. Şi oricine altcineva ar fi stricat 
totul. 

Gretchen mă îmbrăţişă iar. Apoi se dădu înapoi. 

— Fără rămas-bun, spuse ea. Eşti în inima mea. Ceea ce 
înseamnă că nu pleci. 

— Bine. Fără rămas-bun. Te iubesc, Gretchen. 

— Şi eu te iubesc. 

Se întoarse şi se îndepărtă, şi nu se uită nici o clipă 
înapoi, deşi se opri să-i dea lui Babar o îmbrăţişare. El o 
umplu toată de salivă. Apoi Babar veni la mine, iar eu l-am 
dus în compartimentul pasagerilor din navetă. Cu timpul, 
veniră înăuntru toţi ceilalţi. John. Jane. Savitri. Hickory. 
Dickory. 

Familia mea. 

M-am uitat afară pe fereastra navetei la Roanoke, lumea 
mea, casa mea. Dar nu mai era casa noastră. M-am uitat la 
ea şi la oamenii de pe ea, dintre care pe unii îi iubeam iar 
pe alţii îi pierdusem. Încercînd să absorb totul, s-o fac parte 
din mine. S-o fac parte din istoria mea. Din povestea mea. 
Să mi-o aduc aminte, astfel încît să pot spune povestea 
timpului petrecut de mine aici, nu în ordine, dar adevărată, 
aşa că oricine mă întreabă să poată simţi ce-am simţit eu 
despre timpul meu, pe lumea mea. 


M-am aşezat, m-am uitat şi mi-am adus aminte aşa cum 
era în momentul prezent. 

Şi cînd am fost sigură că a fost de-ajuns, am sărutat 
fereastra şi am tras perdelele. 

Motoarele navetei se treziră la viaţă. 

— Pornim! exclamă tăticul. 

Am zimbit şi am închis ochii şi am numărat invers 
secundele pînă la decolare. 

Cinci. Patru. Trei. Doi. Unu. 


MULŢUMIRI 


La sfîrşitul cărţii mele Ultima colonie, am pomenit că era 
probabil să mă îndepărtez de universul din „Războiul 
bătrînilor” pentru o vreme, şi în special că o să las să se 
odihnească personajele John Perry şi Jane Sagan, să le las 
să aibă parte de acel „au trăit fericiţi pînă la adinci 
bătrîneţi”. Aşadar, se poate întreba oricine, în mod 
rezonabil, ce caută aici Povestea lui Zoe? 

Există un număr de motive, dar două mai importante au 
de-a face cu reacţia publicului. Primul a fost că am primit o 
mulţime de mesaje care sunau cam aşa: „Hei, Ultima 
colonie a fost grozavă. Acum mai scrie o carte. Şi fă-o 
despre Zoë. A, şi aş vrea şi un ponei.” Ei bine, n-am putut 
face nimic în privinţa poneiului (îmi pare rău), dar cu cît m- 
am gîndit mai mult, cu atît mi-am dat seama că şi eu eram 
interesat să ştiu mai multe despre Zoë. Zoe a jucat roluri 
secundare esenţiale în Brigăzile fantomă şi în Ultima 
colonie, şi i s-au întîmplat destule lucruri de-a lungul 
cărţilor încît să cred că acestea vor fi de-ajuns ca să-i 
relatez povestea şi s-o fac interesantă. E la latitudinea 
voastră să-mi spuneţi dacă am avut dreptate sau nu, dar vă 
spun că eu sînt destul de încîntat. 

Cealaltă reacţie a publicului a implicat două critici la 
adresa cărţii Ultima colonie. |n cartea aceea, „vircolacii”, 


specia inteligentă indigenă de pe Roanoke, au jucat un rol 
într-un punct critic al intrigii şi, după ce au făcut asta, au 
dispărut din restul cărţii. Am crezut că explicasem suficient 
de bine dispariţia lor, dar destul de mulţi cititori au fost fie 
nemulţumiţi de explicaţie, fie că le-a scăpat din vedere în 
întregime, prin urmare am primit o mulţime de mesaje care 
întrebau: „Unde s-au dus vîrcolacii?” Asta m-a enervat, nu 
pentru că cititorii se plingeau, ci pentru că era limpede că 
nu fusesem atît de deştept, explicîindu-le ieşirea din 
poveste, aşa cum mi-ar fi plăcut. 

Pe lîngă asta, au existat cîteva critici (absolut corecte) cu 
privire la Ultima colonie, referitoare la faptul că plecarea lui 
Zoë în spaţiu şi întoarcerea ei cu un „cîmp sugător”, care 
era exact ceea ce aveau nevoie apărătorii de pe Roanoke 
ca să-şi înfringă atacatorii, a reprezentat o manevră 
complet deus ex machina din partea unui scriitor leneş. Da, 
bine. Asta e problema de a şti mai mult decit cititorii tăi; ca 
autor, ştiam toată povestea din fundal, dar cu nici un chip 
n-o puteam introduce în carte fără să bag cu forţa în ea o 
digresiune de 30 000 de cuvinte. Aşa că am fluturat puţin 
din mînă şi am sperat că n-o să fiu prins. Surpriză! Se pare 
că am cititori deştepţi! 

Aşa că în ambele cazuri de nemulţumire a cititorilor, 
scrierea Poveştii lui Zoë mi-a permis o a doua vizită în 
aceeaşi poveste şi în cursul procesului ea m-a ajutat să dau 
evenimentelor care au loc în universul „Războiului 
bătrînilor” mai multă coerenţă interioară şi mai multă 
inteligibilitate. Ce-am învăţat de aici? Mai ales să ascult 
reacţiile din partea cititorilor, atît pe cele pozitive („scrie 
mai mult!”) cît şi pe cele negative („rezolvă asta!”). 
Mulţumesc pentru ambele tipuri de mesaj. 

Din cauză că am vrut să mă ocup de întrebările cititorilor 
şi pentru că am crezut că ar fi distractiv şi interesant de 
făcut aşa ceva, am scris Povestea lui Zoë astfel încît să 
aibă loc în paralel cu evenimentele din Ultima colonie, 
spusă dintr-un punct de vedere complet diferit. Fireşte, nu 
sînt prima persoană care să se gindească la acest truc 
ingenios (şi aici trebuie să-mi scot pălăria în faţa celor care 


m-au inspirat în mod special, Orson Scott Card cu Umbra lui 
Ender şi Tom Stoppard cu Rosencrantz şi Guildenstern sint 
morți), dar, prostul de mine, am crezut că o să fie ușor! 

Într-adevăr, îmi aduc aminte că i-am spus chiar eu lui 
Patrick Nielsen Hayden, redactorul meu: „Ştiu deja intriga 
şi personajele; cît de greu poate să fie?” Patrick n-a făcut 
ceea ce ar fi trebuit să facă, adică să mă apuce de umeri, 
să mă scuture ca pe o maracas şi să spună: „Doamne 
Dumnezeule, omule, eşti nebun?!/?” Pentru că iată un mic 
secret: să scrii un roman cu acţiune paralelă care să 
repovestească de fapt, în mod leneş, povestea dintr-o carte 
anterioară este greu. Adică, cel mai greu lucru pe care l-am 
făcut ca scriitor pînă în acest moment. Şi, la naiba, slujba 
lui Patrick în calitate de redactor este să facă totul ușor 
pentru mine. Aşa că simt că el poartă o parte din 
responsabilitate pentru lunile de eşec complet şi de 
pierdere de vreme. Aşa că, da: dau vina pe Patrick. Pentru 
tot. Asta-i, mă simt mai bine acum. 

(Notă: Paragraful de deasupra este o minciună totală; 
răbdarea, înţelegerea şi sfaturile lui Patrick în timpul 
procesului de scriere au fost nepreţuite. Dar nu-i spuneţi 
asta. Sst! E micul nostru secret.) 

Celălalt lucru foarte greu în ceea ce priveşte Povestea lui 
Zoë este faptul că o scriu din punctul de vedere al unei fete 
adolescente, ceva ce eu personal n-am fost niciodată şi 
care e o specie de creatură pe care n-aş putea spune că 
am înțeles-o nici pe vremea cînd eram un băiat adolescent 
(asta n-o să fie nici o noutate pentru contemporanele mele 
de sex feminin din liceu). 

Pentru o perioadă mult prea lungă, am ajuns la disperare 
cu privire la felul în care o să găsesc un stil de scris care 
să-l aproximeze pe acela al unei adevărate adolescente, şi 
nici n-am căpătat sfaturi deosebit de bune de la prietenii 
mei de sex masculin. „Păi, petrece şi tu timpul cu 
adolescente” este un citat real, vă jur pe ce vreţi voi, din 
discursul unui prieten de-al meu ce uitase, în aparenţă, de 
implicaţiile sociale şi legale ale unei situaţii în care un 


bărbat de treizeci şi opt de ani, deloc semăniînd cu Brad 
Pitt, ar pîndi fete de clasa a zecea. 

Aşadar, am făcut ceva ce cred că a fost mai inteligent şi 
mai puţin susceptibil de a-mi obţine un ordin de restricţie: 
am arătat o parte din lucrarea mea neterminată unor femei 
în care am încredere - şi dintre care toate, aşa mi s-a spus, 
au fost adolescente la un anumit moment din viaţa lor. 
Aceste femei - Karen Meisner, Regan Avery, Mary 
Robinette Kowal şi în special soţia mea, Kristine Blauser 
Scalzi - mi-au fost de folos, ajutîindu-mă să găsesc o voce 
care să i se potrivească lui Zoë, şi în aceeaşi măsură 
necruțătoare cînd mă lăsam prea captivat de propria mea 
deşteptăciune imaginară în relaţia cu personajul. În măsura 
în care Zoë stă în picioare ca personaj, puteţi atribui 
meritul influenţei lor; în măsura în care nu, puteţi da vina 
pe mine. 

L-am pomenit deja pe Patrick Nielsen Hayden ca 
redactor, dar există şi alţii la Tor Books care au lucrat şi ei 
la carte, şi mi-ar plăcea să le ofer mulţumiri publice pentru 
munca lor. Printre ei sînt incluşi John Harris, care i-a dat 
cărţii o copertă excelentă; lrene Gallor, cel mai bun 
tehnoredactor din lume; corectorul Nancy Wiesenfeld, pe 
care o compătimesc pentru că a trebuit să vîneze multele 
mele gafe; şi agentului de publicitate de la Tor, Dot Lin. 
Mulţumesc de asemenea, ca întotdeauna, agentului meu, 
Ethan Ellenberg, şi de asemenea lui Tom Doherty. 

Prieteni! li am, nu trebuie nici măcar să-i plătesc, şi m-au 
ajutat să mă adun cînd mă simţeam pe cale să mă 
prăbuşesc complet. Mulţumirile merg în special la Anne KG 
Murphy, Bill Schafer, Yanni Kuznia şi Justine Larbalestier; cu 
fiecare am petrecut mai mult timp stînd de vorbă pe 
mesageria instant decit ar fi trebuit probabil, dar, ei bine... 
Devin Desai m-a sunat cu regularitate, ceea ce m-a ajutat 
să nu mă ciocnesc de pereţii proverbiali. Mulţumesc şi lui 
Scott Westerfeld, Doselle Young, Kevin Stampfl, Shara Zoll, 
Daniel Mainz, Mykal Burns, Wil Wheaton, Tobias Buckell, 
Jay Lake, Elizabeth Bear, Sarah Monette, Nick Sagan, 
Charlie Stross, Teresa Nielsen Hayden, Liz Gorinsky, Karl 


Schroeder, Cory Doctorow, Joe Hill, surorii mele Heather 
Doan, şi foarte multor altor oameni ale căror nume îmi 
scapă în acest moment pentru că întotdeauna mintea mi se 
goleşte cînd încep să fac liste de nume. 

De asemenea, un set suplimentar special de mulţumiri 
se cuvine cititorilor blogului meu, Whatever, care au trebuit 
să se împace cu o mulţime de întreruperi anul acesta, în 
timp ce încercam să termin cartea de faţă. Din fericire, se 
pricep să se distreze singuri, în timp ce eu bat pe tastatură 
ca o maimuţă. Şi un rămas-bun afectuos cititorilor lui By 
the Way şi Ficlets. 

Anumite nume din carte sînt împrumutate de la oameni 
pe care-i cunosc, pentru că nu sînt deloc bun la născocit 
nume. Aşa că îmi scot pălăria în faţa prietenilor mei 
Gretchen Schafer, Magdy Tawadrous, Joe Rybicki, Jeff 
Hentosz şi Joe Loong, care are distincția specială de a fi fost 
omorît în două dintre cărțile mele pînă acum. Nu-i o 
tendință, Joe. Iți Jur. 

Un ultim motiv pentru care am vrut să scriu Povestea lui 
Zoë este acela că am şi eu o fiică, Athena, şi am vrut ca ea 
să aibă un personaj de-al meu cu care să se simtă înrudită. 
In timp ce scriu asta, fiica mea are nouă ani, ceea ce 
înseamnă că e simţitor mai mică decit este Zoë în această 
carte, aşa că nu este corect să spun că personajul se 
bazează pe Athena. Cu toate acestea, multe dintre 
calităţile lui Athena sînt vizibile la Zoë, inclusiv ceva din 
simţul umorului şi conştiinţa a cine este ea în această lume. 
Aşa că mulţumirile mele şi dragostea merg la Athena, o 
inspiraţie pentru această carte şi pentru viaţa mea în 
general. Aceasta este cartea ei. 


Fac parte dintr-o familie de colonişti naufragiată pe o planetă 
periculoasă. O rasă extraterestră mă venerează ca pe o zeiță 
Sint o jucătoare în cel mai complex joc de şah interstelar 
desfăşurat vreodată, în care mărirea sau decăderea omenirii 


e miza cea mai importantă 


Sint un martor al istoriei. Toţi pămintenii îmi cunosc povestea 
Dar nici unul dintre voi nu ştie cum am trăit eu aceste întim- 
plăni, de la bucurie la groază, de la incertitudine la disperare 
de la uimire la speranţă. Numele meu e Zoe Boutin Perry. Am 
doar şaptesprezece ani, iar aceasta este povestea mea 

